
De-a lungul celor 25 de ani de practică clinică, am lucrat și am tratat cu 
succes sute de bărbaţi cu legături emoţionale exagerate cu mamele lor. Se 
simt încătușaţi, vinovaţi și infideli atunci când încearcă să-și urmeze propriile 
dorinţe și să-și construiască propriile vieţi. Acest sindrom este numit de mine 
sindromul înlănţuirii afective; cei care suferă de acest sindrom sunt bărbaţii 
înlănţuiţi afectiv de mamele lor, sau pe scurt BIAM. (De asemenea folosesc 
prescurtarea BIAM și la singular „bărbat înlănţuit afectiv de mama sa.”) 
Adesea acești bărbaţi sunt caracterizați în cărți, filme și televiziune ca fiind 
slabi și indeciși. Se conștientizează foarte puţin faptul că ei au suferit o 
traumă și că înlănţuirea afectivă este de fapt o cauză importantă. 

BIAM sunt înspăimântați de angajamente. Femeile care îi iubesc devin 
adesea frustrate de faptul că ei ajung atât de departe într-o relaţie și brusc se 
blochează. La începutul relaţiei, acești bărbaţi sunt atât de distractivi, iubitori, 
grijulii... apoi energia conexiunii dispare brusc. Bărbaţii se distanțează fără 
explicaţii. Nu-și iau angajamentul! 

Văzut din perspectiva bărbatului, acesta nu poate să se angajeze într-o 
relaţie afectivă, chiar dacă își dorește acest lucru. Relaţia cu mama sa din 
copilărie a încorporat în subconștientul său un tipar care îi definește 
comportamentul — acest tipar nu-i permite să se angajeze într-o relaţie 
serioasă cu altcineva. 

De cele mai multe ori relaţiile strânse mamă-fiu nu sunt relaţii de tipul 
înlănţuire afectivă. Într-o relaţie sănătoasă, cheia constă în faptul că nevoile 
fiului sunt satisfăcute de mamă, iar mama își satisface la rândul ei nevoile 
emoţionale și de companie din alte surse. Într-o relaţie înlănţuită, mama se 
folosește de fiul său pentru a-și satisface nevoile emoţionale și de companie. 
În acest caz, fiul își canalizează toată atenţia asupra satisfacerii nevoilor 
mamei sale. Devine soțul surogat al mamei sale, iar această povară îi seacă 
energia tinereţii. 

Scopul acestei cărți nu este să blameze unele mame sau să provoace 
sentimentul de vinovăţie. Rolul său este de a invita mamele la autoeliberare, 
și la crearea siguranţei emoţionale pentru copiii lor, care ulterior vor deveni 
capabili să aibă vieţi împlinite și proprii lor copii fericiţi. 


Frica de angajament este unul din simptomele expuse de BIAM, dar mai 
sunt și altele. Mulţi BIAM se simt „vinovaţi”, „insuficienţi” și suferă de 
sentimentul de stimă de sine scăzută. De asemenea pot fi și indeciși. 
Câteodată îi pun pe alţii deasupra lor, satisfăcându-le acestora nevoile în 
detrimentul propriilor nevoi. Neglijența faţă de propria persoană este de 
asemenea un simptom comun al unui BIAM. În cele din urmă, când un BIAM 
inițiază terapia alături de mine, deseori se ajunge să se trateze de dependențe 
și probleme sexuale, acestea fiind urmările obișnuite și consecinţele înlănţuirii 
afective materne. 

Se estimează că unul din zece bărbaţi din SUA posedă legături excesive 
cu mama sa. Această estimare moderată reiese din date înregistrate 
referitoare la bărbaţi abuzaţi sexual în timpul copilăriei, bărbaţi dependenți 
sexual, și copii adulţi ai alcoolicilor, unde se poate evidenția prezenţa BIAM. 
Spre exemplu, doctorii din programele naţionale de tratament împotriva 
dependenţelor, au estimat în sondaje faptul că peste 40% dintre bărbații 
dependenţi sexual au probleme de înlănţuire afectivă maternă. În consecinţă, 
această înlănţuire este văzută ca un factor important care determină 
comportamentul lor de dependenţi sexuali. 

Profilul clar al bărbaţilor înlănţuiţi afectiv de mame a prins contur. În 
prima parte a cărţii descriu acest profil și prezint șapte tipuri de BIAM cu 
studii de caz, în primele șapte capitole. Deși acești bărbaţi, partenerele și 
poveștile lor sunt diferite, fiecare își are rădăcina în dinamica înlănţuirii 
afective materne. Aș dori ca rezultatele pozitive din aceste povești să te 
încurajeze, aratându-ţi că relaţia ta nu este la fel de frustrantă pe cât pare și 
că alte cupluri au depășit probleme similare. Capitolul 8 evidenţiază punctele 
cheie din prima parte a cărții. 

În partea a doua, ne îndreptăm atenţia către tine, cititorul, și oferim două 
capitole focusate pe înțelegerea de sine, începând cu întrebarea: „Eşti și tu un 
bărbat înlănţuit afectiv?”. În cazul în care nu ai răbdarea necesară să te 
autoevaluezi în acest sens, vei găsi mai multe răspunsuri la începutul 
Capitolului 9. 

Capitolul 9 vorbește despre uimitoarea influenţă pe care o are mintea 
subconștientă asupra vieţii noastre zilnice. Deși subconștientul ne ajută să 
decidem cu cine să ne întâlnim, cu cine să avem relaţii amoroase, și cu cine 
să ne căsătorim, de multe ori operează în afara ariei noastre de 
conștientizare și împotriva voinţei noastre. O bună înţelegere de sine, ne 


învață să observăm influenţele subconștientului și să vindecăm rănile 
acestuia. 

Subconștientul nu are întotdeauna influențe negative. În cazul unei 
copilării sănătoase din punct de vedere emoţional, subconștientul acţionează 
asemenea unui partener silențios. O fundaţie stabilă bazată pe experienţe 
sănătoase ne amplifică bucuria, bunăvoința de a ne conecta cu alţii, abilitatea 
noastră de a ne exprima și percepe pasiunea și sexualitatea într-un mod 
sănătos. 

În schimb un copil având răni emoţionale își formează o minte 
subconștientă invazivă. Această minte subconștientă înmagazinează resturi 
de conflicte nerezolvate, furie, frici. Această minte răspunde la aceste răni 
proiectându-le în exterior, de multe ori făcându-i rău copilului ajuns adult. Din 
fericire, cu subconștientul se poate „negocia” și poate fi încurajat să-și spună 
povestea într-un mod mai puţin distructiv și cu un final pozitiv. Singura cale 
către aceste „negocieri”, care să aibă un rezultat pozitiv, o reprezintă 
consilierea terapeutică, terapeuţii jucând rolul de ghizi. Ca să se vindece, un 
BIAM trebuie să înțeleagă cum înlănţuirea afectivă îi limitează viața, cum 
subconștientul său îi influenţează viaţa, și cum psihoterapia îi poate schimba 
viaţa. 

Capitolul 10 discută despre terapie: Cine are nevoie de ea? Cum să-ţi 
alegi un terapeut? Ce ar trebui să se întâmple în timpul terapiei? Am avut mult 
succes tratând BIAM și sper ca acest lucru să aducă o speranţă de vindecare 
în plus pentru fiecare cititor al acestei cărți. 

Partea a treia se referă la relaţii: Cum pot fi lucrurile îmbunătăţite pentru 
un BIAM și pentru persoanele care îi iubesc. Deoarece mulţi dintre pacienții 
mei BIAM au ajuns prima dată la mine la insistenţele soțiilor, amantelor sau 
iubitelor, am inclus în partea a treia sfaturi specifice pentru aceste femei. 

Capitolul 11 își îndreaptă atenţia asupra modului în care să 
transformăm relaţiile cu părinţii și rudele în surse de suport, sau dacă nu e 
posibil, să reducem pagubele cât mai mult. Capitolul 12 ne prezintă sfaturi 
despre angajamentul într-o relaţie pentru BIAM, iar capitolul 13, sfaturi pentru 
femeile aflate în relații cu BIAM. Capitolul 14 oferă instrucţiuni părinţilor care 
doresc să evite înlănţuirea afectivă a propriilor copii. 

Vestea pozitivă pentru BIAM și femeile care îi iubesc este că ajutorul 
este la îndemână. Un BIAM poate fi tratat folosind o largă varietate de tehnici, 
incluzând grupuri de suport și psihoterapie. În urma tratamentului, el se poate 
elibera de conflictele interioare dureroase care îi provoacă comportamentul 


„ambivalent”. Am ajutat mulţi BIAM pentru care angajamentul într-o relaţie s-a 
transformat dintr-o povară într-o aventură eliberatoare. 

Pentru femeile care sunt implicate într-o relaţie cu un BIAM, această 
carte este un ghid care oferă informaţii despre ce se întâmplă cu bărbaţii lor 
și cum pot fi aceștia ajutaţi. 

Exista un univers întreg de diferenţe între o mamă care-și iubește fiul 
foarte mult și o mamă care face din fiul ei principalul focar al pasiunii și 
preocupărilor sale, în încercarea de a compensa propriul sentiment de gol 
interior. Cititorii sunt invitaţi să clarifice această distincţie pe măsură ce 
parcurg această carte și să descopere mesajul de speranţă, iubire și libertate 
pe care aceasta îl oferă. 


Partea întâi 


Cu ce te confrunți? 


1 


Dilema Annei 
Bărbatul care fuge de angajament 


Sonny împreună cu Anne stăteau pe veranda casei mamei lui, discutând 
în șoaptă. Anne se simțea afectată până la lacrimi. Sonny stătea lângă ea, 
dezorientat. 

„Nu vei găsi niciodată o femeie mai bună decât mine”, spunea Anne. 
„Exceptând pe mama ta, bineînţeles”, a adăugat ea, cu un sarcasm născut din 
durere. 

„Nu este vorba despre mama mea”, a adăugat Sonny. El a încercat să îi 
explice ca pentru a suta oară. „Deci, mama mea se bazează pe mine. Ce e 
greșit în asta? Sunt singurul ei fiu. Nu se poate descurca singură. Are nevoie 
să știe că se poate baza pe mine.” 

Anne s-a ridicat, abţinându-se cu greu. „Nu despre asta e vorba! Mama 
ta nu te lasă niciodată în pace. Ne întrerupe și ziua și noaptea iar tu niciodată 
nu o refuzi.” Anne s-a îndreptat spre scări, îmbrăcându-și haina. „Hai du-te, 
du-te să ai grijă de ea! Eu m-am saturat.” 

Sonny s-a ridicat și a pornit către Anne, dar după câţiva pași s-a oprit. 
Nu știa ce să facă. Ştia că o iubește, dar... „Te comporti stupid”, a adăugat el. 
„Nu e vina ei." 

Exact în acel moment ușa s-a deschis și mama lui Sonny, Ruth, și-a 
făcut apariţia închizându-și halatul de baie cu motiv floral. 

„Sonny!”, a strigat ea ignorând-o pe Anne, „Am uitat să-ţi spun...echipa 
de electricieni vine mâine după amiază să repare luminile.” 

Sonny s-a ridicat și a pus braţul în jurul mamei sale. „Super, mamă, a 
adăugat el.” Mă bucur că repari luminile din baie. Felul cum pâlpâie mă 
scoate din minţi.” 

„Deci te întorci la masa de prânz... iar apoi când apar ei, le spui tu ce e 
de făcut?” 

„Am de lucru mâine, mamă. Muncitorii vor ști ce au de făcut, doar 
arată-le luminile.” 

„Ştii că nu-mi place sa fiu singură aici cu bărbaţi străini. Doar gândul în 
sine îmi provoacă neliniște." 

„Bine mamă. Sună-mă când ajung, vorbesc eu cu ei." 


Buzele lui Ruth tremurau; apoi a ridicat din umeri. „Dacă asta e tot ce 
poţi face...” A clătinat ea din cap și s-a întors înăuntru. 

Anne stătea pe la mijlocul scării. S-a întors către el. „Te iubesc Sonny, 
dar am treizeci și cinci de ani. Nu pot aștepta pentru totdeauna.” 

Sonny începea să se simtă vinovat și furios, iar aceste sentimente îl 
speriau. „Dacă mă lași sa plec“, a spus Anne, „peste douăzeci de ani o să 
regreţi că ai pierdut iubirea vieţii tale. lar peste douăzeci de ani o să rămâi 
numai cu regretul. Dar acum... acum poţi schimba asta.” 

„Anne, a întrebat Sonny, „ce vrei să spun?” 

„la o decizie. Spune da, spune nu, dar nu mă mai face să aştept.” 

Sonny a rămas fără cuvinte. Ceva în el dorea să spună nu, doar ca să se 
termine totul. Dar cumva, cuvântul „regret” a atins o coardă sensibilă. De ce 
nu se putea decide? Întotdeauna a fost așa și detesta lucrul acesta. Îi era așa 
de greu să ia decizii. 

Anne a simţit disperarea lui Sonny. Şi-a dat seama cât de blocat era. 
Nu-și dorea să-l părăsească, dar efectiv nu mai putea continua în felul acesta. 
Ceva trebuia făcut. Ce putea ea face? 


Anne s-a săturat 


Anne a venit să mă vadă pentru prima dată la câteva săptămâni după 
confruntarea cu Sonny de pe veranda mamei lui. El era prea blocat să caute 
ajutor, însă Anne dorea răspunsuri. Și nu-i era teamă să apeleze la cineva 
pentru ajutor. 

Radia competenţă și control, și nu am fost surprins când mi-a spus că a 
terminat studiile la Facultatea de Drept Yale. Stând în fotoliul meu mare de 
piele, mi-a spus că dorește să vorbească despre logodnicul ei. Stătea cu 
picioarele încrucișate și părea tensionată. 

„Nu îmi place să mă plâng”, a început ea, „dar el nu ne permite să 
stabilim o dată pentru nuntă. Spune că mă iubește, dar efectiv nu pot să-l 
conving să se decidă. Întotdeauna mă face să-mi pierd entuziasmul.” 

„Ce spune?” 

„Ei bine, e întotdeauna foarte ocupat. La început nu a fost așa. Când am 
început să ne vedem, mă suna în fiecare zi. Luam cina împreună în fiecare 
seară. Era deștept, amuzant, și nebun după mine. Mi-am zis atunci: „El este 
bărbatul pentru mine! El vrea copii, la fel și eu, așa că, hai să-i dăm drumul. ” 


„Şi apoi... “ am continuat eu. 

„Ei bine, și apoi nimic. Am stabilit să ieșim o dată pe săptămână. Ne 
simţim bine când suntem împreună. El îmi spune că mă iubește, dar când 
vine vorba despre căsătorie, mă face să-mi pierd entuziasmul.” 

„Te face să-ţi pierzi entuziasmul des?”, am întrebat eu. 

Anne s-a uitat la mine mai puţin încrezătoare și a aprobat din cap. 

„Cum te face acest lucru să te simţi?” 

Anne și-a încrucișat din nou picioarele, fixându-și privirea către un colt 
al încăperii. „Vă pot spune că m-a făcut să mă îndoiesc de mine, ca femeie.” 
S-a oprit și a suspinat. „Am încercat să-mi dau seama dacă l-am supărat cu 
ceva, dacă am făcut ceva să-l facă să se retragă, dar el neagă acest lucru.” 
Anne a luat un moment de pauză. „lar apoi e și mama lui,” a adăugat ea. „Este 
prea apropiat de mama lui." 

„Prea apropiat?”, am întrebat eu. 

„Abia reuşim să petrecem timp împreună fără să fim întrerupţi. ÎI 
apelează la telefon, și dacă nu răspunde îi trimite mesaje pe pager, care e 
destinat practic pentru urgenţe. Săptămâna trecută serveam cina în oraș 
împreună, și ea l-a sunat. l-a ascultat lamentările timp de 45 de minute. Vă 
vine să credeţi? Întâlnirea noastră a fost ruinată, numai pentru că un vecin 
de-al ei a lăsat pubelele de gunoi în faţa casei prea mult timp.” 

„Pari nervoasă,” am adăugat eu. 

„Normal că sunt nervoasă,” a recunoscut ea, și a început să plângă. 
„Adică, eu sunt femeia pe care o iubește. Ar trebui să am un loc special în 
viaţa lui.” 

Anne și-a șters lacrimile cu un șerveţel și a continuat. 

„Așa că l-am confruntat,” a continuat ea. „Nu te poţi angaja într-o relaţie 
serioasă cu mine pentru că nu poţi renunţa la mama ta,” i-am spus eu. „Dar 
acum e timpul să stabilești noi limite în privinţa ei. Nu a acceptat lucrul 
acesta!” Anne râdea dar în ochii ei se vedea suferința. „Mi-a spus că nu 
înțeleg. Acum mă simt blocată. Dacă insist, devine furios. Dacă încerc să mă 
apropii de el prea mult, se retrage. E prea focusat să-i poarte de grijă mamei 
lui. Mama are nevoie de cineva cu care să discute, îmi spune el, și apoi o 
lasă să vorbească până îi cade urechea.” 

„Dar sunt eu nebună sau...? Mama lui mă face să mă simt ca o soţie 
trădată. Nu vreau să mă amestec în relaţia dintre el și mama lui, dar e normal 
acest lucru? El zice că exagerez și că e problema mea." 


„Nu, nu exagerezi”, i-am spus. „Tu experimentezi ce ar experimenta o 
soţie trădată: respingere, furie, durere. Şi cum „cealaltă femeie” e mama lui 
Sonny, sentimentul că nu poţi câștiga e unul normal.” 

„Nu vreau să-mi irosesc viaţa încercând să-l conving pe Sonny să-și 
asume relația cu mine,” a spus ea. Am nevoie să revin cu picioarele pe 
pământ. E blocat în acest context? Să-l părăsesc și să-mi văd de viaţa mea?” 

Nu am putut să-i răspund la asta, dar mi-am dorit să îi clarific câteva 
lucruri în legătură cu situaţia ei. 

„Te simţi frustrată și neajutorată și nu ai încotro s-o iei”, i-am spus. Ca 
terapeut, îţi pot spune că el este cel încătușat. El, de asemenea nu are încotro 
să se ducă. El se confruntă cu „obligaţia de loialitate”. (descrisă în căsuţa de 
mai jos), și nu poate găsi ieșirea din această situaţie. Soluţia lui este să se 
distanțeze de tine, pentru că distanţarea de mama lui îi provoacă un 
sentiment prea mare de vinovăţie. Apoi dă vina pe tine, pentru că nu ești 
destul de înţelegătoare.” 


Caracteristici fundamentale BIAM: obligaţia de loialitate 


Subconștient și câteodată în mod conștient, un BIAM reprezintă 
interesele mamei sale, în timp ce propriile sale interese devin 
secundare ca prioritate. Dacă face un lucru care i-ar displace mamei, 


simte lipsă de loialitate față de ea. Dacă are intenţii serioase faţă de 
vreo femeie, dintr-o dată, fără să înţeleagă de ce, începe să se simtă 
copleșit cu sentimente de frică, anxietate, și vină. Urmează apoi să 
aibă sentimente contradictorii față de acea femeie și se retrage din 
relaţie. 


„E o obligaţie teribilă,” am continuat eu. „Dacă nu e dispus să vină la 
consiliere, ai doar două opţiuni: acomodarea la situaţie, sau despărțirea. Prin 
acomodare, mă refer să rămâneţi împreună dar să accepţi faptul că mama lui 
va fi întotdeauna pe primul loc. Acomodarea, probabil te va face să te simţi 
indignată, și s-ar putea să renunti la visul de a avea o familie, cel puţin una în 
care să ai rolul principal. Din nefericire, despărţirea devine alternativa 


rezonabilă, în cazul în care nu e dispus să încerce să-și dea seama ce se 
întâmplă.” 

Am făcut o scurtă pauză. „De obicei când dezvălui femeilor care vin să 
mă vadă cu ce se confruntă bărbaţii lor, implicit cu ce se confruntă ele însele, 
acestea devin fie împăcate, fie deprimate. Ce pot să fac este să te ajut să 
devii conștientă că este important să ai grijă de tine și să te ajut să înţelegi ce 
opţiuni ai.” 

Anne a rămas tăcută un moment, gândindu-se și asimilând tot. În 
sfârșit mi-a zâmbit. „Să fiu deprimată nu e stilul meu”, a spus ea, „așa că aleg 
să fiu împăcată. Ce ar trebui să fac acum?” 


Când un BIAM își dorește o soţie 


Ce se întâmplă unui bărbat care e legat excesiv de mama sa atunci 
când își caută o soţie? Sunt multe tipare comune; povestea lui Sonny este una 
dintre cele mai întâlnite. Se întâlnește cu Anne, și iniţial o idealizează. O 
preţuiește. O dă pe spate. În această fază a curtării, el proiectează pe Anne 
modul în care a învăţat el să se comporte cu mama sa în timpul copilăriei. 
Apoi descoperă (inconștient; nu-și dă seama ce se întâmplă) faptul că noua 
femeie devine concurenta mamei sale, și femeia trebuie să dispară. Anne a 
fost odată obiectul adoraţiei lui. Acum devenise obiectul respingerii sale. 
Evident, ea e devastată și confuză. Dacă ripostează cerând claritate și 
angajament, el simte că este pus sub presiunea pierderii loialității față de 
mama sa. Ca o planetă prinsă între doi sori, gravitația mamei sale îl împiedică 
să se apropie de Anne, în timp ce gravitația Annei este constantă. Acest lucru 
o înnebunește pe Anne. Ştie că Sonny o iubește dar nu înţelege ce îl împiedică 
să ajungă pe orbita ei. (Vezi Figura 1.1 mai jos.) 

Câteodată folosesc filmul Psycho să dramatizez „obligaţia de 
loialitate”. E o succesiune de scene în acest film când Norman o întâlnește 
prima dată pe Marrion. Începea să îi placă de ea, dar mama lui deja începuse 
să aibă probleme în această privință. (Bineînţeles, mama lui există numai în 
mintea lui Norman, dar el vociferează comentariile în afara scenei, astfel încât 
noi și Marrion să putem auzi.) Marrion îl întreabă, „De ce o lași să te trateze în 
felul acesta?” și imediat chipul lui se schimbă. Acum el o vede pe Marrion ca 
pe o ameninţare. Filmul dramatizează mecanismul care dirijează 
comportamentul unui BIAM: la început intervine interesul inocent și 


entuziast(sexual) în femeia atractivă, apoi acest interes provoacă obligaţia de 
loialitate fată de mama sa, iar în final, obiectul interesului(femeia) trebuie 
distrus. Filmul prezintă toate acestea într-un mod explicit și concret. 

Figura 1.1. Influența constantă a mamei sale asupra unui BIAM, îl ţine pe 
acesta înlănţuit și îl împiedică să-și urmeze dorinţa firească de a se apropia de 
soţie / parteneră / iubită. Dacă părinţii lui ar fi fost conectaţi emoţional, apariția 
înlănţuirii ar fi fost foarte puţin probabilă. 


Anne realizează că Sonny este prea încătușat de mama lui, deoarece ea 
este încă activă în viaţa lui. Faptul că Sonny nu e liber să-și facă timp pentru 
Anne este demonstrat de întreruperile frecvente ale mamei sale. 

Într-un mod misterios și mai dificil de interpretat e faptul că de multe ori 
mama lui Sonny nu e prezentă și totuși are aceeași influenţa asupra lui. Spre 
exemplu, chiar dacă mama unui bărbat a decedat, sentimentul lui de 
infidelitate faţă de ea încă acţionează, prevenindu-l pe acesta să se apropie 
de alte femei. 

Aici se află esenţa misterului: șabloanele stabilite de relaţiile din timpul 
copilăriei se suprapun activ peste relațiile cu adulții. Acest fapt e fundamental 
în a înţelege de ce un bărbat care a fost înlănţuit afectiv de mama sa, se 


comportă în acest fel. Faptul ca toţi suntem bântuiţi de umbrele trecutului 
poate fi dificil de înţeles. În general, e mai ușor să vedem fantomele celorlalţi 
oameni decât pe ale noastre. 

În cazul specific al unui BIAM, resturile legăturii de vinovăţie cu mama 
sa pot fi atât de puternice, încât bărbatul rămâne îngheţat în trecut, chiar dacă 
vorbește cu mama sa în fiecare zi sau deloc timp de zeci de ani. El crede că 
își dorește o soţie iubitoare, copii, optimismul și munca vieţii de familie. Dar 
anxietatea pe care o simte când se apropie de realizarea acestui obiectiv îl 
scoate din priză. Nu își poate lua angajamentul. Nu poate pleca. E blocat. 
Găsește alternativă să treacă la următoarea femeie, crezând că problema 
vine de la iubita sa actuală, și nu de la fantomele din trecutul său. 

Își poate imagina că tânjește după „femeia perfectă,” dar de fiecare 
dată când o găsește, aceasta devine „imperfectă”. Își pierde interesul și îşi 
dorește altă persoană pe care să și-o imagineze perfectă. Şablonul se repetă 
de multe ori în cicluri: caută partenera perfectă, idealizează femeile care se 
potrivesc, se confruntă cu deziluzia, se luptă cu angajamentul, își dorește o 
nouă parteneră, și așa mai departe. 

Acest șablon repetitiv e o reflexie și o consecinţă a relaţiei cu mama sa. 
El a idealizat-o și s-a simţit minunat că este așa de special. De asemenea a 
simtit furie și vinovăţie și a dorit să se distanţeze de ea. În orice caz, ea nu îi 
permitea lui să-și exprime aceste sentimente, iar el a învăţat să și le reprime. 
În schimb, toate aceste sentimente „uitate” — vinovăția, furia, dorinţa de 
distanţare — ies la suprafaţă din subconștientul lui, în momentul în care, adult 
fiind, se apropie prea mult de o femeie. 

Relaţia înlănţuită emoţional cu mama sa nu a fost alegerea lui. | s-a 
impus de circumstanţa împovărătoare de a fi băieţel și de a avea o mama cu 
nevoi nesatisfăcute. În ciuda fiorului și al plăcerii, el de asemenea știe că, la 
un anumit nivel, ea i-a sufocat autonomia. Toată furia și dezamăgirea pe care 
a avut-o atunci, e proiectată acum pe partenera lui, și atracţia lui pentru ea e 
temperată de o ezitare inconștientă de a se apropia prea mult. Începe să aibă 
sentimente contradictorii. Dacă nu se schimbă nimic, el nu va experimenta 
niciodată în întregime demnitatea masculină de a lua propriile decizii, de a 
avea propria soţie, și de a fi un tată adevărat pentru copiii lui. 


El nu o poate auzi 


Sonny avea barbă și zâmbea discret. Nu era nici un semn de 
resentiment pe care îl observ adesea când o femeie își „târăște” bărbatul la 
terapie de cuplu. 

l-am permis Annei să pregătească scena, iar ea a trecut prin aceiași 
pași cu Sonny, prin care a trecut și cu mine. 

„Te iubesc Sonny”, a încheiat ea. „Chiar ai de gând să o lași pe mama ta 
să ruineze fericirea noastră?” 

„Nu e drept!” a protestat Sonny. „Trebuie să am grijă de mama.” 
Întorcându-se către mine, a spus „Anne exagerează, face prea mult caz din 
chestia asta.” 

„Ce aud eu de la ea”, am răspuns eu, „este că dorește ca tu să-ţi faci 
timp doar pentru voi doi. Își dorește un loc special în viaţa ta.” 

„Mda, a aprobat el, trăgându-se de barbă și verificând dacă a tras ceva. 

„Nu mă iubeşti?” a întrebat Anne, cu glasul puţin tremurat. 

„Nu e așa de ușor, a răspuns Sonny, adâncindu-se în scaun. Nu mă poţi 
obliga în felul ăsta. Trebuie să fiu pregătit.” 

Sesiunea a continuat, eu lăsându-i pe Sonny și Anne să-și repete și să-și 
clarifice punctele de vedere. Sonny era atât de focusat pe apărarea nevoilor 
mamei sale, astfel încât ce încerca Anne să-i transmită nu ajungea la el. 
Într-un sens oarecum real el nu o putea auzi. Din evaluarea mea clinică a 
rezultat că pasul următor cel mai bun, ar fi niște lucru individual cu Sonny. 

O săptămână mai târziu, Sonny s-a întors fără Anne. 

„Spune-mi te rog, cum ai cunoscut-o pe Anne, am spus eu, 
gândindu-mă că asta ar fi o cale ușoară de a începe. 

Sonny s-a luminat dintr-o dată. „Era așa de frumoasă," a spus el, „și 
avea așa multă încredere în sine. Efectiv m-a dat pe spate!” 

Sonny a întâlnit-o pe Anne la o petrecere de 4 lulie organizată de 
prieteni comuni. Atracția lor a fost imediată și foarte puternică. S-au retras 
din grup să stea de vorbă. S-au ţinut de mână. Au râs împreună. Restul 
petrecerii a devenit irelevantă. 

Când pagerul lui Sonny a sunat la 10 PM, acesta aproape și-a permis 
să-l ignore. A notat numărul Annei în timp ce pleca, a doua zi i-a trimis 
trandafiri la biroul ei și a sunat-o în acea seara. 

Următoarele două luni au fost au fost o călătorie pasională și 
romantică, cei doi fiind captivaţi de acel sentiment al dragostei descoperit de 


doi oameni capabili să îl aprecieze. Chiar și orele lungi de muncă grea erau 
sanctificate de faptul că cei doi se vor întâlni seara. 

Prăbușirea urma sa vină neașteptată. El a început să observe că Anne 
era un pic prea încăpăţânată. S-a decis că nu-i plac costumele ei de culoare 
maro sau lacul de unghii vișiniu. Şi-a dorit ca ea să nu pară atât de 
dezamăgită când îl suna mama lui. Şi ea își dorea să se logodească. Era și 
destul de insistentă în privinţa acestui lucru. 

El s-a simţit un pic panicat. Nu dorea să refuze ideea de logodnă, pentru 
că nu-și dorea să o nemulțumească, numai că nu era sigur că dorește 
implicarea până la acest nivel. Chiar și așa, el nu dorea să renunţe. Era blocat 
în sentimente contradictorii. 

„Vorbește-mi te rog despre mama ta, am spus, bucuros de 
oportunitatea de a explora acest subiect. 

„Ea depinde de mine, a spus Sonny. „Întotdeauna a depins.” 

„Chiar și când erai mic?” am întrebat. 

„Da”, a aprobat el. „Chiar și atunci.” 


Singurul prieten al mamei sale 


Distanţa emoţională progresivă dintre părinţii lui Sonny a fost marcată 
de divorţ când el avea vârsta de 8 ani. Părinţii lui au fost amiabili și s-au 
comportat ca și cum nu ar fi fost mare lucru, dar când tatăl lui Sonny a plecat, 
acesta a simţit pe umerii săi greutatea lipsei de parteneriat a mamei sale în 
mai multe feluri. 

Viaţa cu mama sa nu părea să se desfășoare în afara tiparelor, în acel 
moment. Asemenea altor mame, aceasta îl încuraja să-și facă temele și să o 
ajute cu treburile zilnice. El de fapt nu avea înclinații spre studiu sau talente 
academice, dar a reușit să fie admis la facultate. A participat la câteva 
activităţi studențești, dar rareori rămânea cu colegii după ore. Nu era nimic 
extrem în viaţa lui care sa indice o copilărie neliniștită. Dar neliniștea creștea 
neobservată. 

El era singurul prieten al mamei sale. Chiar și înainte de divorţ, ea 
vorbea cu el despre problemele cu tatăl său. Părea să fie inconștientă de 
faptul că împărtășind aceste sentimente cu fiul ei, acesta va avea de suferit. 
La vârsta de 6 ani, el nu înţelegea lucrurile pe care i le spunea ea, dar 
înțelegea că ea avea probleme, că tatăl lui era responsabil de acestea, și că ar 


fi trebuit să ajute cumva. Mamei lui îi plăcea compania lui Sonny și el știa 
asta. Ea nu avea prieteni și nici cunoștințe. Avea un serviciu plictisitor. Se 
plângea lui despre șeful și fratele ei bun de nimic, unchiul James. Dar mai 
ales se plângea de tatăl lui. 

El a început să înțeleagă faptul că scopul lui principal este să hrănească 
spiritul mamei sale. A fost dificil pentru el să justifice ieșitul în oraș, chiar și în 
weekend. În clasa a 11-a a ieșit cu o fată în oraș o dată, a dus-o la un burger 
și la un film, ca apoi să ajungă acasă și s-o găsească pe mama lui stând în 
faţa unui televizor închis, fără să fi mâncat, întrebându-l tristă dacă s-a distrat. 
A mai ieșit o vreme cu fete, datorită presiunii colegilor, dar au fost experienţe 
lipsite de bucurie. Se folosea de scuze legate de teme și treburi gospodărești 
pentru a se eschiva. 

A urmat studiile la universitatea din Michigan în Ann Arbor, ca să poată 
face naveta acasă, și a stat în Michigan pentru cursurile de stomatologie. Şi-a 
luat propriul apartament când a început practica stomatologică, dar a 
petrecut multe nopţi în vechea lui cameră din casa mamei sale. 


Un loc în inima lui 


Când nevoile emoţionale ale unei mame sunt satisfăcute numai de fiul 
ei, ea nu va fi capabilă să tolereze distanţările lui naturale. Îi va „răsplăti” 
eforturile de a se aventura în afară, prin forme variate de descurajare și 
dezaprobare. În unele cazuri aceste descurajări sunt vociferate, dar în cazul 
lui Sonny s-au manifestat mai mult subtil. Pentru un băieţel, o lipsă de 
entuziasm din partea mamei poate fi un mesaj puternic. Unul din rolurile 
mamei este să încurajeze și să tolereze separarea naturală, împotriva 
tendinței copilului de a se „lipi de aceasta. Mai departe, ea trebuie să vadă 
valoarea rolului tatălui în conexiunea cu fiul său, pentru că tatăl lui va fi 
persoana care, la un moment dat, îl va ajuta sa plece în lume. În orice caz, o 
mamă care înlănţuie afectiv este incapabilă de acest lucru. Indiferent ce 
gândește ea conștient, inconștient își dorește ca băieţelul ei să rămână acasă 
și să aibă grijă de ea. 

O copilărie împlinită include un proces natural și îndelungat de 
înţărcare, în care copilul devine din ce în ce mai conectat cu alţii și din ce în ce 
mai puţin conectat cu mama sa. O mama care îi permite fiului său să se 
supra-adapteze la nevoile ei, în detrimentul alor lui, creează o viaţă plină de 


dificultăţi pentru el ulterior. O mama conștiincioasă și un tată implicat și-ar 
face griji despre cum să ghideze acest proces de înțărcare, realizând că 
lucrurile care par bune pe termen scurt, se pot dovedi mai puţin benefice pe 
termen lung. Cu toate acestea, băiatul își va stabili în general propriul ritm de 
separare, dacă răspunde propriilor nevoi și nu celor ale mamei. 

Tatăl este important aici. El este „puntea” dintre legătura din copilărie 
mamă-fiu și bărbăţie. În cartea Raising Boys: Why Boys Are Different — and 
How to Help Them Become Happy and Well-Balanced Men, Steve Biddulph 
subliniază faptul că procesul natural de dezvoltare face ca mama să fie 
mentor principal în primii 5 ani din viaţă ai băiatului, apoi tatăl la vârsta de 
5-12 ani, și apoi alţi bărbaţi în perioada adolescenţei. Inevitabil, când văd 
înlănţuirea mama-fiu, există un tată îndepărtat sau absent. Povestea tipică se 
desfășoară astfel: tatăl vrea să scape de soţia sa și îl folosește pe fiul său ca 
pe un sacrificiu de împăcare. „la-l pe el și lasă-mă pe mine să plec”. Chiar 
dacă acest scenariu se petrece de obicei inconștient, asta nu-l face mai puţin 
real sau mai puţin distructiv. 

Tatăl și mama trebuie să formeze o legătură unul cu celălalt, care să 
ţină fiul la o distanţă de mama sa, adecvată vârstei lui, și să conducă în timp 
la un tânăr bărbat cu un ţel în inimă, pe care să și-l îndeplinească 
aventurându-se în lume. El va găsi în mod natural această aventură 
captivantă și plină de bucurie, chiar dacă este una provocatoare. 

Nu a fost cazul pentru Sonny. El a rămas „blocat” cu mama sa. El 
începuse să facă progrese în relaţia cu Anne, dar îi lipsea bucuria. În adâncul 
inimii sale, Sonny era nefericit și își dorea libertatea. Dar era mai ușor pentru 
el să lase lucrurile neschimbate. Vinovăţia câștigă în faţa dorinţei. Preţul 
libertăţii — dezamăgirea mamei — era prea mare pentru el. 

În serialul de televiziune HBO The Sopranos, gangsterul șef, Tony 
Soprano este înlănţuit afectiv de mama sa. Ea reprezintă o forță dominantă, 
care îi controlează viaţa. Când o întâlnește, se simte vinovat și insuficient, 
umilit și slăbit. Apoi devine frustrat și nervos. Frecvent îl vedem exprimând 
modul în care se simte doar în timpul actelor de violenţă faţă de alţi oameni, 
dar niciodată față de mama sa. Deși conflictul dintre Tony și mama sa e 
exagerat, ilustrează modul în care un BIAM își exprimă uneori sentimentele de 
vinovăţie și insuficiență prin mânie explozivă direcţionată asupra altor 
persoane. 


Simptome BIAM: vina și insuficiența 


Neputinţa unui BIAM de a satisface nevoile mamei sale îl face să 


se simtă foarte vinovat. La fiecare întâlnire cu mama sa — fie reală sau 
în imaginaţie, copil fiind sau adult — senzaţia că nu a slujit-o 
corespunzător / suficient se consolidează. Vina excesivă și 
insuficienţa sunt simptome cheie ale înlănţuirii afective. 


Anne se întâlnește cu mama și tata 


Era a treia lună din relaţia lor, iar Anne se simţea mulţumită că Sonny a 
invitat-o la un grătar în familie. Întâlnirea cu familia părea a fi un progres. 

Odată ajunși, tatăl lui Sonny a fost prima persoană pe care au 
recunoscut-o. 

„Buna tată”, a spus Sonny. „Ea este Anne." 

Ea a zâmbit, având un aspect radiant. Tatăl sau a întors zâmbetul și a 
condus-o înăuntru. 

„Plăcerea e de partea mea, dragă,” a spus el. El i-a oferit mâna și ea i-a 
acceptat-o. S-a întors către Sonny fără să-i dea drumul Annei. „Mă bucur că 
ești aici, Sonny. Mama ta e pusă pe ceartă din nou. De ce nu te duci să ai grijă 
de ea, așa cum faci tu de obicei? O să o prezint eu pe Anne invitaţilor.” 

Sonny, singur acum, s-a dus să-și găsească mama. Aceasta stătea 
singură și privea în gol. S-a luminat când a venit el. 

„Bună mamă, a spus el. „Ce mai faci ?” 

„Hai să-ţi spun ce a mai făcut unchiul tău cel idiot de data aceasta,” a 
început ea. 

Sonny a oftat și s-a așezat. 

O jumătate de oră mai târziu, a reușit să scape. El s-a alăturat Annei, 
care purta o conversaţie pasională cu un cerc de oameni. S-a bucurat de 
brațul Annei în jurul taliei sale, dar era îngrijorat. „Asta trebuie să se termine”, 
s-a gândit el. 

„Anne”, a întrerupt-o el de îndată ce a avut ocazia. „Aș dori s-o cunoști 
pe mama.” Anne s-a lăsat condusă. 


Mama lui stătea exact în locul în care o lăsase. „Ea este Anne”, a spus 
el. „Fata cu care ţi-am spus că mă întâlnesc.” 

Mama lui nu s-a grăbit sa reacționeze, de parcă nu putea să îi 
recunoască împreună. 

„Bună Anne”, a spus ea. 

„Sonny mi-a spus cât de apropiaţi sunteţi”, a spus Anne. „Cred că acest 
lucru este minunat.” 

„Sonny știe să aibă grijă de mama sa”, a răspuns femeia în vârstă. lar 
apoi nu a mai spus nimic. 

Sonny s-a micșorat înăuntru. Se simţea rușinat. Voia cumva să evadeze 
din acea situaţie. 

„Trebuie sa mergem”, a spus el întorcându-se și făcând-o pe Anne să-și 
ia rămas bun din mers. 

Nu au schimbat nici un cuvânt în mașină pe drumul către casă. El a 
condus-o pe Anne acasă dar a refuzat să intre. Mai târziu nu a recunoscut să 
se fi întâmplat ceva, dar cu toate astea era mai distant. Își găsea scuze și o 
căuta pe Anne mai rar. 


Sonny își deschide ochii 


Deseori un BIAM nu-și dă seama că poate continua să aibă o relaţie cu 
mama sa în timp ce începe dezvoltarea unei relaţii independente cu el însuși 
urmată de o relaţie cu altcineva. El își păstrează în minte un punct de vedere 
rigid: „Ori trebuie să fiu cu mama, ori trebuie să o resping. Și nu o pot respinge 
pentru că mă simt prea vinovat și sunt îngrozit de sentimentul de infidelitate. 
Nici măcar nu mă pot gândi la asta. Nu aveţi idee ce groaznică e senzaţia.” 

Aceasta este dilema de bază pentru un BIAM. Loialitatea și 
devotamentul necorespunzător sunt intense. Vinovăţia și teama de 
răzbunarea mamei, se asociază oricărei încercări de separare. Devine mai 
ușor să rămână neschimbat și să trăiască o viață ambivalentă și 
compromisă. 


Simptome BIAM: frica de angajament 


La început un BIAM adoră, este pasional și entuziast, dar într-o zi, 
fără niciun avertisment se va retrage. Pe măsură ce conexiunea se 


transformă într-o oportunitate serioasă de angajament, un BIAM are 
tendința de a intra în panică și de a dori să evadeze. Chiar și un 
angajament minor — cum ar fi un film sau o rezervare de călătorie — 
poate deveni copleșitor. 


Am vrut să-l ajut pe Sonny să-și formeze o altă perspectivă asupra 
relaţiei sale cu Anne. Aș fi putut eu oare să-l ajut să vadă, din perspectiva ei, 
încurcătura?... faptul că el se îndepărtează atunci când ea pune presiune pe 
el?... iar dacă ea nu face nimic, situaţia rămâne neschimbată? 

„Anne exagerează”, mi-a spus Sonny. „Pur și simplu nu sunt hotărât. 
Există o mulţime de femei minunate în lume. De unde știu că Anne este 
aleasa?” 

„Dacă așa stau lucrurile, poţi să-mi spui ce virtuţi sau calităţi îi lipsesc 
Annei?” am întrebat. 

„Nu știu." 

„Ţi-a spus că nu va aștepta pentru totdeauna”, am insistat. „Înţelegi de 
ce?” 

„Bănuiesc că da”, a recunoscut el. „Ceasul ei biologic merge înainte. Își 
dorește copii.” 

„Nu îţi e teamă că o pierzi?” 

„Nu sunt sigur.” 

„Ea crede că este o problemă în relaţia dintre tine și mama ta.” 

„Ce-i drept mama nu este foarte entuziasmată de Anne”, a recunoscut 
el. 

„Ceea ce o îngrijorează pe Anne cu adevărat este faptul că mama ta îţi 
controlează timpul. Îţi trimite mesaje zi și noapte și niciodată nu o refuzi.” 

„Ei și, ce pot face?” a spus el cu durere în glas. 

„Poţi stabili limite cu ea”, am spus. „Poţi limita circumstanţele când are 
voie să-ţi trimită mesaje, spre exemplu.” 

El s-a uitat la mine, trăgându-se de barbă. 


Sonny era blocat, sfâșiat între propriile dorinţe și influenţa mamei sale. 
Nu puteam să-i spun ce să gândească. El trebuia să descopere singur că 
dilema lui nu era în legătură cu Anne, ci în legătură cu propriile sentimente 
contradictorii. Am insistat în terapia cu el, să-l ajut să vadă acest lucru, și cu 
timpul a început să înțeleagă ideea. 


® 


„Ştii, mi-a spus într-o zi, „nu cred că mama vrea să mă căsătoresc.” Nu 
i-ar plăcea nici o iubită de-a mea. Nu i-au plăcut niciodată iubitele mele, nici 
când eram mic. Vrea să am grijă de ea tot restul vieţii.” 

Acesta a fost momentul critic de înțelegere pe care-l așteptam. A fost 
prima tentativă de a sparge gheaţa în sensul de a înțelege negarea cu care se 
confrunta. 

„Îţi dai seama ce ai spus?” am întrebat eu. 

„Nu”, a recunoscut el puţin șocat de entuziasmul meu. „Ce am spus?” 

„Ai spus „Nu cred că mamei i-ar plăcea nici o iubită de-a mea. Nu vrea 
să mă căsătoresc. Vrea să am grijă de ea tot restul vieții.’ ” 

„Cum te simţi spunând asta?” 

„Mă simte bine,” a spus el, puţin ezitant. A zâmbit. „Mă simt speriat”, a 
recunoscut el. „Nu vreau să-mi rănesc mama.” 

„Nu o rănești. Doar discuţi cu mine.” 

„Totuși, sunt tot ce are." 

„Nu trebuie să fii în permanenţă disponibil pentru ea. Nu e neajutorată. 
Nu ar trebui acum să fie atât de dependentă de tine.” 

„Mama nu mă va lăsa în pace atât de ușor." 

„S-ar putea să devii șocat Sonny, dar nu ai nevoie de permisiunea ei. La 
asta se referă stabilirea limitelor. O să accepte mai puţină atenţie din partea 
ta. Nu are de ales." 

„Va fi furioasă.” 

„Probabil,” am aprobat. 

„O sa fie morocănoasă luni întregi. Nu va mai vorbi cu mine.” 

„Când erai mic, asta era o catastrofă. Dar acum nu mai e. De fapt vei 
avea mai mult timp să-l petreci cu Anne.” A luat în considerare ce am spus și 
a zâmbit, dar era îngrijorat. „Știi ce, Sonny? Mama ta e capabilă să-și poarte 
singură de grijă. Și o va face dacă e nevoită." 


A aprobat din cap, cu un sentiment de incertitudine. Am sperat că va 
ţine cont de spusele mele. 


® 


La scurt timp după aceea, Sonny mi-a povestit despre o convorbire 
telefonică cu mama sa care i-a deschis ochii. 

„Mama m-a rugat să vin să o ajut cu ceva la subsol, și i-am spus că pot 
veni Sâmbătă. A fost dificil să o refuz să vin imediat, dar totuși am făcut-o. Şi 
ghici ce? A început să plângă și mi-a reproșat faptul că nu îmi pasă de ea, 
acum că am iubită. Am rămas perplex. „Uau!, m-am gândit. Chiar vrea să-mi 
controleze viața. Nu mi-am dat seama până acum. Exact ce ai încercat tu 
să-mi spui. Nu a ratat nicio ocazie. În concepţia ei nu aș fi avut voie să o refuz 
indiferent ce planuri aveam.” 

„Ce simţi legat de convorbirea telefonică?” am întrebat. 

„Nu știu. Desigur, încă îmi iubesc mama. Dar m-am enervat, și încă mai 
sunt nervos.” 

„De ce ești furios?” 

„M-a făcut să mă simt ca și cum nu aș exista. Că nu contează ce îmi 
doresc eu." 

„Şi asta te face să te simţi furios?” 

„Furios și trist,” a recunoscut. „M-a făcut să mă simt singur.” 

„E posibil să te fi simţit irelevant și respins?” 

„Da”, a spus. „lrelevant. Respins. Exact așa.” 


Să 


Într-o zi, Sonny a venit să mă vadă și a început să vorbească de îndată 
ce a intrat pe ușă. 

„Îţi aduci aminte de petrecerea de Ziua Muncii pe care o organizează 
întotdeauna unchiul meu?” 

„Cred că ai menţionat despre petrecere anul trecut”, am spus. 

„Exact,” a spus. „Ei bine, am participat din nou săptămâna trecută și a 
fost uimitor.” 

„Tatăl meu vine la mine, și mă întreabă „De ce nu te duci să vorbești cu 
mama ta?’ Pur și simplu, exact ca anul trecut.” 

„Poate că a făcut așa toată viaţa, i-am sugerat. 


„Cred că da,” a aprobat. „Dar niciodată nu am observat asta ca acum. 
Am fost uimit, și i-am spus, nu, nu o să fac asta. Vreau să îi ţin companie 
Annei.’ M-a privit un moment și a plecat. Nu i-a convenit. Nu a mai vorbit cu 
mine toată ziua.” 

„Cum te-a făcut să te simţi?” 

„Am fost împăcat, m-am dus și am pus braţul în jurul Annei și m-am 
simţit bine. Am salutat-o pe mama mai târziu, dar nu m-am lăsat capturat de 
lista ei lungă de lamentări. Am vrut să mă relaxez și să mă simt bine.” 

„Sunt impresionat”, am spus. Şi chiar am fost. 


® 


În cele din urmă, Sonny s-a confruntat cu sarcină amară de a stabili 
limite în relația cu mama sa. Bineînţeles, după toată munca terapeutică, s-a 
dovedit a fi ușor. Nu s-au produs catastrofe. Mama lui a tunat și fulgerat. Așa 
cum Sonny a prezis, ea a refuzat să vorbească cu el timp de câteva luni, dar în 
final nu a putut face altceva decât să cedeze. El a trebuit să se obișnuiască 
cu dezamăgirea ei. A fost o pierdere. Nu mai era îndrăgit în ochii ei. În 
schimb, ca urmare, el a găsit resursele să își planifice viaţa cu Anne, și astfel 
s-au logodit. 

Mama lui Sonny nu a iertat-o niciodată pe Anne pentru faptul că i-a luat 
băiatul. Ei o vizitează o dată pe lună. Vizitele sunt destul de tensionate. Sonny 
o sună o dată pe săptămână. Nu îi permite să o critice pe Anne în timpul 
convorbirilor, pe care le limitează la 15 minute. Alte apeluri sunt preluate de 
căsuţa vocală. Singură, în căutarea altor locuri unde „să-și vândă marfa”, ea a 
devenit activă la biserica pe care o frecventa, făcându-și acolo cunoștințe, 
care să-i ofere susţinerea de care avea nevoie. 


K 


În capitolele care urmează, vom aborda felul în care înlănţuirea afectivă 
se manifestă la alți bărbaţi. Spre exemplu, Doug a fost un afemeiat; Tony 
putea să-și asume un angajament față de parteneră, dar nu putea fi de 
încredere la alte activităţi; Sam era un dependent de cybersex; iar Părintele 
Mark avea o problemă cu furtul din magazine, cocheta cu enoriașele lui, și era 
dependent de mâncare. Toţi au fost sclavi ai fantomelor subconștientului, 
până când terapia i-a eliberat. 

Prima întâlnire a lui Doug 
Afemeiatul 


Podeaua din camera lui Doug era acoperită cu haine aruncate. 
Petrecuse deja o jumătate de oră încercând să facă ordine. Voia să se 
îmbrace astfel încât să arate degajat, dar să nu iasă în evidenţă. 

În acea zi, tatăl lui l-a dus să-și ridice permisul de conducere și i-a dat 
voie să folosească mașina pentru întâlnirea cu Kathy. Așteptase 
dintotdeauna această zi. O mașină. O fată. Şi nici un adult în preajmă. 

„Mamă”, a spus el, găsind-o în faţa televizorului. „Arăt bine?” 

„Arăţi bine dragă,” i-a răspuns fără să-și ia ochii de pe ecran. „De ce ești 
îngrijorat?” a adăugat ea. 

„E prima mea întâlnire!” 

„Ți-am spus că nu-mi place fata aceea,” a spus ea, fixându-l cu privirea. 
„Nu cred că ar trebui să petreci atât de mult timp cu ea.” 

„Mergem numai până în Coney Island.” 

S-a întors apoi către tatăl lui Doug. „Frank susţine-mă. Spune-i că nu vrei 
să iasă cu fata aceea." 

„Dragă, e o fată drăguță. Lasă băiatul să se ducă. Numai ce și-a luat 
permisul de conducere. E o ocazie specială.” 

„Bine Frank”, a spus ea, dându-și ochii peste cap. „Îţi plac doar fustele ei 
scurte. Este o fată ușoară, fiul meu merită o fată mai bună.” 

„Mamă, nu e treaba ta. Am plecat.” 

Doug a încercat să plece, dar mama lui s-a repezit și i-a blocat calea. 

„Nu pleci nicăieri cu mașina aia.” 

„Tata a spus că pot pleca.” Doug s-a întors către tatăl său. „Nu-i așa, 
tată?” 

Dar tatăl său a privit la soţia sa furioasă, a ridicat din umeri către fiul 
său, și s-a făcut mic în scaunul lui. 

„Nu pleci nicăieri!” i-a repetat mama lui. 

Doug stătea uitându-se la ea, clătinându-se în faţă și în spate, ca și când 
ar vrea s-o dea la o parte. 

„Să nu îndrăznești să pleci cu mașina aceea fără permisiunea noastră, 
l-a avertizat ea. 


Doug s-a gândit și i-a dat dreptate. Nu ar îndrăzni, fără sprijinul tatălui 
său. A urcat imediat la etaj. A sunat-o pe Kathy să îi spună că are probleme cu 
mașina. Apoi s-a întors în camera lui și a închis ușa. 


Nu se poate abţine de la prostii 


Doug a venit să mă vadă deoarece realizase că era pe cale să înceapă o 
aventură cu soția șefului său. El mai făcuse astfel de lucruri înainte, dar de 
data asta avea îndoieli. 

„Îmi spune „Sunt singură. Soţul meu întârzie întotdeauna de la serviciu. 
Ştiu că mă înţelegi. Doar o mică mișcare din partea mea. E tot ce ar fi 
nevoie.” 

„Pare că nu vrei să se întâmple asta.” 

„M-am săturat să am relaţii care nu au nici un viitor,” a spus el. „Am 45 
de ani. Toţi prietenii mei au familii. Am întâlnit câteva femei bune, dar cumva 
au scăpat. Am pierdut deja câteva oportunităţi în felul ăsta. Între timp am 
întreţinut o mulţime de soţii singure. Şi ce am primit în schimb?” 

„Tu ce crezi că ai primit?” 

„Aproape nimic. Dar încă nu mă pot abţine. Mă poţi ajuta să ies din 
asta?” 

„Nu te cunosc, dar voi porni de la premisa că grija pe care o exprimi e 
validă. Poţi să faci un angajament că nu te vei implica cu soţia șefului tău de 
departament cât timp încercăm să găsim împreună o soluţie?” 

„Ok, cred că da”, a spus el. „Ce-ar trebui să fac?” 

„Stabileşte limite cu ea. Spune-i „Eşti o persoană drăguță, dar încep 
să-mi pierd starea de confort ascultându-te cum vorbeşti despre soţul tău, 
prietenul și șeful meu. Pentru binele tău și al meu, poate ar trebui să 
menţinem discuţiile la un nivel formal.’ Ceva de genul.” 

„Sună bine”, a aprobat el și a adaugat, „Soţiile disperate’ vin și pleacă, 
dar nu sunt ce îmi doresc. Vreau să am soţia mea.” Apoi a ridicat din umeri. 
„Îmi dau seama că după o vreme, femeile cu care mă întâlnesc, pur și simplu 
nu sunt potrivite.” 

„Ai fost vreodată căsătorit?” 

„O dată imediat după absolvirea medicinei. A fost un dezastru. Ea a fost 
drăguță până ne-am căsătorit, iar apoi nu a încetat niciodată cu văicărerile. 
Am ieșit din relaţie fără prea multe daune.” 


„Ce fel de relaţie au avut părinţii tăi?” 

„Nu cred că au avut cine știe ce conexiune.” 

„Cum te-ai înţeles cu mama ta?” 

„Bine. Ea era singură. Eu eram singur. Mi-a ţinut companie. l-am ţinut și 
eu companie. Asta s-a petrecut cu mult timp în urmă. Abia o mai văd. Mama 
nu este problema mea. Toate femeile astea sunt problema.” 

Am înţeles dintr-o dată că relaţia lui Doug cu mama lui, cel mai probabil, 
avea o mare legătura cu dificultăţile lui actuale. Dar el nu era conștient de 
asta. Voia să schimbe subiectul, așa că l-am lăsat. 

„Ai spus că întâlneşti multe femei.” am zis eu. „E vreuna specială?” 

„Mă întâlnesc cu Susan de ani buni, cu pauze”. Ne simpatizăm unul pe 
celălalt. Nimic serios.” 

„Crezi că ar putea deveni serioasă relaţia?” 

„S-ar putea, dar acum nu este.” 

„Ai putea să renunţi la alte întâlniri?” 

„Desigur”, a recunoscut el. Îmi plac întâlnirile. Doar că mai e un lucru 
problematic. Copiii. Familia. Chestiile astea. 

Doug era inteligent, dar nu se autodepășea. El a vrut să-l ajut să-și 
asume un angajament și să aibă o familie, dar „întâlnirile” au fost 
dintotdeauna calea sa de evadare emoţională. Ce își dorea el cu adevărat era 
să-l ajut să-și asume un angajament, să aibă o familie, dar să păstreze și 
calea de evadare... Asta își dorea el cu adevărat. 

l-a luat câteva ședințe pentru a conștientiza că „întâlnirile” îl 
transformaseră într-un afemeiat. Cu toate că și-a propus să-și caute o soție, 
ieșea cu femei mult mai tinere decât el, cam la jumătatea vârstei lui, pe care 
le cunoștea la întâmplare, și pe care le părăsea fără să stea prea mult pe 
gânduri. 

Susan era diferită. Îi plăcea de ea, și reușiseră să păstreze o conexiune 
de lungă durată. Dar el o tot „părăsea ca să încerce ceva nou. Era de 
asemenea vag cu privire la natura relaţiei lor. 

„Care e punctul de vedere al lui Susan?” L-am întrebat, după ce începuse 
să aibă încredere în mine. „Ea crede că voi aveţi o relaţie exclusivă? Ştie că te 
întâlnești și cu alte femei?” 

„Nu mint în privinţa asta”, a spus. 

„Dacă ar fi fost cu noi chiar acum” - am indicat un scaun gol - „Şi aș fi 
întrebat-o „Tu și Doug ieșiţi împreună într-un mod exclusiv? ea ce ar spune?” 

A ridicat din umeri. 


„Alţi oameni presupun că tu și Susan sunteţi un cuplu?”, am insistat. 

„Asta îmi aminteşte de ceva”, a spus. „Am ieșit săptămâna trecută cu o 
tipă drăguță de la cantina spitalului. Picioare frumoase... În orice caz, vine 
șeful meu de departament cu soţia lui și mă salută adresându-se ei cu 
„Susan. Am fost jenat și a devenit și el jenat. Am vrut să-l corectez, și am 
greșit și eu numele, așa că a trebuit să mă corecteze ea. A fost un dezastru.” 
Doug a început să-și piardă respiraţia. L-am așteptat să-și revină. 

„Vezi, nu îmi mai doresc asta.” a mărturisit el. „Adoram să mă vadă 
oamenii cu fete drăguţe. Acum, nu mai contează asta. Unde ajung așa?” 

„Asta e întrebarea principală”, am aprobat. 

„Ţi-am spus că m-am căsătorit imediat după ce am absolvit facultatea 
de medicină. M-am gândit că dacă sunt căsătorit, aș putea să mă liniștesc, să 
nu mai doresc orice femeie îmi iese în cale. Dar nu a funcţionat. Soţia mea se 
plângea tot timpul. Se aștepta ca eu să am grijă de ea și nu reușeam să o 
mulțumesc. Nu puteam rămâne fidel. Nu a durat nici măcar un an." 

Când Doug mi-a spus acestea, am putut observa că dilema lui actuală îi 
reflectă de fapt relația cu mama invazivă. Cele două simptome cheie, faptul 
că era afemeiat și căsătoria cu o femeie neputincioasă, nevoiașă, mi-a 
sugerat un model de comportament cu care am mai avut de-a face de-a 
lungul experienței. Mintea lui subconștientă conţinea două versiuni 
contradictorii ale mamei sale: o zeiţă sexuală seducătoare și o damă aflată în 
suferință. S-a căsătorit cu partea acceptabilă, femeia care avea nevoie de 
ajutor, pentru a evita partea interzisă, seducătoarea. Dorea să se îndepărteze 
de partea seducatoare, dar nu o putea refuza. Afemeierea lui — alergarea 
după femei urmată de părăsirea lor — era modul lui de a scăpa din acest 
conflict. El consuma plăcerea și evita limitarea. Am decis să cer mai multe 
informaţii. 

„Deci îţi este frică”, l-am întrebat, „că dacă nu îţi iei angajamentul acum, 
vei ajunge cu o altă femeie nevoiașă care nu va putea fi satisfăcută și care nu 
te va satisface nici ea pe tine?” 

„Bănuiesc că da”, a recunoscut el. 

„Susan e așa?” 

„Probabil ca nu. Susan este o prietenă și probabil ar fi de acord, dar pur 
și simplu nu-mi pot lua angajamentul față de ea. Îmi place varietatea. Când 
întâlnesc o femeie drăguță, trebuie să o invit în oraș." 


Ce este afemeierea 


Peter Trachtenberg în cartea The Casanova Complex, face observaţia 
izbitoare care dezvăluie faptul că afemeierea depinde de abandon. Ambii, 
afemeiatul cât și femeile știu acest lucru, dar nu neapărat în mod conștient. 
Femeia este atrasă în parte de provocarea de a depăși promisiunea de 
abandon. „Eu voi fi cea care îl ţine”, crede ea. Afemeiatul e conștient de acest 
lucru și o exploatează. El știe că ea vrea să fie „aleasa” și se preface că fi 
oferă această șansă. 

Pentru o femeie care dorește să evite afemeiaţii, e simplu dacă 
respectă o regula ușoară: Prea mult farmec, prea devreme e un semnal de 
alarmă. Este masca „sinelui fals”, semnul unui manipulator. Vom analiza 
„sinele fals” al unui BIAM mai amănunțit în Capitolul 8. Pe scurt, un BIAM a 
învăţat de la mama sa să joace rolul de îngrijitor preocupat și atent, a cărui 
singură nevoie este să o slujească pe ea. A învăţat să facă asta în opoziţie cu 
adevăratele sale sentimente. El duce acest „talent” până la vârsta adultă. Își 
poate ignora „sinele adevărat”, și poate folosi „sinele fals” pentru a fermeca și 
manipula femeia. (Vezi Figura 2.1 mai jos.) 

Un BIAM este un seducător eficient, deoarece el este în mare parte 
inconștient de ceea ce face. El va tinde să creadă în „sinele fals” și nu va fi 
conștient de „sinele adevărat”. El este „sincer.” Unele femei constată că au 
relaţii repetate cu bărbaţi afemeiaţi. Cauza își are rădăcinile în tiparele din 
subconștientul lor. Le recomand terapia acestor femei, ca să poată avea mai 
multe opţiuni. Spun mai multe despre asta în Capitolul 13. 


Promisiunea falsă a lui Făt-Frumos 


Sfera înlânţurii 

tulburări de angajament. 


în asumarea angajamentului. 
Se simte vinovată. 


Figura 2.1. „Sinele fals” conţine „sinele adevărat” și devine o mască pentru a 
înfrunta lumea. „Sinele adevărat” e adesea suprimat, izolat și detașat. Un 
afemeiat BIAM își arată doar „sinele fals”, ale cărui promisiuni, în cele din urmă, 


provoacă confuzie și dezamăgire. 


Nu toţi bărbaţii afemeiaţi sunt la fel. Unii sunt calculaţi, necruţători, și cu 
totul insensibili la durerea pe care o provoacă. Afemeiatul BIAM de obicei e 
diferit. El dorește sentimentul de conexiune pe care îl obţine de la compania 
unei femei, dar nu e capabil să păstreze acest sentiment. La urma urmei el 
este înspăimântat de angajament. Așa că găsește o femeie care să-l ţină 
conectat și, când sentimentul devine estompat din cauza fobiei de 
angajament, merge să găsească o altă femeie, astfel încât să poată simţi din 
nou acel sentiment de conexiune. 

Afemeiatul BIAM va fi „îndrăgostit” de o femeie atunci când este cu ea, 
dar mai târziu, atunci cand ea nu va mai fi prezentă, își va dori și alte femei. 
Apoi, noaptea târziu — în nopţile acelea când va fi singur — se va simţi anxios 
în privinţa tipurilor de obligaţii care s-ar putea acumula. Atunci își va simţi 
ambivalenţa, furia și determinarea lui de a nu fi prins. 

Bărbaţii afemeiati doresc să deţină controlul, și urăsc ideea de a fi 
controlaţi. Ei cred că abilitatea lor de a abandona femeile le demonstrează 


puterea. În mod ironic, ei sunt controlaţi de dorinţele și impulsurile lor 
specifice. „Vânătoarea” și abandonarea este pentru ei un comportament 
compulsiv și de obicei se transformă în dependenţă sexuală. Când le 
evidenţiez în terapie acest lucru, mă privesc de parcă sunt nebun, dar aceasta 
este realitatea de fapt. Compulsiile apar adesea ca un mod de a controla 
durerea emoţională, dar în timp ele duc la dependențe, devenind ele însele 
probleme de sine stătătoare. 


Simptome BIAM: dependenţele 


Dependențele pot include munca exagerată, obsesivă, adicţii 
sexuale, tulburări de alimentație comportament financiar 
dezechilibrat(agonisirea sau cheltuiala excesivă) și multe altele. 


Mecanismul de bază este la fel pentru toate dependenţele. O 
dependență începe ca o încercare de a estompa durerea dintr-o 
perioadă a copilăriei marcată de neputinţă, ceea ce psihologii numesc 


„traumă psihologică”. O persoană poate să găsească refugiu, eliberare 
și un sentiment de control în procesul dependent. 


„Nu sunt un afemeiat”, a spus Doug. „Ei bine, poate că sunt, a 
recunoscut el. „Aș dori să mă schimb, chiar aș vrea, dar pur și simplu nu pot.” 

„Deci să văd dacă pot rezuma”, am spus. „Te simţi în criză. Toţi 
cunoscuțţii tăi sunt căsătoriţi, și toţi au soţii iubitoare și copii drăgălași. Între 
timp tu ţi-ai făcut de cap, și întâlnirile tale cu femei greu de mulţumit te fac 
prudent cu privire la angajament.” 

Doug a râs, clătinând din cap. „Asta așa e.” 


Întotdeauna cu mama, niciodată cu tata și fără prieteni 


În copilărie, Doug a fost obiectul pasiunii și preocupărilor mamei sale. 
L-a iubit foarte mult, dincolo de imperfecţiuni. L-a luat cu ea la petreceri și 
evenimente având rolul de escortă a ei. L-a îmbrăcat cu haine fițoase precum 
ale adulţilor. L-a învăţat cum trebuia să-i întâmpine pe prietenii ei și cum să se 


comporte în compania adulţilor. El a dobândit maniere exagerate pentru 
vârsta lui, care nu erau moderate de presiunea anturajului. Prietenii ei erau 
impresionați; prietenii lui nu contau. 

Mi-a povestit despre când s-a dus la un concert cu mama sa, când avea 
paisprezece ani. În timp ce asteptau la coadă, ea îi spusese într-o șoapta 
puternică, „Oamenii cred că suntem la întâlnire. Ei cred că ești iubitul meu!” 
Doug fusese mândru. Mama lui era atât de frumoasă. 

Blocat să socializeze, de nevoile și seducția mamei sale, Doug a trăit o 
bună parte din copilărie în lipsa companiei potrivite. Acest lucru l-a lăsat cu 
un reziduu de „nu prea reușesc să mă integrez”, care a contribuit la stimă 
scăzută de sine, o „calitate” pe care majoritatea oamenilor nu o vedeau în el. 
Cu toate acestea, această „calitate” i-a hrănit dependenţa de muncă 
conducându-i nevoia de a-și evidenția potenţialul. 


Simptome BIAM: stima de sine scăzută și lipsa de hotărâre 


Fiind tras înapoi de mamă în perioada copilăriei, un BIAM se 
auto-sabotează în prezent. Nu mai știe ce vrea, și nu are încredere în 
propria percepție asupra lucrurilor care îi plac. Cum sunt „stima de sine 
scăzută și lipsa de hotărâre” diferite, ca simptom, față de „vină și 


insuficienţă”? Stima de sine scăzută a unui BIAM se exprimă prin lipsă 
de încredere în propriul raționament, ceea ce-l conduce la nehotărâre. 
Nu se pune problema că se simte vinovat; pur și simplu nu știe ce să 
facă. Sentimentul de vină al unui BIAM se trezește din regretul că și-a 
dezamăgit mama. Vina îi dă o stare de insuficienţă, pentru că nu a avut 
/ are cele necesare să-și facă mama fericită. 


De-a lungul timpului, mama lui Doug a devenit geloasă pe el până la 
punctul de a refuza să-l „împartă” cu tatăl lui. Acesta dorea să petreacă timp 
cu fiul său, dar ea avea o voinţă mai puternică decât determinarea lui 
ineficientă. În cele din urmă tatăl s-a retras din familie, petrecându-și timpul în 
compania alcoolului și ocazional, a altor femei. Nu a fost prezent pentru Doug 
ca să-l ajute să se apere de înlănţuirea mamei lui. 


Un afemeiat dependent de muncă își începe aventurile 


Când a plecat prima dată la facultate, Doug fusese inadaptat social. 
Mama lui fusese singura lui „iubită”. Acest lucru îl lăsase lipsit de experienţă. 
Primele sale întâlniri la film în timpul facultăţii, au fost drăguţe, dar nimic 
special. Relaţia specială din timpul primului an a fost cu John, cel mai bun 
amic al lui. Frecventaseră același liceu, dar nu apucaseră să se cunoască 
bine acolo. În facultate, însă, au devenit prieteni inseparabili. Doug a 
experimentat pentru prima dată ce înseamnă să ai un prieten, altul decât 
mama sa. 

Când Brenda, iubita lui John, a intrat în camera lui Doug îmbrăcată 
numai în slip, nu a părut mare lucru. Lucrurile de genul erau destul de 
obișnuite în căminul studenţesc, iar fetele adesea „invadau' teritoriul băieţilor 
pentru a-i tachina. Dar ea avea altceva în minte. S-a așezat pe patul lui, și-a 
încrucișat picioarele, și a spus, „Îl iubesc pe John, dar te vreau pe tine.” S-a 
oprit o clipă să-i dea timp să înţeleagă, apoi a continuat. „Acesta va fi numai 
secretul nostru, mic și distractiv”, a spus ea, încercând să-l sărute. Încercarea 
s-a dovedit penibilă, așa că s-a așezat în poala lui. „Nu pot face asta cu el”, a 
mărturisit, „pentru că nu m-ar respecta a doua zi dimineaţa, dar cu tine nu 
contează.” 

A fost un moment catalitic pentru Doug. Îi fusese întotdeauna frică de 
fete sexy, dar de ce fusese atât de îngrijorat? 

Distracţia cu Brenda a durat numai câteva săptămâni. John a aflat, și 
Doug și-a pierdut primul amic. Nu s-a îngrijorat de acea pierdere, nici nu s-a 
întristat; pregătirea lui ca BIAM îl învățase că numai femeile sunt importante. 
Brenda nu s-a mai văzut cu el ulterior, dar i-a fost ușor să depășească 
momentul. 

Brenda a desfăcut sticla care conţinea duhul lui Doug, eliberându-l, dar 
mama lui pusese duhul în sticlă prima dată. Seducţia Brendei a fost o 
reconstituire sexuală explicită a seducţiei implicite a mamei sale. Şablonul a 
fost constituit în subconștientul lui la vârsta de cinci ani. A fost activat de 
Brenda, femeia altcuiva, care l-a dorit, la fel cum mama lui fusese femeia 
tatălui său, care l-a dorit pe el. Ca și alinierea perfectă a pieselor dintr-un 
lacăt, această combinaţie cheie de factori — seducţia de către o femeie care 
a aparţinut altui bărbat — „a făcut click” pentru Doug și a pornit mecanismul 


afemeierii. Din acel moment, subconștientul său l-a determinat să repete 
acest tipar de a seduce femeia altui bărbat. 

Doug nu și-a dat seama cât de mult succes ar putea avea cu fetele până 
când nu s-a îndepărtat de mama lui. Până la sfârșitul vârstei de douăzeci de 
ani, motivaţia sa sexuală, abilitatea lui de a satisface femeile și nevoia lui de a 
evita capcana sufocării acestora, au atins un echilibru stabil. 

Doug nu a crezut că are o problema legată de mama lui când a venit să 
mă vadă. A fost o problemă când era mai tânăr, a recunoscut el, dar acum nu 
mai avea nici o problemă cu ea. Furia lui Doug față de mama sa a evoluat 
către detașare. El o suna de Crăciun și de ziua ei, dar ura să facă asta. Ea 
locuia departe în Florida, iar el credea că terminase cu ea în esenţă. Lucrurile 
stăteau exact invers. Nu se despărţise niciodată la nivel emoţional sau sexual 
de ea și își trăia viaţa încercând să contracareze influenţa ei. Unul dintre 
obiectivele pe termen lung ale terapiei este acela de a-l face să simtă 
semnificaţia și profunzimea înlănţuirii. 

Tatăl lui Doug era încă în viaţă și divorțase de mama sa. Când Doug a 
venit să mă vadă, tatăl său era la fel de neimplicat în relaţia cu fiul său ca 
întotdeauna. Înstrăinarea de o viaţa a lui Doug de tatăl său a fost una dintre 
influenţele care l-au împiedicat să caute sprijin din partea altor bărbaţi. În 
facultate nu și-a putut spune „Nu pot să am relaţii intime cu iubita celui mai 
bun prieten, pentru că îmi preţuiesc amicul. Nu o să-i fac asta. Nu vreau să-l 
pierd.” Înlănţuirea de mama sa l-a pregătit să fie în competiţie cu tatăl său, și 
mai târziu, cu toţi bărbaţii. Afemeierea lui nu numai că i-a permis să-și 
exteriorizeze relaţia cu mama lui, dar i-a permis de asemenea să-și 
„depășească” și tatăl: „Vezi, sunt mai bun ca tine. Îţi pot lua femeia.” 


Sunt bine acum 


Doug era mulţumit cu el însuși. „...atunci eu am spus, așa cum ai 
sugerat, „Susan, când spui asta, încep să am resentimente și aș dori să 
vorbim despre asta. Şi ea m-a ascultat. A fost minunat. M-am simţit atât de 
ușurat. Mă simţeam atât de puternic și nu eram nici îngrijorat dacă ea se 
supără. Şi ghici ce? Nu s-a supărat și m-a ascultat. Şi asta a fost o mare 


ușurare. Şi știi ce? Pun pariu că acesta este sfârșitul ambivalenţei mele. E un 
adevărat progres.” 

„E minunat Doug”, am spus, dar puteam simţi ce urma să vină, pentru că 
acest lucru urmează adesea după aproximativ o jumătate de an de terapie cu 
un BIAM. 

„Ne vedem de șase luni”, a continuat „și am făcut multe progrese. Sunt 
foarte ocupat. Cred că poate am putea să schimbăm programările pentru o 
dată la două săptămâni. Să vedem cum merge.” 

„Motivul obișnuit pentru care oamenii vor să-și modereze terapia” i-am 
spus, „se datorează faptului că au de-a face cu ceva dificil de confruntat. În 
mod natural vei dori să mergi în direcţia opusă a ceea ce-ţi provoacă 
disconfort. Cu toţii facem asta. Problema este că, dacă te retragi acum, nu vei 
face nicio schimbare de durată. Peste cinci ani, la vârsta de 50 de ani, vei veni 
în biroul meu spunând „Nici acum nu pot să-mi iau angajamentul faţă de 
cineva.” Este posibil să am dreptate... că vei fi în același loc peste cinci ani?” 
Era o proiecţie exactă, și el știa asta. 

„Hai să mai încercăm încă șase luni,” am spus, „și evaluăm atunci. Poţi 
continua șase luni?” 

Şi uite așa, cu reticenţă și frică, a acceptat. 

Doug mi-a prezentat: „Trebuie să-mi reduc terapia. Sunt mai bine. Nu 
am timp.” Dar din adâncul său, subconștientul îi spunea: „Dacă vin aici 
săptămânal, o să devin captiv. Nu voi putea ieși din aceasta relaţie 
terapeutică.” Aceasta a fost teama lui majoră din toate relaţiile. „Nu pot fi 
constrâns de acest terapeut. Îi voi da bani pentru totdeauna. Niciodată nu voi 
putea scăpa. Voi fi prins. Nu voi mai avea niciodată dreptul la replică.” El se 
apăra împotriva pierderii identităţii sale. Conștient nu vedea asta. Tot ce 
vedea era, „Sunt ocupat. Nu mă simt confortabil. M-am săturat să conduc prin 
oraș în fiecare săptămână pentru asta. E prea multă bătaie de cap." 

Avea aceeași reacţie la mine pe care o avea cu iubitele sale, era ecoul 
sentimentelor sale blocate din copilăria cu mama sa. Vocea subconștientului 
său îi șoptea, „Asta s-a întâmplat cu mama ta. Nu permite să se întâmple și 
cu el.” 


Sobru, cinstit și înfruntându-și trecutul 


În al doilea an de terapie, Doug a început să aibă încredere în mine la un 
nivel mai profund. Nu se mai limita numai la conformare terapeutică. Își 
dorea îmbunătăţirea vieţii sale și participa cu iniţiativă. El a realizat trei lucruri 
în acel an, toate legate între ele. A renunţat la a fi afemeiat; a înţeles 
semnificaţia problemelor legate de mama sa, și a lucrat la îmbunătăţirea lor; 
și a devenit sincer cu Susan. 

L-am ajutat să privească tiparul său de afemeiat, ca pe un tip de 
dependenţă sexuală. Seducerea femeilor și apoi părăsirea lor părea că îi dă 
putere, dar și-a dat seama ca adicţia lui îl ţinea ostatic. Afemeiat fiind, el nu 
căuta intimitate și angajament, ci mai degrabă căuta să exteriorizeze durerea 
din trecutul său și să evadeze din capcana înlănţuirii. 

În același timp, am lucrat la conectarea lui Doug cu întâmplările din 
copilăria sa, care i-au alimentat comportamentul compulsiv. L-am determinat 
să se confrunte cu cele trei credinţe distructive de baza ale sale: (1) Sunt 
responsabil de îngrijirea mamei mele; (2) Nevoile mele nu contează; și (3) A fi 
aproape de cineva înseamnă a fi controlat și sufocat. 

În timp ce Doug renunţa la comportamentul de afemeiat și se confrunta 
cu copilăria sa, avea nevoie să devină sincer cu Susan, „iubita” lui preferată. 
Era necesar să treacă peste iluzia „Nu i-am promis nimic” și să devină 
scrupulos de sincer într-o manieră în care sinele său manipulativ îmbătrânit 
nu și-ar fi putut imagina. Desigur, încă avea sentimente contradictorii față de 
ea, așa ca a trebuit să-i mărturisească această nesiguranţă. 

S-a întâlnit cu ea în biroul meu. „Am câteva probleme de rezolvat la 
terapie.” i-a spus. „Voi înceta să mă întâlnesc cu alte femei. Tu, în schimb, ești 
diferită. Ești o prietenă și poate într-o zi putem fi mai mult decât prieteni unul 
cu celălalt. Însă, deocamdată, trebuie sa păstrez relaţia noastra un pic 
distantă. Presupun că nu mă vei aștepta. Dar dacă vrei să aștepți, acum știi 
ce se întâmplă.” 

Susan era şocată și dezorientată. Din câte știa ea, era femeia lui 
specială, nu numai din ceea ce spunea ci și din felul în care o trata. Acum îi 
spunea că fusese în repetate rânduri „infidel”, și că de fapt nu era sigur în 
legătură cu relaţia lor. 

„Ce le recomand femeilor aflate în situaţia ta”, i-am spus, „este să-ţi iei 
propria ,„pauză'. Nu-ţi lua nici un angajament faţă de Doug, cât timp el 


lucrează la rezolvarea problemelor sale. Evident, vă simpatizaţi. Poate că în 
viitor ai putea lua în considerare un început nou al relaţiei.” 

Ea a aprobat din cap. A fost un răspuns rezervat, dar am simţit că a 
înţeles ce am dorit să-i transmit. 

Această ședință terapeutică a fost un moment de cotitură pentru Doug. 
Nu mai păstra secrete. Fusese dispus să exploreze și să dezvăluie falsul 
angajament dintre el și Susan, și fusese dispus să renunţe la el. 


® 


Pe măsură ce am continuat terapia împreună, Doug și-a păstrat decizia 
de a renunţa la vechile obiceiuri. Acum era dispus să călătorească dincolo de 
aparenţe în universul copilăriei sale pentru a recupera conţinutul propriei 
identități. El a devenit mai conștient de comportamentele sale compulsive — 
dependența de muncă și faptul că era afemeiat — în timp ce învăţa să le 
confrunte. Acest tip de călătorie reprezintă mai mult o dezvăluire intuitivă 
decât o serie de lucruri de învăţat. Nu e niciodată suficient să cunoști numai 
„situaţia”. El a trebuit să „simtă” nevoia de schimbare. În noua sa înţelegere 
intuitivă, a învăţat să se auto-motiveze. Când am intrat în al treilea an de 
terapie, rolul meu s-a schimbat din a-l ajuta să-și interpreteze experienţele, în 
a-l ţine pe drumul cel bun, și în gestionarea eșecurilor. 

Învăţa să-și asume responsabilitatea pentru propriile alegeri. A început 
să înțeleagă angajamentul ca pe o eliberare și nu ca pe o limitare. Fiind 
dominat de mama sa, își formase un obicei de a nu-și asuma 
responsabilitatea pentru alegerile sale și a nu le accepta ca fiind ale lui. Se 
detașa emoţional de consecinţele comportamentului său faţă de ceilalţi și în 
felul acesta trăia o realitate imaginară în interiorul său. 

A început din nou să întâlnească femei, dar într-un mod complet nou. A 
luat lucrurile mult mai încet. Nu se mai simţea obligat să se implice cu femei 
ca să le „cucerească” și în felul acesta să-și depășească tatăl. Era mai puţin 
concentrat pe controlul situaţiei. Renunţase la a seduce și a cuceri. Nu mai 
folosea femeile pentru a-și satisface o nevoie nesatisfăcută. În sfârșit „curta.” 

Acum îşi făcea griji că noul Doug — care dorea să ia lucrurile încet, 
nejucând nici un rol — ar fi mai puţin atractiv pentru femei. L-am asigurat că 
femeile dezamăgite de noul Doug au propriile lor probleme, și ar fi mai bine 
să le lase în pace. A luat legătura cu Susan și au început să se vadă din nou. 


Mami nu mai locuiește aici 


Astăzi, Doug se simte mai degajat să-și viziteze mama, pentru că acum 
și-a revendicat bărbăţia. A avut revelaţia lui și nu are nevoie să o confrunte în 
legătură cu trecutul. El a avut nevoie să stabilească limite împotriva 
comportamentului ei invaziv. (Capitolul 11 descrie cum să stabiliți limite în 
relaţia cu părinţii). El o vizitează în termenii săi. Stă într-un motel. Vine de 
unele sărbători. Nu petrece mult timp cu ea, pentru că ea este înca foarte 
disfuncţională și încearcă să-l atragă în dramele ei personale. Vrea să 
păstreze legătura cu ea, dar în limite rezonabile. Acum poate să-i ofere puţină 
grijă, iar asta reprezintă o altă revelaţie pentru el. Apariţia empatiei pentru 
mama sa nu se putea întâmpla cât timp el era rănit și furios. Odată atins 
acest nivel de reconciliere cu mama sa, el este capabil de mai multă empatie 
faţă de toate femeile din viaţa sa. 

Doug l-a contactat pe tatăl său. A descoperit un beţiv trist, afectat de 
demenţă, care locuia într-o casă de bătrâni și care, cu greu își amintea că are 
un fiu. Acest lucru a fost dificil pentru Doug. Avea speranţe pentru o oarecare 
împăcare. Cu toate acestea, tatăl lui a avut un moment lucid în timpul vizitei 
și Doug a putut să-i spună, „Nu te mai privesc prin ochii mamei.” Ca răspuns, 
tatăl lui l-a apucat și l-a ţinut de mână iar Doug a simţit scânteia conexiunii pe 
care o dorise cu atâta disperare. Relaţia tată-fiu fusese afectată de înlănţuirea 
cu mama, dar în acel moment, Doug a simţit dragostea pentru tatăl său, pe 
care credea că l-a pierdut. 

După toată această curăţenie psihologică, Doug era gata să se așeze la 
casa lui. O simpatiza pe Susan. Sentimentele lui pentru ea nu dispăruseră și 
Susan era încă disponibilă. A rugat-o să facă împreună terapie de cuplu 
pentru o scurtă perioadă de timp, pentru că încă mai erau câteva probleme 
care-l deranjau. De asemenea a dorit ca ei doi să înveţe să comunice mai 
bine. Ne-am mai văzut o dată și apoi i-am direcționat către un consilier de 
cupluri. În timp ce Doug își încheia terapia cu mine, mi-a spus cu mândrie că 
s-au logodit. 


Lupta împotriva compulsiilor printr-o viaţă împlinită 

Dorinţa lui Doug de a umbla după femei când se simte stresat este o 
problemă care va reapărea. Un astfel de tipar bine înrădăcinat nu dispare pur 
și simplu. La fel ca alcoolicul care rămâne întotdeauna un alcoolic, indiferent 
câtă vreme a fost sobru, Doug poate avea întotdeauna ochi pentru alte femei. 
Este un tipar din subconștientul său. Poate fi gestionat, dar nu eliminat 
complet. Acestea fiind spuse, el nu trebuie să se întoarcă la vechea sa 
condiţie de afemeiat. 

L-am sfătuit să conștientizeze ce factori de stres și dezamăgiri îi 
declanșează compulsiile. Spre exemplu, el se poate simţi uneori nefericit și 
prins în sarcinile și responsabilităţile de soţ și tată. Va dori eliberare. Va dori 
să scape, iar scăpatul pentru Doug reprezintă să caute alte femei. 

l-am sugerat să găsească modalităţi sănătoase de se elibera, cum ar fi 
un hobby care să-l ţină separat de căsnicie și familie. Având forme inocente 
de eliberare, dorinţa de a căuta alte femei va fi mai puţin intensă. l-am sugerat 
să-și găsească câţiva prieteni printre bărbaţi. l-am sugerat de asemenea să ia 
niște decizii conștiente bazate pe valori. Trăirea unei vieţi cu sens, împlinire și 
echilibru e cel mai bun antidot împotriva compulsiilor. În cele din urmă, un 
BIAM recuperat învață cum să se angajeze în ceva dincolo de el însuși și 
ajunge să înţeleagă faptul că angajamentul nu înseamnă captivitate. 

L-am invitat pe Doug să se întoarcă la terapie dacă se trezește 
alunecând înapoi înspre vechile sale obiceiuri și credințe. Dacă ar aluneca din 
nou, s-ar întoarce la durerea anterioară din viaţa sa. Ar pune în pericol 
beneficiile relaţiei sale cu greu construite prin angajament. 


Să 


Mulţi dintre clienţii mei BIAM au probleme de angajament când vine 
vorba de o femeie, dar pentru unii, fobia de angajament este exprimată sub 
formă de iresponsabilitate și imaturitate. Acesta a fost cazul lui Tony, care 
nu-și putea asuma nici un angajament, exceptând acela cu iubita lui, 
Elizabeth. Grija și confuzia au adus-o pe ea în biroul meu, așa cum descriu în 
următorul capitol. 

Tony vrea doar să se distreze 
Adolescentul perpetuu 


Elizabeth era disperată. 

„Este important, Tony”, a spus ea. 

„Da? Ce e?” 

„Mama sosește mâine. Ajunge aici în jurul orei cinci și jumătate, însă eu 
voi fi în Toledo până la șase. Organizez un atelier pentru asistenții sociali. Nu 
mă pot întâlni cu ea până la șapte.” 

„Și vrei să mă duc s-o iau eu de la aeroport? Nu poate lua un taxi? Chiar 
am multe de făcut mâine.” 

„Nu-mi permit taxi. În plus devine foarte confuză în aeroporturi. Nici nu 
ar fi în stare să găsească taxi.” 

„Cu Rachel ai vorbit?” 

„Are mașina în service. Nu poate ajunge.” 

„Şi presupun că nici Mary Ann nu ar ajuta o prietenă la nevoie." 

„l-am lăsat un mesaj. Încă nu mi-a răspuns.” 

„Se înţelege.” 

„Uite, Tony. De ce nu te poţi implica să mă ajuţi și pe mine?” 

„Ei bine, dacă faci așa un caz din asta, cred că o voi face.” 

„Eşti sigur?” 

„Voi fi acolo. Auzi... de ce nu comandăm și niște pizza, invităm niște 
oameni și facem din asta o petrecere?” 

„Sună distractiv”, spuse Elizabeth. „Dar voi fi foarte ocupată cu atelierul, 
deci nu voi putea să te sun să-ţi amintesc.” 

„Nici nu te mai gândi la asta. Cât timp e aici, de ce nu-i spunem că am 
decis să ne căsătorim?” 

„Pentru că nu am făcut-o. Nu sunt sigură că ești pregătit pentru asta.” 

„Ce vrei să spui? Sigur că sunt pregătit.” 

„Adică, a avea copii înseamnă mult de lucru.” 

„Dar iubesc copiii! l-aș scoate cu barca la plimbare și i-aș învăţa să 
conducă Jet Ski-ul!” 

„Bine. Câte un lucru pe rând. Cum rămâne cu mama...?" 

„Nici o problemă. Am eu grijă.” 


A doua zi, în timp ce Elizabeth rămăsese blocată în trafic când se 
îndrepta spre nord din Toledo, telefonul ei a explodat. Era mama ei. Nimeni nu 
se întâlnise cu ea. Nu știa ce să facă. Era înspăimântată. Lui Elizabeth pur și 
simplu nu-i venea să creadă. L-a sunat pe Tony. 

„Da”, a spus el. „Elizabeth? Dumnezeule. Mama ta! Ştii, îmi curățam 
snowmobile-ul și am pierdut noţiunea timpului. Mă duc acum.” 

„E prea târziu acum. Pot ajunge acolo la fel de repede ca tine. Are deja 
un atac de panică. Ştii cum e!?” 

După un moment de liniște, Tony a putut spune doar: „Fir-ar să fie 
Elizabeth i-a închis telefonul, tremurând de furie și de frustrare. Şi-a șters 
sudoarea de pe față, împreună cu câteva lacrimi. Se simţea atât de 
dezamăgită. Nu mai putea suporta. 


|” 


E un pic sfidător și are o mulțime de jucării 


Elizabeth mi-a spus că vrea să vorbească despre iubitul ei. 

„Vrea să se căsătorească cu mine, dar se gândește numai la joacă. E 
adorabil, dar nu-mi inspiră că se poate transforma într-un soţ de încredere.” 

„Spune-mi mai mult.” 

„Ei bine, de exemplu, pleacă mai devreme de la serviciu ca să meargă la 
meciuri sau să se plimbe cu barca. Mă mir că nu-l concediază. Face nu știu 
ce contabilitate pentru o companie auto. Cred că nu-l interesează prea mult. 

L-aș susţine dacă ar vrea să caute un loc de muncă mai bun. Doar că nu 
pare să ia deloc munca în serios. Ce se întâmplă dacă ne căsătorim, facem 
câţiva copii și pe el îl concediază de la firmă?” 

A primit o moștenire acum câţiva ani, o sumă de bani destul de mare. 
Şi-a dat demisia și a început să cheltuie banii nebunește pe distracţii și alte 
chestii. 

Îi place să cumpere lucruri. Jucării pentru adulţi, cum ar fi un computer 
de ultima generaţie, cu cel mai rapid procesor și cel mai mare ecran. Şi-a luat 
o barcă, pe care ulterior nu avea unde să o ţină, așa că a cumpărat și o fermă 
doar pentru că era în apropierea unui lac. Apoi și-a luat un Jet Ski, apoi un 
Snowmobile, apoi încă un Jet Ski. Desigur trebuia să-și ia și un Corvette și un 
Hummer. Nu a economisit nici un ban, deși l-am rugat.” 

„De unde a venit această moștenire?” 


„Oh, de la mama lui”, a spus Elizabeth. „Îi era foarte devotat.” 

„Ce fel de meserie crezi că l-ar interesa?” 

„Cred că ar fi trebuit să devină arhitect. Este ceea ce își dorea să facă 
înainte ca mama lui să-l oblige să meargă la o școală de afaceri. El încă mai 
desenează imagini cu case, când îl apucă „mâzgălitul'. Nu se poate abţine. 
larăși se aprinde când vede cate o clădire care îi place în mod deosebit.” 

„Nu crezi că e prea târziu?” 

„Ar putea să se întoarcă la facultate. Dar nu cred că o va face.” 

„Deci preocuparea ta principală sunt banii?” 

„De fapt nu. E faptul că e atât de neserios.” Părea tristă. „Chiar m-a 
dezamăgit săptămâna trecută.” Mi-a povestit despre întâmplarea cu mama ei 
și aeroportul. „Mă gândeam că se va schimba, dacă ar fi să am nevoie de el. 
M-a șocat faptul că nu. Tatăl meu era așa. Mama trebuia să-i amintească 
dacă trebuia să facă ceva, și trebuia să-i amintească exact și când trebuie 
făcut, pentru că altfel uita.” 

„Cum e Tony ca persoană?” 

„Este un pic sfidător. A purtat teniși cu frac la balul liceului pentru a ieși 
în evidenţă.” 

„Aţi fost la liceu împreună?” 

„Nu, dar mi-a spus povestea asta de o sută de ori. Deci spune-mi Dr. 
Adams, ce ar trebui să fac? Să mă mărit cu el sau nu? Simt că o iau razna.” 

„Pare că încerci să-ţi dai seama dacă pentru tine căsătoria cu Tony ar 
crea o situaţie similară cu familia în care ai crescut. Cel mai bun lucru ar fi să 
mă întâlnesc cu amândoi. Crezi că ar fi de acord?” 

„Am să-l întreb”, a zis ea. 


Care este problema? 


Tony a fost de acord să vina la o ședință cu Elizabeth, dar, când a venit 
timpul, nu s-a prezentat. 

„E vina mea”, a spus Elizabeth. „Ar fi trebuit să mă duc să-l iau.” 

„S-ar putea să vină mai târziu”, am sugerat. „Între timp, ai spus că Tony 
era devotat mamei sale?” 

„A fost o femeie de afaceri de succes. Nu mi-a plăcut de ea în mod 
deosebit, și cu siguranţă nici ei de mine, dar trebuie să recunosc că a făcut 
acea afacere să meargă, în timp ce alte afaceri din jurul ei se prăbușeau. Şi-a 


început propria firmă de PR, a început cu nimic, apoi a sfârșit cu peste o 
duzină de angajaţi. Tony era mândru de ea, și nu-l învinovăţesc.” 

„Dar voi doi nu v-aţi înțeles?” 

„Tony o suna în fiecare zi sau mergea să o vadă. Ea pur și simplu mă 
ignora, se prefăcea că nu sunt acolo. Dacă încercam să spun ceva, ea 
transforma comentariul meu într-o „glumă' cumva, folosea sarcasmul des. 
Tony spunea că așa se comporta cu toată lumea, dar nu știu ce să zic.” 

„Cum s-a înţeles cu Tony?” 

„El a avut grijă de ea. Ar fi făcut orice i-ar fi spus. Era întotdeauna de 
acord cu ea, oricât de ridicole erau opiniile ei.” 

„Tony a fost apropiat și de tatăl său?” 

„Nu cred. Când Tony a fost mic, tatăl său a călătorit mult în scopuri de 
serviciu. Tony a spus că nu era prea mult în preajma lui." 

„Şi mama lui a murit?” 

„Da, și am sperat că va deveni mai focusat după ce a murit. Dar este 
cam la fel.” 

„Totuși, înainte de a muri, zici că o suna în fiecare zi?” 

„Tony era nebun după mama lui. Îi cerea sfaturi pentru tot.” 

Exact atunci a intrat Tony peste noi. 

„Îmi pare rău că am întârziat”, a spus el. Traficul a fost groaznic. Bună 
Liz.” S-a așezat lângă ea pe canapea și a luat-o de mână. „Ce am pierdut?” 

„Vorbeam despre mama ta”, a spus Elizabeth. 

„A, da?”, a spus el. „Era șmecheră nu, Liz?” 

„Elizabeth spune că ai fost foarte apropiat de mama ta.” 

„Cea mai bună prietenă din toată lumea”, a aprobat el. 

„Elizabeth ţi-a spus de ce a venit să mă vadă?” 

Atunci și-a întors privirea către ea. „Mi-ai zis?” 

„Da, ţi-am zis”, a spus ea. „Vreau să văd dacă te poţi implica mai mult în 
relaţie. Vreau să știu dacă are sens să ne căsătorim." 

„Nu văd care e problema”, a spus el. „Ne-am distrat bine chiar și 
weekendul trecut. A fost și Ed acolo. Am servit câteva băuturi în barcă. Ed și 
cu mine ne-am distrat cu Jet Ski-urile. Tu ai înotat.” 

„Mi-e teamă că-ţi vei pierde slujba în felul în care pierzi vremea. Te-am 
rugat de un milion de ori să găsești ceva ce îţi place să faci cu adevărat.” 

„Mai degrabă prefer să rămân cum sunt acum la slujba actuală.” 

„Te vor concedia.” 


„Nu concediază pe nimeni. Mulţi oameni pierd vremea la muncă mai rău 
decât mine." 

„Tu nu ești leneș. Faci mereu ceva. Petreci ore întregi meșterind la 
barcă. De ce nu poţi investi aceeași energie în ceva serios?” 

Tony a ridicat din umeri. „Mă descurc.” 

Elizabeth s-a întors către mine. „Cum să-l fac să-și dorească să se 
maturizeze?” 

„Uneori, o persoană va încerca să acopere rănile copilăriei, căutând 
distracţii”, am spus. 

Am decis totuși să continui cu explicaţii despre înlănţuirea mamă-fiu și 
cum aceasta poate duce la o lipsă de direcţie, iniţiativă și responsabilitate. 
Elizabeth clătina din cap, interesată. Tony nu părea să asculte. Am încercat 
să mă concentrez pe aspectele cele mai relevante pentru el. 

„Unii BIAM sunt adolescenţi permanenţi”, am spus. „Fobia lor de 
angajament apare ca o aversiune față de responsabilitate. Acest tip de BIAM 
opun rezistenţă la a face orice fel de angajament, chiar și la un angajament 
banal, cum ar fi întâlnirile la film sau pentru a servi masa de prânz în oraș. Nu 
vrea să fie „îngrădit” făcând promisiuni. „Voi ajunge când voi ajunge’ este 
deviza lui. 

„În schimb legătura cu partenerul său poate fi dulce și sinceră, el poate 
fi afectiv și credincios, dar în general nu se grăbeşte să dezvolte potenţialul 
relaţiei.” 

„Exact”, a spus Elizabeth. S-a uitat la Tony, dar acesta părea că se 
gândește la altceva. 

„Altă caracteristică a BIAM adolescent permanent”, am continuat, „în 
afară de întârzierea cronică, este că nu pune suflet în munca lui. Poate avea 
„Ssucces' în carieră, dar nu depune mult efort să facă lucrurile bine.” 

Am luat o scurtă pauză gândindu-mă cum să portretizez asta. „De ce un 
BIAM adolescent permanent ca Tony, are reţineri în urmărirea dorințelor inimii 
sale?” 

„Acest BIAM nu face altceva decât să reziste să fie controlat”, am spus. 
„Evită scopuri înalte, pentru că îl fac să se simtă încolțit.” 

„Cum sună, Tony?” a spus Elizabeth. „Felul în care ai decis să nu mergi 
la școala de arhitectură.” 

„Nu sunt atât de sigur. Mama m-a sfătuit în privinţa asta. Nu aș fi reușit 
niciodată.” 


„Se pare că încerci să te menţii cât mai liber, evitând angajamentul pe 
cât posibil”, i-am spus. „Te admir că ai spiritul de a rezista să fii controlat. Dar 
poţi să observi că-i faci rău singur? Rezistenţa ta îţi sabotează capacitatea 
de a conștientiza ce iubești și de a urmări acest lucru cu toată energia.” 

Elizabeth clătina din cap, fiind de acord cu mine. 

Tony a ridicat din umeri. „Ştii, astea sunt chestii destul de profunde, dar 
mă descurc. Mă distrez. Poate ar trebui să încerci și tu.” 


Băiatul aerian 


La următoarea sesiune au ajuns împreună. Am vrut să începem cu o 
notă mai jos, așa că am întrebat cum s-au întâlnit. Tony s-a întors spre 
Elizabeth. 

„L-am întâlnit pe Tony, tocmai când am terminat facultatea”, a spus ea. 
„Făceam parte din același grup distractiv de prieteni. A fost o perioadă în care 
întregul grup se întâlnea în fiecare seară. Era o petrecere fără sfârșit. 

Tony a fost întotdeauna viaţa petrecerii. El aducea marijuana sau bere. 
Ca și atunci, are și acum acest simţ nebunatic al umorului. Poate spune cele 
mai scandaloase glume.” Elizabeth a făcut o pauză și a zâmbit, uitându-se la 
el. Apoi și-a pierdut zâmbetul. 

„Dar acum s-a terminat. Toată lumea e căsătorită, au responsabilităţi, 
s-au mutat în suburbii. Tony se mai vede doar cu unul dintre vechii lui 
prieteni.” 

„Ed”, i-a amintit Tony. 

„Așa e”, a spus Elizabeth. „Ed se căsătorise și el, dar nu a mers relaţia. 
lar prietenii căsătoriţi ai lui Tony efectiv nu pot face faţă neseriozităţii sale. 
Tony a întârziat odată la o întâlnire pentru a servi masa de prânz patruzeci și 
cinci de minute. Desigur, omul nu mai era acolo când a ajuns Tony." 

„Tu ce crezi, Tony?”, am întrebat. 

El ridică din umeri. „Oamenii vin și pleacă. Noi tot ne simţim bine.” 

„Atunci, când nu aveam obligaţii și petreceam timp împreună nu conta”, 
a spus Elizabeth. „Dar acum... dacă aș fi de acord să mă mărit cu tine, mă 
întreb oare cât vei întârzia la nuntă.” 

„Asta e petrecerea la care în mod sigur voi ajunge la timp”, a asigurat-o 
Tony. 


„În ciuda frustrărilor tale”, i-am spus ei, „tu și Tony sunteţi împreună de 
ani buni.” 

„Da”, a spus ea și expresia ei s-a relaxat. „Era atât de dulce. M-a cerut în 
căsătorie de la a doua întâlnire.” 

„Pot observa că vă placeţi unul pe celălalt, totuși...Elizabeth, ai venit să 
mă vezi pentru că ești îngrijorată. Cum ai vedea tu lucrurile îmbunătăţite?” 

„Vreau un soţ și copii”, a spus. „M-am săturat să pierd vremea.” 

„Tony este dornic să se căsătorească cu tine. Şi-ar dori o familie 
împreună.” 

„Așa este. Dar nu vreau să am grijă să-l cresc și pe el atunci când voi 
avea copii." 

„Presupun că asta e o problemă, nu?”, am spus. „Tu ce crezi Tony?” 

El a ridicat din umeri. „Iubesc copiii. Am barca. Credeam că-ţi place să 
ieșim cu barca. Şi copiilor le va plăcea. larna i-aș învăţa să se plimbe cu 
Snowmobilul.” 

„De ce nu poţi înțelege?”, a spus Elizabeth, oftând. 

Tony a ridicat din umeri iar. 

„S-ar putea să fie mai mult decât faptul că nu înţelege.'”, am spus. 
„Terapeutul John Lee a descris bărbaţii care nu acceptă responsabilitățile de 
adult, care rămân la fel de egocentrici și de neîncredere ca și adolescenții, în 
cartea sa The Flying Boy. Întotdeauna am apreciat imaginea acestor „băieţi 
aerieni’ care ,„plutesc' departe de responsabilități. Adolescenţii permanenți 
sunt adesea priviţi cu dispreţ sau furie, în timp ce își iau zborul, de fiecare 
dată când trebuie să dea o mână de ajutor. Dar ei sunt așa cum sunt, pentru 
că au fost răniţi, iar critica nu-i ajută să devină mai buni. Tony nu refuză în 
mod voit să se maturizeze. A rămas blocat în adolescenţă, și nu poate vedea 
nici o alternativă sigură. Dar există modalităţi de a-l ajuta.” 

Elizabeth a vrut să audă mai multe, așa că am discutat cu ei câteva 
abordări pentru vindecare, așa cum sunt prezentate în această carte. 


Ce va fi, va fi 


Ulterior, când au venit să mă vadă, Elizabeth a vrut să vorbească despre 
înlănţuirea emoţională mamă-fiu. Ea asimilase informaţiile pe care le 
oferisem în sesiunile anterioare, studiase câteva cărţi pe care le recomand de 
obicei cu referire la acest subiect și era încântată de noile sale perspective. 


l-a explicat cu nerăbdare totul lui Tony, căutându-mă cu privirea la fiecare 
câteva propoziţii. Ea își făcuse temele, dar eram îngrijorat că l-ar putea 
copleși pe Tony. Am intervenit cât de repede am putut. 

„Tony, ai fost foarte răbdător, ascultând-o pe Elizabeth”, am spus. „Ea 
crede că mama ta a fost uneori intruzivă. Tu ce crezi?” 

El se ghemuise și părea defensiv. „Mama era uneori o povară”, a 
recunoscut. „Dar și ce dacă? Eu am iubit-o și ea m-a iubit pe mine. A făcut tot 
ce a putut pentru mine. S-ar putea să nu fiu cine știe ce om de afaceri, dar 
asta nu e vina ei. A fost o femeie minunată. Oricum ar fi, mă descurc.” 

Elizabeth se uita la el cu gura căscată. 

„Ce?”, a întrebat el. „Nu mă privi așa. Crezi că nu sunt omul potrivit 
pentru tine? Bine. Ştii, nu mă deranjează. Suntem împreună de mult timp, dar 
în fine... Ce va fi, va fi. Adică, dacă asta vrei să faci... e în regulă.” 

A ridicat din umeri. 

Reacţia lui Tony nu m-a surprins. Nu era pregătit să se uite în oglindă. 
Şi-a petrecut viața zburând departe de munca dificilă de a fi un adult 
responsabil. Nu a fost un șoc faptul că evita munca foarte dificilă de a-și 
examina propriul comportament sau propria relaţie cu mama sa. 


Şi acum asta? 


La următoarea ședință nici Elizabeth, nici Tony nu au vrut să înceapă 
discuţia. Am luat decizia să văd dacă Tony ar fi capabil să reacționeze la 
noua perspectivă a lui Elizabeth. 

„Să presupunem că, de dragul argumentului, relaţia cu mama ta a 
constituit, la un anumit nivel, o problemă pentru tine”, i-am spus. „Nu mă 
pierde, Tony”, am adăugat, de vreme ce părea în derivă. „Dacă este adevărat, 
iar observaţiile lui Elizabeth despre mama și familia ta au un sambure de 
adevar, ai fi dispus să participi la o terapie care să te ajute să faci anumite 
schimbări?” 

El a rămas uitându-se la mine. 

„Ai fi dispus să iei asta în considerare, dacă te-ar ajuta să o ţii pe 
Elizabeth alături de tine?” 

„Ştii, nu pricep, ne simţim bine împreună de ani buni, și acum asta 
dintr-o dată? lubesc copiii. Sunt un tip bun. Ne-am distrat bine..." 


M-am uitat la Elizabeth. Figura ei se schimbase. Adoptase o fermitate. 
Devenise încruntată. Nici unul dintre ei nu a vrut să discute mai mult, așa că 
am încheiat sesiunea devreme. 


O viaţă plină de durere 


Data viitoare când i-am văzut, Elizabeth pregătise ceva de spus. 

„Te iubesc Tony, începu ea. Îmi pasă de tine. Dar nu mă pot căsători cu 
un bărbat care nu-și va lua responsabilităţile în serios. Nu pot trăi așa tot 
restul vieţii. Am luat o decizie. Voi ieși din relaţia asta.” A început să plângă, 
dar a continuat: „Ţin la tine. Te iubesc. Dar nu te vei schimba niciodată, și 
dacă ne căsătorim, vom avea o viaţă plină de durere. Trebuie să ne salvez pe 
amândoi din asta.” Apoi a izbucnit în plâns. 

l-am dat cutia cu șerveţele. M-am uitat să văd cum va reacţiona Tony. 
Rămăsese încremenit. Apoi a spus, „Nasol, și a ridicat din umeri. 

Elizabeth era mai calmă acum. Mi-a mulţumit pentru eforturi, s-a ridicat 
și a plecat. Tony încă stătea și se uita. 

„Cum te simţi?”, am întrebat. 

„Cred că o să plec și eu”, a spus el și s-a ridicat. 

„Încă poţi lucra la asta”, am spus. „Problemele tale nu vor dispărea pur 
și simplu. Poţi să..." 

Dar am realizat că vorbesc singur. 


Nu se va lăsa controlat 


Înlănţuirea emoţională dintre mamă și fiu, poate lipsi un om de 
capacitatea sa de a iniţia anumite angajamente. Vedem asta la Tony. Își luase 
angajamentul faţă de partenera sa — în sensul de a fi loial, însă nu și în sensul 
de a fi de încredere — dar cu toate astea nu se mai putea angaja în nimic 
altceva. Lipsa lui cronică de punctualitate era un indicator ușor de observat 
care demonstra lucrul acesta. 


De ce sunt BIAM adolescenţi permanenți neserioși? 


Neseriozitatea unui BIAM adolescent permanent este felul lui de 
a spune „nu” controlului matern. De multe ori simte că angajamentul 
de a face un anumit lucru la un anumit moment e o capcană de care 
trebuie să scape. Lipsa de punctualitate sau „uitarea” e felul lui de a 
spune „nu mă poti controla”. 


Luaţi în considerare dilema unui BIAM adolescent permanent. „Obligaţia 
de loialitate” este o forță puternică de control. El rezistă la a fi controlat, dar 
încă nu se poate elibera. Prins între „obligaţia de loialitate” și propriile dorinţe, 
el găsește o evadare în joacă, pierzându-și capacitatea de a se ocupa de 
activităţile caracteristice adulţilor. 

Orice lucru care evocă control — cum ar fi punctualitatea — scoate la 
suprafață sentimentul reprimat de sufocare. Cu toate acestea, el nu 
experimentează trăirea în acest fel. Este conștient că angajamentele sunt 
împovărătoare și reprezintă o piedică în calea distracţiei sale. Un BIAM 
adolescent permanent se așteaptă să se distreze tot timpul. 


Adolescenta și individualizarea 


Adolescenţa este o perioadă de autodescoperire, care începe de obicei 
la pubertate și continuă până în prima parte a vârstei de douăzeci de ani. 
Până la sfârșitul adolescenţei, dacă totul merge bine, o persoană va ști ce 
credinţe are și ce-i place. 

Dacă ceva nu merge bine, există două rezultate posibile. Unul este o 
continuare a adolescenţei. Tony ilustrează acest caz. Aici un BIAM nu poate 
obţine alături de o parteneră intimitatea adevărată caracteristică adulţilor. 
Neștiind cine este el cu adevărat, devine neliniștit și nu vrea să „se lege la 
cap” cu responsabilitățile adulţilor. Chiar dacă vrea să se căsătorească cu 
Elizabeth, nu acceptă nevoia de schimbare. 

Celălalt rezultat posibil este că BIAM pretinde că s-a descoperit pe sine, 
când în realitate nu a făcut-o. Acest pretendent preia un set de opinii, 


aprecieri, și antipatii fără a simţi, de fapt, nimic pentru ele. De exemplu, el ar 
putea prelua părerile părinţilor lui, crezând în ele sau nu. În mod obișnuit, este 
rigid în convingerile sale și vede lumea în alb și negru, fără o cale de mijloc. 
Nu se descurcă cu ambiguitatea normală a vieţii. 

Psihologii descriu o persoană ca fiind „individualizată”, dacă acea 
persoană a încheiat cu succes adolescenţa, punând punct la perioada de 
căutare a răspunsurilor care să-i dea un sens clar legat de propriile preferinţe 
și viziuni. O persoană individualizată s-a separat de părinţii săi, în așa fel încât 
devine un individ distinct. Un BIAM nu este de obicei individualizat, pentru că 
rămâne înlănţuit afectiv de mama sa. Identitatea lui s-a pierdut în 
satisfacerea nevoilor ei. Cercetatorul Erik Erikson a prezentat clar 
individualizarea în dezvoltarea copilului, în cartea Adult children prin 
intermediul lui John și Lindei Friel. 

Un rezultat important al unui bărbat individualizat este că își poate 
asuma angajamentul într-o relaţie. Dacă nu este individualizat, poate ieși la 
întâlniri, se poate căsători, dar nu poate să se angajeze cu succes și 
confortabil într-o căsnicie. Este întotdeauna nemulţumit. Acest lucru este mai 
evident la adolescentul perpetuu decât la cel care se preface, dar valabil în 
ambele cazuri. De aceea, căsătoriile care par cele mai solide se pot încheia 
prin fuga bărbatului cu secretara sau studenta lui, șocând pe toată lumea, 
pentru că este ultimul om din lume la care oricine s-ar aștepta. El doar juca un 
rol până în acel moment, iar căsătoria lui era o prefăcătorie. Era la fel de fals 
precum căsătoria. 

Un BIAM luptă să evite angajamentele din două motive principale: (1) 
rămân loiali mamelor lor, sau (2) nu sunt suficient de individualizaţi. 


O respingere iubitoare 


La aproximativ un an după ultima întâlnire cu Elizabeth și Tony, m-a 
sunat Tony. 

„Cum te descurci?”, l-am întrebat. 

„Ştii ce doctore”, mi-a spus. „Cred că am ratat o oportunitate. Elizabeth 
încerca să-mi spună ceva. Nu am înţeles, așa că am pierdut-o. Îmi vine să-mi 
trag una." 

„Aud un oarecare regret?”, i-am spus. 


„Da”, a aprobat. „M-a ros chestia asta. Nu credeam că e așa mare lucru, 
dar chiar m-a afectat, știi? Efectiv nu am avut capacitatea să pricep.” 

„Îmi pare rău”, am spus. „Pare că vrei să vorbești despre asta.” Și așa 
am făcut o programare. 


® 


Când a apărut la timp, mi-am dat seama că aceasta este o nouă 
versiune a lui Tony,. 

„Ştii”, mi-a zis, „Ed s-a recăsătorit. Au făcut un copil. Atât mai știu 
despre el.” 

„Pare că-ţi este dor de compania lui”, am spus. 

„Uite, am ieșit singur cu barca. Mare greșeală! Am avut timp să mă 
gândesc... și știi? Eram atât de singur, și nu realizasem cât de mult îmi este 
dor de ea." 

„La ce anume te gândeai?” 

„Nu știu unde mi-a fost mintea. Am fost împreună atât de mult timp 
încât am uitat cum era sa fiu singur. Toată lumea a ieșit din peisaj, inclusiv 
Ed.” 

„Deci simți o oarecare durere. Aceste evenimente diferite te-au 
determinat să te gândești la viața ta.” 

„Chiar am dat-o în bară, nu-i așa?” 

„Te admir pentru faptul că ţi-ai conștientizat durerea și că vrei să faci 
ceva în acest sens. Respect asta.” 

„Serios? Ei bine, mulţumesc.” 

„Se pare că asta te-a lovit tare. Pierderile tale: Elizabeth, Ed și ceilalţi 
prieteni ai tăi.” 

„Nu credeam că am nevoie de terapie, dar uite-ma aici. Sunt dispus să 
încerc. Chestia aia legată de mama. A început să aibă sens, știi?” 

„Ce te face să spui asta?” 

„Am găsit un e-mail de la mama. Am păstrat de fapt toate e-mailurile de 
la ea. Am recitit o parte din ele. Acesta l-am primit după ce mă despărțisem 
de fata de dinaintea lui Elizabeth. A fost ciudat.” 

„Ce vrei să spui?” 

„Mama era „atât de încântată că mă întorsesem la ea’. Astea au fost 
cuvintele ei. „Încântată că m-am întors’. Nu m-am gândit niciodată cât de 
ciudat a fost. Spunea mereu chestii de genul asta.” 


„Cred că ar trebui să vorbim despre asta”, am spus; și am vorbit. 
® 


Tony a făcut progrese mari și a fost motivat într-un mod excepţional. 
Regretul și sentimentul său de pierdere i-au oferit perspectivă și motivaţie. 
Ne-am petrecut cea mai mare parte a timpului discutând despre problemele 
sale legate de înlănţuirea emoţională cu mama. De asemenea, s-a confruntat 
și cu dezamăgirea și tristeţea cauzate de pierderea lui Elizabeth. Ulterior a 
început să înțeleagă câte din alegerile sale din viaţă au fost luate de fapt ca 
acte de răzvrătire împotriva mamei sale. După aceea înlănţuirea emoţională a 
început să-și slăbească strânsoarea care îi influenţa comportamentul. 

Şi-a vândut barca și s-a decis să economisească niște bani. Încă îi 
plăcea să se joace, dar a decis să nu trăiască numai pentru a se juca. Speră 
că data viitoare când va întâlni pe cineva special, va fi capabil să aprecieze 
mai mult. 

Ultima dată când a vorbit cu mine despre regretul pierderii lui Elizabeth, 
a avut o nouă abordare și o nouă perspectivă. El devenise recunoscător 
pentru că ea a plecat. Plecarea ei a fost o binecuvântare pentru amândoi. 
Fără șocul de a o pierde, niciodată nu s-ar fi lămurit. 

Venise la mine gata să-și înceapă călătoria terapeutică. Am lucrat 
împreună câţiva ani și apoi a mers mai departe. Ultima dată când am auzit de 
el, se înscrisese la o școală de arhitectură. 


Durerea emoţională poate duce la creștere 


Înainte ca Tony să-și schimbe viaţa, fluxul natural al forţei sale vitale a 
fost restricționat și deviat de înlănţuirea emoţională cu mama sa. Nu-și putea 
valida sinele autentic urmându-și pasiunea pentru arhitectura. În schimb, 
pasiunea sa a fost deviata de la angajamentele importante ale vieţii și 
direcţionată spre joacă. Nu se emancipase ca bărbat. Rămăsese nedezvoltat 
și imatur, un adolescent perpetuu. 

Când Elizabeth l-a părăsit, a rămas șocat, i-a simţit lipsa, apoi a simţit 
regret pentru că a lăsat-o să plece. Unele dintre clipele cele mai dureroase 
pentru clienţii mei, au fost cele în care au simţit regretul și pierderea. Dar 
aceste momente de întristare au devenit adesea oportunităţi de creștere, 


întrucât sentimentele profunde dezvăluie perspective profunde, iar 
perspectivele pot alimenta alegeri mai bune. 


Să 


În capitolul următor, îl întâlnim pe Părintele Mark, personajul opus 
egocentricului și iubitorului de distracţie, Tony. Părintele Mark era un preot al 
bisericii Catolice, care și-a dedicat viaţa în folosul celorlalţi. Se convinsese că 
dorinţele lui personale au dispărut, și că era liber să se dedice enoriașilor săi. 
Avea o voinţă de fier, dar în timp, ceva s-a întamplat: Mark, omul singuratic, a 
ieșit din Părintele Mark, slujitorul dezinteresat, cerându-și dreptul la viaţă. 

Părintele Mark se auto-distruge 
Îngrijitorul epuizat 


Părintele Mark a scos cele două seturi de CD-uri furate de sub sutana 
lui și a început să le asculte. Woody Guthrie fusese întotdeauna eroul său, iar 
Pete Seeger încă mai reușea să-i aducă lacrimi în ochi. Ei aveau cântece 
pentru suflet: „Hard times”, „This land is your land”, „Turn, Turn, Turn”... 
Deodată, s-a auzit o bătaie la ușa biroului. 

„O secundă”, a strigat el, în timp ce ascundea CD-urile furate. Era 
Connie. l-a oferit o îmbrăţișare „ursulet de pluș”, cum obișnuia el să o 
numească. 

Connie s-a așezat pe canapeaua lui veche, s-a înroșit și și-a aranjat 
fusta. „Mi-e teamă că am multe de mărturisit, părinte”, a spus ea. 

„Sunt gata să te ascult, Connie”. 

„Dar vino să stai lângă mine”, a spus ea. „Eşti așa departe”. l-a arătat 
locul de lângă ea. „Am atât de multe să-ţi spun”. 

Așadar, părintele s-a așezat unde i-a fost indicat. Ea l-a apucat de mână. 
El și-a retras-o, dar văzând-o atât de afectată, a lăsat-o să-l ţină de mână. A 
lăsat-o să-l și sărute. Cine era el să refuze s-o consoleze? Apoi ea a dorit mai 
mult decât săruturi și el nu avea de gând s-o oprească. Își dorea și el la fel de 
mult, astfel încât nu s-a putut abţine. 

După ce Connie a plecat, părintele Mark a simţit atât încântare cât și 
rușine. El a scos o bucată de hârtie și i-a scris o scrisoare mamei sale 
decedate. 

„Dragă mamă”, a scris el. „Îmi e dor de tine în fiecare zi. Tot încerc să 
dau de Katherine. Unii oameni din adăposturi pretind că au văzut-o iarna 
trecută. Spun că se îndrepta înapoi spre Chicago. Ştiu că și-ar fi dorit să se fi 
întors să te vadă înainte de a te îmbolnăvi. Uneori, când o persoană pornește 
pe calea greșită, și la un moment dat își dorește să se întoarcă, pur și simplu 
nu-și mai amintește drumul. Eu nu voi renunţa. O voi găsi. Ştiu că ea încă te 
iubește”. 

Părintele Mark a făcut o pauză. Nu-și mai văzuse sora de mulţi ani. 
Aceasta suferea de alcoolism cronic și locuia pe străzi, evitând ajutorul lui. A 


oftat. Mama lor se agăţase de convingerea că într-o zi Katherine se va 
întoarce acasă. 

A scos din sertarul de jos o pungă de prăjiturele cu unt de arahide. 
Nimic nu calmează sufletul abătut mai bine decât ciocolata. A mâncat câteva 
și și-a dat seama că a uitat să ia cina. Nu era o problemă. Localul lui preferat 
era încă deschis. 

Părintelui Mark îi plăcea tocana de vită savuroasă a localului. După ce a 
terminat-o pe prima a mai comandat o portie în plus. În timp ce ștergea 
castronul cu o bucată de pâine, și-a adus aminte că dorea să slăbească. A 
alungat acel gând. Voia desert și era hotărât să-l savureze. 

Ospătăriţa purta blugi strâmţi, iar bluza îi dezvelea umerii sănătoși. 
Zambea în timp ce i-a adus plăcinta și i-a umplut ceașca cu cafea. 

„Doamne”, s-a gândit părintele Mark, „am nevoie de o soție.” 

l-a oferit ospătăriţei vesele un zâmbet obosit și a mai comandat o porţie 
de plăcintă. 

„Fără speranţă”, a mormăit el în timp ce se ridica aruncând câteva 
bancnote pe masă. 

Avea nevoie să facă ceva pentru a se înveseli. Se gândea să asculte 
CD-urile cele noi când va ajunge acasă. Își tot spunea că nu e rușine că le-a 
luat. Era timpul să facă ceva și pentru sine, câtuși de puţin. 

În timp ce se pregătea să plece, telefonul i-a sunat. Era Connie, și nu 
părea fericită. 

„Ai profitat de mine”, a spus ea. „Nu trebuia să faci asta. Sunt femeie 
măritată și tu ești preot”. Nu și-a ridicat vocea, dar părintele Mark și-a dat 
seama că era destul de supărată. Își făcea griji pentru ea, dar despre ce 
vorbea ea de fapt? 

„Connie”, a întrerupt-o el, încercând s-o liniștească. „Ce s-a întâmplat?” 

„M-ai sedus”, a spus ea. „Tu ești devină”. 

„Cu siguranţă nu vei nega faptul că a fost decizia noastră reciprocă..." 

„M-ai făcut să păcătuiesc”, a insistat ea. 

„Connie”, a spus el. „Ne cunoaștem de ani buni. Acest lucru nu trebuie 
să ne strice prietenia”. 

„O, îţi vei recunoaște vina după ce te dau în judecată”, a spus ea și i-a 
închis telefonul. 

Părintele Mark s-a așezat înapoi. Inima îi bătea. Și-a șters transpiraţia 
de pe faţă cu un șerveţel pătat de tocană. 


„Doamne, Dumnezeule” a spus el cu voce tare. „Cum de s-a întâmplat 
asta?” 


Un preot ofensator 


Când părintele Mark a venit să mă vadă, purta haina sa clericală, 
tradiționalele haine negre ale preotului. Era un bărbat înalt cu barba căruntă, 
supraponderal. Avea un entuziasm exagerat, care sugera prezenţa unui 
băieţel în corpul unui bărbat. Începuse să-mi placă de el. 

„Ei bine, știi, Ken, bunul meu prieten” a început el, „Am avut niște 
probleme. Se pare că am avut câteva întâlniri amoroase cu unele femei. Ştiu 
că am și eu partea mea de responsabilitate, dar femeile astea m-au invitat. 
Acum una din ele e furioasă, și mă ameninţă cu un proces”. 

„Am auzit că te ocupi cu tratarea problemelor sexuale și a 
dependenţelor”, a continuat el. „Cred că sunt dependent de mâncare. Chiar 
mănânc prea mult. Doctorul s-a luat de mine. Am văzut un psiholog cu ceva 
timp în urmă. Om bun. Probabil că nu l-am văzut suficient. Încă sunt vraiște. 
Prea multă lăcomie și desfrâu. Bine ca nu e și lenea o problemă.” A râs el. 

Părintele Mark o considera pe Connie o prietenă. Se vedea cu ea des, 
lucrând împreună la proiecte bisericești. ÎI ajutase să organizeze cantina 
săracilor. El simţea că ea l-a abordat și că el doar a reacţionat cu 
reciprocitate. Acum ea pretinde că a fost de fapt invers. El se simțea mai mult 
tulburat de pierderea prieteniei ei, decât de perspectiva unei probleme legale. 
Era rănit și nu înţelegea ce se întâmplase de fapt. 

„Vreau să fac ce e bine”, mi-a spus. „Să o sun? Să-mi cer iertare? Nu 
cred că a fost toată vina numai a mea. Dar ce-ar trebui să fac? Nu vreau să fiu 
trimis în judecată. Nu vreau nici ea să se simtă rău. A avut o viaţă grea. Soţul 
ei nu e niciodată acasă. El lucrează două joburi pentru salariu minim. Şi ea a 
avut șase copii de crescut. Are grijă și de mama ei. Credeam că-și dorește de 
fapt să-mi ofere afecţiune. Credeam că o liniștesc. De ce e atât de supărată? 
Ce am făcut?” 

„Ce ai făcut?”, am spus. 

„Nu știu”, a protestat el. „M-a sunat, și mi-a spus „M-ai sedus’. A fost 
groaznic. A spus-o chiar din senin. Acel apel telefonic m-a adus aici. Mă 
învinovăţea, spunea că e vina mea”. 


„Deci astea sunt întrebările pe care vrei să le abordăm împreună?” Am 
întrebat. „Care este responsabilitatea ta? Ce-ar trebui să faci?” 

„Exact”, a aprobat el. 

„OK”, am spus. „Pari neliniștit când vine vorba să o suni, să vă întâlniți și 
să discutaţi despre asta. Ce-ar fi să amânaţi asta până reușiţi să înţelegeţi 
mai bine ce s-a întâmplat de fapt? Dacă sună, spune-i că revii tu. Spune-i că 
ești dornic să-ţi asumi partea ta de responsabilitate, că încerci să rezolvi asta 
și că dorești să primești consiliere”. 

l-a spus asta și mi-a zis că ea a acceptat. Așadar criza momentului a 
trecut, dar pornind de la iniţiativa lui, am decis să ne vedem în continuare. Era 
suficient de inteligent și conștient de sine pentru a-și da seama că are nevoie 
de ajutor. 


® 


Am petrecut primele ședințe aflând care sunt tiparele sale. Avusese și 
alte femei la el în birou. Ele veneau la el pentru consiliere și un lucru ducea la 
altul. El insista că e vorba numai despre femei adulte. El afirma că a fost mai 
mult „sedus” decât „seducător”, dar acest lucru nu mi-a fost foarte clar. Părea 
să fie deficient în stabilirea limitelor. Într-un fel își exploata poziţia de 
autoritate, fără să înţeleagă destul de bine cum o face. 

El și-a negat nevoia de a fi cu o femeie în cea mai mare parte din viaţa 
sa. Se simţea defavorizat emoţional. Când femeile îl doreau, el nu se putea 
abţine cu atât mai puţin să le refuze. Avusese între șase și zece astfel de 
aventuri în ultimii douăzeci de ani. Tiparul lui — destul de nepotrivit, cum era 
de fapt — nu era cel de prădător sexual calculat. Exprima mai mult 
imaturitate, dezorientare și compulsivitate, deși în mod clar făcea abuz de 
autoritate. 

De asemenea, mai era și problema legată de furturile frecvente din 
magazine. Nimeni nu aflase de asta, până când mi-a spus mie. Chiar dacă se 
simţea îndreptăţit, avea mustrări de conștiință. 

Ştia că încalcă limite în comportamentul său, dar era confuz care sunt 
de fapt limitele. Când îmi povestea despre greșelile lui, făcea multe glume și 
râdea, care denotau jenă, rușine și anxietate. 

Ceea ce mi-a devenit clar după numai câteva ședințe de terapie a fost 
faptul că era un îngrijitor epuizat. La fel ca mulţi preoţi pe care i-am tratat, el 
și-a suprimat și negat nevoile personale și intime de mult timp. Avea 


resentimente pentru că trebuia să se sacrifice atât de mult. În primele 
ședințe, chiar mă întrebam la ce a trebuit să renunţe în copilăria sa. 

„Se pare că ai ceva resentimente”, am spus „și te simţi nevoiaș, epuizat 
și îţi pierzi limitele”. 

„Oh, da”, a aprobat el, ușurat. „Exact așa e. Nu am limite bine stabilite. 
Cum pot remedia asta?” 

„Hai să începem prin a fi foarte clari despre limitele pe care le vei 
păstra”. 

În primul rând trebuia să renunţe la comportamentul său ofensator. A 
fost de acord să direcţioneze ședințele sale de consiliere cu femeile, către 
celălalt preot. Dacă venea vreo femeie pe neașteptate, trebuia să ţină ușa 
biroului deschisă. 

„Acestea sunt pierderile”, l-am consolat. „Stabilirea limitelor presupune 
alegerea acceptării unor anumite pierderi bine definite”. 

„Mi se pare atât de greu”, a spus. 

„Nimănuli nu îi este ușor”. 

În primul an în care m-a văzut, s-a dovedit că două dintre femeile cu 
care avusese relații amoroase îl sunau în continuare, dorind să vină să îl 
viziteze la birou. Îi era dificil să le refuze. Perseverenţa lor a fost tortură 
pentru el, dar a reușit să menţină limitele. O singură dată o femeie a venit la 
biroul lui neanunţată, și „cumva” a ajuns pe canapeaua lui. Mi-a spus că și-a 
amintit de decizia lui, dar abia după ce „a fost prea târziu”. 


Simptome BIAM: fac pe plac oamenilor 


Un BIAM deseori începe terapia plângându-se că are obiceiul să 
facă prea multe ca să-i mulțumească pe cei din jur. A învăţat să-și 


împace mama, și a purtat acest mod de relationare până la maturitate, 
în mod particular cu persoanele de sex opus. Totuși, acesta este un 
„sine fals” dificil de întreţinut. De obicei se supără ușor și îşi exprimă 
furia reprimată. 


Dilema părintelui Mark era că nu putea refuza nici o rugăminte. Dacă 
cineva bătea la ușa lui la miezul nopţii, trebuia să încerce să-l ajute. Singura 


ușurare a gasit-o în muzica folk. Învăţase să cânte la chitară de mic copil și 
se simţea destul de confortabil cu aceasta pentru a înfrunta scena deschisă 
de miercuri seara de la localul The Ark din Ann Arbor. În rarele sale clipe de 
singurătate, își asculta îndrăgitele sale piese muzicale cu încântarea unui 
colecţionar și aprecierea unui artist. Bucuria vieţii sale a fost să găsească 
timpul și banii necesari să meargă la concertele grupurilor de muzica folk, pe 
care le îndrăgea. Începuse să colecţioneze CD-uri și de curând primise niște 
DVD-uri de la concerte. Le fura, pentru că nu-și permitea să cumpere ce-și 
dorea. Primea o pensie de preot mică, de asemenea avea și cazarea 
asigurată, dar un venit discreţionar mic. 

În timp ce lucram împreună, a început să-și pună viaţa în ordine. A 
renunţat la furtul din magazine. În afară de acea singură alunecare, a încetat 
să se mai culce cu femei, deși câteva au continuat să-l sune. Connie se 
întâlnea cu el numai în cadrul activităţilor de la biserică. Nu-l forța, și a 
renunţat la amenințările cu instanţa. Dar ea a rămas supărată, iar el era 
deranjat de asta. El a încercat să-și asume responsabilitatea, dar ea părea 
nemulțumită indiferent ce spunea el. l-am sugerat că răspunsul ei ar putea fi 
un semn că o veche supărare de-a ei ar putea fi proiectată asupra lui. Părea 
că l-am dezorientat spunându-i asta, așa că i-am sugerat o posibilitate. 

„Connie ar putea fi supărată pe tatăl ei afemeiat, spre exemplu, care 
poate a înșelat-o pe mama lui cu alte femei. Connie s-ar putea să proiecteze 
inconștient acea supărare pe tine, pentru că acum te vede ca pe un trădător. 
Este posibil să-și fi inhibat supărarea pe tatăl ei, dar pe tine nu și-a inhibat-o”. 


Furia proiectată 


Atunci când o persoană este furioasă pe cineva din trecut, cum 
ar fi mama sau tata, el sau ea poate proiecta aceasta furie pe cineva 
din prezent. Aceasta persoană din prezent, de obicei, are o calitate 


evocativă a persoanei din trecut. 

Proiectarea furiei se poate întâmpla şi în cazul circumstanțelor, 
mai degrabă decât al oamenilor - de exemplu, furia reprimată a unui 
copil care a trăit în condiţii abuzive, ar putea fi evocată de o anumită 
circumstanţă din prezent sugestivă condiţiilor din trecut. 


Îngrijitorul fără limite 


Unele persoane se pot dedica într-un mod firesc lucrărilor caritabile și în 
același timp pot avea grijă de propriile nevoi fizice și emoţionale. Cu toate 
acestea, BIAM adesea devin îngrijitori într-un mod diferit. Au învăţat rolul 
îngrijitorului fiind forţaţi să aibă grijă de mamele lor. Nu cunosc limite. Nu știu 
cum să zică nu. BIAM se încadrează cu ușurință în profesii care ţin de 
îngrijire, dar de-a lungul timpului li se acumuleaza un reziduu de nevoi 
personale reprimate și nerezolvate. 


Caracteristici fundamentale BIAM : identitatea pierdută 


Un BIAM pierde contactul cu el însuși. Este detașat de propriile 


sale emoții, dorinţe și nevoi. A învăţat de la o vârstă fragedă să aibă 
grijă de mamă și să se desconsidere pe el însuși. Această zdrobire a 
sinelui în curs de dezvoltare din copilărie îl desparte de sufletul 
individualităţii sale. Identitatea lui este pierdută. 


Acești „îngrijitori BIAM” trăiesc pentru alţii fără a avea un „eu' care să-i 
centreze. „Identităţile lor pierdute” îi lasă vulnerabili pentru a fi guvernaţi de 
„obligaţia de loialitate”. Ei sunt dornici să obţină fericirea altcuiva, dar își 
neglijează propriile nevoi. Deoarece multe din alegerile lor din viaţa nu 
reflectă cine sunt ei cu adevărat, devin fundamental nemulţumiţi și nefericiti. 

Îngrijitorul BIAM „se trezește” în mijlocul vieţii și descoperă că are un 
sentiment copleșitor de gol interior. Subconștientul său se confruntă cu două 
nevoi nerezolvate: să fie îngrijit și să devină el însuși. Acum se simte prins în 
rolul lui de îngrijitor. El a pierdut viaţa pe care și-a dorit-o cu adevărat, cea 
condusă de propriile dorințe, cea energizată de sufletul lui și nu de 
sentimentul de vinovăţie. Dar de multe ori se simte prea bătrân pentru a 
începe din nou. Toate dorinţele inimii lui par să fie imposibil de îndeplinit. lar 


disperarea lui poate fi copleșitoare. 


În slujba Domnului 


Am vrut să aflu detalii despre familia de origine a părintelui Mark. „Cum 
ai devenit un astfel de îngrijitor?” l-am întrebat. „Îmi poţi spune ceva despre 
trecutul tău?” 

Tatăl lui, Brian și mama lui, Nancy, au crescut în același cartier din 
Chicago. Brian s-a simţit obligat să se căsătorească cu Nancy după ce 
aceasta a rămas însărcinată. S-a înrolat în armată la scurt timp după aceea și 
i-a plăcut experienţa, făcându-și carieră din asta. Dar Nancy ura viața de 
armată. Îi lipseau mama și prietenii. Era supărată pe Brian care niciodată nu 
era acasă s-o ajute. Katherine s-a născut când Brian era în Korea. Nancy era 
prea deprimată pentru a-i oferi fiicei sale multă atenţie și bucurii. Katherine a 
fost crescută de televizor și neglijată, fiind descurajată de aceste 
circumstanţe. 

Înainte de prima misiune în Vietnam a lui Brian, el se stabilise împreună 
cu soţia și fiica, în vârstă de doisprezece ani, în cartierul lor din Chicago. 
Nancy era încântată. Spiritul ei inflorise. Exprimarea iubirii lor a dat naștere 
accidentală lui Mark, care a venit pe lume când tatăl lui antrena armata Sud 
Vietnameză. Şase ani mai târziu, pentru a evita o a patra misiune în Vietnam, 
tatăl lui a profitat de politica armatei de a obţine pensionarea după douăzeci 
de ani de activitate. Brian avea atunci doar patruzeci de ani. Nu avea calificări 
și se simţea incomod acasă. Petrecea timpul în barurile preferate, unde găsea 
o companie veselă. Era beat în cea mai mare parte a zilei. 

La început, Nancy a încercat să facă familia să funcţioneze. La cină îl 
trimitea pe Mark să-l caute pe tatăl său prin baruri și să-l aducă acasă. Dar 
acasă, lui Brian i se făcea dor de prietenii lui de la bar și o dispreţuia pe soţia 
sa de vârstă medie, supraponderală și depresivă. Nancy a rămas fără energie 
după câteva luni de încercări. 

Katherine era tristă și insolentă când familia s-a întors în Chicago, dar 
Mark a găsit mângâiere în cartier. Era un băiat sociabil, distractiv, plin de 
viața, plăcut de oameni. Cânta pe străzi cu parohul, iar acesta îl învățase să 
cânte la chitară. Deși cartierul era oarecum dur, Mark s-a simţit în siguranţă și 
și-a făcut câţiva prieteni cu care să se joace. 

Katherine a fugit înainte să termine liceul. l-a trimis mamei sale cărți 
poștale din diferite zone, dar nici una nu conţinea o adresă de retur. 

Starea emoţională a lui Nancy s-a agravat și mai mult când mama ei a 
murit. Fiica ei dispăruse iar soțul ei era alcoolic. Majoritatea oamenilor pe 


care îi cunoscuse în cartier se mutaseră. Singura sa opţiune de consolare 
rămăsese fiul ei. 

Mark a înţeles că mama lui are nevoie de ajutor și că tatăl său nu putea 
să i-l ofere. De multe ori a ascultat-o pe mama sa plângând și plângându-se 
mai ales de tatăl lui. Adesea îl lua pe Mark și se culca cu el în pat. Deși nu a 
existat nici un contact intim explicit, acest lucru a continuat ani de zile. El i-a 
oferit sprijinul emoţional de care avea nevoie pentru a-și tolera soțul alcoolic 
și neglijent, pesimismul congenital și depresia. 

Când Mark era la liceu, mama lui l-a îndemnat să devină preot iar lui i-a 
plăcut idea. Perspectiva întâlnirilor cu fete însă îi provoca neliniște. „Obligaţia 
de loialitate” îl determina să se simtă vinovat pentru că tânjea după toate 
fetele frumoase de la el din clasa. Angajament său timpuriu de a deveni preot 
i-a dat o scuză pentru a rămâne credincios mamei sale și l-a ajutat să-și 
suprime dorinţele sexuale. Aceste nevoi suprimate aveau să iasă la suprafaţă 
abia mult mai târziu. 

Copilăria lui a avut toate elementele înlănţuirii afective mamă-fiu: tatăl 
său se îndepărtase de familie, nu prin divorţ sau moarte, ci prin muncă, 
alcoolism și retragere emoţională. Mama lui nu avea prieteni apropiaţi sau 
rude. S-a întors spre Mark, nu ca prima ei alegere, ci ca ultima ei alegere 
disperată. Și el a fost dornic să o ajute. Pe măsură ce a înaintat în vârstă, și-a 
dat seama că el ar putea pleca și nu putea suporta ideea despărțirii de el. În 
subconștientul ei, gândul că el va ajunge la „altă femeie” o înspăimânta. 
Preoţia era un compromis. Dăruindu-se lui Dumnezeu, el a rămas credincios 
mamei sale. 


Sinunciderea cu mâncare 


În al doilea an de terapie, părintele Mark reușise să renunţe la sex 
compulsiv și furt din magazine, dar mâncatul lui compulsiv nu se ameliorase. 
Practic se înrăutăţise. 

Era conștiincios și dorea să fie un preot bun, dar nevoile nesatisfăcute îi 
drenau energia vitală. Tânjea după o relaţie intimă cu o femeie. Dacă ar fi 
reușit să devină preot de mir, tot ar fi avut unele probleme, dar măcar forța 
compulsivă din spatele lor ar fi fost mult mai ușor de gestionat. Rolul de preot 
celibatar în care se afla îl lăsase într-o permanentă stare de neglijenţă și, cu 
toate astea, nu-și putea imagina o altă viață. 


În ciuda insistențelor doctorului său, nu făcea exerciţii fizice și nu 
reușea să piardă greutate. Eram îngrijorat. Am văzut că terapia pe care o 
oferisem avea rezultate semnificative, dar abilitatea lui de a-și gestiona și 
direcţiona resursele spre binele propriu era slab dezvoltată. BIAM au tendința 
de a se autoneglija. 


Simptome BIAM: auto-neglijare 


Mulţi BIAM nu se simt confortabil să-și facă timp sau să aloce 
resurse pentru ei înșiși. Chiar și grija pentru propriile necesităţi li se 


xn 


pare „greșită“ sau „risipitoare”. Un BIAM a fost antrenat să se focuseze 
doar către nevoile mamei sale; nevoile lui sunt dispensabile. Câteodată 
îi poate părea periculos și când se distrează putin. 


Părintele Mark ar fi vrut să promită că se va ţine de dietă și că se va 
apucă de exerciţii fizice, dar nu a făcut-o. Într-un sens foarte real, renunţase. 
L-am întrebat despre asta și mi-a răspuns: „Da, oarecum. Nu știu. Chiar nu 
doresc să renunţ”. Această ambivalenţă, dezvăluie conflictul dintre gândurile 
sale conștiente și sentimentele sale inconștiente. În copilărie, a simţit că 
trebuie să se sacrifice și să aibă grijă de alţii. Mâncarea fusese modul lui de a 
compensa lipsa sentimentului de iubire. Mintea lui subconștientă a adus 
această disperare din copilărie. El nu a trăit o viaţă de reconciliere sau 
acceptare, ci de resemnare. Eram îngrijorat că are de gând să se sinucidă 
distrugându-și sănătatea. Dar nu avea tendinţe sinucigașe conștiente. 

Întrucât cerinţele parohiei îl măcinau, i-am sugerat să-și ia un concediu. 
Doctorul lui a fost de acord cu mine. Hipertensiunea arterială și colesterolul 
crescut al părintelui Mark nu răspundeau la tratament, iar greutatea lui era în 
creștere. A opus rezistență. A spus că prea multe persoane depind de el. De 
asemnea a insistat că nu poate „lenevi”. În sfârșit, epuizat, a cedat și a 
acceptat să-și ia concediu și să-i lase pe alţii să lucreze în locul lui la cantina 
săracilor. 


Părintele Mark alege viața 


A fost scutit de toate îndatoririle. Pentru prima dată, de la vârsta de 
cinci ani, rămăsese responsabil să se îngrijească doar de el însuși. 

În acest concediu a fost chemat la poliţia din Chicago. O femeie fără 
adăpost fusese descoperită moartă de lucrătorii de la salubritate. Ea 
pretinsese amicilor ei ca are un frate care este preot în Detroit. Să fie el 
acela? Părintele Mark a mers la Chicago pentru a o identifica pe sora sa 
Katherine. A adus-o înapoi în Detroit și parohia a aranjat înmormântarea. 
Atunci ceva neobișnuit s-a întâmplat. Concediul său se încheiase, dar 
părintele Mark a decis că nu este pregătit să se întoarcă la serviciu. De 
asemenea a luat o pauză și de la terapie. 

Câteva luni mai târziu, m-a sunat spunându-mi că dorește să reia 
terapia. Nu a mai venit însă în veșmântul său clerical; era îmbrăcat ca un 
muncitor de rând, în cămașă cu carouri și pantaloni kaki. S-a bărbierit și a 
pierdut în greutate. De asemenea, atitudinea lui căpătase o schimbare subtilă, 
dar importantă. Nu mai era îngrijitorul vesel. Era mai serios, mai aspru și mai 
ferm. ÎI puteam vedea pe tatăl lui în atitudinea lui, soldatul profesionist din el. 

„Îmi pare rău pentru sora ta”, i-am spus. 

„Atâţia ani”, a început el, iar după aceea ședințele noastre au avut în 
vedere numeroasele fațete ale pierderii. 


® 


Părintele Mark a început să frecventeze întruniri care vizează tratarea 
dependenței de mâncare, pe care le-a urmat cu devotament, în special 
programul de întrebări și răspunsuri. Mergea pe jos la bibliotecă pentru a face 
exerciţii fizice, unde asculta toată muzica folk pe care o putea găsi și citea 
cărți despre originea și istoria ei. A continuat să-i scrie scrisori mamei și 
surorii sale decedate, ca parte a procesului său de jelire. Unele din sedinţele 
noastre, au vizat numai citirea scrisorilor lui. 

Slăbise 25 kg, de-a lungul celor 8 luni, de când ne-am apucat de terapie. 
Își prelungise concediul de la parohie. Se gândea să demisioneze din parohie, 
și să-și continue activitatea caritabilă ca asistent social. De asemenea, se 
gândea să se căsătorească. Acestea au fost decizii complicate, dar eram 
încrezător că era pregătit să le înfrunte. 


„Nivelul meu de înţelegere era mic”, mi-a spus la despărţire, „dar am vrut 
să fac ce e bine. Acest lucru a fost suficient pentru ca Dumnezeu să se 
milostivească de mine. Îmi pare rău că am pierdut atâta vreme.” a 
recunoscut, „dar în sfârșit sunt împăcat cu mine însumi”. 

Acest lucru m-a făcut să cred că și-a găsit pacea. 


Auto-sacrificiul sinucigaș 


Îngrijitorul BIAM, se păcălește că el însuși a ales o viaţă de sacrificiu, în 
loc să accepte faptul că i-a fost impusă. Înlănţuirea afectivă maternă este o 
inversare a relaţiei părinte-copil. În loc ca mama să se adapteze la nevoile 
copilului, ea insistă ca el să se adapteze la nevoile ei (vezi Figura 4.1 pe 
pagina următoare). Ca adult, îngrijitorul BIAM acţionează din perspectiva 
acestei inversări, prin faptul că se acordează la nevoile celorlalţi și nu la ale 
lui. În cele din urmă, această trăire din perspectiva „sinelui fals” îl arde pe 
interior. 

Inversarea relaţiei părinte-copil, împreună cu nevoia copilului de a se 
îndepărta de mama sa, provoacă stresul care creează „obligaţia de loialitate” 
și „pierderea identităţii”, cele două consecinţe fundamentale ale înlănţuirii 
afective. Astfel, un BIAM nu-și dezvoltă identitatea ca individ. În limbaj 
psihologic, el nu și-a încheie cu succes „individualizarea”. 

Micuţul băiat simte o furie considerabilă, dar furia trebuie reprimată cu 
scopul de a rămâne atașat de mama lui. Cu toate acestea, furia nu dispare și 
deseori este proiectată, mai târziu, pe alţi oameni. Dacă o proiectează și pe el 
însuși (precum în cazul părintelui Mark), un BIAM poate deveni un mecanism 
viu de auto-distrugere. 

Îngrijitorul epuizat, vrea să înceteze să fie mereu la dispoziţia tuturor, 
pentru că este extenuat. El nu poate alege în mod conștient când să se 
oprească, subconștientul lui operând la un nivel mai primitiv. Preferă să lase 
totul baltă. În cele din urmă, mintea subconștientă, câștigă în faţa voinţei 
conștiente. Subconștientul spune corpului: „Sunt obosit. M-am săturat” și 
apoi trage frâna de urgenţă: atac de cord, accident vascular cerebral, 
anevrism... 

Unele organizaţii și societăţi încurajează indivizii să ducă o viața de 
sacrificiu. Dar oamenii care sunt atrași să trăiască în acest fel, adesea, își 
provoacă răni spirituale și emoţionale. Aceste răni sunt inevitabil transmise 


din generaţie în generaţie. Lanţul de suferință care se formează este cu mult 
mai puţin benefic societăţii decât a permite oamenilor să-și experimenteze 
adevăratele dorinţe și să-și dezvolte propriile conexiuni emoţionale. Oamenii 
care își pot exprima dorinţele liberi, fără sentimentul de vină își pot urma 
visele și manifesta iubirea. Aceștia aduc generaţiilor viitoare un teren fertil 
pentru dezvoltarea copiilor sănătoși și adulţilor responsabili. 

Părintele Mark și-a găsit drumul prin trecutul autodistrugerii. Drumul lui 
era încă provocator, dar provocările erau menite să-i îmbunătăţească viaţa în 
loc să i-o distrugă. 


Mama adaptată la fiu: el poate fi el însuși 


El însuşi 


Nevoile lui 
acordată la acordat la Viaţa lui 


Mamă 


Fiu adaptat la mama: își pierde identitatea 


El însuşi 
Nevoile lui 
Viaţa lui 


acordat la neacordat la 


Mamă 


Figura 4.1. Atunci când o mamă este acordată la nevoile fiului ei, acesta își 
poate trăi propria viață. Atunci când un fiu se acordează la nevoile mamei, 
energia lui exterioară este blocată. El este prins în capcană și trebuie să-și 
dedice viața spre a servi nevoilor mamei. La vârstă adultă, un BIAM rămâne 
acordat la nevoile altora, în detrimentul său. 


Nu toţi îngrijitorii BIAM care sunt axaţi pe multumirea oamenilor devin 
preoţi parohi smeriţi precum a încercat părintele Mark. Există și o versiune 
grandioasă, exemplificată prin Warren, politicianul, în Capitolul 6. 

În capitolul următor, aflăm despre Sam. Fiind proaspăt căsătorit cu o 
femeie minunată, dar totodată captiv de sexul pe internet, a început să 
prefere computerul în locul soţiei sale. Cybersexul și pornografia sunt la fel de 
periculoase precum cocaina și pot deveni dependențe serioase. BIAM sunt 
deosebit de vulnerabili în acest sens. Vindecarea necesită aceleași tipuri de 
intervenţii necesare depășirii unei dependențe de droguri: psihoterapie, 
grupuri de sprijin și(în cazurile în care o relaţie este deteriorată) consiliere de 
cuplu. 

Sam îşi iubeşte computerul 
Dependentul de cybersex 


Carol s-a culcat singură în pat aşteptându-l pe Sam. El spusese că vine 
imediat, dar trecuse mai mult de o oră de atunci. Erau încă în primul an de 
căsătorie. Nu ar trebui să fie dornic să vină la ea? Dar ea ştia ce face el, iar în 
cele din urmă s-a ridicat şi a coborât scările. 

Sam era la computer. Nu a observat-o pe soţia sa când aceasta s-a 
strecurat în spatele lui. O femeie poza pe ecran. Carol l-a atins pe Sam pe 
umăr. 

„Oh, bună dragă,” a spus el, oprind monitorul. „Nu te-am auzit. Vin 
imediat.” 

„A trecut deja o oră." 

„Serios? Am crezut că au fost doar câteva minute.” 

Ea a întins mâna și a pornit monitorul. „Îţi plac chestiile astea?” 

Atunci el a închis browserul cu mouse-ul. „Nu chiar”, a spus el. „E plin de 
ele. Sunt cam greu de evitat”. 

„Ai o femeie adevărată aici lângă tine”, a spus ea, așezându-se pe 
genunchii lui. Şi-a pus braţele în jurul gâtului lui și l-a sărutat. „iţi aduci 
aminte?” 

„Îmi pare rău, dragă”. 

L-a sărutat din nou. „Nu sunt eu mai bună decât tot ce vezi tu pe 
computer?” 

„Fără concurenţă”, a aprobat el. 

La etaj, însă, era absent. Au avut contactul fără ca el să o privească. 

„Unde ești?” l-a întrebat ea, dar el nu a răspuns. 


Simptome BIAM: probleme sexuale 


Sexualitatea unui BIAM este rănită de înlănțuirea emoţională în 
care se află. Efectele la maturitate pot include disfuncţii sexuale, 


anorexie sexuală (evitarea contactului sexual), dependență de sex și 
perversiuni sexuale. Sexualitatea rănită a unui BIAM este și ea o 
componentă semnificativă a stimei de sine scăzute și a depresiei 
cronice, a furiei, a tendinţelor și trăirilor contradictorii care nenorocesc 
mulți BIAM. 


Carol ripostează 


Carol mi-a spus că a fost fotomodel și că acum deţine o mică agenţie 
de publicitate. A petrecut ceva timp povestindu-mi ce om minunat era Sam. 
S-au întâlnit când amândoi s-au oprit să ajute un caine accidentat și 
abandonat în trafic. S-au plăcut, iar intimitatea a survenit în mod firesc, ca o 
consecinţă a relaţiei de prietenie, urmând apoi căsătoria. 

Modul în care el se schimbase în ultimele șase luni, o dezorientase. 

„A fost întotdeauna atât de iubitor și atent. Acum se comporta ca și 
cum ar dori să mă evite. Chiar și atunci când facem dragoste, pare distant. E 
ca și cum nu ar fi prezent, sau eu nu aș fi prezentă. Mă simt singură.” 

„A intervenit vreo schimbare în relaţia voastră între timp? A fost vreun 
conflict între voi? Sau poate s-a schimbat ceva pentru el la serviciu?” 

„Nu chiar. Ne cunoaștem de aproape trei ani. Muncim din greu, avem 
două afaceri, dar înainte reușeam să ne facem timp pentru noi. Nu cred că s-a 
schimbat ceva cu adevărat. Ei bine, se mai supără pe mama lui." 

„Serios?” 

„O sună în fiecare vineri, și urăște lucrul acesta. Nu-i place să o sune, 
dar o face oricum. Sam nu se plânge, dar îmi dau seama că discuţiile cu ea îl 
supără. De fiecare dată când închide telefonul, se apucă de băut. Ea este o 


persoană destul de negativă. Mi-e teamă că nici pe mine nu mă place foarte 
mult.” 

„Nu te place?” 

„Uneori, oamenii se uită la mine și se decid spontan că nu vor să mă 
placă”, a recunoscut ea. „Așa era ea. Când am fost cu Sam să o vedem, ea 
pur și simplu s-a încruntat. Nu mi-a oferit nici o șansa să-i demonstrez cât de 
mult îl iubesc pe fiul ei și cât mi-aș dori s-o iubesc și pe ea. Nu știu ce găsesc 
unii oameni la mine, care îi face să mă urască. Sunt chiar foarte drăguță.” 

„Mi-ai spus la telefon că nu vrea să vină cu tine la terapie de cuplu și că 
nu crede că ar exista vreo problemă între voi. l-ai spus cât de mult te 
îngrijorează lucrul acesta?” 

„Da, dar nu vede nici o schimbare în relaţia noastră. Cel puţin așa 
spune.” 

Am așteptat. 

„Există totuși un lucru”, mi-a spus după o clipă. „Petrece mult timp la 
computer și vine la culcare foarte tarziu.” 

„La ce se uita?” 

„Cred că la un fel de pornografie. Schimbă ecranul când apar eu, dar am 
văzut cateva imagini destul de sexy." 

„Ce părere ai despre asta?” 

„Nu-mi convine.” 

„Cât timp petrece la computer?” 

„Prea mult, ore întregi.” 

„În fiecare zi?” 

„În fiecare seară. Până târziu. Evită să stau și eu cu el la computer. Și 
când facem dragoste, parcă nu e prezent cu mine. Asta mă deranjează cu 
adevărat. Nu e cu mine, chiar și atunci când e cu mine. Îmi spune că mi se 
pare mie, dar nu e așa. Spune că nu s-a schimbat deloc, dar nu-i așa.” 

„Neagă lucrurile acestea?” 

„Spune că exagerez. Dar nu este așa!” 

„Eşti îngrijorată că s-a îndepărtat de tine”, am spus și ea a aprobat din 
cap. „Îl vezi petrecand din ce în ce mai mult timp pe computer, uitându-se la 
imagini sexy și nu este la fel de prezent în viaţa ta ca înainte. Mai ales, pare 
preocupat chiar și atunci când faceţi dragoste.” 

„Da”, a spus ea. 

„Cred că există o problemă aici”, am spus. „Nu exagerezi degeaba. 
Uneori observ o progresie în folosirea pornografiei pe internet. Utilizarea 


ocazională poate deveni o utilizare regulată, iar acest lucru poate duce la 
dependenţă deplină. Răcirea relaţiilor cu soția din cauza cybersexului este 
ceva ce mi-au relatat și alţi clienţi de-ai mei. Am cunoscut dependenţi de 
cybersex, care ajunseseră să cheltuiască sute de dolari pe ședință pe 
site-urile taxabile, neglijându-și relaţiile, conectandu-se inclusiv la serviciu și 
fiind concediati sau sfârșind prin divorţ.” 

„Cel mai bun mod de a progresa”, i-am spus, „ar fi să-l aduci și pe el aici. 
Crezi că ar veni, acum că sunt și eu de acord că ar putea fi vorba despre o 
problemă?” 

„Încerc să-l aduc”, a promis Carol. 


Dependenţa sexuală 


Oamenii sănătoși își folosesc energia sexuală pentru a iniţia contact și 
a crea legături intime cu alte persoane. O legătură amoroasă este expresia 
interesului pentru altă persoană. Este o expresie a dorinţei. Aceasta poate 
constitui o problemă pentru un BIAM. El poate avea dificultăţi în a-și exprima 
sexualitatea cu o femeie de care este interesat, pentru că are conflicte 
sentimentale cu mama sa. Dar trebuie să facă ceva cu energia sa sexuală, 
așa că o scoate din arena romantismului și a conexiunii intime și o duce în 
zona fanteziei și masturbării. În timp, acest tip de expresie sexuală solitară 
poate creea dependenţă, deoarece nu face parte din celelalte componente ale 
vieţii sale și din sistemul său de valori. Acest proces de dependenţa este 
descris în volumul Out of the Shadows: Understanding Sexual Addiction de 
Patrick Carnes. 


Cybersex 


Care e treaba cu cybersexul? Nu a fost întotdeauna disponibilă 
pornografia? Cybersexul creează o dependenţă mult mai mare decât celelalte 
forme ale pornografiei. Pe internet, un dependent poate găsi rapid exact ceea 
ce dorește. În plus, nu există bariere sociale, cum ar fi posibilă rușine 
asociată cu ieșirea și cumpărarea materialelor pornografice și nu există 
bariere fizice, cum ar fi nevoia de a ieși afară în timpul unei furtuni cu viscol, 


pentru a găsi o farmacie deschisă la miezul nopţii sau a fi văzut de către 
colegi sau vecini intrând într-un bordel sau un club. BIAM-ul dependent de 
cybersex se simte puternic, în anonimatul, controlul și alegerea sa, în contrast 
cu neputinţa și inadaptarea pe care a simtit-o atunci când a fost înlănţuit de 
către mama sa. 

Cunosc multe cazuri în care oameni care nu aveau antecedente legate 
de consumul de pornografie, au devenit dependenţi de cybersex. Numărul de 
dependenţi de cybersex a crescut dramatic în ultimii 10 ani. 


Lista de verificare a dependenţei de cybersex 


Această listă de verificare a fost adaptată de la Patrick Carnes 
și colaboratorii săi, din Shadows of the Net: Breaking Free of 
Compulsive Online Sexual Behavior (Center City, MN: Hazelden, 2001), 
p. 22-26. 

e Esti preocupat de sex pe Internet 

e Ai fost implicat în cybersex mai des sau pentru perioade mai 
lungi decât ai prevăzut 

e Ai încercat fără succes să controlezi, să reduci sau să nu mai 
utilizezi cybersexul 

e Ai devenit neliniștit sau iritabil în urma oricărei încercări de a 
controla, reduce sau opri utilizarea cybersexului 

e Folosești cybersexul ca o scăpare de probleme sau pentru 
ameliorarea sentimentelor, cum ar fi neputinţa, vinovăția, anxietatea 
sau depresia 

e Cauţi continuu experienţe cybersex mai intense sau cu risc 
mai mare 

e Te foloseşti de minciuni pentru a ascunde implicarea în 
cybersex 

e Te implici în cybersex ilegal (ex: pornografie infantilă) 

e Ţi-ai pus în pericol sau ai pierdut o relaţie sau un loc de 
muncă semnificativ din cauza cybersexului 

e Ai avut parte de consecinţe financiare semnificative ca 
urmare a utilizării cybersexului 


Expresia iubirii în pofida dependenţei de pornografie 


Sam și Carol au venit să mă vadă împreună la câteva săptămâni după 
ce avusesem prima întâlnire cu Carol. În sala de așteptare se ţineau de mână: 
Carol încrezătoare, Sam agitat. Acest comportament în sala de așteptare a 
fost semnificativ și deloc tipic. Cel mai adesea, când un cuplu vine să mă 
vadă cu privire la pornografie, se află într-o criză de confruntare furioasă. 

M-am întâlnit cu ei în mod regulat timp de câteva luni, iar esenţa 
situaţiei lor a ieșit la iveală destul de repede. Sam avea o relaţie devastatoare 
de subjugare afectivă cu mama sa și folosea cybersexul pentru a-și calma 
frica de sufocare, sentimentele de insuficienţă și pentru a-și descărca furia. 
Problema lui Carol era legată de faptul că soțul ei se izolase de ea. Cu toate 
acestea, existau și alţi factori, inclusiv presiunea muncii lui Sam și consumul 
de alcool. 

Pentru a-i ajuta pe Sam și Carol să înţeleagă într-un sens mai complet 
cu ce au de-a face, am reconstituit „săptămâna lui Sam”. Aceasta ilustrează 
modul în care viaţa unui BIAM dependent este condusă și controlată de 
diverse aspecte ale subjugării afective. 


Săptămâna lui Sam: se simte prost, o evită pe Carol, bea, 
consumă pornografie, se masturbează 


Săptămâna lui Sam începea vineri seara când o apela telefonic pe 
mama sa. Se temea de această convorbire săptămânală. Indiferent despre ce 
vorbeau, el închidea întărit în sentimentul său că nu a făcut niciodată destul 
de mult pentru ea, că nu s-a conformat așteptărilor, că a fost dezamăgitor și 
insuficient, oricât de greu ar fi încercat. 

Apelul telefonic în sine nu trebuia să-l facă să se simtă astfel. Un bărbat 
care funcţionează normal, care vorbește ocazional cu mama sa la telefon și 
se simte puţin vinovat când aceasta îi amintește că nu au mai vorbit de ceva 
timp, nu va fi afectat profund sau multă vreme. El va simţi un moment de 
vinovăţie, își va promite sieși și ei că își va da silințţa mai mult pe viitor și apoi 
va depăși momentul. Efectul asupra lui Sam era profund diferit. Apelul era o 
„reactivare” a înlănţuirii cu care a fost inoculat în copilărie. Toată săptămâna, 


el simţea o „mahmureală emoţională” care îi întuneca relaţia cu Carol, îi 
diminua entuziasmul la serviciu, iar serile, când sentimentele negative erau 
deosebit de intense, îi întreținea dependenţa de cybersex. 

O evita pe Carol pentru că (proiectând aspecte din relaţia cu mama sa) 
nu voia să-i fie invadată intimitatea sau făcut să se simtă din nou vinovat. Mai 
ales nu voia să se simtă insuficient, acesta fiind felul în care mama lui îl făcea 
să se simtă întotdeauna. 

Sam se simţea insuficient inclusiv la locul de muncă. Nu avea încredere 
în propria judecată și cerea ajutor și sfaturi angajaţilor care știau mai puţin 
decât el. El continua să-și ceară scuze partenerului său, care nu-și dădea 
seama pentru ce își cerea de fapt scuze. Era inginer șef, precum și 
co-proprietar și era cunoscut ca bărbatul care știe să rezolve problemele 
tehnice pe care nimeni altcineva nu putea sa le rezolve. Fusese „Dl. 
Rezolvă-tot” pentru mama sa, în timpul copilăriei și după aceea. Acum era „Dl. 
Rezolvă-tot” la serviciu. Se descurca bine, dar niciodată nu se simţea bine în 
acest rol. Încerca din greu și muncea ore suplimentare, dar nu considera că 
face destul. Devenea frustrat și se trezea brusc furios când ceva nu mergea 
bine. Țipa și învinovăţea, iar apoi oamenii se temeau de el și rămâneau 
indignaţi. Sentimentele sale negative la locul de muncă au rezultat din 
încărcătura mare de vinovăţie cu care mama sa îl împovărase. Cu toate 
acestea, nu era deloc conștient să coreleze evenimentele de la serviciu cu 
apelul telefonic de vineri sau să le lege de copilăria sa. 

Pleca târziu de la serviciu, se stresa și se gândea la cât de rău au 
decurs lucrurile. Afacerea câștiga bani, dar el simţea că nu își face suficient 
treaba. Când ajungea acasă, Carol voia să vorbească și să petreacă timp cu 
el. Uneori, ea sugera să meargă la cină în oraș, pentru că amândoi munceau 
mult și se gândea că astfel s-ar putea relaxa și distra. Indiferent ce ar fi vrut, 
el percepea ce vine din partea ei ca pe o presiune. Apoi dintr-o dată el se 
înfuria și ea nu înţelegea de ce. Ce făcuse ea ca să merite asta? El nu știa să-i 
răspundă. Nici el nu se înțelegea pe sine. 

„Ce e în neregulă cu mine?” se gândea el, după ce Carol — confuză și 
rănită — îl lăsa în pace. „La naiba cu asta. Am nevoie de o pauză.” Așa că 
începea să bea și se uita la televizor. Televizorul era plictisitor, așa că pornea 
computerul și intra online. Își găsea site-urile preferate. „Așa mai merge”, se 
gândea. Aceste femei nu îl presau cu nimic. Nu îl făceau să se simtă 
insuficient, ba din contră. Se simţea liber. Se simţea competent, puternic și 
stimulat, lucru care în ultima vreme devenise o problemă când era împreună 


cu soţia sa. Dar cu aceste femei virtuale el se putea bucura de plăcere și 
intimitate și nimeni nu-l făcea să se simtă vinovat. 

Așa se desfășura o săptămâna din viaţa lui Sam. În fiecare zi se simţea 
prost la serviciu, o evita pe Carol, seara consuma alcool și apoi își găsea 
liniștea cu fetele online, prin cybersex. Apoi se simţea din nou prost. 

Vinerea își suna supus mama, ca de obicei. 


Evoluţia sexuală a unui BIAM 


Sexualitatea nu începe în adolescenţă. Începe cu mult înainte de asta și 
este puternic întipărită în experienţele din copilărie, în special de relaţiile cu 
îngrijitorii iniţiali. Dragostea dintre mamă și tată rupe în mod natural 
înlănţuirea. „Îmi iubesc mama. Este foarte drăguță, dar este a tatălui meu.” 
Așa ar trebui să se întâmple. (Vezi Figura 5.1) 


Delimitarea intimităţii sănătoase a adulţilor 


Delimitarea intimităţii 


Sentimentele sexuale ale fiului sunt 
protejate de bariera intimităţii adulților 


Figura 5.1. Mama și tatăl îl protejează împreună pe fiu de înlănțuirea afectivă, 
prin menţinerea unei legături intime. Când băieţelul spune: „Mami, vreau să mă 
însor cu tine”, mama răspunde: „Ești atât de dulce, scumpule. Dar eu sunt deja 
căsătorită cu tati.” 


Dar, de obicei, în cazul unui BIAM, tatăl său este distant, iar mama lui 
este prea apropiată. Așa că băieţelul înlănţuit afectiv de mamă este expus 
unor sentimente sexuale pe care nu le poate gestiona. (Vezi Figura 5.2.) 


Delimitarea intimităţii nesănătoase a adulţilor 


Tatăl este 
în afară 


TATA 


Figura 5.2. Tatăl fiind „în afară”, bariera naturală care împiedică înlănţuirea 
afectivă dispare. Când băieţelul spune: „Mami, vreau să mă însor cu tine”, ea ar 
putea răspunde: „Sunt atât de singură. Taică-tău nu este niciodată acasă. Hai 
la mami să-i ţii companie.” 


Conștientizarea sexuală a unui copil nu trebuie să fie atât de intensă 
atât de devreme. Nu trebuie să fie încărcată cu sentimente erotice atât de 
explicite. Este necesar să rămână liberă în inocenţa ei și ghidată de propriul 
proces de dezvoltare al copilului și nu de nevoile mamei. Dar dacă mama este 
dependentă emoţional de fiul ei, mai degrabă decât invers, nu poate exista o 
îngrădire sănătoasă pentru dezvoltarea sexualităţii copilului. 


Lezarea sexuală a unui BIAM 


Există două componente în lezarea sexuală a unui BIAM. Prima este că, 
așa cum s-a explicat mai sus, sexualitatea unui BIAM este trezită prea 
devreme și nu este moderată de o legătură sănătoasă mamă-tată. A doua, un 
băiețel nu poate să experimenteze trăirea de a fi exploatat, invadat în 
intimitatea sa și ţinut captiv de propria mamă, fără ca masculinitatea și 
sexualitatea lui să nu aibă de suferit de pe urma acestor abuzuri. Acești doi 
factori creează o leziune sexuală care afectează adânc și direct centrul fiinţei 
sale. Nu se vindecă cu trecerea timpului. La vârsta adultă, aceasta duce la un 
decalaj între iubire și pofte, care la rândul său poate conduce la diverse 
probleme sexuale și emoţionale. Aceste probleme ale unui BIAM le-am 
remarcat aici și în capitolele anterioare. 


Decalajul dintre iubire și poftă 


Sentimentele sexuale timpurii ale unui copil înlănţuit afectiv de mama 
sa pot fi atât de exagerate și infiltrate de durerea de înlănţuire, încât acesta 
este nevoit să le „depoziteze”, punându-le într-un compartiment special, închis 
în minte. După aceea, el nu corelează în mod natural sentimentele sexuale și 
sentimentele de iubire între ele. Ca adult, el poate fi foarte iubitor faţă de soţia 
sa, în timp ce își exprimă sexualitatea separat de ea. John Money, în textul 
său clasic de referință clinică, Lovemaps, subliniază că perversiunile sexuale 
— care sunt adesea exprimate în mod izolat de valori morale și angajamente 
— reprezintă rezultatul decalajului dintre iubire și pofte. 

Cauza fundamentală principală a acestor diverse probleme sexuale 
pentru un BIAM este aceea că legătura primară cu mama în primii ani de viață 
a fost coruptă. Diferitele elemente menţionate mai sus sunt „detalii”, dar 
„tulburarea atașamentului timpuriu”, în limbaj clinic, este baza tuturor 
problemelor. Această dinamică este discutată în Capitolul 14, destinat 
creșterii copiilor. 


Repararea daunelor 


Deși Sam și Carol s-au concentrat amândoi pe problemele lui sexuale, 
nevoia lui Sam de a bea „câteva păhărele” în fiecare seară mi-a sugerat o 
posibilă problemă suplimentară legată de consumul de alcool. Semnele de 
avertisment din comportamentul său care trimit cu gândul la pericolul 
dependenţei de alcool includ: consumul regulat, lipsa elementului social, 
tendinţa de a bea pentru a scăpa de sentimente dureroase și „nevoia” de a 
bea. 

l-am recomandat lui Sam terapie individuală pentru a-l ajuta să înveţe 
cum să nu mai folosească cybersexul și alcoolul și pentru a înţelege de ce 
simte nevoia să-și evite soţia frumoasă și iubitoare. A fost de acord să 
lucreze cu mine și le-am recomandat și un consilier de cuplu, pentru ca ei să 
poată continua lucrul la problemele ce ţin de căsătorie. Pentru început ar fi 
fost benefic pentru relaţia lor să aibă o ședință lunară cu un consilier de 
cuplu, până când Sam ar fi fost pregătit de mai mult. 

Lui Sam i-a luat aproximativ șase luni până să aibă primul său moment 
de „aha!”. Începuse să realizeze câtă mânie pentru femei acumulase și cât de 
frică îi era de ele. Apoi l-a lovit: „Nu sunt femeile. Este mama. Mă supăr foarte 
tare când vorbesc cu mama.” A simţit fiorul acestei descoperiri. „Mă simt 
vinovat și mă înfurii, iar apoi am nevoie să beau câteva pahare și să intru 
online. Mă supăr doar când mă gândesc la ea." 

În aceleași șase luni, Sam a trecut prin programul meu de bază pentru 
dependențe. El a făcut progrese bune în gestionarea dependenţelor sale. 
Luciditatea sa care a rezultat din acest proces, a contribuit la capacitatea sa 
de a-și înțelege problemele din copilărie — în special, cu mama sa — care i-au 
determinat nevoia de cybersex și alcool. Sam a devenit, de asemenea, 
conștient de fenomenul „declanșator” (triggering). Ceva ce se întâmplă în 
prezent i-ar putea aminti subconștientului său de ceva ce s-a întâmplat în 
trecut. Atunci subconștientul său l-ar inunda cu sentimente vechi pe care el 
le-ar confunda cu sentimente legate de prezent. 

După ce Sam a încetat să mai folosească sexul și alcoolul într-un mod 
compulsiv, el și Carol au început să meargă la consiliere de cuplu în fiecare 
săptămână. Odată ce Sam și-a căpătat sobrietatea, ei au fost în măsură să 
lucreze la abilităţile lor de comunicare și în special la reconstruirea intimităţii 
lor. Astfel, când ea îl simţea că se „distanţează” în timp ce făceau dragoste 
sau în alte momente, putea să vorbească cu el despre asta. De asemenea, 


când Sam avea o perioadă dificilă și poftea să se descarce, folosind fantezii 
sexuale și cybersex, putea să mărturisească soţiei sale ce i se întâmplă, fără 
să se teamă de ridicol sau că s-ar putea înfuria pe ea și o va dispreţui. 

Până la sfârșitul primului său an de tratament, Sam nu mai folosise 
cybersex timp de multe luni. El a înţeles că este un BIAM și și-a dat seama ce 
înseamnă asta în tiparele lui de comportament. A văzut că trebuie să 
stabilească mai multe limite în interacţiunile cu mama lui. 

El i-a spus mamei sale că nu va mai fi întotdeauna disponibil pentru ea 
și a rupt tiparul apelului săptămânal. L-am ajutat să se pregătească pentru 
reacţia ei, pentru frica la gândul că ea s-ar putea răzbuna și pentru vinovăţie. 
El a încercat să facă această schimbări cu mama sa mai pozitive, ajutând-o 
să-și dezvolte alte conexiuni și activități compensatorii. (Capitolul 11 discută 
în detaliu aceste tipuri de strategii.) 

Pe măsură ce Sam făcea progrese în terapie, avea nevoie să facă ceva 
care să-l ajute să-și revendice prezenţa și identitatea masculină în faţa 
experienţelor sale ca BIAM. Cu alte cuvinte, el a trebuit să înveţe să se 
identifice cu bărbaţii. Într-o copilărie sănătoasă, această sarcină ar fi fost 
realizată prin contactul cu tatăl său. Sam a considerat util să se alăture unui 
grup de terapie pentru bărbaţi, unde alți bărbaţi se confruntau cu probleme 
similare. 

Apoi, într-o zi, Sam s-a așezat și mi-a spus: „Înţeleg acum. Cybersexul 
nu a fost doar o modalitate distractivă de a mă relaxa. Evitam ceva. 
Gestionam anxietatea și spuneam „la naiba cu tine” mamei. Încercam să mă 
conving singur că ea nu mă poate controla.” Dintr-odată, întreaga poveste s-a 
clarificat și a intrat în centrul atenţiei pentru el. 


Sex, romantism și dorinţă 


Putem obţine o înţelegere semnificativă asupra dificultăţilor sexuale ale 
unui BIAM, luând în considerare întrebarea: Care este diferenţa dintre o 
femeie înlănţuită afectiv de mama sa și un BIAM? O femeie înlănţuită de 
mamă are un tipar emoţional similar cu un BIAM. Ca și în cazul unui BIAM, o 
femeie înlănţuită de mamă va deveni o îngrijitoare. Modul ei principal de a 
relaţiona cu ceilalți este „Cum te pot ajuta?” O femeie înlănţuită de mamă 
poate fi atrasă în a se implica romantic cu un BIAM. Negarea propriei sale 


înlănţuiri o determină să nu o poată vedea pe a lui, iar o relaţie înlănţuită îi 
pare naturală din cauza experienţelor din copilărie. 

Dar, în ceea ce privește rănile sexualităţii lui, există o diferenţă 
semnificativă între o femeie înlănţuită de mamă și un BIAM. O fiică trebuie să 
fie separată de mama ei, dar nu trebuie să fie fundamental diferită de mama 
ei. Un băiat trebuie să fie separat și diferit de mama sa, într-un mod care să îi 
permită să devină bărbatul care este destinat să fie. În înlănţuirea fiu-mamă, 
există o limită sexuală care este încălcată de înlănţuire. Acest abuz rămâne 
sa funcţioneze în spiritul unui BIAM ca incest emoţional, denumit și incest 
psihologic sau incest ascuns. Prima mea carte, Silently Seduced, folosește 
termenul de „incest ascuns”, în timp ce The Emotional Incest Syndrome de 
Patricia Love și Jo Robinson folosește termenul de „incest emoţional”. 
Ambele cărţi se referă la înlănţuirea afectivă părinţi-copil. 

Psihologul Eugene Monick prezintă astfel în cartea sa Castration and 
Male Rage: „Consecința incestului psihologic este că fiul folosește mama ca 
model mai degrabă decât tatăl, văzând lumea prin ochii ei, percepând lumea 
prin simţurile ei. Deoarece ea este feminină, o astfel de identificare este 
dăunătoare pentru descoperirea lui de sine ca fiind masculin.” 

Legătura cu mama pentru un BIAM este mai puternică, mai romantică și 
mai nuanţată cu energie sexuală decât pentru o femeie înlănţuită de mamă. 
Drept urmare, un BIAM tinde să aibă mai mult conflict în privinţa dorințelor 
sale normale de sex, romantism, intimitate și angajament. În general, femeia 
înlănţuită de mamă este mai puţin împovărată sexual, în timp ce un BIAM 
este puternic împovărat de îndoială fundamentală și rușine cu privire la 
impulsurile sale erotice. Capacitatea de a avea o relaţie romantică de succes 
necesită, printre altele, o capacitate neîmpovărată, de dorință sexuală. Astfel, 
o serie de BIAM sunt anorexici sexual; cu alte cuvinte, ei se tem și își suprimă 
sexualitatea. Acest lucru este discutat în cartea Sexual Anorexia de Patrick 
Carnes cu Joseph Moriarity. 

Chiar și atunci când un BIAM este activ sexual, el poate exterioriza în 
mod compulsiv anxietatea, vinovăția și incapacitatea sa de a-și folosi energia 
sexuală pentru a relaţiona. Sexualitatea lui este atât de încărcată încât nu 
poate funcționa normal pentru a-l ajuta să fie prezent emoţional pentru 
intimitate sexuală. În schimb, energia lui sexuală este disipată în masturbare 
și în relaţii sexuale asemănătoare masturbării. Astfel, evită „pericolul” 
angajamentului și se „eliberează” de autoritatea mamei sale asupra energiei 
sale sexuale. Deși afemeierea și alte forme de exteriorizare sexuală lipsite de 


intimitate și implicare ar putea părea mai puţin separatoare, de fapt nu sunt. 
Pot fi la fel de detașate ca și masturbarea. 


Sam își preferă soţia în loc de pornografie 


După trei ani de tratament, Sam și Carol și-au creat o viață nouă 
împreună și nu mai au nevoie de terapie. Sam are limite stabilite cu mama lui 
pe care amândoi le înţeleg. El se limitează să o ajute la lucruri cu care se 
simte confortabil. De asemenea, nu o lasă să o vorbească de rău pe Carol. El 
își ajută mama să facă lucruri care să-i dezvolte independenţa, cum ar fi 
legături sau activităţi în cadrul comunităţii. Nu mai este neapărat de acord să 
facă lucruri pentru ea care să o ţină dependentă de el, cum ar fi să-i facă 
cumpărăturile, alte sarcini, sau a-i da bani în mod regulat. (Vezi Capitolul 11.) 

Acum Sam o preferă pe soţia sa în loc de cybersex. Deși pornografia de 
pe internet îl poate atrage uneori, el își amintește sentimentele dureroase de 
izolare care provin din pornografie și este suficient pentru a-l descuraja. Nu a 
fost o călătorie ușoară, dar a avut succes. Acum poate avea propria sa 
femeie adevărată, iar Carol și-a recuperat bărbatul iubitor. 


Iluzia libertăţii 


Pentru un BIAM, cybersexul poate părea a fi medicamentul perfect 
pentru a-și ridica moralul. Când este online, femeile nu au pretenţii și nici nu 
încearcă să-l facă să se simtă vinovat. Demoralizarea lui este ridicată pe 
moment. Păcălit de iluzia libertăţii, el gândește, „Sunt competent. Sunt 
puternic. Vezi, pot funcţiona.” Apoi se prăbușește, lipsit de glorie, 
demoralizându-se din nou. 

Sam a răspuns terapiei și și-a recuperat viaţa cu ajutorul lui Carol. 
Fundaţia căii sale către libertate a fost refuzul lui Carol de a accepta o relaţie 
schilodită cu soţul ei. Fiind doar la începutul dependenţei sale de cybersex, a 
răspuns intervențiilor standard pentru dependenţă. Terapia i-a completat 
recuperarea, oferindu-i instrumente pentru a diminua durerea înlănţuirii 
afective cu mama și ridicându-i nevoia de evadări dependente. 


Sam era un BIAM tipic împăciuitor, prea nerăbdător să facă pe plac, se 
simţea vinovat când nu era cazul și își calma suferinţa prin evadări adictive. 
Există însă un alt tip de BIAM, arogant și cu un sentiment că i se cuvine totul, 
care își acoperă vulnerabilitatea printr-un spectacol de hiper-masculinitate. 
Cel mai de seamă client al meu a fost în această a doua categorie. A fost un 
politician puternic, pe care îl numesc Warren în capitolul următor. 

De ce Warren nu va fi niciodată președinte 
Eroul dezamăgit 


Warren privea cum luminile de la monumentele de peste pod sclipeau în 
apă. Orașul lucea acoperit de zăpadă proaspătă, făcând peisajul luminos și 
mai strălucitor. Se întreba de ce nu era președinte. Și-a amintit zilele sale de 
glorie și ce potenţial deosebit a avut: student-vedetă la liceu, bursă completă 
la Universitatea George Washington, grant Fulbright pentru a studia dreptul 
internaţional la Geneva. A avut un început notabil când a intrat în politică. Fiul 
unui preot sărac ajunsese bine iar viața lui fusese scrisă într-o revistă 
naţională ca poveste inspiraţională. 

Acum, toată promisiunea părea irealizabilă. Își petrecuse toată viaţa 
făcându-și prieteni, dar la momentul actual, dacă mai avea un prieten rămas 
în oraș. Potenţialul său, idealurile sale — atât de reale când avea douăzeci și 
cinci de ani, încă posibile la treizeci și cinci de ani — acum păreau intangibile. 
S-a întrebat: „Am adus oare vreo contribuţie demnă de ceva?” 

Era un străin în familia sa. Își lăsase copiii să crească fără tată. Nu-și 
mai văzuse soţia, Judy, de aproape o lună. Și-a dat seama pe moment că ar fi 
putut să o sune pentru a-i spune că i-a fost dor de ea. Ar fi fost surprinsă să 
audă de el. Însă s-ar fi putut simţi jignită deoarece trecuse atât de mult timp. 
Așadar a decis că nu vrea să gestioneze reacţia ei. 

Asistentul său îl aștepta în mașină. Aveau de lucru, dar nu era atât de 
târziu. Avea destul timp pentru a răspunde la alte câteva scrisori. 


Nu este niciodată acasă, dar cum pot să-l învinovățesc? 


Judy a venit să mă vadă pentru că era deprimată. 

„Medicul a insistat să văd un psiholog înainte să-mi prescrie 
medicamente”, a spus ea. „Îmi pare rău că vă deranjez. Chiar nu am nimic să 
vă întreb.” 

„Ce crezi că te deprimă?”, am întrebat. 


„Oh, nimic... totul”, a spus ea. „Nu știu exact. Îmi este dor de Warren. 
Este atât de ocupat, dar cum să mă plâng? A fost o persoană publică de 
foarte mult timp. Lucrează din greu.” 

O singură lacrimă i-a căzut pe fața costumului de lână roșie pe care îl 
purta. l-am întins o cutie de șerveţele. Mi-a mulţumit, s-a șters la ochi și s-a 
așezat privind în jos. 

„Văd că îţi este dor de el”, am spus. „Ai vorbit cu el despre asta?” 

Ea a ridicat privirea. „Oh nu. Nu aș face niciodată așa ceva. Bietul om este și 
așa destul de împovărat. El îi ajută pe toţi. Se comportă minunat cu toată 
lumea.” 

„Dar îţi este dor de el?” Ea a aprobat din cap. „Și nu ai vorbit cu el despre 
sentimentele tale?” Ea a aprobat din nou. 

„Crezi că ar veni cu tine la terapie să ne vedem?”, am întrebat. 


Spre surprinderea mea, au fost de acord 


Warren era un bărbat mare, cel puţin 1,90 m, cam plinuţ, dar îi stătea 
bine. Mi-a zâmbit când m-a văzut, mi-a strâns călduros mâna, m-a numit 
„Kenneth” și m-a întrebat cum sunt. În timp ce Warren mă saluta, Judy stătea 
fără să atragă atenţia asupra ei. Mi-a schiţat un zâmbet emotiv, dar nu a spus 
nimic. S-au așezat pe scaune separate mai degrabă decât pe canapea. 
Văzând cât de anxioasă era, i-am cerut permisiunea să rezum ceea ce ea îmi 
spusese. După aceasta, l-am întrebat pe Warren despre perspectiva lui. 

„Este totul adevărat, desigur”, a spus el, „complet adevărat”. Tonul său 
exprima tristeţe, vinovăţie și umor ironic. „Am neglijat-o teribil pe minunata 
mea soţie. Înainte eram de nedespărţit. Acum cu greu ne mai vedem. Îmi este 
dor să fiu alături de tine, dragă.” 

„Și mie îmi este dor de tine”, a spus Judy. „Știu câtă treabă ai, dar uneori 
chiar am impresia că mă eviţi, că mă ţii departe de tine în mod intenţionat.” 
Apoi a început să plângă silențios. 

Am fost impresionat de îndrăzneala ei. Cu siguranţă se reținuse de la 
acest discurs de ani de zile. Warren se uita la ea. Mi-am imaginat că Judy 
juca un rol pasiv de obicei. 

„lubito”, a spus el, „bineînţeles că nu te ţin departe dinadins. Nu trebuie 
să plângi”, a adăugat el, dar l-am oprit. 


„Las-o să plângă dacă are nevoie”, am spus. „Ce poţi să-mi spui despre 
sentimentele tale?” 

„Mă simt îngrozitor”, a recunoscut el și pentru prima dată, părea o 
afirmaţie directă. „Chiar îmi este dor de Judy. Dumnezeule, am fost împreună 
de la liceu și acum abia dacă ne mai vedem. Ştii, ea era cea mai frumoasă 
majoretă... ” 

„Warren”, l-am întrerupt. „Soţia ta este supărată de cât de separati aţi 
devenit voi doi. Mă întreb dacă ai vreun sentiment în legătură cu asta.” 

„Bine, ai dreptate”, a spus el. "Voi încerca să fiu acasă mai mult timp...” 

„Spune-mi despre programul tău”, l-am întrebat. „Cum ai ajuns să fii atât 
de dedicat slujbei?” 

„Am muncit întotdeauna din greu, de când eram mic. Tata a murit. A 
trebuit să am grijă de mama.” Și, dintr-odată, a început și el să plângă, însă nu 
cu lacrimile silenţioase ale soţiei sale, ci cu suspine mari. l-am înmânat și lui 
o cutie de șervețţele și am așteptat. 

„Întotdeauna a fost datoria mea să pun lucrurile în ordine”, a spus el, 
după ce amândoi s-au calmat. „Cine altcineva putea să o facă? Bănuiesc că 
am transferat asta în viaţa mea publică.” 

Judy a afișat un zâmbet trist. „Întotdeauna mi-a plăcut eroul din tine”, a 
spus ea, ștergându-și ochii absenţi. „Era totul atât de frumos. Ai fost un tânăr 
atât de zelos.” 

Și-au zâmbit reciproc și am văzut posibilitatea unei conexiuni reînnoite. 

Le-am recomandat terapie individuală amândurora și am rămas 
surprins când au acceptat. Warren a continuat cu mine iar pentru Judy am 
recomandat un coleg. 


O copilărie de aur 


L-am rugat pe Warren să-mi povestească despre nemulțumirile și 
factorii stresanţi asociaţi cu munca sa. Nu a avut reţineri. Era sătul să aibă 
grijă de toată lumea. Era epuizat. Medicul său îl avertizase cu privire la 
hipertensiunea arterială și îi recomandase să slăbească urgent. 

Era dornic să mărturisească totul. Viaţa lui ascunsă sub multe straturi 
exterioare devenise o povară pentru el. Avea sentimente de ratare și 
dezamăgire în jurul carierei sale politice. Pierduse ultimele alegeri și nu prea 


avea speranţe de revenire. Simţea că este ceva în interiorul său care îi reţine 
potenţialul. Când a făcut o pauză să perceapă acel ceva, a devenit foarte trist. 

„Din copilărie m-am simţit nevoit să îi fac pe alţi oameni fericiţi”, a spus 
el, „Nu am pus niciodată problema să mă concentrez pe ce îmi doresc eu." 

„Povestește-mi despre asta”, i-am sugerat. „Povestește-mi despre 
copilăria ta.” 

„Nu prea sunt multe de spus. Am avut o copilărie destul de normală, 
fără surori, doar un frate cu câţiva ani mai tânăr decât mine. Tatăl meu era 
preot, un bărbat blând, petrecea mult timp scriind și repetându-și predicile. 
Era un tătic scump, nu ne-a bătut niciodată, însă a murit atunci când aveam 
opt ani. A fost o perioadă dificilă și mama a fost devastată. A fost nevoie de 
mine să intervin ca să ne revenim. Și am reușit să fac asta.” 

„Este impresionant”, am spus. „Poţi să-mi dai mai multe detalii?” 

Tatăl lui Warren a murit în momentul în care mașina lui a fost zdrobită 
de o camionetă plină de beţivi. Mama lui a devenit depresivă și s-a retras. 
Warren a preluat conducerea gospodăriei. El încălzea mancarea 
semi-preparată la cină. El spăla hainele. Seara își punea fratele cel mic la 
culcare și dimineaţa îl ajuta să se pregătească de școală. Vecinii verificau din 
când în când, dar copiii nu păreau să aibă nevoi disperate. 


® 


Într-o zi Warren a venit acasă de la școală plin de mândrie și entuziasm. 
Ignorând spiritul deprimat al mamei sale, i-a spus: „Voi fi în piesa de teatru a 
școlii. Sunt singurul din clasa a III-a. Voi purta un costum și am să cânt. Nu 
este minunat?” 

Ea s-a uitat în jos la el ca și cum l-ar repera de la o distanţă îndepărtată. 
A zâmbit și a fost de acord: „Este minunat, Warren. Fiul meu, singurul din 
clasa a III-a." 

„Da”, a spus el, radiind victorios. „Am fost ales. A fost ușor. Într-o zi voi 
fi președinte.” 

„Este minunat”, a spus ea, copleșită de idee. „Fiul meu, președintele.” 

A doua zi, ea nu a mai fost retrasă. A vorbit cu el. Și-a împărtășit 
singurătatea, frustrarea și dezamăgirea. A vorbit despre Dumnezeu și despre 
noblețea suferinței. Warren a ascultat, confuz, dar onorat. A vrut să-i facă pe 
plac și să-i aducă alinare. Ea i-a spus cât de important este el pentru ea, iar el 


s-a simţit mândru și special. A început să-l adore. El era lumina ei 
strălucitoare, eroul ei. Era de aur. 

El îi ţinea companie când nu era la școală, îi citea Biblia și o săruta de 
„noaptea bună” în fiecare seară. A continuat să ajute la treburile 
gospodărești. Nu se mai juca cu prietenii sau cu fratele său mai mic. 

Și la școală Warren a dorit să facă pe plac celorlalţi și a reușit. Era 
plăcut de profesorii și colegii săi de clasă. Fiind în mod natural sociabil și 
inteligent, apărea încrezător și un lider natural. El nu a fost în mod natural 
obsedat de muncă, dar a devenit așa. Cu fiecare realizare pe care o gestiona 
părea că o înseninează încă puţin pe mama sa. Ea îl întreba în fiecare zi 
despre ce făcuse în ziua respectivă. Astfel a început să frecventeze din nou 
biserica și a revenit la activitatea ei de voluntariat. Îi plăcea să se laude cu el. 
Ea a devenit oglinda succesului său, iar el voia să strălucească pentru a o 
păstra pe ea strălucitoare. 

Într-o zi, Warren a găsit teancul secret de romane polițiste al tatăl său. 
Copertele provocatoare l-au fascinat, iar unele dintre povești prezentau femei 
dominante și sexy. A început să se masturbeze la aceste povești. În felul 
acesta, el a găsit pentru prima oară ușurare de la povara copilăriei sale în 
care era nevoit să „cucerească ziua” pentru mama sa. Așa putea scăpa de 
sarcina gestionării durerii mamei sale într-o lume a plăcerii, unde o femeie îl 
scutea să fie „eroul” care deţine controlul. De-a lungul timpului, ușurarea 
ocazională a devenit o compulsie zilnică, o viață secretă și rușinoasă pe care 
simţea că trebuie să o păstreze ascunsă de toată lumea. 

La exterior, Warren a continuat să strălucească în timp ce gestiona 
durerea mamei sale și secretul său rușinos. În liceu, Warren a dus-o pe Judy 
la cinematograful în aer liber, iar ea l-a învăţat cum să ofere afecţiune într-un 
mod pasional. Când ea a început să presupună că ei sunt logodiţi, el a decis 
că așa trebuie să fie. În ultimul lor an de liceu el a fost premiat șef de 
promoţie, dar bucuria propriei realizării a fost suprimată de epuizare. Era sătul 
să fie nevoit să gestioneze fericirea mamei sale. Era dornic să scape. 

El și Judy au aranjat să meargă la același colegiu, la Universitatea 
George Washington din Washington. După cum era de așteptat, Warren a avut 
un succes extraordinar. A reușit chiar să pară fericit, prietenos, de ajutor și 
popular. Warren și Judy s-au căsătorit la scurt timp după absolvire. El a 
devenit imediat o stea politică în ascensiune, cu Judy alături fiind cel mai loial 
aliat și susținător al său. După căsătorie, spera că viaţa lui sexuală secretă în 


care se masturba la fantezii cu femei dominante se va încheia în cele din 
urmă. 


Eroul care face pe plac oamenilor 


Eroul care face pe plac oamenilor este asemănător cu slujitorul smerit 
(Părintele Mark din Capitolul 4), dar este mai grandios. El este „omul care 
duce lucrurile la bun sfârșit”. De obicei, el este băiatul de aur al mamei sale, 
mai degrabă decât fermecătorul ei (Doug din Capitolul 2) sau simplul ei 
însoțitor (Sonny din Capitolul 1). Ea își trăiește viața prin el. El este mândria ei, 
bucuria ei, trofeul ei. Viaţa ei se rezumă la reflectarea gloriei lui. Deși pentru 
alte persoane ea apare ca o forță pozitivă în viaţa lui, pentru că îi este 
susținătoare, adevărul este că atenţia pe care i-o oferă este dăunătoare. El se 
simte obligat să trăiască pentru a o face mândră pe mama sa. Ce vrea și cine 
este el de fapt se pierde, deoarece el se concentrează să o facă pe ea fericită. 
În cultura populară, băieţii ca Warren sunt adesea înfățișaţi ca eroi și 
salvatori, în timp ce daunele produse lor de aceste relaţii inversate 
părinte-copil sunt ignorate. 

Eroul BIAM adult lucrează în continuare ca să o impresioneze pe mama 
sa. Atât vinovăția sa, cât și valoarea de sine scăzută (de obicei bine ascunsă) 
îi provoacă obsesia și dependenţa de muncă. Nu poate face niciodată 
suficient pentru mama. Chiar dacă are succes și de obicei are, rămâne sâcâit 
de gândul și senzaţia că ar fi trebuit să realizeze mult mai mult. 

Când Warren a venit prima dată să mă vadă, a fost un exemplu fidel al 
eroului care face pe plac oamenilor. În special, era omul cu identitatea 
pierdută. Warren nu exista. El era orice ai fi vrut să fie. Deciziile sale politice 
erau guvernate de rezultatele sondajelor, dar cu mult timp înainte de sondaje, 
Warren fusese dornic să facă pe plac. Își trăise viața pentru a-i servi pe altii: 
pe mama sa, pe profesorii săi, pe votantii săi. Și la fel ca alţi BIAM care fac pe 
plac celorlalţi, el nu putea spune nu, chiar și atunci când avea nevoie de o 
pauză. 

Warren era deprimat și copleșit de golul pe care îl simţise dintotdeauna, 
dar nu fusese niciodată în stare să-l recunoască. Toată viaţa sa, se prefăcuse 
să fie pozitiv și încrezător, dar în cele din urmă, propria disperare i-a oprit 
capacitatea de a mai trăi viaţa dictată de „sinele fals”. Mai întâi și-a pierdut 


avantajul, apoi succesul. În cele din urmă, s-a prăbușit într-o criză existenţială. 
S-a confruntat brusc cu „sinele adevărat” și nu mai putea pretinde că avea 
totul sub control. 


Descifrarea codului lui Warren 


„Ce faci cu toată tensiunea la care ești expus?” l-am întrebat într-o zi. 
„Mulţi bărbaţi din poziţia ta se relaxează la un pahar.” 

„Nu”, m-a asigurat el. „Nu mă ating de băutură. Onorez amintirea tatălui 
meu evitând complet alcoolul și îndemnând și pe alţii să facă la fel.” 

„În regulă”, am spus. „Admirabil. Crede-mă, am avut clienţi mulţi care ar 
trebui să facă același lucru. Dar totuși, nu am văzut niciodată un astfel de caz 
și clientul să nu aibă o metodă de refulare pentru a-și reduce stresul.” Am 
făcut o pauză, dar el nu a spus nimic. „Sexul este de obicei o metodă de 
refulare.” 

„Mi-e teamă că am renunţat la obiceiul acesta cu soţia...” 

„Poate cu altcineva? 

„Nu am fost niciodată cu altă femeie.” 

„Unii se folosesc de prostituate să uite de probleme”. 

„Nu am folosit niciodată prostituate.” 

„Bărbaţi?” 

„Nu, nici bărbaţi. Desigur că nu!” A luat o gură de aer și m-a studiat. A 
văzut că nu am de gând să renunţ. Apoi a oftat. „Îmi reduc singur stresul...”, a 
recunoscut el cu reticenţă, „...sigur, curat, fără șanse să-mi pun în pericol 
imaginea publică. Este vreo problemă?” 

„Nu este o problemă pentru mine", l-am asigurat. „Dar încerc să te ajut și 
ar fi util să știu despre practicile și fanteziile tale sexuale. Acestea codifică 
întotdeauna problemele de bază ale unui client. Reprezintă o sursă de 
înţelegere profundă în terapie.” 

„Bine”, a spus el, iritat. „Poţi avea toate detaliile pe care le dorești. În 
fiecare dimineaţă înainte de a mă ridica din pat, stau acolo și „eliberez 
tensiunea’. Și funcţionează destul de bine.” 

„Ce fantezii ai de obicei? E vreo temă recurentă?” 

„Îmi imaginez o doamnă drăguță goală și mă masturbez”, a spus el. 
„Ce-i atât de complicat?” 


|” 


„Nu este nimic complicat în privința asta”, am aprobat, „dar având în 
vedere povestea ta, m-aș fi așteptat la ceva mai dramatic.” 

„Este o fantezie care îmi place”, a recunoscut el. „Am citit-o într-un 
roman vechi, ieftin, cu mult timp în urmă. Este o poveste despre a fi dominat 
de o femeie...” El a continuat să-mi spună povestea. „Ce crezi despre asta?”, a 
spus el încercând să afișeze un umor ironic. 

„Apreciez faptul că ai avut destulă încredere în mine pentru a-mi spune 
fantezia ta, am spus. „Cred că o putem folosi pentru a te ajuta să 
progresezi.” A rămas un pic perplex. 

„O fantezie cu o femeie care domină este comună pentru bărbaţii care 
au fost nevoiţi să fie băieţi de aur pentru mamele lor”, am spus. „Mai ales 
bărbaţii care au locuri de muncă foarte stresante. Ei scapă de această 
tensiune devenind pasivi în fanteziile lor, lăsând pe altcineva să preia 
controlul.” 

„Deci, mă masturbez”, a spus Warren. „Ce e așa mare lucru?” 

„Problema este că nu ai niciodată șansa să fii cine ești cu adevărat. 
Poate te-ai simţit dintotdeauna împovărat de faptul că ești băiatul de aur al 
mamei tale. Poate că tu nu ai vrut niciodată să fii președinte. Cum poţi să-ţi 
dai seama? Eşti prea amortit ca să știi. Și pe lângă asta, faptul că te 
masturbezi te îndepărtează de soţia ta. Voi doi nu aţi mai avut relaţii 
conjugale de ani buni. Ea este supărată și deprimată. Fanteziile tale nu îţi 
permit să te conectezi cu ea sau să fii sincer cu tine. Bănuiala mea e că nu ai 
făcut niciodată ceea ce ai vrut să faci cu adevărat și tocmai de aceea ai criza 
în care te afli." 

„Bine”, a spus el după un timp. „Lasă-mă să mă gândesc la asta”. 


Femeia greșită 


Am vrut să readuc terapia lui Warren la relaţia lui cu Judy. Până acum, 
după ce am explorat copilăria și fanteziile sale, am înţeles de ce rămânea 
departe de soţia sa. Nu făcea acest lucru pentru că era prea ocupat. Oamenii 
ocupați totuși, își văd soțiile. 

Prin confuzia vis-realitate a subconștientului, el încercase să întoarcă 
roata cu mama lui prin a întoarce roata cu soţia sa. „Lasă-mă în pace” este 
mesajul subconștient, transmis cu treizeci de ani mai târziu femeii greșite. 
Subconștientul lui Warren interpretase dorinţele soţiei sale ca expresii ale 


unei firi nevoiașe și dependente. Nu voia să aibă de-a face cu o femeie 
dependentă, aparent nevoiașă, care îi amintea de mama sa. Nu voia să fie 
nevoit să aibă grijă de ea în detrimentul propriei persoane, așa cum făcuse în 
copilărie. 

O femeie conectată cu acest tip de BIAM trebuie să recunoască 
această realitate de bază: El joacă cu ea o scenă pe care nu a putut să o 
exteriorizeze cu mama sa. El cere soției să-i tolereze distanţa, pentru că 
mama lui nu i-ar tolera-o. Programul său încărcat nu este motivul pentru care 
este indisponibil. Figura 6.1 ilustrează această dinamică. 


Nu am putut să mă îndepărtez de mama, 
mă îndepărtez de tine 


Băiatul înlănţuit afectiv de mamă nu 
poate pretinde loc să respire de la mamă 


BĂIAT/BĂRBAT 


Mai târziu, când devine adult pretinde 
distanță exagerată față de soţie 


Figura 6.1. Un băiat înlănțuit afectiv de mamă este nevoit să tolereze 
apropierea excesivă din partea mamei sale. Când băiatul va crește, el va cere 
soţiei să păstreze distanţa și să tolereze ceea ce mama lui nu ar vrea. 


În timp ce l-am ajutat pe Warren să vadă că de fapt el vrea mai mult de 
la viaţă, l-am determinat să înţeleagă că întâmplările prin care trece nu ţin 
doar de propria sa voinţă. Mi-ar fi plăcut să aranjez o experienţă de terapie de 
grup pentru el, dar clienţii cu statutul lui sunt suspicioși față de expunerea la 
grupuri și știam din experienţă că un astfel de cadru nu ar fi potrivit pentru el. 
Totuși, Warren făcea progrese bune. Era conștient de modul în care 
masturbarea i-a permis să evite să se ocupe de propria viaţă. El a început să 
vadă cum soluţia pe care o găsise să facă față problemelor de înlănţuire 
devenise o problemă în sine. 

Ca adult, el a continuat să rămână înlănţuit activ cu mama sa. O suna 
des și mergea să o vadă oricând putea. Rămăsese băiatul ei de aur, chiar 
dacă devenise din ce în ce mai epuizat și deranjat de rol. Acum, în sfârșit, era 
dispus să stabilească anumite limite cu ea. Acesta a fost un concept nou 
pentru el. 

Pe măsură ce Judy a aflat mai multe despre povestea lui Warren, ea a 
înţeles în cele din urmă că el de fapt manifesta cu ea „obligaţia de loialitate” 
pe care o avea faţă de mama lui. A înţeles asta, dar tot se simţea trădată. 

Reconcilierea lor a necesitat unele negocieri. Terapia de cuplu i-a ajutat 
să-și curețe relaţia. Pe măsură ce își diferenţiau problemele conjugale de 
rănile copilăriei, au ieșit la iveală o adevărată compatibilitate și afecţiune, 
împreună cu nevoia unor schimbări. Judy chiar își dorea să-l aibă în viaţa ei, 
iar el s-ar fi pierdut fără ea. Au fost motivaţi să găsească un numitor comun. 

Warren era din nou încântat să aibă o femeie adevărată în braţe dar în 
același timp era și îngrozit. Am lucrat cu el pentru a separa trecutul de 
prezent. Conștientizarea lui de adult nu l-a împiedicat pe „micul Warren”, 
slujitorul loial al mamei sale, să fie speriat. El „știa” că mama lui avea să 
perceapă succesul său cu o altă femeie drept infidelitate, cu toate că această 
femeie era soţia sa. Astfel, era conștient că avea să devină anxios când va fi 
alături de Judy, dar a învăţat să gestioneze această reacţie pe măsură ce am 
lucrat la ea. 


Warren își vede mama 


Warren a avut câteva întâlniri cu mama sa în timp ce a început să 
stabilească limite cu ea. Înainte ea fusese doar mama lui bătrână și drăguță, 


care uneori avea prea multe nevoi de care el trebuia să se ocupe. Acum o 
putea vedea cerând mai mult decât ar fi fost de datoria lui să ofere. Se 
obișnuise să vorbească cu ea iar apoi să programeze o ședință de terapie ca 
să-mi povestească. 

„Nu am spus da. De data aceasta am spus: Nu. „Nu te pot ajuta, mamã’ 
și apoi ea a vorbit timp de cinci minute despre cât de tristă se simte că nu o 
pot ajuta și cum nu ar putea înfrunta lumea dacă eu nu aș mai iubi-o.” 

Au avut multe astfel de discuţii. El își acoperea întotdeauna anxietatea 
cu umor, dar cu timpul, a devenit din ce în ce mai puţin anxios. Ea a persistat 
să-i spună cât de tristă o face să se simtă, cum nu avea pe nimeni pe lume în 
afară de el, dar el a rămas ferm pe poziţie. În sfârșit reușea să renunţe la 
sarcina de a o face să se simtă bine. 

Warren a fost uimit când i-am sugerat să-și împărtășească fanteziile 
sexuale cu Judy, dar în cele din urmă a făcut-o, iar asta a dus la o mai mare 
intimitate între ei. Cu trecerea timpului nu a mai avut nevoie de ritualul său de 
masturbare ca escapadă. 


De ce Warren nu va fi niciodată președinte 


Warren a decis că nu are nevoie să fie președinte. După ce a început să 
intre în legătură cu „sinele său adevărat”, și-a dat seama că nu trebuie să 
câștige aprobarea mamei sale și să poarte povara de a-i ridica moralul. Nu 
avea nevoie să fie șeful. Nu era datoria lui să fie numărul unu. Nu avusese 
niciodată nevoie de lucrurile astea. 

Astăzi Warren și-a recăpătat relaţia strânsă cu Judy și amândoi sunt 
mai puţin deprimati. El a renunţat la obiceiul său de a evada în fantezii. De 
asemenea, se simte mai puţin obligat să facă ceea ce spune mama sa. În 
special, el nu se mai simte obligat să fie eroul suprem pentru ea. A găsit 
câteva organizaţii de caritate și cauze pe care să le poate susţine în afara 
arenei politice și pare să fie mulțumit de toate acestea. 

Judy a învăţat să se vadă pe sine ca fiind separată de Warren. Ea a 
devenit mai puternică și mai încrezătoare, iar asta a fost o altă provocare 
pentru Warren. El a trebuit să înveţe să vadă cerinţele ei ca parte a unui 
proces adult de negocieri. 

După ce fiecare și-a definit clar rolul în căsătorie, Judy și Warren au 
știut ce să facă. Acum, de fapt, ei simt nevoia să discute între ei. El poate 


aprecia claritatea ei nou-găsită și ea acceptă nevoia de a fi clară în exprimare. 
Legătura lor a devenit din ce în ce mai intimă pe măsură ce au lucrat 
împreună. 


Vieţi paralele, despărțiți sau împreună 

Când Warren era copil, s-a pierdut în nevoile mamei sale. După ce a 
crescut, și-a menţinut și a repetat durerea copilăriei înlănţuite afectiv. A făcut 
acest lucru cerând distanţă de la soţia sa și izolându-se de realitate prin 
obiceiul zilnic de a se masturba la fantezii cu femei dominatoare. 

Un cuplu nu poate rămâne pe jumătate în creștere și pe jumătate prins 
în trecut. Fie trăiesc vieţi paralele, se despart, fie cresc împreună. Warren și 
Judy și-au dorit conexiunea și au ales să crească împreună. 

În timp ce unii BIAM sunt înspăimântați de angajament, un alt tip de 
BIAM tind să se simtă angajaţi în relaţie și devotați doar după câteva întâlniri. 
Warren este un exemplu, iar Freddy din capitolul următor este altul. BIAM 
sunt predispuși la probleme specifice, pe măsură ce încearcă să se 
conecteze cu femeile. Vom urmări aceste probleme în povestea lui Freddy, 
având ca reper teoria „curtării”. 

Freddy are anxietate sexuală 
Bărbatul pierdut 


Freddy se simţea optimist în timp ce se îmbrăca pentru întâlnirea cu 
soţia sa. Jacheta albă de in și pantalonii de bumbac albastru deschis îl 
ajutau. Îl făceau să se simtă sofisticat și stăpân pe situaţie. Noile pastile i-ar 
fi rezolvat problema. Amicul său, Lou, îi promisese că așa va fi, iar Lou era 
medic. Freddy și-o imagina pe Angela privindu-l cu ochi captivaţi de respect și 
satisfacție. Urmau să meargă la cel mai scump restaurant din oraș iar apoi 
acasă pentru a face dragoste. El planificase totul. 

Freddy a fost nerăbdător pe tot parcursul cinei. Angela era atât de 
drăguță în minuscula ei rochie neagră și cu părul aranjat. Privind-o peste 
masă, era mândru că ea era soţia lui. Ea nu spunea multe, îl lăsa pe el să 
vorbească. Zâmbea, dar nu într-un fel în care să-i exprime ce gândea. 
Zâmbise la fel și când primise vestea despre pastilele lui Lou. 

Valetul i-a aruncat Angelei „o privire”, dar pe Freddy nu l-a deranjat. În 
acea seară urma să fie un nou început. A virat mașina în traficul intens în 
timp ce se gândea la cât de mult o va impresiona. 

În dormitorul lor, ea și-a dat jos nonșalant rochia și a rămas dezbrăcată 
pe tocuri, provocatoare. Tremurând, el a sărutat-o. Planul lui fusese să se 
scuze un minut pentru a lua pastilele, dar cine mai putea gândi într-un 
moment ca acesta? Ea i-a întors sărutul și și-a presat corpul de corpul lui. 
Fiorul său a fost înlocuit de groază, în timp ce simţea că cedează. 
Pierzându-se cu firea, s-a apucat de pantaloni, dar era deja prea târziu. Pata 
apăruse clar. Angela a fost la început confuză, dar privind în jos, a început să 
chicotească. „Bietul iubi”, a spus ea. „Mă duc să mă uit la televizor.” Și-a tras 
rochia pe ea și a ieșit din cameră. Freddy a rămas singur, uimit de înfrângerea 
lui familiară. Și-a imaginat-o pe Angela zdrobită și plină de sânge într-un 
accident rutier. A savurat imaginea. 


M-am săturat de toate astea 


„Nu știu de ce sunt aici, doctore”, a început Freddy. „Lou a crezut că poţi 
să mă ajuţi. M-am săturat de toate porcăriile din viaţa mea. Am un magazin 
de vopsea și am parte doar de greșeli din partea angajaţilor. Ascultă-mă când 
îți spun, doctore, acei tipi nu pot face nimic cum trebuie. Cred că vor doar să 
încurce lucrurile. Nu le pasă. Le place ca lucrurile să fie încurcate. Mă 
învinovăţesc pe mine. Li se pare amuzant. Ce le pasă? Ei sunt plătiţi indiferent 
de situaţie, însă mie îmi strică imaginea. Nu am mai avut o evaluare 
acceptabilă de ani de zile. Ticăloșii!” 

Acest lucru este semnificativ, mă gândeam. Freddy îmi vorbește de 
parcă aș fi un amic de băutură. Nu oferă nici o informaţie despre trecut sau 
context și mă numește „Doctore”. Acest bărbat are probleme cu autoritatea, 
limitele și la relaţionarea cu alţi oameni. Nu este de mirare că trece prin 
momente grele. 

„Se pare că ai ceva frustrări cu oamenii de la serviciu”, am spus. Acest 
lucru a declanșat o altă rundă de plângeri din partea lui. Mi-am păstrat 
reacţiile să fie foarte generale și i-am permis să se descarce. La un moment 
dat, am încercat să-i mut atenţia de la servici cu replica „Există și alte relaţii în 
viaţa ta care îţi provoacă necazuri?” 

„Ei, da”, a spus el. „Soţia și copiii mei. Sunt o pacoste. Nu apreciază tot 
ceea ce fac pentru ei. Mulţumesc Domnului că îl am pe amicul meu, Lou. 
Dacă nu ar fi fost el, nu știu ce aș face. Probabil că m-aș împușca.” 

„Te-ai gândit să te împuști?” 

„Nuuuu, este doar o expresie.” 

„Ai fost deprimat?” 

„Oh da. Ca toată lumea, devin deprimat uneori. Dar nu este mare lucru.” 

„Se pare că prietenul tău, Lou, se gândește mult la tine.” 

„Este doar un amic.” 

„Pare că ești îngrijorat cu privire la relaţiile tale. Sunt sigur că îţi pot fi de 
ceva ajutor. Ce ar fi să ne vedem din nou?” 

Freddy a devenit unul dintre cei mai de încredere clienţi. Îi plăcea să 
vorbească cu mine. Îi plăcea să se descarce și se simţea singur. În timp, 
povestea lui s-a dovedit a fi un caz extrem al sindromului BIAM. 


Ascultând certurile părinţilor 

Într-o noapte, când avea zece ani, Freddy s-a ascuns pe scara interioară 
din casă pentru a-i auzi pe părinţii lui cum se certau în legătură cu el. 

„Freddy mă ascultă”, a spus Sally. 

„Și ce altceva mai poate face?” A răspuns Peter, fără să ridice privirea 
de pe raportul tehnic pe care îl examina. 

„El mă ascultă dar tu nu,” a continuat ea. „Mulţumesc Domnului că îl am 
pe Freddy. Altfel, nu aș avea pe nimeni." 

„Nu-mi place ca el să doarmă cu tine.” 

„Tu nu dormi cu mine.” 

Peter nu a răspuns. Era un lucru rău, ca fiul său să fie atât de atașat de 
mama sa, dar în același timp un lucru convenabil. „Trebuie să mă întorc la 
birou”, a spus el. 

„Știu“, a spus ea, cu sarcasm. „Vei lucra până târziu.” 

El a plecat, neinteresat de argument. 

Freddy a coborât. „Am vrut doar să te îmbrăţișez de noapte bună", a 
spus el către mama sa. La aceste cuvinte ea l-a îmbrățișat lung și intens 
emoțional. „Pot să dorm cu tine diseară, mami?” a întrebat el și a fost 
încântat când ea a spus că da. 

A doua zi, Freddy era „bolnav” și a rămas acasă în loc să meargă la 
școală. „Chiar ar trebui să faci niște teme”, a spus Sally vag. „Bine, mami, a 
răspuns el, dar știa că ea nu se va mai gândi la asta. 

În seara aceea, Sally l-a bombardat pe Peter cu problemele pe care le 
avea cu Freddy. „Nu merge bine cu școala. Nu-și face temele”, a spus ea. 

Peter a vorbit cu Freddy, dar nu a avut răbdare și părea să ţipe la băiat. 
Mama lui era acolo, dar nu-l apăra. Ea îi spunea „să tacă” și „să-l asculte pe 
tatăl lui”. 

Freddy plângea, ca de obicei. Tatăl său l-a acuzat ca nu e bun de nimic 
și apoi a ieșit, dezgustat. Sally a alergat după el, lăsându-l pe Freddy să-și 
șteargă singur lacrimile. L-a ajuns din urmă pe soţul ei, l-a lăsat să se 
descarce în parcare, iar apoi l-a invitat înapoi înăuntru să bea împreună un 
pahar de vin. Extenuat, Peter a fost de acord. Așa că în noaptea aceea ela 
dormit cu soţia sa, iar Freddy s-a pus singur la culcare. 


Un sentiment de inferioritate 


Freddy avea doar un frate mai mare. „Fratele meu este un mare mahăr, 
la fel ca bătrânul", mi-a spus Freddy, „cam aspru, dar și admirabil.” Freddy se 
simţise întotdeauna inadecvat și incompetent în comparaţie cu fratele și tatăl 
său. 

„Îmi poţi spune cât de des te întâlnești cu fratele tău și ce fel de 
conversații aveţi?”, l-am întrebat. „Are și el aceleași tipuri de probleme în 
relaţiile sale?” 

„Ah, nu”, a răspuns Freddy. „Are în schimb o mulţime de prieteni și 
iubite.” 

Își vedea fratele la cinele și petrecerile de familie, dar separat, doar ei 
doi, nu se întâlneau. La fel era și cu tatăl său, iar atunci când se întâlneau, 
întotdeauna era un fel de critică îndreptată la adresa lui Freddy. De fapt, era 
criticat de fiecare persoană importantă din viaţa sa: soţia sa, fratele său, tatăl 
său. 

Mama lui îi lua câteodată apărarea, dar apoi îl desconsidera și-l 
ridiculiza împreună cu ceilalţi. Acest comportament făţarnic al mamei sale 
fusese și a continuat să fie deosebit de distructiv pentru Freddy. Mă întrebam 
ce i se întâmplase în copilărie de făcuse din manipulare și trădare elemente 
principale ale vocabularului ei emoţional. Acest tipar de comportament este 
tipic victimelor abuzurilor sexuale. Era puţin probabil ca Freddy să știe despre 
ce tipuri de abuz a suferit mama sa în copilărie, dar a fost o posibilitate pe 
care am ţinut-o deschisă pentru a mă ajuta la analiză. 

Sentimentul de eșec al lui Freddy din cadrul familiei sale s-a transmis și 
în câmpul muncii. Era un manager mediocru la aceeași companie ca tatăl și 
fratele său, doar că el nu avea perspective de avansare. În schimb, tatăl său 
era considerat prea indispensabil să iasă la pensie, în ciuda vârstei sale, iar 
fratele său se afla în China, punând bazele viitorului companiei în Asia. Freddy 
era doar un birocrat din corporație, considerat la fel de lipsit de importanţă ca 
orice element de producţie în masă, nerespectat de nimeni. 


De ce este Freddy depresiv? 


Freddy știa că era nemulţumit, dar nu era la fel de conștient că era și 
depresiv. Cu toate acestea, depresia era una din simptomele sale majore. A 
rezultat din faptul că avea tendinţa de a se simţi victimizat în relaţiile sale. Am 
vrut să-i dezvolt conștientizarea legăturii dintre modul în care se simţea și 
modul în care relaţiile sale îl făceau să se simtă. Îmi doream ca el să 
realizeze: „mă simt neputincios în relaţia mea și, prin urmare, mă simt 
deprimat”. 


Depresia mascată la bărbaţi 


Depresia se poate afișa la bărbaţi ca iritabilitate, agresivitate, 
furie, văicăreală sau prin exagerări comportamentale. Și femeile și 
bărbaţii privesc în jos bărbaţii care își permit să fie văzuţi ca „slabi” 


după ce recunosc că se simt depresivi. Astfel, este mai „sigur” să 
convertească depresia în alte sentimente. Depresia la bărbaţi deseori 
rămâne nediagnosticată, în timp ce furia și agresivitatea sunt deseori 
identificate ca defecte specifice bărbaților. 


Tata e diavol și mama e înger 


După ce a povestit despre fratele său, Freddy a trecut la subiectul 
comportamentului urât pe care tatăl său îl avea față de mama sa. Am profitat 
de ocazie să-l întreb despre mama lui în mod special. 

„A fost ca toate mamele”, a spus el. „A gătit și a făcut curăţenie. A 
rămas acasă și a avut grijă de mine. A suportat comportamentul urât al 
tatălui meu.” 

Având în vedere toate problemele lui Freddy, m-am îndoit că aceasta 
era întreaga poveste. Judecând din incapacitatea sa extremă de a relaţiona, 
de alegerea femeii cu care s-a căsătorit, cuplate cu perspectiva sa idealizată 


și părtinitoare asupra mamei sale, am putut deduce că relaţia tânărului 
Freddy cu mama sa nu i-a fost benefică și nutritivă, ci distructivă. 

O persoană crescută sănătos de mama sa ar putea spune „Ştii, au fost 
lucruri bune și rele. Nu mi-a plăcut când a făcut asta, dar mi-a plăcut când...” 
Are o viziune mai echilibrată și mai realistă. Însă, când un client îmi prezintă 
aceste extreme — în mod specific, un comportament adult foarte 
disfuncţional, cuplat cu o poveste idealizată a copilăriei — știu că are un 
trecut cu traume groaznice pe care îl neagă. 

Am mers pe firul poveștii pe care a început-o. „Ce fel de comportament 
al tatălui tău a trebuit să suporte mama ta?” 

„Țipa la ea. Mama spunea că „are aventuri” și de aceea nu dorea să 
petreacă timp cu noi. Dar totuși, mama a muncit pentru a ţine familia 
împreună.” 

„Cum te-a afectat faptul că ai văzut cum mama ta a trecut prin iad cu 
tatăl tău?” 

„Uneori mă deranja”, a recunoscut el, „când venea la mine să plângă. 
Eram supărat când o vedeam atât de nefericită.” 

„Uneori, ea se înfuria pe mine”, s-a oferit apoi Freddy să mărturisească, 
„Și chiar mă simţeam îngrozitor în privinţa asta.” În sfârșit, începea să-și arate 
o parte din vulnerabilitate. 

„Înţeleg că te deranja uneori când mama ta venea la tine să plângă și 
nu-ţi era ușor când se înfuria pe tine." 


Ce este negarea? 


Negarea este incapacitatea de a percepe corect o realitate 
inacceptabilă sau dureroasă despre noi, părinți sau alții. Oamenii care 


au fost abuzati când au fost copii, deseori își idealizează perioada 
copilăriei. Pot spune că nu le-a fost greșit cu „nimic” chiar și atunci 
când au fost abuzati sever. Majoritatea cazurilor sunt „în negare”. 


„Ei bine, cred că da, dar tata...” Și a continuat pe tema tatălui fiind diavol 
și mama înger. Dar portiţa fusese deschisă sentimentelor sale față de mama 
sa, iar în următoarele sesiuni a fost dispus să împărtășească mai mult. 


În cele din urmă, am putut să întreb: „Care au fost criticile ei la adresa 
ta? Povestește-mi despre câteva.” 

Fără să se gândească, el a spus: „Îmi spunea aceleași lucruri pe care le 
spunea și tatălui meu, dar câteodată primeam replici mai dure decât el. Parcă 
se descărca pe mine și eu nu aveam ce să fac.” 

„Și asta cum te-a făcut să te simţi?” 

„Mă simţeam că nu sunt suficient de bun, că nu aș putea niciodată să-i 
fac pe plac.” 

Acest lucru a fost important. Critica mamei lui era o componentă cheie 
a sentimentului de neputinţă pe care îl avea, iar această neputinţă era legată 
de depresia sa și de relaţia sa detașată emoţional cu soţia. Chiar dacă și tatăl 
și fratele său l-au criticat, contribuţia mamei sale a fost mult mai 
semnificativă. 


Cum se curtează o femeie 


Când Freddy avea nouăsprezece ani, s-a îndrăgostit nebunește de o 
stripperiță de la un club local. Ea a rămas însărcinată, iar el s-a căsătorit cu 
ea. 

În căsătoria cu o stripperiţă, el a crezut că va trăi o fantezie sexuală 
non-stop. Realitatea l-a lovit tare. El a fost tipul de BIAM naiv și impulsiv, care 
declară loialitatea și își asumă obligaţia, fără a-și lua timp pentru a cunoaște 
femeia, pentru a decide dacă ea ar fi de fapt bună pentru el. Angela putea 
dansa în faţa bărbaţilor, unde deţinea controlul, dar nu putea să fie intimă. Un 
bărbat pentru ea însemna „audienţă”, nu „partener”. Freddy s-a căsătorit cu o 
femeie care dorea să se joace și să aibă aventuri, dar care nu avea 
capacitatea să-i pese de el pentru a-l îngriji. 

Există un progres natural prin etape atunci când doi oameni se 
îndreaptă în direcţia iubirii și angajamentului reciproc. Psihologii folosesc 
termenul vechi de „curtare” pentru acest proces. Practic, un cuplu devine mai 
apropiat, mai dedicat și mai intim odată cu trecerea timpului, pe măsură ce 
descoperă cât de potriviţi sunt unul pentru celălalt. 

Oamenii care au crescut în familii unde nu a fost nici o perturbare în 
etapele normale de dezvoltare din perioada copilăriei, urmează în mod tipic la 
maturitate o secvenţă predictibilă de etape atunci când curtează. 


Cele cinci etape ale curtării sunt: 


Etapa 1. Observă. Devine interesat de cineva. 
Etapa 2. Flirtează. Arată interesul acelei persoane și că este merituos 


să fie cu ea. 

Etapa 3. Întâlnirile. Cunoaște persoana. 

Etapa 4. Intimitate. Destăinuirile și împărtășirea la cel mai intim nivel. 
Etapa 5. Angajament. Își ia angajamentul pentru o relaţie de lungă 
durată. Căsătoria. 


Un BIAM urmează deseori următoarele tipare de curtare disfuncţională, 
bolnăvicioasă: 

e Doar Etapa 1. Atunci când observă și devine interesat de cineva nu intră 
în contact cu acea persoană, în schimb are fantezii cu ea și proiectează 
scenarii nerealiste. 

e Etapele 1, 2 și 3 fără Etapele 4 și 5. Nu rămâne mult timp prin preajmă. 
Caută în permanenţă alt partener (ex: bărbaţii afemeiați). 

e Etapele 1, 2, 3 și 4 fără Etapa 5. Nu poate să își asume relaţia și 
angajamentul. 

e Etapa 1 urmată imediat de Etapa 5, fără a trece prin Etapele 2, 3 și 4. În 
acest tipar, omul se simte loial și dedicat mult prea repede, înainte să 
poată să-și dea seama dacă există potrivire și relaţia îl poate ajuta cu 
adevărat. 


Scopul curtării este de a face alegere înţeleaptă, urmată de 
anagajament. Ca să aibă succes, curtarea necesită libertatea de a oferi 
angajamentul în cantitate progresivă la fiecare etapă. 

Etapa 1: Arăţi atractiv. 

Etapa 2: Îmi placi. 

Etapa 3: Vreau să ieșim împreună. 

Etapa 4: Vreau să fiu exclusiv cu tine, și vreau ca și tu sa fii exclusiv cu 
mine. 

Etapa 5: Vreau sa fiu cu tine și la bine și la rău și să lucrăm prin 
dificultăți împreună. Vreau să-mi fii dedicată. 


O soţie ca mama 


Inspirat de poveștile sale despre mama și tatăl său, am întrebat: „Există 
modalităţi prin care soţia ta este critică la adresa ta sau te face să te simţi 
insuficient?” 

„Da”, a spus Freddy. „Mă mustră mereu și mă compară cu băieţii de la 
serviciu. Sunt sigur că și ea face ceva pe ascuns”, a adăugat el. „O confrunt și 
ne certăm. Știu că minte, dar nu o pot determina să recunoască.” Astfel, 
„dintr-o dată”, Freddy a început să-și dezvăluie durerea. După nouă luni în care 
am stat de vorbă fără să menţioneze durerea din căsnicia lui, a recunoscut că 
într-adevăr se simţea rănit și disfuncţional în relaţia cu soţia. 

Ceea ce observam, în timp ce își descria căsnicia, era de fapt tiparul său 
emoțional făurit de relaţia reală cu mama sa, relaţie complet diferită de 
povestea „mama a fost un înger”. Căsătoria lui a urmat acel tipar: a fost redus 
și demasculinizat, folosit atunci când era necesar și dat deoparte atunci când 
nu mai era nevoie de el. Subconștientul său făcuse această alegere. De aici 
provenea sentimentul său actual de neputinţă. Din acest motiv s-a văzut 
victimizat și așa se explică furia și frustrarea sa. Se simţea neputincios să 
facă ceva în legătură cu această femeie care avea putere asupra lui, iniţial 
mama, dar acum înlocuitoarea ei, soţia. 

Soţia lui Freddy s-a căsătorit cu el pentru bani și se aștepta să se 
distreze, fără să fie nevoită să-și bată capul prea mult cu el. A folosit critica și 
disprețul pentru a-l ţine sub papuc. Dispreţul natural al copiilor săi adolescenţi 
era susținut și sporit de părerea dispreţuitoare a soţiei. Dar cu toate acestea, 
Freddy avea altă problemă. 


Sex anxios 


La un moment dat, în timp ce se descărca povestind cât de nedrepţi 
erau alții cu el, i-a scăpat că nu mai avusese relaţii conjugale de ani de zile. 

„Știu că e datorită faptului că ea are relaţii extraconjugale”, a spus el. 
„Nu sunt niciodată suficient pentru ea.” 

„Ce vrei să spui?” 

Freddy s-a uitat la pantoful său. „Știi cum bărbaţii termină uneori prea 
repede?”, a spus. „Nu îmi dă nicio șansă măcar.” 


„Trebuie să fie foarte dificil. Este greu să ai problema asta și apoi soţia 
ta să fie critică în acest sens." 

„Da, ai foarte mare dreptate, este...” Apoi și-a dat seama ce dezvăluia și 
a încercat să schimbe subiectul. „Nu este mare lucru”, a spus el. Nu voia să 
deschidă subiectul. A fost în regulă. Urma să revenim la asta. 

Pe măsură ce am aflat mai multe, am putut să pun cap la cap trecutul 
lui pe plan intim. Freddy era tipul al cărui stil de a curta era să treacă direct de 
la observare la angajament, iar ideea lui de a observa era de a o privi pe 
Angela dansând dezbrăcată pe scenă. Când ea și-a manifestat interesul 
pentru el, el a idealizat-o imediat și și-a luat complet angajamentul faţă de ea. 

La câteva luni după ce Freddy s-a căsătorit cu Angela, el avea deja o 
problemă cronică cu ejacularea prematură. Această afecţiune reflectă în mod 
direct cum se simţise în copilărie cu mama sa: înspăimântat și emoţionat, 
foarte nerăbdător și hiperstimulat. După câţiva ani de căsătorie, nici măcar 
erecţie nu reușea să obţină. Răspunsul său sexual era o combinaţie dintre 
forţele distincte care erau în competiţie în interiorul lui. Apropierea de o 
femeie însemna pentru el ridiculizare, dispreţ, sufocare și captivitate. Acestea 
au fost cele mai primitive reacţii din copilărie la mama sa, evocate la vârsta 
adultă de soţia sa. Dar, cu toate că trupul său devenea disfuncţional ca 
răspuns la acest pericol, s-a simţit obligat să rămână cu Angela, pentru că își 
transpusese „obligaţia de loialitate” faţă de ea, care juca rolul de substitut al 
mamei sale. În cele din urmă, pentru că mama lui, pe cât fusese de 
inconsistentă, fusese singura lui sursă de afirmare când era mic, el se 
mulțumea cu puţinele firimituri de bunătate pe care le primea de la soţia sa. 
El credea că nu are alternative. Nu-și permitea să devină conștient cu privire 
la propriile sentimente datorită „identităţii sale pierdute”. Îi lipsea curajul să 
acţioneze, din cauza stimei sale de sine scăzute. 

De asemenea, Freddy era îngrijorat că incapacitatea sa de a avea relații 
conjugale cu Angela însemna că era homosexual. Mulţi bărbaţi care au fost 
demasculinizaţi psihologic ca Freddy au această îngrijorare. Cu toate 
acestea, dacă Freddy ar fi fost homosexual, el ar fi avut un interes principal 
pentru bărbaţi, lucru care nu se manifesta. Demasculinizarea nu indică 
orientarea ci reflectă un sentiment de insuficiență transpus funcţionării 
sexuale. 


Ce ar trebui să facă Freddy? 


Când Freddy a ajuns să înțeleagă efectul devastator pe care îl avea 
căsătoria sa asupra spiritului său, m-a întrebat ce ar trebui să facă în acest 
sens. 

„Vreau să te ajut să continui să-ţi consolidezi propria conștientizare”, 
i-am spus, „în așa fel încât să poţi fi mai încrezător când interacţionezi cu 
soţia ta, pentru că se pare ca ea contribuie la suferinţa ta.” 

„Aţi putea face și terapie de cuplu ca adjuvant la ceea ce facem”, m-am 
încumetat eu, „și să începem să discutăm problemele tale cu ea. Totuși, cred 
că ar trebui să aștepți până să faci asta. Momentul potrivit pentru a începe 
terapia de cuplu este atunci când simţi că îţi poţi susţine propria versiune a 
adevărului. Apoi, chiar dacă te temi că soţia ta se va răzbuna, vei putea spune 
cum arată lucrurile din perspectiva ta. Versiunea ta de adevăr trebuie să fie 
mai importantă pentru tine decât să-i faci pe plac soţiei.” 


Stripperiţele 


Acum intram de fapt în esenţa terapiei sale, după ce lucrasem doi ani 
pentru a ajunge în acest punct. Scopul era să-l determin să vadă că trăia un 
tipar făurit în trecut și că avea nevoie să privească la acel tipar dacă dorea 
să-și schimbe viaţa. L-am întrebat direct dacă sentimentele sale faţă de soţia 
lui erau precum cele pe care le avea atunci când era mic. A început să 
recunoască că simţise această anxietate și deznădejde cu mama sa. Atunci a 
fost prima dată când a avut un moment de înţelegere intuitivă și nu i-a fost 
deloc ușor să dobândească acest moment. 

El a spus, „Ştii, mama obișnuia uneori să se dezbrace cu mine de faţă. 
Și aveam erecţie și, rușinat, încercam să o ascund, iar ea mă tachina în 
legătură cu asta. Așa m-am simţit când am văzut-o prima dată pe Angela 
dansând. M-a tachinat și ea și se simţea bine când mă făcea să mă agit.” 

Aici a ajuns la un punct de cotitură: el și-a asociat relaţiile cu mama și 
cu soţia. Relaţia cu mama sa a fost seducătoare, subjugătoare și involuntară 
și l-a lăsat vulnerabil în fața unei seducţii grosolane la vârsta adultă. Dansul 
Angelei a fost suficient de seducător pentru a evoca tiparul pe care mama lui 
îl stabilise. Și-a petrecut copilăria având grijă de mama sa necinstită și 


seducătoare. Ea s-a dezbrăcat în faţa lui Freddy, nefiind preocupată de vreo 
vătămare pe care acesta ar putea-o suferi și bucurându-se de atenţia pe care 
i-o comanda fiului ei. Aceste conotații sexuale în relaţia lui cu mama au fost 
semnificative. Ea trecuse limita de la subjugare afectivă la abuz sexual. 
Băieţii pot fi abuzaţi sexual de femei, chiar dacă abuzurile făcute de bărbaţi 
au fost raportate mai des. Vedeţi cartea Beyond Betrayal de Richard Gartner 
pentru o discuţie mai completă. 

Desigur, când Freddy și-a dat seama ce a spus, a vrut să dea înapoi. 

„Este prea mult pentru mine”, a spus el cu un fel de panică, „fără 
rahaturi freudiene. Nu vreau să fac sex cu mama mea. Este ridicol.” 

Deoarece stabilisem ceva încredere de-a lungul celor doi ani împreună 
și el acumulase ceva resurse, am putut spune „Să rămânem la ideea asta un 
minut. Pare că ai descoperit ceva. Poţi să-mi spui mai multe despre ce 
simţeai când erai cu mama ta atunci când se dezbrăca?” El nu a respins 
intenţia mea și am continuat: „Se pare că mama ta te-a lăsat emoţionat, 
diminuat, demasculinizat, criticat... Este la fel cum te fac să te simţi soţia ta și 
toate celelalte femei.” 

Și așa el a înţeles și a simţit adevărul. Relaţia cu soţia sa a fost precum 
cea pe care o avusese cu mama sa. 

Freddy avea un coeficient de inteligenţă cu valoare peste medie, dar 
inteligenţa sa fusese limitată de nevoia de a-și susţine negarea. Acum că 
negociase cu subconștientul său o slăbire a apărării sale împotriva vechiului 
pericol, inteligenţa lui l-a putut ajuta. Putea să înţeleagă ce trăise. 
Subconștientul său ajunsese la un acord cu partea conștientă, ceea ce în 
terapie se numește un „moment de înţelegere intuitivă”. 

După această ședință, pentru prima dată în viaţa sa, Freddy a devenit cu 
adevărat reflexiv. A mai avut câteva momente de înțelegere. Mintea lui 
începuse să se vindece, un proces autonom care avea să continue. Nevoia lui 
de a se apăra împotriva adevărului nu-i mai controla mintea. Din acel 
moment, el a rămas înclinat să reflecte asupra vieţii sale, mai degrabă decât 
să evite să se gândească la ea. 


Relaţiile evoluează sau mor 


Freddy începea să stabilească limite cu mama sa. El nu a fost atât de 
condus de vinovăţie și de „obligaţia de loialitate”. Nu se simţea obligat să o 


vadă când nu voia. Nu o confrunta, dar nici nu o mai asculta când se plângea 
de tatăl său. Am exersat ce avea să spună: „Nu vreau să mai ascult asta. Te 
rog să te oprești sau va trebui să plec.” 

Freddy a început să ia masa cu tatăl său ocazional. Nu se aștepta la 
multă afecţiune, dar a vrut să-și revendice locul cuvenit ca fiu al tatălui său. El 
a vrut să arate că poate face faţă tatălui său fără a fi nevoit să se explice sau 
să se simtă insuficient. Nu au existat discuţii intime între ei. L-am avertizat pe 
Freddy să nu se aștepte la vreo astfel de discuţie. 

Freddy era acum pregătit pentru consiliere de cuplu în căsătorie. Angela 
a fost de acord să meargă cu el, deoarece pentru ea nu era vreo problemă. A 
făcut-o ca pe o favoare. Îi părea rău pentru el. Noul Freddy a surprins-o. 

El i-a spus: „Nu am nevoie de o căsătorie neplăcută. Fie facem lucrurile 
să fie mai bune între noi, fie va trebui să fac lucrurile mai bune de unul 
singur.” 

Angela a rămas perplexă. El mai ameninţase cu divorţul înainte, dar 
acum nu mai ameninţa, ci discuta concret. A fost nevoită să se ocupe de 
faptul că nu-l mai putea provoca așa cum obișnuia. 

El i-a spus: „Dacă nu încetezi să mai ai aventuri, voi divorța imediat. 
Dacă vrei să nu mai ai aventuri și să vii la terapie cu mine, sunt dispus să văd 
dacă putem rezolva ceva.” 

Ea a negat aventurile, iar el a spus: „Nu o să mă cert cu tine despre asta. 
Știu ce știu.” Freddy putea acum să-și păstreze fermitatea cu partea sa de 
adevăr. Acum putea să adopte o poziţie fermă cu ea. 

Angela a mers la câteva ședințe de consiliere cu el, dar a arătat puţină 
bunăvoință sau capacitate de introspecţie. Ea îl acuza pe el pentru necazurile 
lor. Freddy a mai fost atras în plasă pentru o perioadă, dar știa că nu era 
adevărat. A depus actele pentru divorţ. Când terapia are succes, relaţiile fie se 
schimbă, fie se termină. Partenerii fie se apropie unul de celălalt în călătoria 
terapeutică, fie se despart. 

Angela a forțat un divorţ furios. Freddy era speriat, dar nu intimidat și a 
găsit un avocat dispus să lupte pentru el. Freddy cel dinainte i-ar fi dat 
Angelei totul pentru a evita un conflict. 

În mijlocul acestor bătălii, Freddy și-a dat demisia de la slujba pe care o 
avea, renunțând la cincisprezece ani de vechime pentru a găsi ceva mai 
semnificativ. Se gândea să călătorească. Nu era sigur ce va face după aceea, 
dar avea încredere că va găsi o activitate care să aibă sens pentru el. 


De asemenea, Freddy a încercat mai conştiincios să stabilească o 
relaţie cu copiii săi. Erau dispreţuitori faţă de el, dar el a rămas calm și 
persistent să lucreze pentru a se vedea cu ei separat și pentru a-i face să-l 
vadă prin proprii lor ochi, nu prin ochii mamei lor. 

Freddy și-a schimbat viaţa pentru a reflecta cine era el cu adevărat și ce 
dorea cu adevărat să facă. Își recăpătase curajul și busola. Lumea întreagă 
era a lui pentru a o explora. 


Amintirile ca probleme 


Drama competitivă cu tatăl său pe care Freddy a fost nevoit să o îndure 
depășește cu mult competiţia naturală dintre tată și fiu. Sursa identificării de 
gen a lui Freddy — tatăl său — era permanent furios pe el și dispreţuitor. În 
aceste condiţii, nu a avut alternativă decât să creadă că nu era demn de 
dragostea tatălui său. Un băiat devine îngrozit dacă reușește să-și câștige 
mama de la tatăl său. Tatăl său devine apoi o sursă de pericol pentru el, iar 
băiatul este desprins de legătura vitală cu masculinitatea sa. 

Problema lui Freddy legată de performanţa sexuală a fost o amintire a 
relaţiei periculoase cu mama sa lascivă dar și amenințătoare, caracterizată 
de confuzie și conotaţii erotice, copleșitoare cu greutatea autorităţii unui 
adult asupra unui copil. Nu a avut de ales. El o dorea, dar îi era teamă să o 
dorească. Mai târziu, în incidentele cu tatăl său, s-a simţit respins. Toate 
acestea făceau parte din memoria lui. Când era cu soţia sa, ameninţarea de a 
fi respins îl îngrozea și îi afecta performanţa sexuală, fapt care provoca o 
respingere suplimentară. Ejacularea prematură era o modalitate de a încheia 
întâlnirea rapid și de a minimiza frica și anxietatea. 

Conform societății noastre, nu este nimic brutal în copilăria lui Freddy, 
nu a fost bătut, nu a fost înfometat, nu a locuit jerpelit pe străzi. Freddy nu a 
fost crescut într-o cocioabă, dar lumea lui emoţională e puţin spus că a fost 
un haos. Era o zonă de război, bombardată de cuvinte urâte și sarcasm, 
batjocură și concurenţă, minciună și trădare. Rănile din acest război au rămas 
purulente: furii „uitate” dar nevindecate, greșeli sugerate dar nespecificate, 
șocuri nelămurite. Adulții care nu își asumă responsabilitatea și nu își cer 
iertare, dau vina în mod implicit pe copil. Și copilul nu are de ales decât să 
accepte vina. 


Toţi bărbaţii din această carte au fost exploataţi de mamele lor pentru 
sprijin emoţional. Mama lui Freddy nu l-a folosit doar pentru o prietenie 
necorespunzătoare menită între adulţi. Ea l-a folosit într-un mod care ar fi 
dăunător și pentru un adult, cu minciuni și trădări. Pentru un copil, nu a fost 
doar vătămător. A fost devastator. 


® 


Înlănțuirea afectivă mamă-fiu distorsionează loialitatea, perturbă 
identitatea, distruge stima de sine, cultivă vinovăția și generează toate 
celelalte simptome pe care le-am considerat până acum. În special, 
dezactivează capacitatea unui BIAM de a părăsi relații distructive. În capitolul 
următor, Arthur nu poate renunța la slujbă pentru a înainta în viață. Este loial 
companiei care îl trădează. 

De ce bărbaţii înlănţuiţi afectiv se chinuie să fie 


L] L] 


sinceri cu ei înșiși? 


j 


Trădat de Înlăntuire 


Arthur lucra pentru un furnizor important de piese auto. El avusese un 
standard de viață destul de rezonabil de clasa socială inferioară către medie, 
însă de curând nu mai putea întreține acest standard. Arthur fusese obligat să 
accepte o reducere de 20% din salariu. Avea o soție, trei copii, doi câini, un 
credit ipotecar și rate la mașină. Nu-și mai putea plăti facturile. 

Am avut ocazia să socializez cu Arthur la o reuniune de liceu. Era 
neliniștit, furios și iritat. Se simțea trădat dar nu intenționa să găsească un loc 
nou de muncă. Sentimentul de trădare nu îi diminua sentimentul de loialitate 
față de companie. 

Ben a participat și el la reuniunea de liceu. El schimbase locul de muncă 
cu câțiva ani în urmă de la lucrul într-o fabrică, la muncă socială. Încerca să-l 
convingă pe Arthur că ar trebui să facă și el o schimbare în carieră. 

„Poţi să obţii altă calificare”, a spus Ben. „Învață să faci ceva diferit. Eu 
așa am făcut.” 

„Știu”, a spus Arthur. „Dar pur și simplu nu pot să renunţ la slujba pe 
care o am. Am foarte multă vechime. Nu vreau să renunţ la asta.” 

Acest răspuns l-a agitat pe Ben. „Cel mai probabil îţi vei pierde locul de 
muncă! Ce mai contează vechimea?” 

Arthur a insistat că nu poate pleca. „Lucrurile s-ar putea îmbunătăţi”, a 
spus el. „Compania și-ar putea reveni și așa am primi din nou plată pe orele 
suplimentare.” 

„Se pare că îţi păstrezi loialitatea într-o situaţie care nu oferă nicio 
garanţie”, am spus. 

„Da, știu, dar nu pot pleca. Vom vedea ce se întâmplă.” 

„Arthur”, a spus Ben, „e limpede ca bună ziua. Acea companie nu îţi va 
oferi ceea ce îţi dorești. Ai noroc dacă vei mai avea acel loc de muncă peste 
doi ani. Vor da faliment. Vor crea o companie nouă și îţi vor oferi zece dolari 
pe oră, în cel mai fericit caz. Directorii executivi pretind concesiuni din partea 


sindicatului, în timp ce se retrag cu milioane pentru ei înșiși. De ce ar trebui să 
le fi loial lor?” 

„Ai dreptate”, a spus Arthur, dar aprobarea sa părea a fi doar o încercare 
de a încheia discuţia. 

„Trebuie să faci ceva înainte de a fi prea târziu”, am spus, susținându-l 
pe Ben. 

„Ce aș putea face la o altă companie? Nu pot decât să aștept și să sper 
că lucrurile se vor îmbunătăţi.” 


Blocat în a fi loial 


Loialitatea necorespunzătoare este o caracteristică a bărbaţilor 
înlănţuiţi afectiv de mamă. Deși nu mi-a fost niciodată client, am aflat 
suficient despre Arthur încât să cred că este un BIAM. De exemplu, prima sa 
soţie îl părăsise, spunând că mama lui avea o influenţă prea mare asupra 
vieţii lui. Deși noua sa familie părea că se descurcă bine, relaţia pe care o 
avea cu munca urma modelul BIAM. Loialitatea lui pentru muncă era aceeași 
loialitate unilaterală pe care o avea cu mama sa. 

Povestea lui Arthur este o ilustrație clasică a modului în care un BIAM 
devine blocat și este, de asemenea, un bun exemplu al modului în care tiparul 
de înlănţuire afectivă poate fi evocat cu privire la oportunităţile de viaţă. Am 
considerat deja cum dinamica relaţiei înlănţuite a unui bărbat cu mama sa, îl 
împiedică pe acesta să se implice în relaţia cu partenera sa. Sonny, Doug și 
Sam din capitolele anterioare sunt exemple bune în acest sens. Cu toate 
acestea, șablonul poate fi transpus, astfel încât compania să joace rolul 
mamei și noile oportunităţi să joace rolul iubitei / partenerei / soţiei. În 
această variantă a temei înlănţuirii afective mamă-fiu, un BIAM este blocat 
într-o companie abuzivă și are dificultăţi să considere să-și dea demisia 
pentru ceva mai bun. Loialitatea unui BIAM îi servește pe alţii în timp ce el are 
probleme să acţioneze pentru sine. 

Când acest BIAM se gândește să plece, se simte groaznic. „Nu pot 
pleca. Nimeni altcineva nu m-ar angaja. Nu sunt destul de bun.” Aceasta este 
vocea stimei de sine scăzute, care îl ţine pe loc cu rușinea. „Nu ar trebui să 
fac asta. Greșesc dacă fac asta. Ar trebui să stau aici”. Aceasta este 
„obligaţia de loialitate”, care îl ţine pe loc cu vinovăția. Chiar și în faţa unei 


trădări explicite, un BIAM nu poate pleca. El nu poate urmări ceea ce își 
dorește. 

Patrick Carnes, în cartea sa The Betrayal Bond, afirmă că persoanele 
care au fost trădate în copilărie tind să rămână și să-și dea silinţa în relaţiile 
abuzive mai degrabă decât să le părăsească, creând „legături de trădare”. 
Acest principiu general merge dincolo de înlănţuirea afectivă mamă-fiu către 
o largă varietate de traume emoţionale. Cu toate acestea, BIAM sunt puternic 
determinaţi să declare loialitatea și să lege atașamente în relaţiile în care 
trădarea este inerentă. Apoi, din cauza dependenţei și a programării lor 
timpurii create de înlănţuirea afectivă, ei nu sunt capabili să se elibereze din 
aceste conexiuni distructive. Acest model de comportament a fost deja 
ilustrat în Capitolul 7. Freddy, bărbatul pierdut, s-a căsătorit impetuos cu o 
femeie care inevitabil avea să-l trădeze. 

Freddy a avut o copilărie cu elemente extreme de violență emoţională, 
deși toţi BIAM au parte în copilărie de trădări la un anumit grad. Următoarea 
casetă rezumă elementele tipice prezente în majoritatea copilăriilor BIAM. 


Caracteristici ale copilăriei unui bărbat înlănţuit afectiv 
de mama sa, traumatizat de incest emoţional 


1. Mama îl ţine aproape de ea. 

2. Mama îi invadează deseori intimitatea, chiar și atunci când el 
protestează. 

3. Mama îi povestește despre cât de furioasă este pe soțul ei, 
frustrările ei sexuale, sau alte lucruri adulte. 

4. El o însoțește frecvent pe mamă la întâlniri sociale. Este mica ei 
escortă. 

5. Cei mari vorbesc adesea despre cât de „bine crescut” este sau că 
se comportă ca un „mic adult”. 

6. Mama îl descurajează să participe la activităţi care l-ar îndepărta 
de ea, acestea incluzând sporturi sau joaca cu alţi copii, în special 
fete. 

7. Câteodată evită să meargă la școală sau să iasă în oraș pentru a 
rămâne acasă, aproape de mama. 


8. Mama ia decizii în locul lui și îi stabilește interesele fără să-l 
întrebe. 

9. Mama are puţine interese exterioare sau prieteni adulți. El 
reprezintă focusul principal în viaţa mamei sale. 

10. Mama are o căsătorie nefericită și se martirizează. El a devenit 
persoana pe care ea se poate baza. 

11. El preia în propria personalitate aceeași depresie și izolare socială 


precum are și mama sa. 

12. Tatăl este fie absent fie ineficace, în timp ce fiul devine bărbatul 
casei. 

13. Mama descurajează orice legătură cu tatăl său. 

14. El se simte abandonat sau distant de tatăl său. 

15. Simte dispreţ și disconsiderare faţă de tatăl său. 


Obligaţia de Loialitate și Identitatea Pierdută 


Arthur a fost de acord că ar trebui să plece dar apoi a spus că nu poate 
pleca. Această contradicţie este explicată prin înţelegerea funcţionării 
„obligaţiei de loialitate”. Odată ce un bărbat este controlat de „obligaţia de 
loialitate”, o sursă nesfârșită de vinovăţie îi spune că nu ar trebui să se 
angajeze într-o oportunitate nouă sau pentru o femeie nouă. Dar capcana 
este și mai puternică. „Obligaţia de loialitate” evocă o percepţie de valoare de 
sine scăzută, precum și vinovăţie. Deoarece BIAM și-a pierdut identitatea, 
este dispus să joace rolul de angajat fidel provenit din „sinele său fals”, în 
timp ce neglijează nevoile „sinelui său adevărat”. El se va plânge mult, dar nu 
va pleca. Această cascadă de daune este prezentată în Figura 8.1. 

Când băieţelul a vrut să se separe de mama sa, așa cum fac toţi băieţii 
în cele din urmă, mama lui l-a tras înapoi, transmiţându-i implicit că este rău 
dacă vrea să o părăsească pe mami. Dar el simţea o nevoie fundamentală de 
a pleca, așa că a fost forțat să concluzioneze că era fundamental rău pentru 
că voia să plece. Vina dată de „Nu ar trebui să vreau să plec” a generat „Sunt 
rău pentru că vreau să plec”. Sentimentului de vină i se alătură rușinea, fiind 
manifestă printr-o percepţie de valoare de sine scăzută, iar acum bărbatul 
simte că nu își poate lua angajamentul faţă de o oportunitate nouă sau faţă 


de o femeie. Dubla legătură „nu ar trebui” și „nu pot” face ca fobia 
angajamentului unui BIAM să fie dublu înrădăcinată. Dar el are și o identitate 
pierdută. Trebuie să renunţe la „cine este” pentru a adopta rolul de „cine 
trebuie să fie”. Când își pierde identitatea, el adoptă un „sine fals” — care 
trăiește numai pentru a-i face pe plac mamei sale și prin extensie, tuturor 
celorlalţi — în timp ce „sinele său adevărat” devine sufocat și neglijat. 


Înlănţuirea afectivă sufocă forţa vieţii 


| ÎNLĂNŢUIREA AFECTIVĂ MAMĂ-FIU | 


Cauzează 

Figura 8.1. Un BIAM dezvoltă un Sine Fals pentru a exterioriza „rolurile” care 
i-au fost impuse. Între timp, Sinele Său Adevărat devine sufocat și suprimat. În 
consecinţă, forța sa de viaţă este înăbușită. 


Un BIAM ca Arthur pare atât de indecis, pentru că este doar vag 
conștient de ceea ce își dorește, în timp ce este pe deplin conștient de „ceea 
ce se așteaptă de la el'. Deoarece „identitatea lui pierdută” adânc 
înrădăcinată îi susţine „sinele fals” în detrimentul „sinelui său adevărat”, un 
BIAM nu poate dispune de propria sa voinţă și determinare pentru a acţiona 
spre binele propriu. El nu poate rupe loialitatea necorespunzătoare. Nu are 
tăria cu care să ia măsuri. De asemenea, nu pare să aibă capacitatea de a 
suporta incertitudinea perioadelor de tranziţie pentru a progresa în viaţa sa. 
Aceasta este esenţa simptomelor „neglijării sinelui” și „a face pe plac 
oamenilor” ale unui BIAM. El este nerăbdător să-i ajute pe ceilalţi și nu se 
poate abţine. Fiindcă de obicei tratează durerea dată de această negare și 
pierdere cu alcool, droguri, alimente sau sex, este predispus la dependențe. 
Sexualitatea unui BIAM este adesea marcată cu poteci menite pentru evadare 
și nu pentru conexiune la nivel intim. Așa cum am văzut deja, toate aceste 
simptome sunt generate de dinamica înlănţuirii afective. 


Sinele Fals și Sinele Adevărat 


să clarificăm diferenţa dintre „sinele adevărat” și „sinele fals”. „Sinele 
adevărat” se referă la capacitatea unei persoane de a conștientiza și de a 
exprima o gamă completă de sentimente (inclusiv durere emoţională) și de a 
folosi această conștientizare pentru a naviga prin viață. Pentru „sinele 
adevărat”, credinţele și valorile fundamentale nu depind de opiniile altcuiva. 
„Sinele fals” se ocupă cu reprimarea și negarea sentimentelor, nevoilor și 
dorințelor inacceptabile pentru a menţine aprobarea și a fi iubit cu orice preț. 
Unele dintre consecinţele unui BIAM care trăiește în „sinele fals” sunt: 

* Dificultate de identificare și exprimare a sentimentelor 

* Dificultate cu intimitatea 

* Perfecţionism 

* Rigiditate 

* Dificultate în luarea deciziilor 

° Extreme de a fi excesiv de dependent și apoi excesiv de independent 

e Nevoia de aprobare a altor oameni pentru a se simţi bine cu sine 

Toate aceste aspecte ale comportamentului unui BIAM rezultă din 
nevoia lui disperată de a juca rolurile care îi sunt atribuite. 


Ce este greșit cu rolurile? 


Toată lumea își modifică acţiunile și răspunsurile pentru a fi în 
concordanţă cu normele societăţii. Munca impune coduri de comportament 
multor persoane în timpul orelor de lucru. Participanţii la sport joacă conform 
regulilor. Dar, în sens psihologic, „rolurile” sunt moduri sever limitate de a trăi, 
care inhibă dezvoltarea naturală a identităţii unei persoane, inclusiv 
răspunsurile emoţionale și alegerile. „Actorii” se identifică puternic cu rolurile 
lor și adesea nu-și dau seama că ei nu sunt rolurile lor. Își pierd percepțiile de 
cum se simt cu adevărat și cine sunt cu adevărat. Devin „definiţi de rol”. 

Un rol este o prezentare exterioară pentru lume care nu reflectă „sinele 
adevărat”. Rolurile impun un răspuns rigid la viaţă, care altfel ar fi mai natural 
și mai variabil. Familiile sunt adesea recipiente și consolidează rolurile care 
sunt susținute de negarea sentimentelor, negarea realităţii și evadarea în 
conforturi amorţitoare. Când un BIAM se acordează cu mama și își sacrifică 
nevoile pentru a le sluji pe ale ei, el învaţă un rol pe care îl va duce pentru tot 
restul vieţii. El crede că rolul este identitatea lui, când, de fapt, este o expresie 
a „sinelui fals”. Am identificat patru roluri în care BIAM se încadrează adesea: 
Eroul, Îngrijitorul, Domnul Rezolvă-tot și Fermecătorul. 


Eroul știe că este special și se așteaptă să salveze ziua. Obţinând o 
poziţie de autoritate în familie de la mama sa, el este adesea disprețuit de 
fraţii săi. Îl vedem mereu în centrul atenţiei, arătând perfect, câștigând toate 
premiile. Eroul are tendinţa de a controla mai degrabă decât de a fi 
împăciuitor și caută o femeie pe care să o poată domina și faţă de care să se 
simtă superior. Warren din Capitolul 6 este un erou. 


Îngrijitorul încearcă întotdeauna să-i ajute pe ceilalţi cu problemele lor. 
Tendinţa lui este să se identifice cu o profesie, cum ar fi medic sau terapeut 
sau avocat și se poate raporta la oameni doar prin rolul său. El se atașează 
de persoanele cu probleme — în special de femeile cu probleme — deoarece 
și-a transpus rolul de confident al mamei sale din copilărie în viaţa de adult. A 
fost nevoit să asculte toate problemele ei, iar acum ascultă problemele 
tuturor. Părintele Mark din Capitolul 4 este îngrijitor. Sonny din Capitolul 1 
este o combinaţie între erou și îngrijitor. 


Domnul Rezolvă-tot încearcă să scape de capcana emoţională a 
înlănţuirii, concentrându-se pe probleme tehnice. De exemplu, s-ar putea 
identifica cu rolul de inginer sau om de știință. Când problemele sale implică 
oameni, scopul său principal nu este neapărat să-i asculte, așa cum s-a 
întâmplat cu unii dintre clienţii mei medici și chirurgi. Sam din Capitolul 5 are 
acest tipar BIAM. 


Fermecătorul devine însoţitorul ideal tânjit de mama lui: un iubit 
fermecător și priceput. El își joacă rolul la nesfârșit cu multe femei, 
neobservând că viaţa lui este o repetare a ceea ce s-a întâmplat cu mama. 
Doug în Capitolul 2 este un fermecător. 


® 


Când un BIAM este blocat într-un rol, el nu poate fi autentic. El trebuie 
să fie loial rolului. Rolul din copilărie al unui BIAM a fost acela de a avea grijă 
de mama lui. El a fost eroul, îngrijitorul, domnul Rezolvă-tot sau fermecătorul 
ei. A fost nevoit să-și suprime „sinele adevărat” pentru a deveni una cu rolul. 
Ca adult, este divorțat de „sinele său adevărat” şi este dedicat „sinelui său 
fals”, adică rolului său. Îngrijitorul ar putea functiona bine într-o profesie care 
i-ar solicita abilitatea de a îngriji, precum terapeut, medic sau asistent 
medical, dar rolul său nu-i va face prea mult bine în viața personală. El este 
predispus să aleagă ca partenere și prieteni, oameni care au nevoie să fie 
îngrijiţi. El nu poate „fi el însuși” cu ei și, de obicei, nu găsește multă 
satisfacţie în relaţiile sale. 


Puterea minţii subconștiente 


„Obligaţia de loialitate” și „identitatea pierdută” controlează dominant 
viaţa unui BIAM, deoarece operează din subconștientul său. Aceasta nu 
înseamnă doar că nu este conștient de aceste consecinţe. Subconștientul 
funcţionează la un nivel mai primitiv decât mintea conștientă. Adesea „crede” 
că răspunde la pericol și intervine în mintea conștientă pentru a impune un 
răspuns vital. Intervine cu atâta încredere că are dreptate încât forțează BIAM 
să repete tiparele care-i provoacă necazuri sau îi inhibă acţiuni care i-ar face 
viața mai bună. 


Putem considera acum o nouă interpretare extinsă a „fobiei de 
angajament”: BIAM-ul nu poate lăsa o afacere proastă pentru o afacere bună. 
Când este vorba despre romantism, afacerea bună este femeia, iar când este 
vorba de profesie, afacerea bună este o oportunitate de muncă mai bună. 
Când este vorba despre viaţă în general, afacerea bună înseamnă orice 
schimbare legată de progres pe care un BIAM nu o poate urmări, deoarece se 
simte prea legat de vinovăţie și rușine, prea indecis din cauza „identităţii sale 
pierdute” și a valorii de sine scăzute. Este prea amorţit să reacționeze la 
propriile sale nevoi și incapabil să dispună de propriile resurse. 


Călătoria terapeutică 


Pierderile pentru un BIAM continuă să se agraveze în timp. Dacă evită 
tratamentul, rămâne tot mai puţin din „identitatea” lui cu care să lucreze, din 
ce în ce mai puţine resurse de investit în direcţia recuperării și se acumulează 
din ce în ce mai multă rușine. Când l-am cunoscut pe Arthur, nu-i mai 
rămăseseră multe resurse. Atunci mi-am dat seama că, dacă nu se confruntă 
cu „obligaţia sa de loialitate”, nu va fi niciodată capabil să-și îmbunătăţească 
viața. Cu toţii am insistat să ia în considerare schimbările care ar fi putut să-i 
îmbunătăţească viața. A fost de acord cu noi, dar am simţit că e posibil să nu 
mai aibă puterea interioară pentru a acţiona conform acestei înțelegeri. 

Dacă un BIAM nu solicită ajutor, dauna asupra forţei sale vitale este 
puternică și permanentă. Prin „forţă vitală” mă refer la capacitatea unui om de 
bucurie, abilitatea lui de a crea legături cu alți oameni, pasiunea pentru viață 
și sexualitatea sa. Când urmărește strategiile de recuperare și programele de 
terapie descrise în partea a doua și a treia a cărții, un BIAM poate învăţa să 
trăiască în prezent fără a lupta cu fantomele din trecut. Capacitatea sa de 
intimitate, conexiune și încredere va crește semnificativ. 

Cu toate acestea, dacă nu va aborda problemele sale, se va trezi prins, 
frustrat și fără opţiuni. Nu va avea niciodată relaţiile intime la care tânjește. În 
schimb, sexualitatea lui ar putea rămâne prinsă pentru totdeauna în fantezii și 
dependențe. Este probabil să exagereze cu băutura, să utilizeze droguri, să 
devină dependent de televizor, să se piardă în cybersex sau să mănânce 
irațional. Va fi singur tot timpul. Dacă are noroc, munca sa va fi un domeniu 
de succes. Dar pentru un BIAM ca Arthur, succesul chiar și acolo este 
îndoielnic. 


Așa cum este rezumat în Figura 8.1, înlănţuirea afectivă cauzează 
„sinele fals”, iar „sinele fals” înăbușe forţa vitală. Un terapeut care ajută un 
BIAM, înţelege că puterea dinamicii înlănţuirii trebuie contracarată prin 
aducerea clientului la realizarea a ceea ce i s-a întâmplat, astfel încât clientul 
să-și poată construi obiceiuri de viaţă și convingeri mai sănătoase. 


® 


Figura 8.2 rezumă prima parte a cărţii, prezentând tiparele BIAM de la 
capitolele 1 la 7 cu principalele caracteristici și simptome. Partea a doua se 
va concentra pe fundamentele vindecării. 

Capitolul 1 


Freddy 
Bărbatul pierdut 
Sentiment de inferioritate și indecizie 


Se simte vinovat și neadecvat 
Capitolul 7 r4 


Doug 
Seducătorul 
Afemeiat 
Romantic cu mama 
a Capitolul 2 


Warren 
Eroul 


Înlănțuirea afectivă 
Mama-Fiu 
Obligația de Loialitate 
Pierderea Identității 


Potenţial pierdut 
Face pe plac oamenilor 
Capitolul 6 


Tony 
Adolescentul Perpetuu 
De neîncredere 
înconjurat de jucării 

Sam Capitolul 3 
Dependentul de Cybersex 
Sentiment de inferioritate și indecizie 
DI. Repară-tot pentru mama 
Capitolul 5 


Părintele Mark 
Îngrijitorul epuizat 
Auto-neglijare 


Face pe plac oamenilor 
Capitolul 4 


Figura 8.2. Tipurile de BIAM se diferențiază după anumite simptome, așa cum 
este indicat. 


Vindecarea este întotdeauna posibilă. Odată cu vindecarea, un BIAM 
poate învăţa să trăiască în prezent fără a lupta cu fantomele din trecut. El își 
poate dezvolta capacitatea de intimitate, conexiune și încredere. Fără 
vindecare, sexualitatea lui va rămâne prinsă în fantezii și compulsii. Relaţiile 
sale intime vor fi nesatisfăcătoare sau poate va evita complet relaţiile intime. 

Mulţi dintre clienţii mei au reușit să se elibereze de sub dominarea 
înlănţuirii lor afective. Ei nu mai sunt izolaţi de ei înșiși și nu mai trăiesc 
prefăcătoria „sinelui lor fals”. „Sinele adevărat” așteaptă să iasă la iveală. 
Oportunităţile forţei vitale nu se pierd niciodată. 


Partea a doua 


Cum te poți vindeca? 


9 


Începutul conștientizării 
Aducerea subconștientului la lumină 


Eşti un bărbat înlănţuit afectiv de mamă? Sau partenerul tău este unul? 
Acest capitol începe cu un chestionar care te poate ajuta să decizi. Răspunde 
la fiecare întrebare (sau partenerul să răspundă la fiecare întrebare) cu da sau 
nu. Primul răspuns intuitiv — reacţia spontană — este de obicei cel mai bun. 


Eşti un bărbat înlănţuit afectiv de mamă? 


1. Deseori te simţi preocupat de nefericirea mamei tale în viaţa ei? 
2. Crezi că mama ta este perfectă sau martiră? 

3. Te-ai simţit vreodată obligat să rezolvi, să te îngrijești sau să te 
implici în problemele mamei tale? 

4. Eşti cea mai importantă persoană din viaţa mamei tale sau ai fost 
în trecut? 

5. Îţi însoţești mama de multe ori la întâlniri sociale sau ai făcut asta 
în trecut? 

6. Te-ai simţit acaparat, sufocat sau invadat de către mama ta? 

7. Interacțiunile cu mama ta, adesea te fac să te simţi vinovat că nu 
faci suficient pentru ea? 

8. Mama ta o desconsideră sau o critică pe iubita sau soţia ta? 

9. Ești îndepărtat de tatăl tău? 

10. Simţiţi adesea indignare sau dispreţ faţă de tatăl tău? 

11. Ești mai confortabil în relaţiile cu femeile decât cu bărbaţii? 

12. Te-ai simţit controlat, sufocat sau prins în multe din relaţiile tale 
romantice? 

13. Adesea pui sentimentele și nevoile altor oameni înaintea celor 
personale? 

14. Te simţi adesea vinovat când îţi urmărești propriile dorinţe sau 
nevoi? 


15. Ţi s-a întâmplat de mai multe ori să renunti la o relaţie romantică, 
chiar dacă bănuiai că ar fi putut fi bună pentru tine? 

16. Ai fost exagerat de loial într-o situaţie proastă sau o relaţie 
distructivă? 

17. Deseori te simţi anxios când tu și partenerul tău sunteţi separați 
fizic? 


18. Te-ai simţit deprimat sau neputincios în încercarea de a-ţi 
îmbunătăţi viața? 

19. Te-ai străduit să iei decizii de viaţă pe care ai simţit că alţii le-ar 
putea lua mai ușor? 

20. Ai simţit că ai ratat să trăiești adevărata dorinţă a inimii tale? 


Înlănţuirea afectivă și consecinţele sale apar ca un continuum. Unii 
BIAM sunt mai vrăjiţi decât alţii. Cu cât sunt mai multe întrebări cu un răspuns 
„da”, cu atât este indicată o problemă mai semnificativă cu înlănţuirea 
afectivă mamă-fiu. Dacă decizi să te consuli cu un terapeut sau consilier 
(vezi Capitolul 10), răspunsurile de aici ar constitui un bun punct de plecare 
pentru consultarea ta. Nu au fost stabilite încă scoruri de clasificare clinică 
pentru acest chestionar. 


Mintea ta subconștientă 


Un BIAM continuă să-și repete greșelile: să aibă relaţii cu femei 
nepotrivite, să nu se angajeze în relaţiile cu femeile potrivite, să renunţe la 
locuri de muncă bune, să rămână la locuri de muncă proaste, să piardă în 
greutate și apoi să pună la loc mai mult, să-și cheltuiască banii degeaba, să 
fie dependenţi de alcool sau droguri sau cybersex sau televiziune. lar oamenii 
care îi cunosc se întreabă: „Prima lui soţie a fost minunată pentru el, iar el a 
părăsit-o și s-a căsătorit cu altcineva. Acum divorțează. Ce caută? Ce crede 
că va găsi?” sau „Este atât de inteligent și talentat. Cum poate să rămână la 
acel loc de muncă care nu are nicio perspectivă și unde nu este respectat?” 

Explicaţia este simplă. Mintea subconștientă a unui BIAM impune 
„obligaţia de loialitate”. Când face alegeri proaste rămâne dependent și loial 
faţă de mama sa. Acesta nu este un proces de gândire conștient. De fapt, 


mintea lui conștientă ar respinge lanțul ciudat de analogii pe care 
subconștientul le consideră convingătoare. O soţie nu este mama. O slujbă 
nu este mama. Dar logica de vis a subconștientului nu este legată de 
raționamentele secvențiale. Reacționează la percepţia proprie a lucrurilor. 

Fiind atât de puternic influenţat de subconștientul său, unui BIAM îi este 
greu să rămână în prezent. De exemplu, să luăm în considerare pe David, un 
client de-al meu. Adesea, când soţia lui îi cerea ceva, el avea o reacţie 
imediată subconștientă din trecut: „lată, se întâmplă din nou. lată o altă 
cerere din partea mamei mele de care nu vreau să mă ocup. Nu vreau să 
vorbesc despre asta. Vreau să fug.” 

Dar, după ce David a devenit mai conștient, a știut de unde venea acea 
frică. Apoi a putut să-și spună: „Lasă-mă să mă gândesc la asta un minut. 
Face soţia mea o solicitare rezonabilă care apasă butoanele subconștientului 
meu? Sau cere prea mult și am nevoie să mă apăr?” Devenind conștient, lui 
David i s-a permis să navigheze în complexitatea relaţiilor. Fără 
conștientizare, el se afla la mila convingerilor și răspunsurilor sale 
subconștiente. 


Tipare ale subconștientului 


Mintea subconștientă poate fi provocată în situaţii actuale, 
similare cu cele din trecutul unei persoane. Când se întâmplă acest 
lucru, poate genera o parte din sentimentele și emoțiile puternice din 
trecut, cum ar fi frica și furia. Are puterea de a prelua controlul de la 


mintea conștientă atunci când percepe o criză. Traumele din copilărie 
pot denatura percepția și înțelegerea minţii subconștiente în legătură 
cu depistarea unei crize reale. Pentru un BIAM, chiar și o solicitare 
minoră pentru a stabili o legătură poate provoca un potop de teamă și 
furie la perspectiva de a fi „prins în captivitate din nou”. 


Creierul divizat 


Științele care studiază funcţionarea creierului susțin faptul că oamenii 
nu sunt conștienți de toate procesele lor mentale. Folosind scanări ale 
creierului în care se arată ce zone ale creierului sunt active în timpul unor 
activităţi variate, oamenii de știință au observat că o parte din acţiunile 
noastre sunt inconștiente, în special atunci când suntem supuși la stres. 
Când ne confruntăm cu o situaţie de stres emoţional sau fizic, emisfera 
dreaptă a creierului, care include subconștientul, devine activă. Consultaţi 
caseta „Emisfera dreaptă, emisfera stângă”. 

Interacțiunile complexe dintre creier și comportament au fost 
documentate într-un vast corp de cercetări științifice și medicale. Vezi, de 
exemplu, lucrarea doctorului Alan Schore. 

Credem că știm de ce facem acele lucruri, dar în perioade de criză nu 
este așa. Sub stres, partea fundamentală, mai intuitivă și reactivă a creierului 
este la comandă. De exemplu, dacă prietena unui BIAM dorește ca el să facă 
un pas care sugerează un angajament mai profund în relaţia lor, acesta ar 
putea să reacționeze exagerat, simțind că este prins în capcană și copleșit. 
S-ar putea să se enerveze. S-ar putea retrage. Emisfera sa dreaptă „știe” că 
există pericol și acţionează pentru a-l salva. Astfel, mecanismul subconștient 
de protecţie poate răspunde unei situaţii actuale ca și cum ar fi o situaţie 
toxică veche din trecut. 


Emisfera dreaptă, emisfera stângă 


Vorbind la modul general, creierul este împărțit în două 
„emisfere” — dreapta și stânga. Emisfera stângă este de obicei 
asociată cu gândurile analitice și raţionale. Adesea este partea 


creierului care ghidează conştientul. Celelalte părti ale creierului, 
inclusiv emisfera dreaptă, susțin răspunsurile emoţionale și ce referim 
ca fiind mintea subconștientă. În discuţii „Emisfera dreaptă a creierului 
- subconștient emoţional” și „emisfera stângă a creierului - conștient 
logic” sunt analogii convenabile, folosite frecvent. 


Ce înseamnă „a înţelege” pentru emisfera dreaptă a creierului? Emisfera 
dreaptă a creierului nu „înţelege” în mod vizual sau verbal detașat precum 
„inţelege” emisfera stângă a creierului. Mai degrabă, emisfera dreaptă a 
creierului „înţelege” prin re-experimentarea unei situaţii trecute într-un mod 
intens experienţial, intuitiv și senzual. Emisfera dreaptă a creierului nu 
observă scena; este implicată în scenă. Solicitarea unui angajament minor din 
partea soţiei lui i s-a părut lui David ca fiind o capcană și o tentativă de 
sufocare din partea mamei sale. El a trăit situaţia ca fiind acolo împreună cu 
mama sa și a reacţionat „fără să se gândească” la pericolul pe care îl simţea. 
Acest sentiment anulează partea conștientă a emisferei stângi a creierului al 
lui David și anume că soţia sa nu este mama. 

Cu toate acestea, pe măsură ce BIAM devine mai conștient de 
răspunsurile sale subconștiente, el poate folosi conștientizarea emisferei 
stângi a creierului său să „raţioneze” la „reacţia” emisferei drepte a creierului 
său care este foarte protectoare. Apoi, poate să corecteze prima reacţie pe 
care o are și să răspundă mai rezonabil. 


Se comportă ca agent al mamei sale 


La un moment dat predam o serie de cursuri, ca parte dintr-un program 
de tratament, pentru preoţii alcoolici și dependenţi. Cursul meu de înlănţuire 
afectivă mamă-fiu s-a numit „Over Mothered and Under Fathered”. În timp ce 
îmi prezentam materialul, puteam simţi o neliniște progresivă printre unii 
dintre cei douăzeci și cinci de preoţi din sală. În cele din urmă, unul dintre ei a 
ridicat mâna. A fost părintele Paul. 

„Oh, da”, a spus el. „Acum că ai deschis subiectul, aţi aflat despre 
sondajul pe care l-au făcut în unele episcopii de pe Coasta de Est? S-a 
concluzionat că un procent mare din preoţii care renunţau la preoţie au 
făcut-o la aproximativ doi ani de la moartea mamelor lor. ” 

Întreaga cameră a tăcut. Am așteptat. Apoi, câţiva dintre ceilalţi preoti 
s-au opus. Păreau supăraţi și jigniţi, de parcă nici nu ar trebui să vorbim 
despre preoţi și mamele lor. Mai târziu în acea zi, părintele Paul m-a anunţat 
că o delegaţie dintre cursanţi strângeau semnături pentru o petiție în care se 
plângeau de mine și de cursul meu. M-am întrebat ce se va întâmpla când 
acea petiție va ajunge la conducerea programului de tratament. 


În scena din filmul Psycho descrisă în Capitolul 1, de îndată ce Norman 
Bates își dă seama că Marion ar putea interveni între el și mama sa, el decide 
să o omoare. Acești preoţi, cu petiția lor, au vrut de asemenea să „ucidă 
mesagerul”. O parte din subconștientul unui BIAM se conformează și se 
identifică cu mama sa și devine agentul ei. Acest agent acţionează pentru a 
distruge, îndepărta sau respinge orice perturbă legătura de înlănţuire 
emoţională dintre mamă și fiu. Mai mult, acţionează fără ca un BIAM să fie 
conștient sau să vrea. Reacţia puternică a acestor preoţi m-a determinat să 
conștientizez ce poate însemna un subiect tabu ca înlănţuirea afectivă 
mamă-fiu pentru toată lumea. Din fericire, în ciuda petiţiei, șeful programului 
de tratament nu mi-a cerut să fac modificări în cursul meu. 

lată o altă poveste care ilustrează ideea de „agent pentru mamă”. Jim 
jucase rolul soțului-surogat al mamei sale, de când era mic. După ce a devenit 
adolescent, a început să aibă prietene. Mama lui le critica în mod obișnuit, 
așa că nu păstra nici o relaţie. Ca adult, Jim a venit la mine cu o lungă istorie 
de furie direcţionată către femei. De asemenea era afemeiat și avea 
compulsii sexuale. În timpul terapiei, la un moment dat, a înţeles. „O, 
Dumnezeule”, a spus el, „folosesc aceleași critici la adresa femeilor din viaţa 
mea de adult pe care mama le folosea la adresa iubitelor mele.” A fost unul 
dintre acele momente „aha!" de înţelegere intuitivă. El devenise vocea mamei 
sale. Femeile care intrau în viaţa lui se loveau de ceea ce el nu rezolvase 
niciodată. El trebuia să scape de ele, pentru că gândea „fie sunt fidel mamei, 
fie îmi sunt mie fidel” și dacă își păstra fidelitatea faţă de propria persoană, își 
provoca prea multă vinovăţie. Aceasta era „obligaţia de loialitate” în acţiune. 
Așa că Jim elimina ameninţarea care îi producea sentimente negative: trebuia 
să le facă de petrecanie iubitelor. Și o modalitate de a le determina să îl 
părăsească era să le critice, la fel cum o făcuse mama lui. 

Atunci când cineva începe să intervină în relaţia dintre un BIAM și 
mama lui, acel BIAM se comportă ca „agentul mamei” sale pentru a păstra 
relația. Exemple de astfel de intervenţii includ predarea cursului meu „Over 
Mothered and Under Fathered”, sugestia inocentă a lui Marion în filmul 
Psycho că mama lui Norman ar putea să-l maltrateze, și iubitele clientului 
meu, Jim. Mama unui BIAM nici măcar nu trebuie să fie prin preajmă. Ar 
putea locui la distanţă sau în casa de alături sau ar putea să fie decedată. Nu 
contează. Pretenţia de loialitate a mamei unui BIAM este interiorizată în 
subconștientul lui ca „obligaţia de loialitate”. El reacţionează automat în 
numele ei. Își apără relaţia de înlănţuire afectivă, cu toate că este ţinut captiv 


de această relaţie și cu toate că în mod conștient ar dori să o părăsească. 
Rămâne loial, în propriul detriment. 


Emisfera stângă a creierului idealizează trecutul, 
emisfera dreaptă a creierului îl transpune în comportament 


Următorul scenariu s-a întâmplat frecvent în practica mea: să lucrez cu 
un om care a crescut în ceea ce am descoperit ulterior că a fost o familie 
extrem de abuzivă. Dar, la început, clientul spune că totul în copilăria lui a fost 
minunat. Familia era iubitoare. Nu au fost probleme. Și acest lucru se 
întâmplă în cazurile în care în familie au fost violenţe severe. Când o 
persoană vine să mă vadă cu un trecut de probleme emoţionale serioase — 
dependențe, idile, fobii — anii mei mulţi de experienţă clinică sugerează că 
poveștile despre o „copilărie minunată” nu pot fi adevărate. 

Cum pot eu trece, ca terapeut, prin acest zid al negării? Practic, solicit 
detalii, după ce clientul are suficientă încredere în mine încât să mă lase să îl 
presez puţin. Îi spun: „Ai schimba ceva în copilăria ta, dacă ai putea să te 
întorci și să îţi rescrii trecutul?” În mod obișnuit, clientul meu spune „Nu” și 
apoi „Bine, de fapt da”, iar apoi adevărul începe să fie dezvăluit. După un timp, 
întreb: „Cum a fost când tatăl tău a folosit cureaua?” Înainte de asta, totul în 
copilărie fusese perfect de fiecare dată când întrebasem. De asemenea, voi 
spune: „Descrie-mi cum stăteau lucrurile cand mergeau bine. Ai avut parte de 
multă afecţiune și dragoste? Cum ai știut că ești iubit? Ce fel de expresii de 
dragoste îţi amintești?” În familiile abuzive, există adesea puţină dragoste sau 
afecțiune. Clientul ar putea spune: „Știu că m-au iubit. Pur și simplu nu au 
arătat-o.” Sunt ușor persistent: „Cum ai știut? Ce au făcut pentru a-ți 
demonstra că ești iubit?” Și poate altă dată: „Care au fost cele mai importante 
momente ale copilăriei tale, părţile care ţi-au plăcut cel mai mult?” Acum 
începe să revină la realitate. Negarea cedează treptat. 

Dar de ce un BIAM crescut într-o familie care l-a abuzat sever simte că 
totul a fost frumos? Acest proces de „idealizare a trecutului” pare 
contraintuitiv și misterios, dar are o explicaţie simplă. În calitate de copii, 
suntem profund dependenţi de îngrijitorii noștri primari. Dacă suntem răniţi de 
ei, nu avem de ales decât să modelăm situaţia într-o lumină mai pozitivă, 


astfel încât să putem păstra o legătură cu ei. Acest lucru este vital pentru 
sentimentul nostru de siguranţă. 

Persoanele care au crescut în familii în care au fost răniţi de abuzul, 
trădarea sau înlănţuirea afectivă a părinţilor trebuie să modeleze felul în care 
percep aceste experienţe prin „uitarea” sentimentelor care au decurs odată cu 
evenimentele. În emisfera stângă a creierului ei s-ar putea să-și amintească 
ce s-a întâmplat, chiar și atunci când uită sentimentele care dau semnificaţie 
situaţiei respective. Cu toate astea, uneori, chiar amintirea celor întâmplate se 
șterge din memorie. În ambele cazuri, sentimentele dureroase sau 
înspăimântătoare au fost deconectate de amintiri, iar aceste sentimente sunt 
stocate în subconștient și se atașează de alte situaţii sau oameni. 

De exemplu, unul dintre clienţii mei, când avea cinci ani, a fost martor 
când tatăl său avea o aventură. L-a văzut pe tatăl său flirtând și fiind 
seducător cu o femeie. Acesta se folosea un limbaj sugestiv sexual alături de 
atingeri. Clientul meu nu i-a văzut având relaţii sexuale, dar știa că ceva nu era 
în regulă. Când a început să se consulte cu mine, uitase experienţa, dar 
obișnuia să aibă reacţii intense la oamenii care aveau idile. La cea mai mică 
provocare devenea moralizator și osândea comportamentul rușinos într-un 
mod exagerat în comparaţie cu majoritatea oamenilor. El a uitat situaţia, dar 
și-a amintit sentimentele. 

Acest lucru este tipic. Sentimentele asociate cu evenimente 
traumatizante (dureroase sau înfricoșătoare) nu s-au pierdut. Sunt păstrate în 
emisfera dreaptă a creierului. Ele ies la suprafaţă doar în perioadele de stres, 
adesea fiind proiectate asupra altora — de exemplu, asupra unei femei care 
„presează” un BIAM pentru angajament. Observarea acestor sentimente 
proiectate în momentele de stres este una dintre principalele modalităţi prin 
care acestea sunt expuse pentru analiză. Vezi următoarea casetă. 

Este ceva obișnuit ca cineva să proiecteze sentimente asociate cu 
mama sau cu tatăl său pe parteneri. Un client îmi poate spune: „Mama l-a 
înșelat pe tata, așa că nu puteam avea încredere în ea. Acum nu pot să 
reușesc să ofer încredere soţiei mele, cu toate că este credincioasă și nu am 
niciun motiv să mă îndoiesc de ea.” Astfel își proiectează sentimentele de 
neîncredere asupra soţiei sale, chiar dacă acestea sunt destinate pentru 
mama sa. 


Proiectarea sentimentelor 


Atunci când sub stres subconștientul unei persoane este 
provocat să genereze sentimente din trecut, persoana de cele mai 


multe ori asociază acele sentimente cu cineva din prezent, astfel 
„proiectând” sentimentele pe cineva la îndemână, mai degrabă decât 
pe cineva de demult. Relaţiile unui BIAM sunt afectate de aceste 
proiecţii ale sentimentelor, pentru că simte adesea durerea înlănţuirii 
afective din copilărie atunci când este cu partenerul său. 


Atașamentul timpuriu determină ce fel de iubit vei fi 


Psihologii se referă la experienţele timpurii ale unui copil care se 
conectează cu mama sa (și cu alte persoane importante) ca „atașament 
timpuriu”. Amintirea atașamentului timpuriu este imprimată în emisfera 
dreaptă a creierului ca un tipar subconștient prin care copilul și viitorul adult 
experimentează alte relaţii intime. Dacă atașamentul timpuriu decurge bine, 
atunci această relaţie a copilului cu mama devine o poartă către împlinirea, 
iubirea și bucuria experienţelor de dragoste ale adultului. 


Atașamentul timpuriu decurge bine dacă: 


e Bebelușului i se acordă atenţie adecvată, confort și stabilitate 
printr-o îngrijire consecventă și plină de iubire. 


e După etapa iniţială a copilăriei, copilului i se oferă libertatea de a se 
separa de mamă, de a explora lumea și apoi de a reveni la ea ca la un 
„refugiu de siguranţă”. 

* O întâmplare stresantă este urmată, de obicei, de o reconectare cu 
mama și alinare din partea ei. 


Fiecare copil are nevoie de un echilibru între legătură și separare în 
copilăria timpurie. Libertatea de a pleca și de a se reîntoarce este esenţială 
pentru dezvoltarea sănătoasă și servește ca un element critic pentru a se 
putea conecta și separa de un iubit la vârsta adultă. 

Dacă atașamentul timpuriu nu decurge bine, atunci relația pipernicită 
timpurie mama-copil devine o poartă către dezamăgire și lipsă de împlinire în 
relaţiile de dragoste ca adult. Atașamentul timpuriu poate decurge prost dacă 
există o anumită formă de neglijare sau abuz grav, astfel încât copilul să nu 
se simtă în siguranţă sau dacă copilul este perturbat pe drumul său către 
separare, cum este cazul înlănţuirii afective mamă-fiu. 

În înlănţuirea afectivă, mama inversează relaţia părinte-copil, astfel 
încât băiatul este folosit pentru stabilizarea mamei nevoiașe mai degrabă 
decât invers. Atenţia plină de adorare a copilului potolește furtunile 
emoţionale interioare ale sentimentelor mamei; îi calmează dispoziţiile de 
anxietate, frică și furie. Dar apoi apare nevoia lui naturală de autonomie, 
începând de la vârsta de doi sau trei ani și continuând apoi în perioadele 
ulterioare, pe tot parcursul copilăriei. (Mulţi oameni presupun că nevoia de 
autonomie începe în adolescenţă, dar acest lucru nu este adevărat.) El vrea 
să se simtă liber să vină și să plece fără consecinţe negative; el are nevoie să 
evite povara de a fi nevoit să calmeze dezamăgirea mamei sale. Însă mama 
care înlănţuie afectiv se simte ameninţată atunci când fiul ei adorabil, iubitor 
și liniștitor este acum pregătit să se retragă și astfel să o lipsească de sursa 
ei de bunăstare emoţională. Ea simte că plecarea lui — pe cât de naturală 
este — este periculoasă pentru fericirea și stabilitatea ei emoţională. În mod 
inconștient și uneori conștient, ea începe să-l lege de ea. Are puterea de a-l 
subjuga afectiv cu succes, dar acest lucru se întâmplă cu un cost imens 
pentru fericirea viitoare a fiului său. 


Parinţii narcisiști 


Copiii foarte mici trebuie să se simtă speciali și valoroși în ochii 
părinţilor, prin atenţia și iubirea pe care aceștia le-o oferă. Copiii se simt în 
acest fel atunci când părinţii lor sunt receptivi la ei și răspund semnalelor lor: 
luându-i în braţe atunci când plâng și lăsându-i în pace atunci când se agită 
să plece. La părinţii narcisiști, copiii pot primi atenţie, dar atenţia servește mai 
degrabă nevoilor părinţilor decât ale copiilor. Copiii sunt luaţi în braţe atunci 


când părinţii au nevoie de un impuls emoţional și sunt ignoraţi atunci când 
părinţii au altceva de făcut. Copiii cu părinţi narcisiști devin adulţi cu un gol în 
inimile lor și cu un sentiment de nevoie fără limită. 

Prejudiciul părinţilor narcisiști este transmis peste generaţii. Nu numai 
copilul este afectat când devine adult de golul și nevoia care rezultă din 
relaţia cu părintele narcisist, dar, de asemenea, atunci când adultul devine el 
însuși părinte, golul și nevoia sunt exprimate, devenind la rândul lui un părinte 
narcisist, și așa mai departe. 

Părinţii narcisiști pot varia în severitate. O mamă poate fi oarecum 
receptivă la fiul ei, dar își poate pierde sentimentul de receptivitate, deoarece 
este stresată de un soţ absent, de dificultăţi economice sau de lipsa 
resurselor de alt tip. Sub stres, emisfera dreaptă a creierului înlocuiește 
deciziile materne bune și începe să depindă de fiul ei pentru a-și calma 
sentimentele anxioase. Cu toate acestea, în cele mai severe forme de 
narcisism matern, înlănţuirea afectivă nu este doar o consecinţă a emisferei 
drepte a creierului, care acţionează sub stres. 

În cazuri extreme, o mamă care înlănţuie afectiv se poate simţi în mod 
conștient îndreptăţită să-și folosească fiul pentru a-și umple golul interior și 
poate fi disperată să-i păstreze atenţia iubitoare doar pentru ea însăși. Dacă 
soţul ei ridică problema înlănţuirii afective existente, sugerând să devină 
conștientă de propriile tendinţe și poate să meargă împreună la consiliere de 
cuplu, această mamă care înlănțuie afectiv în mod conștient devine 
antagonică mai degrabă decât binevoitoare să coopereze. Simte că nu poate 
trăi fără a fi adorată constant de fiul ei și nu vrea să vorbească despre asta. 

Experiențele de atașament timpuriu sunt imprimate în emisfera dreaptă 
a creierului în primii ani de viaţă și sunt reactivate la maturitate, devenind 
sentimente și senzaţii în timpul interacțiunilor intime. Dacă atașamentul 
timpuriu decurge bine, creierul își va „aminti” sentimentele de siguranţă și 
securitate. Dacă apare înlănţuirea afectivă, pericolul și anxietatea vor 
constitui încărcătura emoţională proiectată la maturitate în interacţiunile cu 
adulţii, indiferent dacă situaţiile sunt sigure sau nu. Acesta este motivul 
pentru care nu este rezonabil să-i spui unui BIAM: „De ce nu o lași pur și 
simplu pe mama ta? Nu văd de ce este o problemă atât de mare.” Sau 
„Asumă-ţi odată relaţia cu iubita ta. Este potrivită pentru tine.” Problema lui îi 
este imprimată în creier; nu este ceva ce poate să îndepărteze prin voinţă. 


Cum „repari” trecutul 


O abordare fundamentală a psihoterapiei este de a recupera din 
subconștient sentimentele care dau semnificaţie evenimentelor traumatice 
din copilărie și de a ajuta un BIAM să reasocieze acele sentimente cu 
amintirile lor. Un obiectiv al psihoterapiei este învăţarea de a procesa 
intruziunile subconștientului în momentele de stres și de a evita repetarea 
greșelilor conduse de tiparele inconștiente. 

lată o poveste a clientului meu, Larry, după ce a învăţat să-și 
recunoască și să-și modifice reacţiile inconștiente. „Am tipat la copilul meu 
din nimic. Nu puteam să cred. Reacţia mea mi-a amintit de mama care urla la 
mine. M-a dus în trecut. Am plâns și i-am spus unui prieten bun despre asta. 
Și știi ce? Nu o să mai fac asta.” 


lată ce a făcut Larry: 


1. A înţeles că a depășit limita. 

2. A recunoscut rădăcinile subconștiente ale comportamentului său, 
cu ce a avut legătură în copilărie și cum a fost declanșat. 

3. A simţit sentimentele puternice din trecut care i-au alimentat 


comportamentul. 

4. A exprimat punctele de 1 la 3 în mod clar cuiva, în spiritul clarităţii, 
smereniei și responsabilităţi. 

5. A folosit claritatea punctelor de 1 până la 4 pentru a hotărî să-și 
schimbe comportamentul. 


Larry a recunoscut o intruziune a subconștientului său într-un moment 
de stres din viaţa sa și s-a ocupat de situaţie ca atare. 

Toată lumea este provocată să reacționeze conform tiparelor 
subconștiente, iar atunci când se întâmplă asta, majoritatea oamenilor ignoră 
sau minimizează experienţa. Larry a înţeles ce se întâmplase și a parcurs 
singur procesul, pentru că eu îl învăţasem cum să facă asta în terapie. Mulţi 
oameni nu au smerenia sau răbdarea să-și găsească drumul parcurgând 
acești pași. Încă și mai fundamental, majoritatea oamenilor nu au bunăvoința. 


Uneori, terapia înseamnă a învăţa clienţii să fie dispuși să ia în considerare un 
mod diferit de a se vedea pe ei înșiși. 

În capitolul următor vă ofer câteva informaţii suplimentare despre 
modul în care acest proces funcţionează în terapie. 

Despre terapie 


Scopul psihoterapiei este de a descoperi funcţionarea minţii 
subconștiente pentru a obţine controlul asupra comportamentelor distructive, 
stărilor sufletești supărătoare sau barierelor către o viaţă mai împlinită și 
fericită. Terapia nu înseamnă a oferi sfaturi oamenilor cu privire la problemele 
lor personale. Nu este coaching. Este un fel de excavare arheologică cu 
scopul de a dezgropa tipare și reacţii vechi inconștiente. Nu este confortabilă. 
Durează. Necesită îndrumare din partea unui expert. Scopul acestui capitol 
este de a te ajuta să înţelegi ce este terapia, când este necesară, ce ar trebui 
să se întâmple în terapie și cum să alegi un terapeut. 


Psihoterapia nu este ascultare cu simpatie 


S-ar putea să te întrebi care este diferenţa dintre psihoterapie și alte 
moduri de rezolvare a problemelor emoţionale — de exemplu, ascultarea din 
simpatie, gândirea pozitivă, puterea voinţei, „învață să spui nu” sau multe 
altele. De ce să plătești un terapeut, când preotul sau un prieten bun va 
asculta și va oferi îndrumare gratuit? Diferenţa este modul în care 
funcţionează psihoterapia pentru a accesa bazele subconștiente ale 
comportamentului. Ascultarea din simpatie este un proces de susţinere: 
atunci când prezinţi o problemă, îţi sunt oferite sprijin emoţional și încurajare, 
adesea împreună cu sfaturi despre modalităţile cu care ai putea să faci față 
problemei. Acest tip de sprijin este adesea util. Cu toate acestea, nu este 
terapie. Astăzi, mulţi oameni caută „coaching de viață” pentru a-i ajuta cu 
probleme personale sau de afaceri. Nici aceasta nu este terapie. „Coach-ul” 
de viaţă se adresează în esenţă doar minţii conștiente. 

De obicei, atunci când oamenii se confruntă cu probleme emoţionale 
sau de comportament grave pe care doresc să le schimbe, dar „nu pot”, 
tiparele lor inconștiente îi controlează. Psihoterapeuţii știu acest lucru și sunt 
instruiți să lucreze pentru a descoperi aceste cauze fundamentale 


inconștiente și pentru a ajuta oamenii să fie mai puţin influenţaţi de ele. Un 
preot, un rabin sau un alt consilier bazat pe morală se va ocupa, în general, 
doar cu partea conștientă. El sau ea pot sugera „iertarea” ca o modalitate de 
schimbare. Cu toate acestea, subconștientul se supune propriilor sale reguli. 
O persoană, acţionând după principii morale, poate suprima anumite 
comportamente și impulsuri care au rădăcini în subconștient, însă atunci 
energia inconștientă va ieși la iveală într-un alt mod. De exemplu, un BIAM ar 
putea să-și reprime furia fată de mama sa. Apoi, pentru a exprima această 
furie, subconștientul său s-ar putea manifesta împingându-l să devină 
afemeiat și simultan să condamne comportamentul sexual al altor bărbaţi. 


lertarea 


lertarea este importantă pentru creșterea și vindecarea 
spirituală. Cu toate acestea, unii oameni folosesc iertarea pentru a 


nega mai degrabă decât pentru a reconcilia problemele și 
sentimentele. Când se întâmplă acest lucru, subconștientul încă își 
face de cap și problemele persistă. lertarea fără a face faţă acestor 
probleme și sentimente este doar o altă formă de negare. 


Oamenii care doresc să își schimbe tiparele de comportament trebuie 
să se ocupe de poveștile încorporate în mintea lor subconștientă. Abia atunci 
moralitatea lor poate fi sincronizată cu comportamentul lor. Acolo intervine 
psihoterapia. Este singurul proces care face acest lucru. 


Ce cauzează depresia? 


Un BIAM nu va veni la ușa mea să spună că a avut o familie nenorocită 
și o copilărie proastă. Adesea se va concentra asupra depresiei sale și mă va 
ruga să-l ajut să obţină niște medicamente care să o combată. Cu toate 
acestea, nu ar avea sens doar să îi recomand medicamente antidepresive și 
să-l expediez. Dacă se pune problema ca starea lui de sănătate să se 
îmbunătăţească, este important să aflăm de ce este deprimat. 


Uneori, depresia poate rezulta dintr-o problemă biologică — și prin 
urmare, se tratează în mod corespunzător cu medicamente — dar 
diagnosticul acesta este utilizat prea des. Depresia poate fi cauzată și de o 
masă nediferenţiată de sentimente care nu au fost niciodată procesate. Dacă 
se dezgheaţă această masă îngheţată de sentimente, destul de curând acel 
BIAM nu va mai fi atât de deprimat. Și chiar mai important, va deveni mai 
aliniat cu „sinele său adevărat”. Un BIAM are o poveste esenţială pe care 
subconștientul său este disperat să o spună. Când acest proces de povestire 
este permis să se desfășoare, un BIAM devine mai liber să fie el însuși. El va 
fi mai puţin controlat de tiparele sale inconștiente. 


Ai nevoie de terapie? 


„Eşti un BIAM?” — răspunsul se află cel mai bine luând în considerare 
chestionarul de la începutul Capitolului 9. Lista următoare se concentrează 
mai exact să te lămurească dacă ai nevoie de terapie sau nu. Așa cum s-a 
menţionat în Capitolul 9, gravitatea consecinţelor înlănţuirii afective mamă-fiu 
variază de la caz la caz. Nu toţi BIAM au nevoie de terapie. Pe de altă parte, 
un BIAM care are nevoie de terapie nu va primi ajutor suficient doar citind 
această carte (sau oricare alta) sau găsind un prieten sau un consilier religios 
cu care să vorbească. 


Dacă recunoști aceste aspecte că sunt referitoare la tine, 
atunci ia în considerare terapia 


e Minimizarea. Ai un obicei distructiv și știi că există o problemă, dar o 
minimizezi. Spui: „Nu e mare lucru” sau „Aceasta este o problemă, dar 


mă descurc singur”. Dar nu te descurci niciodată. Am putea vorbi aici 
despre dificultăţile în relaţii, angajamentul, problemele sexuale, 
mâncatul sau băutul prea mult, munca exagerată sau lipsa de 
motivaţie. 

* Evitarea. Unele aspecte ale comportamentului tău te deranjează, dar 
nu vrei să te gândești la asta. S-ar putea să fii „în negare”. Vezi caseta 
intitulată „Negare” din Capitolul 7. 


e Nu te poti schimba. Un anumit aspect al comportamentului sau al 
vieţii tale te deranjează și ai încercat să îmbunătăţești lucrurile, dar nu 
ai reușit. Singură, voinţa ta conștientă nu este suficientă. Probleme 
legate de sexualitate. Un aspect al sexualităţii tale te deranjează. Este 
posibil să ai dificultăţi în ceea ce privește performanţa, sau 
sexualitatea ta poate fi suprimată, sau poate fi exagerată, compulsivă 
sau deranjantă într-un alt mod. 

e Sentimente anxioase sau deprimante. Anxietatea sau depresia îţi 
limitează viața. 

* Nu poți spune nu. Nu poţi stabili limite cu oameni — cum ar fi mama 
ta sau partenerul tău — care au pretenţii sau fac solicitări 
nerezonabile la timpul și energia tale. 

* „Obligaţie de loialitate” în relaţii care te trădează. Ai o relaţie precum 
cea descrisă în Capitolul 8 ca legătură de tradare. De exemplu, este 
posibil să ai loialitate nepotrivită, în sensul că ești fideli oamenilor, 
situaţiilor, relaţiilor sau instituţiilor care te rănesc sau care îţi sunt 
dăunătoare. 


Bariere în terapie pentru un BIAM 


Un BIAM ar putea avea nevoie de terapie și ar putea recunoaște că are 
nevoie de terapie, iar apoi — spre frustrarea oamenilor care îl iubesc — poate 
evita terapia. Un tipar obișnuit este ca el să se ocupe de terapie fără să o ia în 
serios, poate prin schimbarea frecventă a terapeuţilor sau prin a lipsi din 
terapie pentru perioade lungi. 

Un BIAM are niște bariere interne legate de terapie care îl împiedică. 
Bariera principală este „obligaţia de loialitate”; cu alte cuvinte, se simte 
vinovat că o trădează pe mama pentru că își face propriile alegeri în viaţă. De 
asemenea, de obicei, se teme că o va răni pe mama prin simplul fapt că 
vorbește despre ea. El va tinde să se agate de povestea idealizată și șlefuită a 
copilăriei sale: a fost eroul mamei și nu a suferit niciun prejudiciu. Ea era 
perfectă și martiră. 

Când începe să conștientizeze toate pierderile din viaţa sa pipernicite 
de înlănţuirea afectivă, poate deveni foarte furios. Teama lui de acea furie 


poate deveni în sine un obstacol în calea cunoașterii de sine. Desigur, ar 
putea avea dificultăţi în a face legătura dintre comportamentele sale actuale 
și tiparele sale inconștiente sau trecutul său. Cu siguranţă va avea dificultăţi 
în stabilirea limitelor cu mama lui și cu alţi oameni. Cea mai mare barieră care 
îl poate opri din terapie este provocarea de a lua o decizie definitivă pentru 
a-și revendica viaţa. 


Ce ar trebui să se întâmple în terapie și care este intervalul 
de timp terapeutic? 


Dacă terapia merge conform planului, viața se poate transforma în doi 
până la cinci ani cu o ședință pe săptămână. Mai puţin de doi ani este posibil, 
dar nu se întâmplă des. 

În primul an de terapie, accentul va fi pe clarificarea problemelor cu 
care ai de-a face. Trebuie să adresezi și să înveţi să gestionezi orice 
dependenţă înainte de a putea merge mai departe. Pe măsură ce treci în al 
doilea an, continui să recunoști, să accepţi și să clarifici pierderile din viaţa ta. 
De asemenea, vei începe să dezvolţi noi comportamente și să faci unele 
schimbări — de exemplu, vei putea să-i spui mamei: „Uneori nu îţi voi putea 
returna apelul până a doua zi”. În al doilea an de terapie, îţi găsești sinele tău 
autentic. i-au fost impuse multe „roluri”, așa cum este descris în Capitolul 8. 
Acum începi să găsești alternative și alegeri, folosind limitele pe care acum 
știi să le stabilești. Îţi schimbi „obligaţia de loialitate, și te confrunţi cu 
vinovăția toxică și cu alte credinţe false. 

Începând cu cel de-al treilea an de terapie până la sfârșit, vei exersa 
comportamente noi, mai sănătoase. Există oameni în viaţa ta care nu te ajută. 
Fie aceste relaţii trebuie să se schimbe către ceva mai pozitiv, fie trebuie să 
renunţi la ele. Poţi continua să ai o relație cu mama, dar nu poţi rămâne 
„căsătorit cu mama”. 

După terapie, îţi trăieşti noua viaţă. Ai un nou set de valori. Ai un nou 
angajament de a avea o familie, o carieră nouă sau alte îmbunătățiri. Ai un 
nou set de relații care îţi validează noul sine. Pentru relaţiile dificile pe care ai 
decis să le întreţii, ai limite clar stabilite care le fac sigure și funcţionale. Viaţa 
ta este acum un agent de vindecare în sine, iar vindecarea se autosusţine. 
S-ar putea să ai nevoie să te întorci la terapie dacă dependenţele tale 


bucura-te de viaţa ta bună cu greu dobândită. 


Elemente necesare pentru succes în psihoterapie 


e Recuperarea din dependențe 
* A face subconștientul conștient 
e Clarificarea problemelor din familie de origine și a celor legate de 


înlănțuirea afectivă 

e Remodelarea reacțiilor emoţionale și relațiilor 
- Învăţarea de a avea limite 

° lertare și eliberare 


Gestionarea resurselor 


Auto-neglijarea este unul dintre simptomele unui BIAM, totuși este 
esenţial să găsească în sine voinţa de a se recupera. Arthur din Capitolul 8 
este blocat la un loc de muncă care îi face rău într-o situație care se 
înrăutățește, deoarece „obligaţia de loialitate” nu îl lasă să plece. El nu poate 
găsi în sine resursele interioare care să-i permită să ceară și să primească 
ajutor. El spune: „Da, ai dreptate. Ar trebui să fac ceva, dar nu pot.” Acestea 
sunt cuvintele unui om care a devenit epuizat de chinurile din subconștient. 

În schimb, un BIAM în recuperare va găsi voinţa de a parcurge călătoria 
de vindecare. Deși doar „voinţa” nu-i va fi de ajuns să se vindece, persistenţa 
și angajamentul sunt importante, deoarece va fi nevoit să facă lucruri 
„neplăcute” care îl vor scoate din zona de confort. Emisfera dreaptă a 
creierului va acţiona cu scopul de a-i satura pașii către libertate cu vinovăţie 
și frică. Emisfera stângă a creierului va trebui sa fie capabilă să-l poată 
conduce până când emisfera dreaptă a creierului va putea asimila tipare noi. 

Angajamentul este emisfera stângă a creierului statornic care se ţine pe 
cale, în ciuda sentimentelor supărătoare pe care le generează emisfera 
dreaptă a creierului. Când vine timpul ca BIAM să-și exercite angajamentul cu 
scopul de a-și îmbunătăţi viaţa, subconștientul îi inundă emoţiile cu vechile 


sentimente de sufocare. Atunci se împotrivește și se răzvrătește împotriva 
lucrului care stimulează aceste sentimente rele și anume angajamentul. În 
particular, procesul de terapie în sine poate provoca acest răspuns și, prin 
urmare, evocă rezistenţă. Această rezistență a apărut în terapia lui Doug 
(Capitolul 2). 

Trebuie să fiu atent ca terapeut să nu dau prea multe sfaturi. La început, 
un client BIAM este dornic să facă pe plac și dorește sugestii, dar în timp, el 
începe să perceapă sfaturile mele ca pe o măsură de control. El transferă 
sentimentele pe care le-a simţit în experienţa de înlănţuire la experienţa de 
terapie. În schimb, lucrez pentru a-l împuternici. „Ce modalităţi crezi că sunt 
de a rezolva problema?” Aș putea spune: „Dintre aceste sugestii, care îţi dă 
senzaţia că este cea corectă?” În acest fel, mă sincronizez cu „sinele său 
adevărat”, partea din el care dorește să fie liberă și în control. Dacă dau prea 
multe sfaturi, „sinele său fals” poate fi indus să pretindă că este de acord în 
timp ce opune rezistenţă pasivă, un răspuns de altfel natural la percepţia că 
este controlat. 

Un BIAM este adesea confuz despre direcţia în care dorește să meargă 
în viaţă și despre cum să obţină ajutor. De fapt, adesea se împotrivește să 
afle aceste lucruri. El tinde să gândească în termeni de a găsi pe cineva 
căruia să-i încredinţeze viaţa. El poate căuta la terapeutul său, la preotul său 
sau la noua sa femeie pentru a-i spune ce să facă. Această gândire reflectă 
problemele de înlanţuire afectivă ale unui BIAM. Pentru a găsi libertatea, un 
BIAM trebuie să înveţe să își asume responsabilitatea pentru propria 
vindecare. 


Cum să alegi un terapeut? 


Găsirea și abordarea unui terapeut poate părea o sarcină dificilă, dar voi 
încerca să o fac mai ușoară în cele ce urmează. Să încercăm să privim 
alegerea unui terapeut ca o serie de pași, fiecare având un scop specific. 


Înainte de a contacta un terapeut 
Nu toţi terapeuţii vor fi la fel de buni pentru tine. Încearcă să obţii 


referinţe de la prieteni sau dacă participi la întâlniri cu un grup de suport 
precum Alcoolicii Anonimi, de la persoanele din grupul tău de suport. Caută 


un terapeut care să înțeleagă înlănţuirea afectivă. Specializările relevante 
includ experienţă în probleme ale bărbaţilor, abuz în copilărie, abuz sexual și 
dependențe. Evită terapeuţii care au reputaţie de a întinde terapia la nesfârșit 
cu rezultate reduse și de asemenea, evită pe oricine se angajează în terapia 
pe termen scurt. Atunci când terapeuţii sugerează terapia pe termen scurt 
pentru a face faţă problemelor de înlănţuire, ei sunt adesea împiedicaţi de 
constrângeri legate de asigurare sau pot să nu înţeleagă pe deplin implicaţiile 
înlănţuirii afective. Consultaţi caseta următoare. 


Apelul telefonic 


Majoritatea terapeuţilor vor fi dispuși să discute cu tine înainte de a te 
angaja într-o ședință cu ei. Spune ce probleme crezi că ai: minimizare, evitare, 
nu te poţi schimba, sexualitate cu probleme și așa mai departe. Spune că te 
gândești că ești înlănţuit afectiv de mamă. Întreabă dacă terapeutul a mai 
tratat alte persoane care au avut problemele tale. Dacă nu, întreabă dacă 
acest terapeut îţi poate recomanda un alt terapeut care a tratat clienţi cu 
problemele tale. Întreabă despre abordarea terapeutului și hotărăște dacă 
răspunsul pare clar și rezonabil. Întreabă de preţ și în ce măsură asigurarea 
ti-ar putea acoperi terapia. 


Prima ședință 


Spune-i terapeutului că ești prea implicat în relația cu mama ta. 
Întrebarea fundamentală la care trebuie să obţii răspuns de la terapeut este 
„Ai mai lucrat cu adulţi pe care să-i ajuţi să se desprindă și să se diferenţieze 
de părinţii lor cu scopul de a începe să aibă vieţi de succes?” Deși ai mai 
întrebat despre acest lucru și în apelul telefonic, este un aspect important, și 
ai nevoie să fii foarte lămurit în acest sens. În cazul în care terapeutul pare să 
nu aibă acest tip de experiență practică cu probleme de înlănţuire afectivă, 
întreabă dacă vreun coleg de-al lui ar avea. Dacă terapeutul a avut acest tip 
de experienţă, întreabă de povești de succes specifice. Asigură-te că 
terapeutul nu îţi minimalizează problema. Dacă un terapeut pare detașat, sau 
distras, sau nu acordă atenţie, sau pare nepotrivit într-un alt mod, încrede-te în 
propria intuiţie și caută pe altcineva. Un terapeut trebuie să ţi se potrivească 
la un nivel intuitiv profund. 


Terapia pe termen scurt și asigurarea medicală 


Ce este? Terapia pe termen scurt limitează timpul pe care terapeutul 
și clientul îl au impreună, uneori la cel mult douăsprezece ședințe, 
indiferent de nevoile reale ale clientului. Unele programe oferite de 
asigurare se referă la limitarea fondurilor pentru terapie pentru a 
economisi banii companiei de asigurări. 

De ce nu duce la schimbări de durată? Când timpul de terapie este 
limitat în mod artificial, atunci este puţin probabilă schimbarea cu 
succes a comportamentului pe termen lung. Terapia pe termen scurt 
se concentrează pe gestionarea simptomelor. De exemplu, unei 
persoane depresive i s-ar putea administra medicamente antidepresive 
fără psihoterapie. Cercetările sugerează cu tărie combinaţia ambelor 
ca fiind cea mai eficientă. 

La ce duce. Un terapeut care încearcă să ajute clienţii aflati în 
programele limitate oferite de asigurare renunță adesea să încerce să 
descopere cauzele fundamentale. Procesul de terapie poate fi redus la 
„coaching.“ 


Pe parcursul primelor șase sesiuni 


Ar trebui să te simţi ascultat. Terapeutul trebuie să stabilească o relaţie 
de încredere cu tine. Dacă nu ai sentimentul că ești înţeles și validat în șase 
ședințe, schimbă terapeutul. 

Prin feedback-ul pe care îl oferă, terapeutul ar trebui să arate că înţelege 
problema ta. De asemenea, terapeutul nu trebuie să fie nici prea insistent, nici 
să minimalizeze. Este un semn rău dacă reacția imediată a terapeutului este 
„Wow, situaţia nu sună bine. Ar trebui să întrerupi relaţia cu mama.” Pe de altă 
parte, terapeutul care spune „Și ce mare lucru dacă ești prea apropiat de 
mama ta?” probabil că nu va putea să lucreze eficient cu tine la aceste 
probleme. 

Întrebă terapeutul care sunt problemele asociate cu înlănţuirea 
părinte-copil. Reţine că un BIAM are tendinţa să vrea ca terapeutul să spună 


că nu este o problemă. Înlănţuirea afectivă este înfricoșător de confruntat, iar 
răspunsul cel mai reconfortant al unui terapeut ar fi „Nu trebuie să te 
confrunţi cu asta”. Cu toate acestea, acest răspuns indică faptul că terapeutul 
nu va fi de folos. 


Înainte, în timpul terapiei și după, dar nu în loc de terapie 


Un BIAM cu probleme poate urmări trei activităţi, pe lângă terapie, 
pentru a-și îmbunătăţi viaţa. În primul rând, poate participa la un grup de 
suport cel puţin o dată pe săptămână. Dacă un BIAM suspectează că ar putea 
avea o relaţie nesănătoasă cu vreo substanţă sau vreun proces care 
provoacă dependenţă (alcool, droguri, alimente, cheltuieli, codependenţă, 
sex), ar putea dori să participe la un grup de doisprezece pași care se 
concentrează pe dependenţa sa. (Grupurile în doisprezece pași au la bază 
programul alcoolicilor anonimi, iar persoanele dependente le consideră de 
cele mai multe ori utile.) Dacă nu are o problemă de acest fel, ar putea 
participa la un grup de suport care se adresează „purtării sale de grijă” 
excesive (poate codependențţii anonimi). Voi enumera informaţiile de contact 
pentru o serie de grupuri de suport la sfârșitul acestei cărţi. Participarea la un 
grup de suport oferă beneficiul de bază al creării unei comuniuni, care este 
foarte vindecătoare pentru BIAM. 

În al doilea rând, un BIAM ar trebui să citească despre recuperare: 
familii disfuncţionale, înlănţuire afectivă, dependențe, abuzuri asupra copiilor, 
depresie, orice ar crede intuitiv că ar putea fi de ajutor. Citirea acestei cărți 
este un început foarte bun. Știu că poate fi dificil să analizezi problemele 
BIAM și ar trebui să te simţi mândru că o faci. Cărţile cu exerciţii practice sunt 
deosebit de utile. Cititul și exerciţiile practice ar trebui să fie combinate cu 
scrisul în jurnal, adică pur și simplu păstrarea unui set de notițe pe parcursul 
călătoriei personale de recuperare. Atunci când un BIAM are o reacție 
emoțională puternică la ceva dintr-o carte pe care o citește (frică, dezgust, 
entuziasm, rușine), atunci ceea ce citește poate reflecta povestea lui din 
subconștient, chiar dacă nu recunoaște sau nu-și amintește să aibă vreo 
legătură cu viaţa sa. Ar trebui să noteze aceste pasaje în jurnal. Sunt 
importante. 

Întrucât poate fi dificil să „începi” jurnalul, iată câteva idei pe care 
clienţii mei BIAM le-au găsit ca fiind de ajutor. Scrie povestea copilăriei tale 
așa cum ai fi vrut să fie: cum ar fi fost, dacă nu ai fi fost înlănţuit afectiv? Un 


alt exerciţiu este să enumeri adevăratele dorinţe ale inimii tale, atât pe cele 
din copilărie, cât și pe cele de acum ca adult, lucruri pe care nu le-ai făcut 
deoarece este posibil să fi fost împiedicat de înlănţuirea afectivă. Din acestea 
sunt lucruri pe care ţi-ai dori să le faci acum? Încearcă să-ţi imaginezi (și să 
scrii): Dacă nu te-ai simţi vinovat și obligat astăzi, cum ar fi viaţa ta și ce ai 
face diferit? Cum ar fi următorii cinci ani? Ultima mea sugestie pentru jurnal 
este să enumeri tipurile de relaţii pe care le dorești, atât romantice, cât și de 
prietenie. 

Ultima dintre cele trei activităţi pe care le recomand este de fapt ceva 
de evitat: limitează relaţiile dăunătoare. În măsura în care poate, un BIAM ar 
trebui să limiteze interacţiunile neplăcute sau dăunătoare cu oamenii. Un 
BIAM se simte obligat de multe ori să se întălnească cu oamenii, cum ar fi 
membrii familiei, atunci când nu vrea. Ar trebui să-și noteze în jurnalul său 
sentimentele pe care le are în legătură cu astfel de întâlniri personale. 

Aceste trei activităţi vor ajuta un BIAM la conștientizare, comuniune, 
asumarea responsabilităţii și la îndepărtarea de dependențe, obiceiuri și 
relaţii nesănătoase. Sunt pași puternici de vindecare, chiar dacă nu sunt 
înlocuitori ai terapiei. 


Privind înainte 


Scopul fundamental al psihoterapiei este de a reduce puterea tiparelor 
subconștiente ale unui BIAM de a-i controla viaţa. Barierele terapiei apar în 
confruntarea cu vinovăția și negarea generate de înlănţuirea afectivă. Nevoia 
de a ne aminti cât de rău ne-am simţit în copilărie este una dintre principalele 
provocări în calea succesului în terapie pentru oricine, dar mai ales pentru un 
BIAM. 

Având în vedere obiectivele și metodele de vindecare din partea a doua 
a cărţii, acum, în partea a treia, ne vom îndrepta atenţia către relații. 


Partea a treia 


Cum se construiesc relaţiile sănătoase? 

A fi independent 
Cum poate îmbunătăţi un BIAM relatiile 
cu părintii, fratii și alţii? 


Călătoria de vindecare pentru un BIAM include încercarea de a-și 
dezvolta relaţia cu tatăl său și de a limita relaţia cu mama sa. La început, 
ideea de a negocia cu mama sa poate părea terifiantă iar cu tatăl său poate 
părea imposibilă, dar acest capitol oferă tehnici pentru a realiza acest lucru. 

Ideea fundamentală pentru a îmbunătăţi lucrurile cu ambii părinţi este 
stabilirea limitelor. Un BIAM poate învăţa să se facă auzit în legăturile sale cu 
părinţii, prin stabilirea în mod explicit de limite și reguli menite să schimbe 
modurile vechi de relaționare. Știu că sună paradoxal, dar construirea 
relaţiilor sănătoase necesită într-adevăr stabilirea limitelor. Aceste tipuri de 
limite permit oamenilor să își păstreze un sentiment de identitate în timp ce 
se conectează cu ceilalţi; alternativele ar fi să devină copleșiți sau distanți. 
Din cauza trecutului îndelungat marcat de înlănţuire afectivă, unui BIAM îi 
este dificil să negocieze calea de mijloc în relaţii. Se așteaptă să fie contopit 
cu o persoană sau distant de el sau ea. 

Unui BIAM i s-au ignorat și încălcat abuziv limitele atunci când era copil, 
într-o perioadă în care capacitatea sa de a spune „nu” se dezvolta. Acum, ca 
adult, se chinuie să-și păstreze limitele și are probleme să spună nu. Este o 
mare putere să fi explicit despre ceea ce este acceptabil pentru tine și ceea 
ce nu este. Dacă un BIAM rămâne ferm în cererile sale rezonabile către 
părinţii săi, aceștia pot consimţi. Dacă nu, cel puţin exprimă mai clar cine este 
și ce vrea, acest lucru fiind o realizare în sine. 


O apropiere sănătoasă dintre mamă și fiu 


Înainte de a continua, poate ar trebui să luăm în considerare cum arată 
relaţiile sănătoase mamă-fiu, spre deosebire de relaţiile înlănţuite afectiv. Un 
bărbat care este apropiat, dar nu este înlănţuit de mama lui, are propriul său 
set de valori și propria sa percepţie de sine, diferite de cele ale mamei sale. 


Poate păstra legătura cu mama sa cu regularitate, deoarece o iubește și sunt 
legaţi de experienţele comune pe care le-au avut de-a lungul vieţii. Cu toate 
acestea, relaţia pe care o are cu mama nu este cea principala în viața sa; 
relaţiile cu sine, cu soţia și copiii vin pe primul loc. De asemenea, relaţia 
mamei sale cu el nu este primară nici pentru ea. Ea are propriile interese și 
relaţii independente de el. 

Contactul unui fiu neînlănţuit afectiv de mama sa nu poartă sentimentul 
de obligaţie obositoare pe care îl poartă adesea un BIAM. De asemenea, 
mama care nu înlănţuie afectiv respectă separarea fiului ei; de exemplu, 
mama nu-și împovărează fiul cu problemele ei personale, iar fiul nu se simte 
obligat să-și salveze mama atunci când aceasta are probleme personale. Pot 
exista perioade în care este implicat în preocupările mamei sale, dar nu 
cronic. Ştie că nu este sprijinul primar al mamei sale. 


Termenii de neîncălcat ai relaţiei 


O relaţie de succes va avea bine definiţi „termenii de neîncălcat” pentru 
ambele persoane. Aceasta reprezintă înțelegerea că există limite la ceea ce 
va fi de îndurat. Nu este o ameninţare, ci o stabilire explicită a limitelor: „Voi 
face tot ce pot pentru ca această relaţie să funcţioneze, dar până la urmă, 
dacă mă rănești, dacă mă exploatezi, dacă mă trădezi, dacă mă neglijezi și nu 
faci nimic să îndrepţi lucrurile, nu voi rămâne cu tine. Dacă această relaţie se 
referă doar la nevoile tale și nu faci niciun efort să mă incluzi și pe mine, în 
ciuda rugăminţilor mele, am dreptul să-mi iau rămas bun. Te voi părăsi, dacă 
voi fi nevoit.” În relaţiile sănătoase, acești termeni sunt adesea nerostiţi, dar 
de la sine înţeleși. Cu toate acestea, atunci când apar neînţelegeri într-o 
relaţie, este o mișcare bună să fii clar referitor la termenii tăi de neîncălcat. 

BIAM au nevoie de acest tip de claritate nu doar cu părinţii lor, ci și cu 
fraţii, partenerii, copiii, prietenii — toţi cei cu care un BIAM dorește o relaţie 
strânsă. Ei găsesc conceptul de „termeni de neîncălcat în relaţie” dificil, 
pentru că sunt îngroziţi de ideea de a nu face pe plac sau de a permite atât a 
dărui cât și a primi într-o relaţie. Se tem de răzbunare. Se tem de respingere. 
Se tem de abandon. Se tem că cealaltă persoană va „prelua controlul”. 

Fiecare BIAM discutat în această carte a avut dificultăţi în stabilirea 
unor termenii de neîncălcat rezonabili în relaţiile sale. Părintele Mark din 


Capitolul 4 trebuia să înveţe cum să facă acest lucru; devotamentul nelimitat 
pentru chemarea sa de preot și dependenţa de mâncare l-ar fi ucis, dacă nu 
și-ar fi descoperit limitele. Freddy a stabilit limite în legătură cu relaţiile 
Angelei (Capitolul 7). Căsătoria s-a încheiat, dar Freddy a fost capabil să-și 
refacă viaţa. Tony a avut un „termen de neîncălcat” impus de Elizabeth, care 
s-a dovedit în cele din urmă benefic pentru el (Capitolul 3). 

John și Linda Friel au pus problema astfel în cartea The 7 Best Things 
Happy Couples Do: „Cuplurile cu adevărat grozave sunt dispuse să pună capăt 
oricând relaţiei, așa că niciodată nu sunt nevoite să o facă.” Ceea ce exprimă 
cuplul Friel aici este faptul că, având limite clare care ar putea duce la divorţ, 
fiecare persoană din cuplu își afirmă angajamentul la o relaţie sănătoasă și 
clarificată. În caz contrar, diferenţa de putere dintre ei va face ca unul dintre ei 
să „dispară”, iar relaţia va fi în cele din urmă goală pentru ambii. Cartea soților 
Friel se concentrează pe conexiunile romantice, dar principiul „termenilor de 
neîncălcat” se aplică deasemenea și altor relații apropiate. 


Stabilirea limitelor cu mama 


Înainte de a putea stabili limite cu mama sa, un BIAM trebuie să se 
lămurească el însuși că relaţia sa cu mama a fost — și încă este — excesivă, 
împovărătoare și inadecvată. Vina sa nu este o măsură bună a realității. 
Reacţia lui nu este proporţională cu adevărata ei nevoie și cu adevărata lui 
obligaţie faţă de ea. 

lată un proces pas cu pas pentru un BIAM să stabilească limite cu 
mama sa: 

Pasul 1. Fă o listă cu cele zece lucruri cele mai împovărătoare, 
nepotrivite pe care le faci pentru mama ta, ordonate de la cele mai 
dăunătoare și mai dificile până la cele mai puţin dăunătoare și dificile. De 
exemplu, să presupunem că, în mod obișnuit, te roagă să mergi la ea 
sâmbătă seara — atunci când tu vrei să ieși cu logodnica ta — pentru că se 
simte singură și este îngrijorată de hoţi. Așa că ajungi să o vizitezi frecvent 
sâmbătă seara. Acesta ar putea fi „numărul unu” pe lista ta. Numărul zece ar 
putea fi apelul ei zilnic atunci când ești la serviciu. „Sunt doar eu”, spune ea, 
așteptând să converseze o jumătate de oră. 


Pasul 2. Notează câteva afirmaţii care sunt modalităţi clare și specifice 
de stabilire a limitelor, cum ar fi: „Nu. Nu pot să fac asta pentru tine” sau „Nu 
pot să vorbesc acum. Te sun maine.” Ar trebui să exersezi aceste afirmaţii cu 
voce tare, astfel încât să nu îţi schimbi atitudinea sub stresul de a vorbi cu ea. 
Aceste afirmaţii reprezintă limitele tale. O modalitate eficientă de a exersa 
este să te prefaci că mama ta este în cameră cu tine sau la telefon. 
Imaginează-ţi cum te roagă să faci ceva de pe lista ta. Atunci spune-i: „Nu. Nu 
sunt disponibil să te ajut cu asta ”, sau oricare alte afirmaţii notate. 

Pasul 3. lIdentifică sentimentele care apar în timp ce exersezi 
„afirmaţiile pentru stabilirea limitelor” și vorbește despre ele cu cineva. În 
mod ideal, vei primi sprijin de la terapeutul tău sau de la un bun prieten sau de 
la altcineva care te sprijină și înțelege problemele tale de înlănţuire. De obicei, 
vei simţi o mahmureală emoţională de infidelitate, vinovăţie și frică de 
repercusiuni. Terapia te va ajuta să prelucrezi aceste sentimente incomode și 
să diminuezi vinovăția necorespunzătoare. 

Pasul 4. Enumeră lucrurile pe care mama ta le face și care îţi 
declanșează cel mai mult vinovăția sau frica. Se vaită? Devine martiră? Arată 
dezamăgire? Arată furie? Devine tăcută? Ameninţă cu repercusiuni? Trebuie 
să-ţi anticipezi reacţiile la acești declanșatori, apoi să le scrii și să te gândești 
la ele. În acest fel, te vei pregăti. Când ea va spune: „O, Doamne, nimeni nu mă 
mai iubește”, tu vei fi pregătit cu un răspuns veridic care îţi va reafirma 
limitele. 

Pasul 5. Lucrează în a dezvolta un set de convingeri noi pentru a 
contracara convingerile false pe care le-ai învăţat în copilărie. Vezi 
următoarea casetă. Aceste noi convingeri pot funcţiona ca afirmaţii pentru a 
sprijini eforturile de a stabili limite cu mama ta. 


Noi convingeri pentru BIAM 


1. Nu era responsabilitatea mea, când eram mic, să am grijă de 
mama mea. Nu este responsabilitatea mea astăzi. 


2. Este în regulă să am propria viaţă și să fiu separat de mama. 

3. Este în regulă să am nevoile pe care le am, să vreau ceea ce vreau 
și să doresc ceea ce îmi doresc. Îmi pot urmări nevoile, dorinţele și 
plăcerile, atât timp cât mă comport responsabil. 


4. Este în regulă să simt și să-mi exprim pasiunea în toate domeniile 
vieţii mele, inclusiv pasiunea sexuală. Pasiunea mea este a mea, nu a 
mamei mele. 

5. Sunt responsabil pentru expresia mea sexuală. Aceasta există ca 
să mă bucur, nu pentru a o suprima sau pentru a o exterioriza într-un 
mod extrem. 

6. Nu sunt infidel mamei când am o relaţie satisfăcătoare cu o 
femeie. 

7. Fantezia nu îmi va aduce intimitate. 

8. Nu există partenera perfectă. Merit să am o relaţie realistă cu o 
femeie pe care mi-o doresc. 

9. Nu sunt obligat să rămân în nicio relaţie pe care nu mi-o doresc. E 
în regulă să renunţ la o relaţie și să-mi caut o parteneră care îmi 
place. 

10. În relaţii, nu sunt captiv sau sufocat. Aceasta este o amintire. Am 
dreptul să stabilesc limite, să-mi rezerv timp pentru a lua în 
considerare ceea ce vreau, sau să închei o relaţie. 

11. Este în regulă să devin intim în ritmul meu. 

12. Angajamentul înseamnă alegerea de a rămâne, nu pretenţia de a 
fi loial indiferent ce se întâmplă. 


Cum să te comporți cu mama 


Învăţarea de a stabili limite este importantă pentru un BIAM, pentru a-i 
permite să aibă o relaţie sănătoasă cu mama sa, dar mai exact ce fel de 
relaţie ar trebui să-și dorească să aibă cu ea? Să o ia la cumpărături? Dacă da, 
când și pentru cât timp? Să limiteze ceea ce vorbesc pentru a evita 
conflictele? Luarea acestor tipuri de decizii clare și specifice în legătură cu 
mama este o dilemă pentru un BIAM datorită fricii, a vinovăţiei, a rușinii și a 
stimei de sine scăzute. De asemenea, pe măsură ce părinţii îmbătrânesc, 
există o tendinţă naturală de a dori să îi îngrijească. Acest lucru complică 
dilema unui BIAM care încearcă să fie separat emoţional. 

Un BIAM care este în permanenţă de gardă trebuie să elaboreze un 
aranjament nou cu mama sa. O opţiune este să ofere sâmbătă după-amiază 


(sau alt timp specific) pentru a o ajuta cu treburile din casă pentru un număr 
fix de ore. Acesta ar fi un mod pentru el de a-i acorda mamei sale un timp 
special, fără ca acesta să-i controleze viaţa, pentru că este programat și 
limitat ca scop. Unii dintre clienţii mei BIAM au limite la contactul fizic — de 
exemplu, o îmbrăţișare ca „salut”, dar nu un sărut. Lucrurile de genul acesta 
pot fi importante pentru un BIAM în recuperare, care a devenit recent 
conștient de faptul că mama sa este adesea inconfortabil de apropiată. 

În afară de regulile de bază legate de întâlniri şi atingerea fizică, limitele 
tipice pe care clienţii mei BIAM vor să le stabilească cu mamele lor sunt 
legate de subiectele de conversație și de bani. Un BIAM ar putea cere mamei 
sale să nu vorbească despre tatăl său (sau iubita sau soţia sa), dacă mama 
lui tinde să se descarce și să-și trianguleze fiul cu neînțelegerile lor. Discutăm 
mai jos despre acest lucru în secţiunea despre cum să te comporti cu părinţii 
împreună. 

Banii pot ridica probleme enorme de înlănţuire, indiferent dacă mama 
oferă bani fiului sau el îi oferă bani ei. S-ar putea ca mama să-i dea bani fiului 
înlănţuit emoţional, sau el ar putea să aștepte o moștenire de la ea. Oricare 
dintre aceste situaţii poate deveni o modalitate pentru ea de a-l controla și de 
a-l menţine înlănţuit. Am văzut mulţi BIAM incapacitaţi de faptul ca sunt 
dependenţi financiar de mamele lor. Un BIAM trebuie să fie dispus să 
stabilească limite cu mama, după cum s-a discutat. Dacă nu va acţiona de 
frica de a pierde banii, nu va deveni niciodată independent. 

Dar ce se poate spune despre situaţia inversă, în cazul în care mama îi 
cere întotdeauna bani fiului înlănţuit emoţional, sau ea se află într-o dificultate 
financiară cronică și el se simte obligat să îi dea bani? Modul în care se 
întâmplă adesea este că BIAM va primi apeluri telefonice de la sora sau 
fratele său: „Mama are nevoie de bani. Nu vrea să îţi ceară. Îţi cer eu pentru 
ea.” Ce ar trebui să facă, în special dacă cererile sunt cronice? Dificultatea lui 
poate fi: fie că nu are bani puși deoparte de rezervă de oferit, fie că oferirea 
banilor îl va prinde emoţional în legătura de care se luptă să se elibereze. 

El are nevoie să ia niște decizii precise. Care vor fi regulile sale în 
legătură cu banii? Păstrarea acestor limite, ca de altfel toate limitele cu 
mama, poate necesita programul complet de pregătire descris mai devreme. 
El ar putea decide că nu este disponibil pentru a oferi bani, mai ales dacă pare 
că ea se descurcă bine și fără ei. O altă opţiune este de a oferi bani doar în 
cazuri de urgenţe legitime. Un client de-al meu oferă bani doar atunci când 
investiţia îi crește independenţa mamei sale. Când ea se lupta cu guvernul 


pentru a obţine asigurarea socială obligatorie — era complet incapacitată, iar 
oficialităţile îi dădeau de furcă — el a spus: „Hai să găsim un avocat și îl voi 
plăti eu”. Avocatul a ghidat-o prin proces și s-a asigurat că va primi 
beneficiile. Fiul a fost bucuros să plătească, pentru că știa că o va ajuta să fie 
mai independentă. 


Cum să te conectezi cu tata 


Un BIAM are nevoie să înceapă să aibă o relaţie cu tatăl său, 
independentă de mama sa. Ar trebui să facă acest lucru dacă părinţii săi sunt 
încă împreună, sau dacă sunt divorțaţi sau chiar dacă tatăl său este decedat. 
BIAM-ul poate avea o relaţie cu tatăl său la un anumit nivel. Ideea este să aibă 
propria versiune a tatălui său decât versiunea oferită de mama sa. Fiul ar 
putea totuși să decidă că nu îl place pe tatăl său. Ideal este ca aceasta să fie 
decizia independentă a fiului, bazată pe propriile percepții. Dacă tatăl său 
este decedat, BIAM poate să-i scrie o scrisoare, să-i viziteze mormântul sau 
să vorbească despre el cu unii dintre vechii săi prieteni. El își poate exprima 
dragostea, pierderea sau mânia sau toate cele trei. Nu ar trebui să fie surprins 
dacă simte că va fi pedepsit pentru că a încălcat punctul de vedere al mamei 
sale. 

Presupunând că tatăl este viu și disponibil, un BIAM ar trebui să încerce 
să petreacă timp cu el fără mama sa. În același timp, ar trebui evitate vechile 
tipare distructive. Tatăl Părintelui Mark era alcoolic. Obișnuia să meargă la 
barul din colț și să rămână acolo, abandonându-și fiul. Când Părintele Mark a 
venit prima dată să mă vadă, ideea lui de a se conecta cu tatăl său a fost să 
ia trenul spre Chicago și să meargă să stea cu el pe un taburet la bar și să 
bea. El a savurat și a romanticizat aceste întâlniri, întrucât ajunsese la 
concluzia că doar atât merita și putea obţine de la tatăl său. 

Dar nu sugerez acest tip de conexiune. Părintele Mark din bar, împreună 
cu tatăl său, exterioriza de fapt unele dintre cele mai dureroase părţi ale 
copilăriei sale. Deoarece nu credeam că interacţiunea cu tatăl său în acest fel 
îl ajută cu adevărat, l-am sfătuit să găsească o activitate diferită. Uneori, 
părintele Mark a reușit să-l determine pe tatăl său să i se alăture la 
restaurante care nu serveau alcool. 

Atunci când un BIAM decide să aibă relaţii adulte cu părinții 
disfuncţionali, el nu poate evita unele pierderi suplimentare. El a făcut 


lucrurile „așa cum au vrut ei, în felul lor” toată viața. Acum el trebuie să decidă 
între pierderile asociate compromisurilor sale și pierderile care rezultă din a fi 
sincer cu el însuși. 

Aceasta este într-adevăr problema aici. Dacă tatăl nu poate avea o 
relaţie cu fiul său bazată într-o oarecare măsură pe nevoile fiului, atunci 
aceasta va fi o pierdere cu care fiul va trebui să înveţe să trăiască. Pierderea 
poate fi sub una din trei forme, dar cu un impact similar. Prima, dacă fiul 
continuă să păstreze compania tatălui său, atunci când tatăl nu va schimba 
nimic pentru el, atunci fiul se va simţi abandonat datorită indiferenţei tatălui 
său. A doua, dacă fiul se rupe de tatăl său, atunci tot se va simţi abandonat, 
împreună cu abandonul fizic. Din experiența mea, majoritatea taţilor vor fi de 
acord să se schimbe, cu excepţia celor care sunt sever alcoolici, dependenţi, 
narcisiști sau sociopaţi. Chiar și unii dintre taţii cei mai insensibili vor 
răspunde, în special mai târziu în viaţă. 


Ce este un narcisist? 


Narcisiștii au o tendinţă persistentă de a intra în legătura cu 
lumea ca și cum toţi ar fi extensii ale dorințelor lor. Când îţi 
mărturisești nevoile unui narcisist nu ai senzaţia că „ești ignorat”. Ai 
senzaţia ca „ești nerecunoscut”. Este o diferenţă. A fi ignorat 


înseamnă că știe că ești acolo, dar nu-ţi acordă atenţie. Când ești cu 
un narcisist nu ești deloc acolo ca o persoană separată. Adică, apari 
pe ecranul radarului său, însă doar ca o extensie a lui însuși. Nu ești 
privit ca cine ești de fapt: o persoană separată care ar putea avea 
nevoi separate. 


Cea de-a treia formă de pierdere este cea mai frecventă: tatăl poate fi 
agreabil, dar pur și simplu nu are prea multe de împărţit cu fiul său. Realizarea 
că nu are, poate fi devastatoare pentru fantezia unui fiu de a primi dragoste și 
împăcare. Orice va primi acum de la tatăl său va fi mult mai puţin decât și-ar 
fi dorit în copilărie. Poate fi foarte dureros să vadă cât de puţin are de oferit 
tatăl său. 


Există pierderi similare, desigur, atunci când un BIAM stabilește limite 
cu mama sa. Dacă el spune: „Nu pot accepta să mi te plângi mereu în 
legătură cu tata”, este posibil ca ea să nu se poată opri, sau poate să nu fie 
dispusă să se oprească sau să nu aibă niciun interes să se oprească. Apoi, el 
trebuie să decidă cât de mult este dispus să participe la această relaţie în 
aceste condiţii. ÎI va costa ceva dacă rămâne în preajmă și ceva dacă pleacă. 
În ambele scenarii, el este supus unei forme de abandon. 

În continuare, un BIAM va trebui să renunţe la statutul său special de 
„bărbăţelul mamei”. El a compensat întotdeauna „obligaţia de loialitate” cu 
percepţia că este important pentru mama. Această fantezie va dispărea pe 
măsură ce începe să-și normalizeze relaţia cu mama sa, și atunci va trebui să 
dezvolte noi modalităţi pentru a se simţi bine cu sine. 

Am un client acum, Mathew, care lucrează în divertisment și este destul 
de cunoscut. Tatăl său este actor și este foarte narcisist. Nu-și mai văzuse 
fiul de douăzeci de ani, dar în cele din urmă a venit în vizită. Narcisiștii adoră 
să discute în contradictoriu, iar tatăl a încercat să-și momească fiul spunând 
câteva lucruri scandaloase despre mama sa. Mathew a decis că nu-l va lăsa 
pe tatăl său să controleze conversaţia în acest fel. El a decis să schimbe 
modul în care răspundea de obicei prin a nu-l contrazice. Tatăl său a 
continuat să critice și să provoace, dar Mathew nu i-a răspuns la provocări. În 
curând, tatăl său s-a oprit din încercarea de a iniţia o ceartă și s-a potolit, 
vizita devenind una liniștită. 

Când l-am văzut ulterior, Mathew a spus: „Doamne, tatăl meu s-a 
schimbat”. 

Am spus, „Nu”. Tatăl tău nu s-a schimbat. Tu te-ai schimbat. Tatăl tău a 
răspuns într-un mod diferit, deoarece tu lucrezi cu un set nou de reguli. Nu 
reacţionezi. Nu iei lucrurile personal. Nu îi dai muniţie.” 

Dacă Mathew ar fi ales să interacţioneze cu tatăl său ca în trecut, ar fi 
devenit mahmur emoţional și deprimat. Fără îndoială, mi-ar fi spus că s-a 
exteriorizat sexual, acesta fiind modul lui de a se elibera de tensiunea 
emoţională. În schimb, se simţea destul de bine. Mathew avea un nou set de 
reguli pentru propriul comportament, independent de ceea ce tatăl său alegea 
să facă. În acest caz, tatăl său a răspuns pozitiv, dar acest lucru nu este 
valabil întotdeauna. 

Un tată narcisist nu va fi capabil să „audă” că fiul său i-a cerut ceva. Fiul 
spune: „Nu vreau să merg într-un loc unde se servește alcool”, iar tatăl său 
răspunde cu „Hai să mergem la...” și numește localul său preferat unde bea. 


Nu-și recunoaște fiul și nici cerința acestuia. Dacă fiul său răspunde: „Nu 
merg cu tine la acel local”, tatăl său s-ar putea duce singur. 

Mamele pot fi și ele narcisiste. Ai putea spune unei mame narcisiste: 
„Nu vreau să vorbesc despre tata”, iar câteva minute mai târziu vorbește 
despre el. Ea nu recunoaște nevoile tale ca fiind separate de ale ei. Vrea să 
vorbească despre tatăl tău, așa că acest lucru trebuie să fie acceptat și de 
tine. Clienţilor cu părinţi narcisiști le recomand întotdeauna două cărți: Wizard 
of Oz and Other Narcissists de Eleanor Payson și Children of the Self-Absorbed 
de Nina W. Brown. 

Am lucrat cu un client, Tom, care dorea ca tatăl său narcisist să-i arate 
o oarecare dragoste și recunoaștere. A fost o luptă dificilă. Tom își suna 
părinţii, iar tatăl său răspundea la telefon. 

„Sunt Tom.” 

„Uite-o pe maică-ta”, spunea tatăl său, pasând telefonul. 

Atunci Tom a învăţat să spună „Nu vreau să vorbesc cu mama. Vreau 
sa vorbesc cu tine.” Desigur, după doar aproximativ treizeci de secunde, 
primea „Uite-o pe maică-ta”. 

Într-un final, Tom a reușit să spună „Nu vreau să vorbesc cu mama. 
Vreau sa vorbesc cu tine. Am sunat ca să vorbesc cu tine.” Aceasta a fost o 
limită foarte dificil de stabilit pentru Tom. Chiar și așa, tatăl său nu a avut 
vreodată prea multe lucruri să-i spună. 

Tom era speriat și această teamă i-a îngreunat progresul. El trebuia să 
înfrunte răspunsul la întrebarea: Care va fi răspunsul tatălui său? După fiecare 
întâlnire, el simţea slăbiciunea răspunsului tatălui său. El era nevoit să 
renunţe la fantezia că tatăl său ar putea într-o zi să fie încântat de el, așa cum 
și-a dorit Tom de când era băieţel. A fost prea tarziu. Din moment ce tatăl său 
era narcisist, întotdeauna fusese prea târziu. 


Cum să te descurci cu mama și tata împreună? 


Ca adult, BIAM se poate găsi prins în aceeași dinamică dintre părinţii lui 
pe care a experimentat-o în copilărie. De exemplu, să presupunem că se duce 
în vizită, iar mama i se plânge de tatăl lui, cu el de faţă, ca și cum tatăl nu s-ar 
afla în cameră. Se folosește încă o dată de fiul ei pentru a se răzbuna pe soţ. 


Ea formulează o alianţă de doi împotriva unuia, iar tatăl său, indignat, 
reacţionează respingându-și fiul — la fel cum i se întâmplase în copilărie. 

Acest tip de comportament poate fi foarte înrădăcinat. Într-un caz, 
mama clientului meu încă se plângea de tatăl acestuia și lucra pentru a-și 
atrage fiul să-i fie aliat, conspirator și partener împotriva tatălui său — cu 
toate că tatăl său murise cu ani înainte. 

Dacă un BIAM se confruntă cu aceste situaţii familiale vechi, el are 
unele decizii de luat. Dacă va reveni la vechiul său rol cu părinţii, va plăti un 
preţ emoţional. Când va pleca și se va întoarce la propria casă, va purta cu el 
sentimente de neputinţă și furie. El poate proiecta aceste sentimente asupra 
soţiei sale și poate începe o ceartă cu ea. Sau poate dorește să-și atenueze 
durerea cu niște substanţe sau procese dependente. Sam din Capitolul 5 
apela la alcool și cybersex după ce purta discuţia săptămânală cu mama sa. 

Un BIAM nu ar trebui să-și viziteze părinţii și să permită continuarea 
tiparelor distructive de comportament din copilărie. În același timp, poate nu 
dorește să-și evite permanent părinţii. Este la fel precum vizitarea fiecăruia 
din părinţi, separat: El trebuie să aibă niște limite și trebuie să fie dispus să le 
exprime cu voce tare: „Pare că voi doi încă vă mai certaţi. Nu vreau să 
vorbesc despre dificultăţile voastre. Dacă insistaţi să le abordaţi cu mine, 
plec.” 

El le poate spune asta amândurora împreună sau poate să le spună 
fiecăruia în parte. Dar are nevoie să-și stabilească un nou set de reguli cu 
privire la propria persoană, indiferent dacă părinţii lui sunt de acord sau nu. 
L-aș îndemna să le scrie. Regulile pot include: 

1. Nu răspund criticilor mamei mele la adresa tatălui meu. 

2. Nu vorbesc cu ea despre tata. 

3. Le spun cu voce tare la amândoi că nu vreau să vorbesc cu niciunul 
dintre ei despre conflictul lor. 


BIAM citește aceste reguli cu voce tare înainte de a-și vizita părinții. Și 
dacă întâmpină probleme, intră în baie și le recitește. El se întoarce și le 
anunţă încă o dată părinţilor. Cel puţin își onorează limitele, chiar dacă părinţii 
lui nu fac acest lucru. 

Este important să nu mentii aceste limite într-un mod prea rigid sau 
prea neglijent. Persoanelor cu limite prea rigide le este greu să se adapteze 
schimbărilor și nu sunt capabili să permită altor persoane să intre în viaţa lor. 
Persoanele cu limite prea permisive întâmpină dificultăţi să-și definească 


propriile agende și permit persoanelor abuzatoare sau care îi pot răni să intre 
în viaţa lor. 


Rezumat al etapelor pentru stabilirea limitelor 


e Recunoaște că există o problemă. 
* Definește noi limite — nici prea rigide, nici prea permisive 
* Practică stabilirea limitelor înainte de a le stabili efectiv. Fii dispus 


să tolerezi pierderea, vinovăția, frica și rușinea care pot apărea atunci 
când le stabilești. 

e Planifică să ai parte de sprijin (emoţional, etc.) după o întâlnire 
legată de stabilirea limitelor. 

* Exprimă și stabilește limitele și menţineţi-le ferm. 

* Obține sprijinul conform planului. 


În copilărie, un BIAM dorea ca părinţii săi să-i răspundă spontan. Acum 
trebuie să structureze cu atenţie ceea ce le prezintă cu scopul de a obține 
orice fel de răspuns rezonabil. A crescut cu temeri și precaut, deoarece nu 
putea suporta posibilitatea de a-și pierde părinţii. În cele din urmă, ca adult, el 
se află în punctul în care își poate asuma acel risc. 

În acest punct Tom i-a putut spune tatălui său: „Nu vreau să vorbesc cu 
mama. Vreau sa vorbesc cu tine.” Nu a fost cine știe ce conversaţie, dar a 
fost un succes uriaș pentru Tom. El a revendicat ceva pentru sine, chiar dacă 
ceea ce s-a întâmplat de fapt nu era tocmai fantezia lui. Bineînţeles, data 
următoare când a sunat, tatăl său a spus din nou: „Uite-o pe maică-ta”, iar la 
următoarea vizită, mama lui s-a plâns din nou de tatăl său. Dar acum Tom 
știa că poate redirecţiona o conversaţie, dacă avea nevoie. 

Adesea, un BIAM va trebui să exprime și să declare limitele sale de 
multe ori și va depinde de propriul său raționament dacă să oprească 
încercările și să rupă contactul, sau să continue redirecţionarea. Dar miza nu 
este răspunsul părinţilor săi. Un BIAM în recuperare va trebui să renunţe la 
visul său despre părinţii ideali pe care și-i dorea. Pe măsură ce parcurge 
călătoria sa de vindecare, este posibil să obţină puţin sprijin din partea lor. 
Mai important însă, este că își revendică capacitatea de a se sprijini pe sine. 


Îmbunătăţirea relaţiilor cu fraţii 


Un BIAM joacă deseori rolul de părinte pentru fraţii săi, dar acest lucru 
trebuie să se oprească. Primul pas către îmbunătăţirea relaţiilor este de a 
înceta purtarea de grijă pentru fraţii care au nevoi cronice. Adesea, când BIAM 
este „părintele”, fraţii lui îl privesc cu dispreţ și mânie. Apelează la el în mod 
necorespunzător și cu pretenţii. Practic ei nu au o relaţie frățească. Când 
fraţii săi îl sună pentru ajutor și vor să-și mărturisească opreliștile, el ar trebui 
să asculte și să le ofere dragoste și sprijin, dar nu ar trebui să se ofere să 
repare lucrurile în locul lor. El are nevoie să renunţe la a juca rolul de părinte. 

BIAM poate spune lucruri de genul „Văd că ai o problemă serioasă. Am 
încredere că te vei descurca. Am multă încredere în tine”, mai degrabă decât 
„Lasă-mă să vin la tine și să te ajut”. 

Aceasta este diferența pe care trebuie să o exerseze, pentru că, în 
schimb, mergând să ajute, el se plasează în rolul parental, care este un 
produs secundar al rolului său de BIAM. De obicei, el învaţă să se comporte 
ca un părinte cu fraţii săi de la mama sa, deoarece ea l-a folosit pentru a 
prelua o parte din îndatoririle ei de părinte (și ale tatălui său). 

Așadar, când mama îl sună și îi spune să treacă pe la ea și să aibă grijă 
de Patty, sora lui, el are nevoie să înveţe să-i spună mamei că nu o va face. Și 
nu ar trebui să-i permită lui Patty să-l apeleze pentru a-i spune cât de mult are 
nevoie mama lui de ajutor. Pe măsură ce începe să înțeleagă aceste 
triangulaţii, va vedea cum funcţionează de fapt acestea pentru a-l menţine 
într-un rol nesănătos. Aici are nevoie din nou de anumite limite. El poate 
enumera modalităţile prin care este legat de sora sau fratele său într-un mod 
dăunător. Apoi poate folosi același proces pe care l-a folosit pentru a-și 
schimba relaţia cu mama. 

După ce va depăși rolul de părinte cu fraţii săi, va dori să încerce să aibă 
legături sociale cu aceștia, care nu implică rezolvarea problemelor. Ar putea 
să meargă la un biliard, la un film, să facă o drumeţie, să se bucure de o seară 
la operă, orice le-ar plăcea amândurora. Cheia este să nu aibă o întâlnire 
bazată pe rezolvarea problemelor. 

Ai putea să te întrebi: „Membrii familiei nu ar trebui să-i ajute pe ceilalţi 
membrii ai familiei?” Da, dar trebuie să luăm în considerare tiparele pe termen 
lung: Dacă nevoia de ajutor a fraților este o problemă repetitivă pe care ei ar 


trebui de fapt să o rezolve singuri, ce fel de sprijin realist poate oferi sau ar 
trebui să ofere un frate? Cu siguranţă, el va oferi afecţiune și încurajare, dar 
are dreptul să se îngrijească de sine. Îi este permis să ia în considerare 
propriile sale nevoi. 


Rezumat despre cum să-ți îmbunătățești relaţiile cu fraţii 


* Nu juca rolul de părinte-surogat cu fraţii tăi. 
° Stabileşte limite cu ei dacă sunt excesiv de nevoiaşi. 


e Dacă obișnuiesc să acţioneaze ca agenţi pentru mama ta sau unul 
pentru celălalt, cere-le să se oprească. 

* Dezvoltă relaţii cu ei dacă conexiunea voastră a fost deteriorată de 
înlănţuirea emoţională. 


Un alt tip de relaţie disfuncţională apare între un BIAM și fraţii săi. Poate 
apărea o distanţă între ei. Fraţii ar putea fi supăraţi pe BIAM, geloși pe el și se 
pot simţi competitivi cu el, pentru că a fost favoritul mamei lor. Poziţia lui 
privilegiată poate că l-a detașat de fraţii săi. În acest caz, poate avea nevoie 
să arate interes și empatie pentru ei și să lucreze pentru a dezvolta relaţii 
adulte cu aceștia. 


construirea unei rețele de sprijin 

Mulţi BIAM nu au vieţi separate de îndatoririle lor. Ei tind să se 
organizeze în jurul muncii, mamelor, fraţilor lor și în jurul celorlalte relaţii 
obligatorii. BIAM sunt adesea incomozi cu privire la conexiunile sociale, 
pentru că se simt vinovaţi de faptul că au propriile lor interese și se tem de 
înlănţuirea afectivă. De fapt, un BIAM are tendinţa de a deveni înlănţuit 
emoțional în relaţiile sociale, dar există modalităţi de a contracara acest 
lucru. 


Este important să ai prietenii în afara familiei. Adesea, un BIAM nu și-a 
dezvoltat prietenii când era copil, pentru că interferau cu „cea mai bună 
prietenie” a mamei. Rezultatul este că mulţi BIAM sunt izolaţi social. Ei ar 
trebui să ia în serios necesitatea de a schimba acest lucru. Chiar și câteva ore 
pe săptămână de contact social pot face o mare diferenţă în fericirea lui. 

O formă puternică de comuniune disponibilă pentru un BIAM este un 
grup de sprijin. Există o satisfacție profundă când te aduni laolaltă cu oameni 
care sunt într-o căutare smerită de a se îmbunătăţi. A face parte dintr-un grup 
de sprijin poate duce la cunoștințe sau prietenii semnificative. 

Cu toate acestea, un BIAM nu ar trebui să se limiteze la organizaţiile 
dedicate rezolvării problemelor. Grupurile sociale oferă locuri în care un BIAM 
poate exersa cum să fie în compania oamenilor și conexiunea cu aceștia fără 
a fi înlănţuit emoţional. BIAM se poate conecta cu o varietate de tipuri de 
grupuri: religioase, servicii comunitare, orientate spre hobby și multe altele. 

Organizațiile și cluburile au adesea un set de reguli, de obicei nescrise, 
despre modul în care funcţionează lucrurile, astfel încât oamenii să se poată 
apropia, dar nu prea mult. Astfel, un BIAM poate exersa definirea și 
menţinerea limitelor. BIAM consideră în general că acest tip de structură le 
este de ajutor. Este important ca un BIAM să fie atent la impulsul său de a 
dori să facă relaţiile mai semnificative decât sunt, de a se implica prea mult 
prea repede, sau de a evita conexiunile de frica de a fi abuzat și exploatat. 


® 


A avea limite rezonabile stabilite și a le exprima cu claritate este cheia 
pentru îmbunătăţirea conexiunilor nesănătoase cu mama, tata, sora, fratele și 
cu toată lumea. Acest lucru este ușor de spus și dificil de făcut pentru un 
BIAM. Acest capitol a prezentat câteva modalităţi specifice pentru a ajuta la 
realizarea acestui pas din recuperare. În capitolul următor, luăm în 
considerare o altă provocare pentru un BIAM: întâlnirile și căsătoria. 

Divorţează de mama și 


nu te căsători cu o femeie la fel ca ea 
Instrucţiuni pentru BIAM cu privire la întâlniri și căsătorie 


Un BIAM care dorește să se angajeze într-o relaţie satisfăcătoare 
trebuie să se confrunte cu divorțul necesar de mama sa. Acest divorţ are loc 
în principal prin stabilirea limitelor, așa cum este descris în capitolul 
precedent. Implică de asemenea și examinarea imaginii idealizate a mamei 
sale, pentru a descoperi cum o păstrează în subconștientul său. BIAM trebuie 
să înţeleagă ce fel de așteptări ar putea purta în relaţiile sale. Așa cum am 
menţionat în discuţiile anterioare, „trecutul este proiectat în prezent”. 

De asemenea, el trebuie să fie „pe propriile picioare” în timp ce 
consideră angajamentul. El are nevoie să-și lămurească cerințele minime 
pentru o relaţie actuală sau viitoare și să le noteze într-un „plan de relaţie”. 


Planul de relaţie 


Un plan de relaţie oferă o descriere clară a femeii pe care și-o dorește 
un BIAM în viaţa sa și ce fel de relaţie ar dori să aibă cu ea. „Vreau doar să fiu 
conectat cu cineva” nu este suficient. Planul de relaţie trebuie să includă în 
special ceea ce „are el nevoie”. Dacă în relaţia sa actuală lipsesc acești 
termeni de neîncălcat, atunci el ar trebui să se concentreze asupra lor ca 
prioritate în discuţiile sale cu ea, în terapia individuală și în consilierea de 
cuplu. Dacă un BIAM își dă încă „doar întâlniri”, el poate folosi planul de 
relaţie (și emisfera stângă a creierului) pentru a-l ajuta să se menţină 
conștient pe măsură ce experimentează. 

Un plan de relaţie este un ghid care te ajută să găsești ceea ce cauţi. 
Este personalizat pentru tine. Atunci când ești explicit, îţi folosești emisfera 
stângă a creierului și nu te pierzi în alegerile(uneori compulsive) provocate de 
tiparele tale subconștiente. Planul tău trebui să includă o descriere generală a 
relaţiei pe care o preconizezi. Această descriere ar putea începe cu o 


„declaraţie a viziunii de ansamblu”, un scurt rezumat al situaţiei tale de viață 
și iar apoi ce dorești; de exemplu, „Sunt un tată singur, cu responsabilitate 
pentru fiica mea de patru ani. Caut un partener de viaţă care să mă iubească 
pe mine și pe copilul meu.” Apoi, poţi da mai multe detalii în secţiuni cu titluri 
precum: „Ce fel de relaţie?” și „Ce fel de femeie?” 

După descriere, ar trebui să fie un memento al „semnalelor de alarmă” 
pe care trebuie să le ai în vedere. Acestea sunt defectele care te preocupa în 
mod special la un partener. De asemenea, este rezonabil să așterni pe hârtie 
câteva gânduri legate de compatibilitate, care să clarifice tipul de angajament 
pe care îl dorești și stilul de viaţă pe care dorești să îl ai. Ar trebui să incluzi 
termenii de neîncălcat ai relaţiei, așa cum este descris în Capitolul 11. Ai 
putea să închei „planul tău de relaţie” cu câteva gânduri finale, poate într-o 
rubrică de genul „Important de ţinut minte”, în spiritul unor noi credințe 
sănătoase. Consultă căsuţa intitulată „Noi credinţe pentru BIAM” din Capitolul 
11. Principiul de bază pentru redactarea unui plan de relaţie este să te 
lămurești ce este cel mai important pentru tine. Următoarea casetă oferă un 
rezumat. 

Nu mă concentrez aici pe sfaturi pentru întâlniri ocazionale. Mă 
gândesc mai mult că vei căuta o relație serioasă sau că ești deja într-o relație 
serioasă. Planul de relaţie devine resursa ta pentru clarificarea emisferei 
stângi a creierului: Această relaţie este cea dorită? Cum trebuie să se 
îmbunătăţească? Clienţii mei BIAM au adesea probleme speciale cu termenii 
de neîncălcat pentru relaţiile lor consacrate. Dacă un bărbat a fost căsătorit 
timp de cinci ani, s-ar putea să fie îngrozit să-și provoace partenerul și, poate, 
habar nu are cum să fie decent, iubitor și ferm în același timp. Poate un 
exemplu va fi de folos: 


Șablon pentru un plan de relaţie 


1. Descrierea 
a. Care este viziunea ta generală pentru relaţie? De exemplu, 


„Caut un partener de viaţă care să mă iubească pe mine și pe 
fiica mea.” 

b. Ce fel de relaţie vrei? De exemplu, „căsătorie și copiii”. Acest 
lucru poate fi cât de detaliat dorești. 

c. Ce fel de femeie vrei? Orice pare important. 


2. Semnale de alarmă. Semnalele de pericol în sensul unor defecte. 
De exemplu, bea prea mult, se exteriorizează sexual, josnic sau 
oricare dintre defectele unei persoane toxice, enumerate în caseta 
„Oameni benefici — oameni toxici” de la pagina 207. 


3. Compatibilitate. Cum se potrivesc așteptările ei pentru angajament 
cu ale tale? Vrea această femeie aceleași lucruri de la relaţie pe care 


le vrei și tu? Sunt compatibile planurile ei de viaţă cu ale tale? 


4. Termenii de neîncălcat. Descriși în Capitolul 11. 


5. Important de ţinut minte. Câteva credinţe sănătoase. De exemplu, 
„nu sunt necredincios mamei când am o relaţie satisfăcătoare cu o 
femeie”. 


De obicei, un BIAM va avea nevoie de un partener care să fie dispus să 
lucreze cu el și să aibă răbdare în timp ce face progrese în terapie. Dar, dacă 
se află într-o relaţie de lungă durată cu o femeie narcisistă care desconsideră 
în mod cronic, mânioasă, nemulțumită și care învinovăţește — poate o femeie 
ca mama sa — supraviețuirea sa emoţională va necesita unele schimbări. 
Termenii de neîncălcat sunt o modalitate de a clarifica ce este în joc. 

Ar putea să-i prezinte ceva de genul acesta: „Căsătoria noastră (sau 
relația) este foarte importantă pentru mine. Te iubesc. Cu toate acestea, sunt 
rănit de critica și nemulțumirea ta interminabilă. Nu voi mai putea suporta 
mult timp. În spiritul de a ne oferi o șansă, vreau să mergi la terapie și să 
lucrezi specific pe problemele acestea pentru a lămuri dacă poti lucra la ele. 
Dacă nu poţi progresa în acest sens în următoarele trei luni, voi fi nevoit să te 
părăsesc, chiar dacă acest lucru ar fi dificil. 

„Aș dori să mă ţii la curent cu ceea ce faci în următoarele câteva luni. 
Dacă nu îmi spui că se întâmplă ceva, voi presupune că nu se întâmplă nimic 
și voi lua decizia de a merge într-o direcţie diferită.” 

Și apoi se pregătește să plece. Nu așteaptă trei luni să înceapă să își 
facă planuri de plecare. Are nevoie să-și demonstreze sieși și ei că termenii 
de neîncălcat pe care i-a comunicat sunt reali. 


Cum să navighezi într-o relaţie 


Un BIAM are tendinţa de a-și lăsa tiparele subconștiente să-i controleze 
relaţiile. „Obligaţia sa de loialitate” îl determină să aleagă femei cărora nu se 
poate dedica. Acesta este o modalitate prin care poate rămâne loial mamei. 
Sau poate să aibă aventuri și să trădeze o femeie care este bună pentru el. În 
acest fel, el rămâne fidel tot mamei. Atunci când un BIAM inconștient se 
căsătorește, el poate continua să-și onoreze „obligaţia de loialitate” 
căsătorindu-se cu un surogat pentru mama sa — de exemplu, o femeie critică, 
dependentă, nevoiașă. 

Este comun pentru un BIAM să fie într-o relaţie, dar să nu fie angajat în 
relaţie. În acest caz, el nu ar trebui să rămână „nici în car, nici în căruță”. lată 
modul în care sfătuiesc astfel de BIAM să ofere o șansă relaţiilor lor actuale, 
fără a se simţi „blocaţi” în ele: 


1. Poţi să încerci să te dedici relaţiei pentru o perioadă de timp pentru 
a vedea dacă funcţionează? Chiar și angajamentul luat „temporar” 
face o diferenţă în relaţie. Renunţă la alte femei, inclusiv „cele 
amânate”, care te determină să nu fii pe deplin prezent. Vezi 
secţiunea următoare. 


2. Urmărește-ţi propriile tendinţe de a proiecta sentimente. Proiectezi 
sentimente legate de mama ta asupra ei? Mergeţi la consiliere pentru 
cupluri pentru a te asigura de o comunicare optimă. 


3. Implică-ţi emisfera stângă a creierului în procesul de luare a 
deciziilor. Se potrivește ea planului tău de relaţie? Dacă da, rămâi 
împreună cu ea și lucrează la disconfortul și temerile tale de 
înlănţuire emoţională. Dacă nu, renunţă la impulsul persistent de a fi 
loial și dedicat chiar și atunci când relaţia nu îţi face bine. 


4. Fii gata să renunti la perfecţiune. Așteptarea de a găsi un partener 
perfect este doar un alt mod de a evita angajamentul. 


5. Dacă un efort conștient și conştiincios de angajament nu 
funcţionează, atunci ia o decizie certă de a renunţa și mergi mai 
departe. Fă trecerea de la relaţia ta eșuată la un angajament dublat 


faţă de tine însuți. Urmează planul de relaţie pe care l-am descris deja 
și încearcă din nou. Fii conștient de cele cinci etape sănătoase de a 
curta discutate în Capitolul 7 și fă un efort pentru a le urma. 


Promisiunea falsă a unei aventuri 


Relaţiile dedicate stârnesc subconștientul. Pentru un BIAM, o aventură 
este o modalitate de a găsi alinare din lupta sa cu angajamentul cauzat de 
obligaţia sa (inconștientă) de loialitate. O aventură promite în mod fals unei 
BIAM posibilitatea de intimitate fără responsabilitate. Într-o aventură, el poate 
simula deschiderea și intimitatea, deoarece problemele sale de înlănțuire 
emoţională nu sunt implicate. Prin urmare, BIAM se poate relaxa și se poate 
distra bine. Totuși, această „libertate” este doar un efect secundar temporar 
provenit din ocolirea „obligaţiei de loialitate”. Dacă aventura devine o relaţie 
dedicată, „obligaţia de loialitate” va reapărea. 

la în considerare felul în care clientul meu Robert s-a păcălit cu o 
aventură: La începutul aventurii sale, Robert și-a spus: „Martha este 
răspunsul. Simt lucruri cu ea pe care nu le simt cu soţia mea. Nu am fost 
niciodată atât de liber. Aceasta este adevărata mea iubire.” 

Dar sentimentele pot fi adesea indicatori slabi ai realităţii. Robert se 
simţea încântat datorită evadării sale temporare de poverile înlănţuirii 
emoţionale. Dar problemele sale de înlănţuire emoţională se găseau adânc în 
subconștientul său. Nu aveau să dispară doar pentru că a găsit o femeie 
nouă. Când a divorțat de soţia sa și a devenit mai dedicat Marthei, aceste 
probleme au ieșit din nou la suprafaţă. Și-a proiectat sentimentele de 
înlănţuire pe Martha. Și-a pierdut sentimentul de libertate. Apoi, cu ea a intrat 
în conflict. 

Robert nu câștigase nimic părăsindu-și soţia pentru Martha. De fapt, el 
a suferit pierderi semnificative. El a trădat o soţie și a distrus o familie. Copiii 


săi au suferit și ei de pe urma trădării lui. A adăugat la trecutul său în care a 
rănit oameni, inclusiv la lunga perioadă în care și-a facut rău singur. Și a avut 
aceleași probleme cu noua sa femeie pe care le-a avut cu cea anterioară, 
adică s-a simţit sufocat și a dorit să fie liber. 

Robert nu era vreun hedonist sexual cinic sau vreun afemeiat 
compulsiv. Mai degrabă, problema lui consta în consimţirea lui de a crede în 
iluziile sale de libertate și în fanteziile sale de a fi salvat de femeia „aleasă”, 
destinată lui. Era o iluzie reciprocă, de vreme ce Martha o împărtășea. 
Promisiunea falsă a aventurii se bazează pe ideea falsă că problemele 
noastre își au sursa în afara noastră și dacă găsim persoana potrivită, putem 
fi salvaţi de provocările de a privi în interior și de a face schimbări. 


BIAM îndrăgostit 


Există două tipuri de personalitate distincte pentru BIAM: BIAM 
„împăciuitori”(cu tendinţe de împăciuire) și BIAM „dominatori”(cu tendinţe de 
control). Acesta este un capitol de sfaturi, iar uneori sfaturile corecte pentru 
aceste două tipuri de BIAM trebuie să sublinieze lucruri diferite. Dintre 
oamenii pe care i-am întâlnit în prima parte, Freddy este împăciuitor, Doug 
este dominator și Sonny se află undeva între cele două tipuri. Personalităţile 
multor BIAM sunt o îmbinare a extremelor. Cu toate acestea, pentru 
simplitate și claritate, va fi utilă discutarea extremelor. 

Un împăciuitor tinde să devină înlănţuit emoţional de partenera sa și să 
își piardă propria identitate. El apare ca fiind conciliant și pasiv, timid și vag, 
nu pe deplin „prezent”. Face compromisuri excesive pentru a mulţumi pe alţii 
și își neglijează propriile nevoi. După ceva timp, el va descoperi că devine 
epuizat să facă atâtea compromisuri și că acest obicei evocă și resentimente 
vechi. 

BIAM dominator este arogant, autoritar, rigid, pretenţios și egocentric. 
Sunt îngroziţi să se piardă pe ei înșiși. Se tem că vor fi din nou prinși captivi 
emoţional: „Nu pot să cedez. Dacă cedez la ceva, va trebui să cedez la tot” 
Acești BIAM nu pot suporta procesul de a dărui și de a primi din relaţiile 
sănătoase. 

Un BIAM dominator folosește adesea aventurile pentru a-l ajuta să-și 
păstreze distanța emoţională. El obţine două „beneficii” suplimentare când 
are aventuri: se descarcă pe alte femei de furia pe care o simte pentru mama 


sa și exteriorizează felul în care a fost trădat de mama sa. Vedem puterea 
psihologică de a avea aventuri: păstrarea distanței emoţionale, exprimarea 
furiei acumulate și repetarea compulsivă a trădării datorită încrederii afectate 
și îngropată în subconștient. 

Reţine că unii BIAM evită relaţiile în întregime. În loc să fie pacificatori 
sau să domine, să controleze, nu se conectează deloc pentru prietenie sau 
romantism. Acești BIAM izolaţi social nu au reușit niciodată să găsească o 
cale de a rupe loialitatea față de mama și de a deveni bărbaţi independenţi, pe 
propriile lor picioare. 


Caracterul împăciuitor la BIAM 


Persoanele cu tendinţe de împăciuire tind să fie compulsive și 
impetuoase în relaţiile romantice sau sexuale. Ele renunţă la fazele incipiente 
și intermediare ale unei relaţii (Capitolul 7) și trec mult prea repede de la 
interes și atracţie la sex sau la (fantezii despre) căsătorie. Nici măcar nu se 
gândesc dacă le plac femeile cu care ies. 

O persoană cu tendinţe de împăciuire absoarbe rapid problemele și 
preocupările partenerului și și le însușește. Dacă partenera spune „Trebuie să 
fac...”, el răspunde instinctiv „Stai, mă ocup eu”. Le recomand clienţilor mei 
care manifestă astfel de tendințe să se abţină de la aceste impulsuri. 
Persoanele cu tendinţe de împăciuire simt că acest impuls de a oferi ajutor 
este ceva normal și natural. Atunci când le recomand acestor BIAM să aloce, 
în schimb, timp propriilor interese, se întâmplă des ca ei să nu știe care sunt 
propriile lor interese. 

lată o relatare a unuia dintre clienţii mei cu tendinţe de împăciuire, pe 
care am înregistrat-o și pe care o reproduc aici cu permisiunea sa: 

Aveam în jur de douăzeci sau douăzeci și unu de ani. Am întâlnit o 
femeie foarte atrăgătoare la o serată la Universitatea din Michigan. Nu prea 
semăna cu femeile de care eram atras de obicei. Era mai independentă. Am 
mers la un picnic. Avea un copil și a început să vorbească despre el. Ea făcea 
doar conversație, dar eu am început să-i ofer sfaturi. Era ca un automatism: 
aveam de-a face cu o femeie, deci trebuia să-i rezolv problemele. Ea mi-a spus 
„Nu am nevoie să mă ajuţi cu asta” sau ceva asemănător. Mi s-a făcut cumplit 
de rușine. 


Am încheiat întâlnirea cât de repede am putut și n-am mai sunat-o 
niciodată. Poate că ea ar fi vrut s-o sun, dar nu am putut fiindcă mi-era atât de 
rușine. Crezusem că trebuia să mă ocup de problemele ei, dar ea nu-și dorea 
asta. Ea voia să iasă cu mine. Poate că voia intimitate, să se distreze, să iasă. 
Cred că a fost una dintre numeroasele oportunităţi pe care le-am ratat. 


Persoanele cu tendinţe de împăciuire își păstrează comportamentul și 
după căsătorie, iar subjugarea lor față de partener are influențe negative 
asupra intimităţii. Dacă au vreo sensibilitate, există pericolul ca ambii 
parteneri să fie nemulţumiţi. Un soț trebuie să asigure un echilibru sănătos 
între a se dedica nevoilor familiei și a-și rezerva timp și resurse pentru el 
însuși. Bărbaţilor cu tendinţe de împăciuire le este greu să găsească un astfel 
de echilibru. Ei tind să nu mai păstreze nimic pentru ei înșiși. Atunci când se 
află în apropierea unei femei, încearcă să-și gestioneze sentimentele de 
copleșire și incertitudine asigurându-se că aceasta e mulţumită. Nu uita că 
tendinţa de a le face pe plac altora și de a te autoneglija este un simptom de 
bază al BIAM. 

O persoană cu tendinţe de împăciuire poate evita aceste extreme dacă 
își stabilește niște limite și niște mecanisme pentru a se „forța” să își aloce o 
parte din propriul timp liber. Ceva de genul „Azi ieșim împreună. Mâine am o 
seară pentru mine. Poimâine sunt al tău.” O astfel de definiţie și de structură 
îl va ajuta să păstreze un echilibru sănătos în relaţia sa. 

lată recomandările mele pentru persoanele cu tendinţe de împăciuire 
care sunt într-o relaţie. 


Recomandări pentru BIAM cu tendinţe de împăciuire 


1. Urmărește-ţi reacţiile naturale. Nu te concentra prea mult pe a avea 
grijă de ea. Încearcă să te conectezi cu ceea ce simţi tu. 
* Îţi place de această femeie? 


* Te simţi în siguranţă din punct de vedere emoţional sau simţi 
nevoia de a rămâne în gardă? 
* Te simţi respectat și validat? 


2. Gândește-te la capacitatea acestei femei de a lucra cu tine. 
* Cum reacţionează atunci când îţi exprimi preferinţele, nevoile și 
dorinţele? E dispusă să ia în considerare ceea ce dorești? 
e Se dovedește capabilă să te asculte și să îţi audă îngrijorările și 
nemulțumirile? Și le poate însuși? E capabilă să raţioneze că, 


poate, ea însăși ar trebui să se schimbe? 

* Are un proces prin care reușește să se schimbe, dacă e nevoie? 
De exemplu, ar fi dispusă să meargă la terapie sau la consiliere 
maritală? 


Ar fi bine să scrii pe hârtie răspunsurile la întrebări pentru a declanșa 
conștientizarea specifică emisferei stângi a creierului. Într-o relaţie, trebuie să 
o iei încet și să nu îţi asumi prea repede angajamente. Nu te întâlni prea des, 
ieși și cu alte persoane în timp cunoști pe cineva mai bine și evită relaţiile 
sexuale. 


Tendintele de control la BAM 


De regulă, bărbaţii care au tendinţe de control vin la mine după ce s-au 
căsătorit și sunt nefericiţi. Vin la mine criticându-și soțiile, având aventuri și 
dorind să divorțeze. Se întreabă de ce se simt așa de singuri. 

să ne gândim la William, un bărbat cu tendinţe de control cu care lucrez 
în prezent. El însuși spune că îi cere soţiei sale să îi fie „supusă”. E o persoană 
dominantă și și-a dorit acest lucru. Numai că acum vrea să o părăsească. A 
avut mai multe relaţii extraconjugale și crede că acestea reflectă o anumită 
realitate. Desigur că nu e adevărat. Aceasta este promisiunea falsă a 
aventurilor, pe care am descris-o deja. 

Soţia i-a descoperit aventurile, iar acest lucru i-a precipitat criza. Din 
acest motiv a venit la terapie. Niciodată nu s-a mai gândit cu ce fel de femeie 
ar fi vrut să se căsătorească, deși e căsătorit cu Connie de douăzeci de ani și 
au doi copii. 

La terapie, mă întreabă: „Ce îmi doresc cu adevărat? Am o relaţie care 
nu-mi place fiindcă ea e dependentă de mine și eu sunt de vină pentru asta. 
Cum să schimb asta? Trebuie să divorţez de ea ca să schimb asta?” 


l-am recomandat să nu mai joace rolul „tăticului” și să înceapă să-și 
vadă soția ca pe un egal. Acest lucru e foarte greu pentru el. Se simte 
confortabil ca ea să îi fie supusă, fiindcă aceasta reprezintă o inversare a 
relaţiei pe care a avut-o el cu mama lui. ÎI ajută să nu se simtă atât de 
neajutorat în fața unei femei, căci el se apără de acest lucru. 

Un bărbat cu tendinţe de control este îngrozit de femei. Trebuie să 
deţină controlul fiindcă nu mai vrea să mai simtă vreodată copleșirea, teama, 
panica, furia pe care le-a simţit în tinereţe, când era obligat să se supună în 
fața mamei sale. Cel mai des, un astfel de bărbat alege o femeie dependentă 
de el, nu numai financiar, ci și emoţional. 

Atât persoanele cu tendințe de împăciuire, cât și cele cu tendinţe de 
control dau dovadă de calităţi de îngrijire deosebite. Totuși, un bărbat cu 
tendinţe de control își îngrijește soția dominând-o, iar bărbatul cu tendinţe de 
împăciuire încearcă să se adapteze perfect felului ei de a fi pentru a obţine 
același lucru. Ambele categorii vor liniște și, poate, puţină dragoste. 

Ambele tipuri de BIAM își dau seama, într-un final, că nu au fost 
niciodată autentici. Deseori au impresia că au creat relaţii de căsătorie pe 
care nu și le-au dorit niciodată cu adevărat. Acești BIAM s-au căsătorit ca 
urmare a unor tipare inconștiente, pe care și le-au dezvoltat pentru a se apăra 
împotriva subjugării emoţionale din relaţia de cu mama lor. În timp ce ieșeau 
în oraș cu o femeie, nu s-au oprit niciodată să se întrebe: „Oare o plac? O 
respect?” Din contră, s-au gândit: „Pot să o menţin împăcată sau pot să o ţin 
sub control?” 

William are o adevărată criză personală. Nu vrea să mai aibă aventuri. Îi 
pasă de soţia lui și nu vrea să o rănească. Nu e atât de narcisist încât să nu-l 
pot îndruma să se autoanalizeze. 

Îl încurajez să discute despre cum se simte cu adevărat și să renunţe la 
masca pe care o poartă în faţa soţiei sale. El crede că vrea să renunţe la 
căsătorie, dar atunci când merge la consiliere maritală se preface că încearcă 
să depășească perioada problematică. Îi spune lui Connie ce crede că vrea ea 
să audă, atât fiindcă nu vrea să-i facă rău, cât și fiindcă nu vrea să facă faţă 
furiei și dezamăgirii ei. Din acest punct de vedere, se comportă la fel ca o 
persoană cu tendinţe de împăciuire. 

De regulă, în cadrul procesului meu de tratament individual, evaluez și 
partenerul. Vreau să aflu și punctul de vedere al femeii, mai ales dacă 
bărbatul este narcisist sau dependent de sex. Oricum, el nu îmi va spune 
totul. Din spusele lui William, mă așteptam ca Connie să fie un monstru 


fioros. În schimb, s-a dovedit a fi o femeie frumoasă, atentă, sensibilă și 
preocupată. William relatează că a fost rea și răzbunătoare. Deci e evident că 
are niște probleme, dar nu este un adversar implacabil. Acest mod de a o privi 
este proiecția reprezentării lui interioare a propriei mame. 

l-am spus lui William că am ceva îndoieli și preocupări în ceea ce 
privește planul lui de a o părăsi pe Connie. „De ce pleci?" l-am întrebat. 
„Notează motivele pentru care vrei să pleci și notează și pierderile pe care te 
aștepți că le vei suferi.” L-am rugat să se vizualizeze în anul de după divorţ, 
stând singur în apartament. „Cum te simţi? Asta îţi dorești? Du-te acolo. 
Imaginează-ţi situaţia.” A început să plângă. Ar suferi pierderi semnificative. 
Cu siguranţă i-ar fi dor de copii. 

Principalele reguli pe care încerc să le prezint persoanelor cu tendinţe 
de control, așa cum este William, sunt: 


Recomandări pentru BIAM cu tendinţe de control 


1. Cunoaște-te pe tine însuți. 
* Învață să fii autentic. Conectează-te cu ceea ce simţi și ceea ce 
crezi cu adevărat. 
e Gestionează-ţi teama și furia într-un context terapeutic. 


2. Fii onest. 


e Comunică părţile importante și relevante ale propriei 
personalităţi. Nu încerca să-ţi manipulezi partenera sau să-i 
gestionezi sentimentele. 

e Renunţă la relaţiile extraconjugale. Nu o părăsi pentru altă 
femeie, fie ea reală sau imaginară. 

- Asumă-ţi egocentrismul și narcisismul. Învață să oferi, nu doar 
să iei. 


Loialitatea necorespunzătoare și 
persoanele nesigure 


Experienţa subjugării emoţionale din copilărie îi face pe BIAM să fie mai 
expuși unei loialităţi necorespunzătoare. Am văzut acest lucru din dilema 
profesională a lui Arthur în Capitolul 8. Atunci când situaţia profesională, 
socială sau maritală este proastă, BIAM tind să devină mai loiali și nu au de 
gând să plece, chiar dacă au luat o serie de măsuri rezonabile și au văzut că 
acestea nu au generat nicio îmbunătăţire. Din acest motiv, este extrem de 
important ca BIAM să stabilească și să respecte termeni de neîncălcat pentru 
fiecare dintre relaţiile lor. 

De asemenea, experiența înlănţuirii emoţionale le reduce acestor 
bărbaţi capacitatea de a identifica și de a fi precauţi la persoanele egoiste și 
exploatatoare. Prin urmare, se întâmplă frecvent ca BIAM să nu vadă semnele 
pe care le arată cineva care le-ar putea face rău sau care i-ar putea exploata. 
Ei învaţă să nu ţină cont de propriile sentimente sau reacţii faţă de oameni. 
Nu își dau seama atunci când se află în preajma unei persoane nepericuloase 
și nu percep semnalele de pericol. Parcurgeţi textul din caseta următoare 
pentru a afla o serie de recomandări. 


Cum să ai o relaţie conștientă 


Un bărbat cu familie își va organiza cu siguranţă viaţa în jurul nevoilor 
soţiei și copiilor, însă o persoană cu tendinţe de împăciuire va întâmpina 
greutăţi în a se autoapăra. Persoana cu tendinţe de control merge în extrema 
opusă, separându-se de propriul simţ al responsabilităţii și detașându-se. 
Ambele modele - absenţa autoapărării și detașarea - sunt distructive pentru 
relaţii și familii. Persoanele cu tendinţe de împăciuire și cele cu tendinţe de 
control ar trebui să se axeze, în terapie, pe modelele pe care le aplică în viaţa 
lor de zi cu zi. 


Persoanele sigure 


1. Tind să își exprime sentimentele în maniere moderate și 
rezonabile. 

2. Tind să dea dovadă de compasiune, înțelegere și empatie atunci 
când îţi împărtășești sentimentele cu ei. 

3; Îşi manifestă interesul pentru tine, pentru ceea ce faci și pentru 
cum te simți. 

4. Sunt dispuse să își negocieze relaţia. Te informează dacă sunt de 
părere că există o problemă între voi. Sunt interesate să știe ce părere 
ai despre comportamentul lor, dacă ţi se pare că este vreo problemă. 
5. Le este clar cine sunt, ce cred și ce intenţii au. 

6. Sunt o companie plăcută. Știi ce gândesc cu adevărat. 


Persoanele nesigure 


1. Tind să nu își dezvăluie sentimentele sau, dacă o fac, tind să 
exagereze. Fie ameninţă, ca să te simţi intimidat, fie se martirizează, 
ca să te simţi vinovat. 

2. Nu dau dovadă de prea multă empatie. Le este greu să fie sensibile 
la punctul de vedere al altcuiva. 

3. Sunt egocentrice și interesate doar de propria persoană. 
Deturnează întotdeauna discuţia către propria persoană. 

4. Nu negociază într-o relaţie. Nu au un bun istoric al relaţiilor. Au 
doar puţini prieteni sau doar prieteni supuși sau dominanti. 

5. Nu își exprimă clar motivele, intenţiile și angajamentele. Dau vina 
pe alţii când nu sunt bine înţelese. 

6. Nu vi se par „în regulă”. De exemplu, narcisiștii te vor face să te 
simţi inadecvat și nesigur pe tine, ca răspuns la nevoia lor de a 
domina și la incapacitatea lor de a te recunoaște ca o persoană 
separată, cu nevoi și dorinţe diferite de ale lor. 


Ambele tipuri de BIAM ar trebui să nu se avânte cu viteză mare într-o 
relaţie și să facă efortul de a decide dacă le place o femeie înainte de a-și 


asuma un angajament față de ea. Ar trebui să precizeze în mod explicit ce își 
doresc, întocmind un plan al relaţiei. Ar trebui să devină conștienți de tiparele 
lor comportamentale prin terapie și, dacă se află deja într-o relaţie serioasă, 
prin consiliere de cuplu. 

Un BIAM care dorește o relaţie de calitate cu o femeie trebuie să 
îndeplinească trei sarcini: 


Recomandări pentru o relaţie de calitate cu o femeie 


1. BIAM trebuie să se elibereze de sub controlul experienţelor sale de 
înlănţuire afectivă. BIAM este atât de obișnuit să răspundă nevoilor 
femeii sau să preia controlul, încât nu a învăţat că persoana 
respectivă este de fapt alături de el. Trebuie să înveţe să creadă în 
posibilitatea unei legături sigure, bazată pe iubire, și că nu trebuie să 
se apere fiind împăciuitor sau preluând controlul. Trebuie să nu mai 
fugă apelând la fantezii sau la o altă femeie. 


2. BIAM și partenera sa trebuie să gestioneze tendinţa lui de a-și 
proiecta sentimentele din trecut asupra relaţiei. În mod intuitiv, BIAM 
va simţi nevoia de a se îndepărta sau de a se distanţa de parteneră, 
deși, de fapt, el vrea să fugă de propria mamă. 


3. Trebuie răspuns la următoarea întrebare: Problemele legate de 
subjugarea emoţională ale unui BIAM perturbă o relaţie care poate fi 
excelentă, sau relaţia ar trebui să înceteze fiindcă acest bărbat și 
această femeie nu sunt potriviţi unul pentru celălalt? 


Acest capitol și cel precedent s-au axat pe nevoile BIAM: cum poate 
avea relaţii mai bune cu părinţii, fraţii, partenerele și alţii. Următorul capitol 
abordează direct nevoile partenerelor BIAM. Aici sunt oferite răspunsuri la 
întrebări care mi se adresează frecvent în legătură cu relaţiile și cu terapia. 

Să rămân în relaţie sau să renunţ? 
Și alte întrebări din partea femeilor cuplate cu BIAM 


Partenerele BIAM îmi adresează numeroase întrebări: Să rămân în 
relaţie sau să renunţ? Ce să fac și ce să evit ca să îmbunătăţesc relația? Cum 
să-l conving să meargă la terapie și ce să fac în perioada asta? Ce să fac 
dacă sunt amanta unui bărbat căsătorit, înlănţuit afectiv de mamă, care vrea 
să-și părăsească soţia și să se însoare cu mine? Și așa mai departe. La toate 
aceste întrebări și la altele voi răspunde în acest capitol. 

Dar, mai întâi, chiar ești cuplată cu un BIAM? Chestionarele anterioare 
au fost elaborate din punctul de vedere al bărbatului. Cel de faţă ia în 
considerare perspectiva partenerei. 

Răspunde cu da sau nu la fiecare întrebare. Cu cât răspunzi afirmativ la 
mai multe întrebări, cu atât sunt șanse mai mari să fi cuplată cu un BIAM. 


Ești cuplată cu un BIAM? 


1. O lasă pe mama lui să se amestece în relaţia voastră? 

2. Face ceea ce îi spune mama lui, chiar dacă ar fi trebuit să se 
consulte cu tine mai întâi? 

3. După ce merge în vizită la mama lui sau vorbește cu ea la telefon, 
este iritabil, critic sau distant față de tine? 

4. Ți se pare că face tot posibilul ca să nu te întâlnești cu mama lui? 
5. Mama lui te critică atunci când vorbește cu el sau chiar direct cu 
tine? 

6. Îi este greu să își asume angajamente simple, de exemplu să iasă 
la film sau la cină? 

7. Ţi se pare sensibil în legătură cu faptul că nu vrea să fie 
„controlat”? 

8. Spune des lucruri precum „nu mă presa” atunci când încerci să 
vorbești despre viitorul relaţiei dintre voi? 


9. Nivelul lui de interes și de atenţie pentru tine a scăzut constant, 
fără vreun motiv aparent? 
10. Ți se întâmplă des să te simţi nesigură în ceea ce privește 


importanţa ta pentru el și te repede atunci când încerci să discuţi cu 
el acest subiect? 


Să rămâi sau să renunti la relaţie? 


Pentru a lua decizia corectă de a rămâne sau de a renunţa la relaţie, 
partenera unui BIAM trebuie să fie realistă și curajoasă. A fi realistă înseamnă 
să știe că lucrurile nu se vor „schimba pur și simplu”. Promisiunile deșarte și 
iluziile nu sunt suficiente. A fi curajoasă înseamnă să fii capabilă să riști să 
pui capăt relaţiei. Este posibil ca principala ta frică să fie legată de faptul că 
partenerul înlănţuit afectiv de mamă nu te iubește suficient pentru a se 
schimba. Cu toate acestea, dacă știi clar ce trebuie să se întâmple ca să 
rămâi și ce motive te vor face să pleci, îți poţi consolida sau salva relaţia. 

Crearea acestei clarități este aspectul cel mai important. Limitele 
pentru partenera unui BIAM sunt practic cele descrise în Capitolul 11. Totuși, 
partenera unui astfel de bărbat este îngrijorată, cel mai frecvent, de absenţa 
unui angajament clar. Dacă bărbatul pur și simplu nu vrea să se schimbe și 
să-și asume angajamente, în pofida tuturor eforturilor tale de a-ţi păstra 
răbdarea, poţi avea nevoie de limite pentru a-ţi clarifica atât ţie cât și lui, până 
unde ești dispusă să mergi. Nu ar trebui să folosești aceste limite pentru a-ţi 
controla partenerul sau pentru a-l obliga la un angajament, ci pur și simplu ca 
limite atât pentru tine, cât și pentru el. Limita este o reamintire respectuoasă 
a propriilor nevoi, nu o ameninţare. 

Puteţi spune „Chiar m-am simţit bine în această relaţie. Îmi place de 
tine. Însă mi se pare dificil faptul că o pui pe mama ta înaintea mea în mod 
regulat, că o lași să ne întrerupă momentele speciale și că îţi anulezi întâlnirile 
cu mine când ea te-a chemat să o ajuţi în ultimul moment. Nu pot trăi așa. 
Cred că încă putem îmbunătăţi situația. Aș vrea să te rog să mergi la terapie 
în legătură cu relaţia cu mama ta. Dacă nu poţi să faci progrese în sensul 
acesta în următoarea lună, nu pot rămâne cu tine. Nu vreau să te bat la cap, 
deci n-o să mai deschid subiectul. Am nevoie să-mi arăţi că iei în serios 


această problemă.” Acum el e responsabil. Știe ce trebuie să facă pentru a te 
păstra în viaţa lui. În această lună, îţi pregătești plecarea. Poţi să-ţi cauţi alt 
apartament, să te asiguri de sprijinul prietenilor, să-ţi asiguri independenţa 
financiară. Nu aștepți să vezi ce se rezolvă. Te pregătești să-ţi confirmi 
afirmaţiile prin fapte. 

De asemenea, recomand ca partenerele BIAM să-și întocmească 
propria versiune a planului relaţiei (vezi Capitolul 12), indiferent dacă doar 
speră la o relaţie serioasă sau au în spate o căsătorie îndelungată. 

Pentru stabilirea limitelor și întocmirea planului relaţiei, poţi avea în 
vedere variante ale trăsăturilor prezentate în următoarea casetă. Aceste 
calităţi sunt esenţiale pentru capacitatea unui BIAM de a susţine o relaţie, cu 
atât mai mult de a avea o relaţie bună cu tine. De asemenea, trebuie să te 
gândești ce fel de BIAM ai alături: unul cu tendinţe de împăciuire sau unul cu 
tendinţe de control (vezi Capitolul 12). Dacă încerci să determini o persoană 
cu tendinţe de împăciuire să meargă la terapie înainte să se epuizeze, cel mai 
probabil va asculta, însă doar ca să-ţi facă pe plac. Apoi, succesul va depinde 
de capacitatea lui de a-și depăși autonegarea. 

O persoană cu tendinţe de control poate fi fermecătoare și atrăgătoare, 
dar când începe să nu mai fie mulțumit, primul impuls al unui astfel de bărbat 
este să găsească o altă femeie. Indiferent de tipul de BIAM cu care ai de-a 
face, trebuie să te asiguri că este dispus să conștientizeze problemele 
asociate cu mama sa. Astfel, un istoric de introspecţie este un semn bun. 


Calităţi pe care trebuie să le cauţi la un BIAM 


1. Este de încredere și face ceea ce spune că va face. 

2. Nu e prea fermecător și serviabil mult prea repede. 

3. E dispus să negocieze cu tine. Nu se axează întotdeauna pe propria 
persoană. E respectuos dacă te simţi insultată. 


4. Nu e întotdeauna împăciuitor și conciliant. Își manifestă 
preferinţele și are limite. 

5. Este lămurit în legătură cu propriile convingeri, știe ce vrea și 
încotro se îndreaptă (familie, carieră etc.), fără a fi prea rigid. Această 
claritate îţi permite să iei decizii informate cu privire la măsura și la 
modul în care dorești să-ţi repari relaţia cu el. 


6. Este matur și responsabil. Joaca e importantă pentru el, dar nu e 
lucrul cel mai important. 

7. Dă dovadă de angajament în aspecte semnificative ale vieţii lui. 

8. Este umil și poate fi vulnerabil faţă de dumneavoastră. Pare dornic 


să solicite ajutor din exterior pentru problemele personale, dacă ar 
avea nevoie. 


Capacitatea de claritate și de conectare a unui BIAM va depinde de 
gradul lui de separare faţă de mama sa. Cu cât este mai separat (sau este 
dispus să devină), cu atât va fi mai capabil să își asume angajamente. Dacă 
BIAM nu înregistrează progrese în ceea ce privește problemele sale legate de 
înlănţuire afectivă, ai practic doar două opţiuni: accepţi sau te desparţi de el. 
Cum îți poţi da seama dacă faceţi progrese? Pe o perioadă de (să zicem) un 
an, ar trebui să acorde mai puţină importanţă mamei lui și mai multă ţie, 
astfel încât să nu te mai îndoiești de locul pe care îl ocupi în viaţa lui. Ar trebui 
să înceapă să ia atitudine în faţa mamei lui dacă aceasta te critică sau se 
amestecă în mod direct în relaţia voastră. Ar trebui să își analizeze propriul 
comportament în context terapeutic, să renunţe la relaţiile extraconjugale și 
să depună eforturi pentru a-și înceta dependenţele. 

Desigur, propria ta disponibilitate și capacitate de a fi alături de el pe 
parcursul îndelungatei perioade de recuperare reprezintă un factor care 
determină cum îţi stabilești termenii de neîncălcat în relaţie. De asemenea, 
dacă ignori realitatea și nu ai grijă de tine, eventual dacă ajungi să te axezi 
doar pe nevoile lui, trebuie să apelezi și tu la sprijin de specialitate. Prima ta 
preocupare ar trebui să fie: Funcţionează relaţia pentru tine? 


Întrebări pe care mi le adresează frecvent 
femeile cuplate cu BIAM 


Femeile cuplate cu BIAM vin deseori la mine pentru a-mi cere informaţii 
de bază. lată întrebările care mi se adresează cel mai des, precum și 
răspunsurile mele. 


Nu e un semn bun ca un bărbat să fie apropiat de mama lui? Da. De 
regulă, e un semn bun. Când un bărbat e apropiat de mama lui, acest lucru 
sugerează, de regulă, că va putea avea o legătură bună cu o parteneră 
romantică. Dar un bărbat înlănţuit afectiv de mama lui e altfel. Locul pe care 
ar trebui să îl ocupe partenera în inima unui BIAM e ocupat de mamă. Nu îţi 
este accesibil. 

Se retrage datorită faptului că îl presez? Nu. Se retrage fiindcă are fobie 
de angajament și fiindcă te confundă, în mod inconștient, cu mama lui. 
Totuși, dacă te-ai înfuriat și ai devenit agresivă în încercările de a-l face să-și 
asume un angajament, este posibil ca el să se retragă din cauza ta. Poate ar 
fi util să încerci o altă strategie de a-ţi exprima dorinţa de a vedea angajament 
din partea lui. De exemplu, ai putea clarifica limitele cu el, într-o manieră 
calmă și iubitoare. 

Cum îl pot face să fie mai implicat? Nu poţi. Ambivalenţa lui nu are 
legătură cu tine și nu o poţi repara direct. Totuși, dacă îl înţelegi și ai răbdare 
(cu condiţia ca el să lucreze la problemele legate de înlănţuirea afectivă de 
mama sa), îl vei ajuta să te vadă într-o manieră pozitivă și sigură, nu ca obiect 
al sentimentelor sale proiectate. 

Ar trebui să îl presez să își gestioneze problemele legate de înlănţuirea 
afectivă de mama sa? Nu, nu ar trebui. Cu cât îl presezi și îl confrunţi mai 
mult, cu atât îl vei face să simtă că ești mama lui, că îl controlezi și că îi 
limitezi autonomia. Totuși, poate fi nevoie să îţi stabilești (sau să îţi 
restabilești) termenii de neîncălcat cu el, ca să înţelegeţi amândoi că, dacă nu 
se schimbă, nu poţi rămâne în relaţie. Fii onestă și iubitoare, dar nu-l presa la 
nesfârșit. Termenii de neîncălcat te scapă de nevoia de a-i reaminti în 
permanenţă. 

Să încerc să fiu înțelegătoare și de ajutor? Dacă te afli într-o relaţie 
negociată și lucraţi împreună la problemele legate de înlănţuirea lui afectivă 
faţă de mamă, o atitudine blândă și înțelegătoare poate fi foarte utilă pentru 
amândoi. Totuși, trebuie să ai grijă să nu transformi o atitudine înţelegătoare 
și de ajutor într-o formă de negare, pentru a evita conflictul de a-i spune ceea 
ce simți. 

Ce ar trebui să fac atunci când o lasă pe mama lui să se amestece între 
noi? Nu îl înfrunta direct. Trebuie să abordezi problema cu calm. Informează-l 
care sunt limitele tale. Explică, dar nu exploda. Atunci când limita este 
încălcată, explică limpede ce s-a întâmplat. De exemplu, spune-i: „Mă 
deranjează faptul că, din nou, ai lăsat-o pe mama ta să ne întrerupă. Te-am 


rugat să nu răspunzi la telefon atunci când suntem împreună. Cred că va 
trebui să te rog să mă duci acasă.” De asemenea, poţi alege să nu deschizi 
subiectul la momentul respectiv, ci să-l aduci în discuţie mai târziu, de 
exemplu într-o sesiune comună de terapie. 

Cum să am o relaţie cu mama partenerului meu, care este înlănţuit 
afectiv de ea? Trebuie să reţii că ea te va vedea drept o concurentă, drept o 
persoană care încearcă să-i „fure” fiul. Eşti o ameninţare. Prin urmare, nu poţi 
avea o relaţie normală cu ea, indiferent dacă îţi este soacră sau doar mama 
prietenului. Va trebui să păstrezi o distanţă respectuoasă. De fapt, ea îţi poate 
fi inamică, în mod evident sau pe ascuns, și poate depune eforturi pentru a îţi 
submina relaţia cu fiul ei. Trebuie să discuţi în mod explicit cu partenerul tău, 
care este înlănţuit afectiv de mama sa, despre modul în care vei gestiona 
situaţia. Este în regulă să îi ceri să îi spună mamei sale că nu dorește să audă 
comentarii negative despre tine. Dacă el nu e dispus să facă acest lucru, îi 
este loial ei, nu ţie. Acesta nu este un semn bun pentru relaţia voastră. 

Uneori, după ce ai stabilit o relaţie trainică, de lungă durată cu fiul ei, de 
exemplu o căsătorie, mama poate ceda în faţa realităţii și se poate hotări să 
înjghebe o legătură pozitivă cu tine. Poţi rămâne deschisă la această 
oportunitate, dar păstrează o distanţă respectuoasă. Nu încerca să fii prea 
apropiată de ea pentru a-ţi contracara teama că te va respinge sau că nu vei 
părea „drăguţă”. O mamă dominantă va avea tendinţa să se amestece dacă îi 
permiţi să se apropie prea mult. 

Ce să fac dacă umblă cu alte femei? Se întâmplă frecvent ca un BIAM să 
„țină legătura” cu alte femei, ca parte a comportamentului său de evitare a 
unui angajament deplin. Dacă bănuiești că iese cu alte femei, trebuie să-l 
întrebi deschis. Unele persoane cu tendinţa de control își trăiesc viaţa în 
minciună și „din floare în floare”. Dacă ești sigură că se întâlnește cu 
altcineva, dar nu recunoaște, este posibil să trebuiască să ai încredere în 
propria intuiţie. Stabilește o limită clară și, dacă situaţia nu se ameliorează, 
pune capăt relaţiei. 

Dacă bănuiești că iese cu alte femei, dar nu dorești să deschizi discuţia, 
ar trebui să mergi la terapie pentru a afla ce anume te împiedică să te 
protejezi. Cel mai probabil ai o problemă care te împiedică să înfrunţi faptul 
că ţi-a fost trădată încrederea. Vezi discuţia despre „trădarea legăturilor 
apropiate” din Capitolul 8. 


Când ar trebui să decid că pun capăt relaţiei? 


Trei situaţii te-ar putea determina să pui capăt relaţiei cu un BIAM: 
1. Partenerul refuză să recunoască sau să ia măsuri în ceea ce 


privește relaţia cu mama sa. 

2. lese cu alte femei și refuză să renunţe la ele și să caute ajutor. 

3. Istoricul tău personal sau resursele interioare nu îţi permit să rămâi 
alături de el o perioadă îndelungată, până la vindecare. 


Întrebări privind terapia 


lată cele mai frecvente întrebări pe care mi le adresează partenerele 
BIAM în legătură cu terapia, precum și sugestiile pe care le ofer de obicei. 

Cum să îmi determin partenerul să meargă la terapie? În primul rând, 
trebuie să recunoști divergenţele. Spune-i: „Noi doi avem câteva diferenţe de 
opinie în legătură cu relaţia cu mama ta și cu modul în care ne afectează 
relația noastră. Te iubesc și aș vrea ca relaţia noastră să continue. Ce zici 
dacă mergem să vorbim cu un specialist care să ne poate ajuta să rezolvăm 
problema? Putem primi o opinie din partea unui tert obiectiv.” Astfel, nu spui 
că îl consideri bolnav. Nu îl confrunţi cu privire la comportamentul faţă de 
mama lui, doar spui că aveţi diferenţe de opinie. Nu îl obligi să admită că a 
„greșit”. Într-o astfel de situaţie, vei adopta, probabil, o poziţie mai neutră 
decât ceea ce simţi cu adevărat. L-ai putea întreba dacă ar fi de acord să 
mergeţi la șase sesiuni de terapie, doar ca să vezi dacă acest lucru vă poate 
ajuta să comunicaţi. Astfel, folosești termenul neutru „să discutăm”, în loc de 
„să schimbăm”. 

În al doilea rând, ar trebui să găsești un terapeut de cuplu și să suni 
pentru a programa ședința la o oră care vă convine amândurora, astfel încât 
să nu aibă nicio scuză să nu se prezinte. Dacă nu vrea să meargă deloc cu 
tine, mergi singură ca să discuţi situaţia. El ţi se poate alătura la o ședință 
ulterioară. 

În final, poate că ar fi util ca el să meargă la terapie individuală. 
Povestea lui Sonny și Anne din Capitolul 1 ilustrează acest proces. 


Dacă recunoaște problema de la început, cel mai bine ar fi să-l convingi 
să meargă la terapie individuală imediat, iar după ce este lămurit cu ce se 
confruntă, să faceţi și ședințe comune. Cel mai des se întâmplă ca el să nu 
recunoască faptul că are o problemă, iar tu să-l convingi să vină cu tine să 
discutaţi despre „diferenţa de opinie”. 

Cum mă pregătesc pentru prima ședință comună? Desigur, te va 
preocupa participarea la prima ședință comună. Dacă faceţi mai întâi terapie 
individuală, iar apoi terapie comună, terapeutul ar trebui să vă ajute să 
înțelegeţi ce ar trebui să se întâmple astfel încât rezultatele să fie bune pentru 
tine, pentru partener și pentru relaţie. Explorează cu terapeutul tău 
posibilităţile pentru acea primă ședință. Următoarele întrebări și răspunsuri îţi 
vor arăta la ce te poţi aștepta. 

Ce se va întâmpla la terapia comună? Cel mai probabil, terapeutul va 
începe prima sesiune rugându-vă pe amândoi să vă exprimati divergenţele 
sub forma unor afirmaţii privind ceea ce simţiţi sau ceea ce observați. Cele 
mai folosite formule sunt: „Când faci asta, eu simt asta. Când discut despre 
asta, se întâmplă asta.” Un bun terapeut de cuplu vă va învăţa acest mod de a 
vă prezenta problemele chiar de la început. Poţi să-ţi exprimi și propriile 
sentimente în legătură cu relaţia, dar este posibil ca o astfel de atitudine să 
fie contraproductivă. 

Harville Hendrix descrie această abordare în cartea sa Getting the Love 
You Want: A Guide for Couples. Nu spui „E prea apropiat de mama lui. E 
băiatul mamei. E un bebeluș.” Spui, în schimb, „Sunt îngrijorată de faptul că 
relația soțului meu cu mama sa ne afectează căsnicia. Avem o diferenţă de 
opinie în legătură cu asta. Aș vrea să vă spun cum se vede și cum se simte 
asta din perspectiva mea.” 

În pofida pregătirilor, uneori un cuplu nu va face altceva decât să se 
plângă în timpul ședinței. Într-o anumită măsură, acest lucru este bun. Dar o 
furtună de nemulțumiri acumulate de-a lungul a zece ani este copleșitoare. 
De asemenea, este posibil să proiectezi în mod nedrept asupra partenerului 
tău aspecte din propriul trecut. Atunci când te implici într-un dialog de cuplu 
ar trebui să îţi ordonezi nemulţumirile astfel încât să le poţi aborda pe fiecare 
constructiv, nu pur și simplu să le reverși pe partener. 

Ce să fac cu furia mea justificată? Știu că este greu, dar trebuie să înveţi 
să-ţi foloseşti furia constructiv. Dacă îţi exprimi dezamăgirea aducând 
învinuiri, partenerul tău se va închide în propria carapace și nu va mai ieși. 
Încearcă să faci un pas în spate și să vezi totul din punctul său de vedere. E în 


impas. Nu e bărbatul care „nu vrea să vadă”, ci bărbatul care „nu poate să 
vadă”. Așa i s-a întâmplat și lui Sonny în Capitolul 1. Dacă insiști asupra 
faptului că are o problemă, vei câștiga bătălia exprimării sentimentelor, dar 
vei pierde războiul îmbunătățirii relaţiei. 

Terapeutul nu ar trebui să vă permită niciunuia dintre voi să atace, să 
critice sau să umilească. S-a demonstrat că relaţiile de succes sunt 
caracterizate de un nivel ridicat de comunicare pozitivă, chiar și în cazul 
dezacordurilor, după cum se arată în cartea The Seven Principles for Making 
Marriage Work de John Gottman și Nan Silver. 

O persoană atacată devine defensivă și nu este dispusă să facă 
schimbări sau compromisuri. Pe de altă parte, nu e util nici ca terapeutul să 
vă invalideze preocupările. Ar trebui să vă puteţi exprima toate sentimentele 
și îngrijorările. Terapeutul ar trebui să vă încurajeze să faceţi acest lucru, dar 
să nu vă lase să atacați sau să urlaţi. În caz contrar, va trebui să găsiţi alt 
terapeut. 

Totuși, furia ta este importantă. Poţi profita de energia pe care ţi-o 
oferă. Folosește-o pentru a stabili limite. Folosește-o pentru a vedea lucrurile 
clar. Folosește-o pentru a te motiva să îţi scrii planul relaţiei. 

Și dacă nu pot? Încerc să mă opresc, dar îmi tot vin în cap nemulțumirile 
din trecut. Ce să fac? Dacă nu reușești să depășești intensitatea 
resentimentelor și furia și să acţionezi constructiv, este momentul să mergi la 
terapie individuală. Depune eforturi pentru a-ţi prezenta durerea și furia într-o 
manieră responsabilă și constructivă. Poate că relaţia ta a stârnit sentimente 
din trecut care sunt proiectate asupra prezentului. Cu cât reacția este mai 
intensă și repetitivă, cu atât sunt mai mari șansele ca ea să declanșeze ceva 
în emisfera dreaptă a creierului, exprimând sentimente îndelung reprimate. 
Aceste reacţii intense și repetitive sunt indicatori de diagnostic (semnale de 
alarmă), ce le arată terapeuţilor că reacţia vine din trecut. 

Poate că îţi amintești de ceva din copilărie, când cineva te-a rănit sau 
te-a trădat. Deoarece energia actuală se revarsă asupra partenerului tău, 
energia din trecut îl poate avea ca obiect pe tatăl tău. De asemenea, ea se 
poate datora și unei relaţii de subjugare fată de propria mamă. Îi spui 
partenerului, apoi trebuie să îi spui iar și iar și iar. Motivul pentru care nu poţi 
renunţa la asta în prezent este deoarece persoana care trebuie să te audă și 
să îţi răspundă nu este acolo. 


Atunci când simţi că, orice ar face partenerul tău, nu este suficient — 
chiar dacă demonstrează că se schimbă - este posibil să proiectezi 
sentimente din trecut. 

În consilierea de cuplu, pentru a ajuta partenerii la stabilirea unui punct 
de vedere care include trecutul, aș putea spune: „Mi se pare că ești cu 
adevărat supărată și nu poţi renunţa la gândul ăsta, mi se pare că ai o fixaţie. 
La ce crezi că se referă fixaţia asta? Eşti cumva speriată că nu își va rezolva 
niciodată problema?” Apoi m-aș putea adresa partenerului: „Vezi cât de mult 
îi pasă de relaţia dintre voi? Poţi să o liniștești arătându-i că ești pregătit să 
privești problema cu seriozitate?” 

Dacă el este pregătit să se autoanalizeze și să lucreze la problemele 
legate de înlănţuirea afectivă de mama lui, dar ţi se pare că această încercare 
nu reprezintă un efort suficient, te-aș putea întreba de unde provine această 
dificultate de acceptare din partea ta. Te-aș ruga să îţi transformi 
nemulțumirile în îngrijorări, spunându-i partenerului tău: „Mă îngrijorează 
faptul că relaţia cu mama ta va interveni între noi” și „Observ că, atunci când 
se întâmplă asta, mă tratezi așa.” Această schimbare a punctului de vedere 
diferă faţă de o reacţie critică și furioasă. 

Înţeleg că îţi cer mult. Poate că ai făcut față comportamentului frustrant 
și enervant al unui partener BIAM timp de ani de zile. Este de înţeles că ai 
devenit furioasă și nemulțumită. Poate că ţi se pare că au trecut zece ani 
degeaba și ai atât de multe resentimente încât îţi este greu să treci peste ele. 
Acesta e un moment cheie pentru tine. Dacă nu poţi încerca să renunţi la 
aceste resentimente perpetue, ti-ar putea fi greu să înţelegi schimbările 
pozitive care au loc. Este posibil să trebuiască să pleci pentru a evita o relaţie 
cronic distantă, de opoziţie sau de dispreţ, să îţi oferi șansa să jelești 
pierderile pentru ca apoi să începi de la zero. 


Când te confundă cu mama lui 


Atunci când îţi răspunde cu furia, distanţarea și ambivalenţa pe care 
le-a simţit în copilărie — sau, mai degrabă, pe care nu și-a permis să le simtă 
în copilărie - te confundă cu mama lui. Sonny din Capitolul 1 se purta așa cu 
Anne. Cum se poate întâmpla acest lucru? Clientul meu Mike îţi va descrie 
această experienţă. 


leșeam cu Alice. Avusesem greutăţile noastre, dar lucrurile mergeau 
destul de bine. Ne vedeam de două-trei ori pe săptămână. Ne tineam de mână, 
făceam dragoste, ieșeam în oraș, ne distram, mergeam la film. Îmi aduc aminte 
foarte clar de o zi anume. Făcuserăm dragoste în ziua precedentă. Ne 
ținuserăm de mână. Făcuserăm ceea ce făceam de obicei. Între întâlnirea 
respectivă și întâlnirea următoare, care s-a întâmplat după două zile, m-a sunat 
mama. A fost una dintre acele predici pline de învinuiri, de tipul 
ce-am-făcut-să-merit-asta. Eram obișnuit cu ele și n-am crezut că mă va afecta 
prea tare. Dar apoi Alice m-a luat de mână în timp ce mergeam pe stradă și 
n-am avut chef să o tin de mână mai mult decât aș fi avut chef să sar într-o 
prăpastie. Pur și simplu n-am putut să o ţin de mână. Mi se părea dezgustător. 
Eram furios pe ea și nu știam de ce. Dintr-o dată, totul se schimbase, iar eu nu 
aveam ce să fac. La putin timp după asta ne-am despărțit. 


Povestea lui Mike este o descriere clară a modului în care o întâlnire cu 
mama poate afecta sentimentele unui BIAM faţă de prietena sau de soţia sa. 
Dar poate fi „stârnit” în acest fel chiar dacă mama nu îl sună. Întâlnirea poate 
fi în mintea lui. De unde poţi știi când primește o astfel de vizită mentală din 
partea mamei? Cel mai bun semn este o schimbare subită a sentimentelor lui, 
o retragere sau o izbucnire rapidă „nemotivată”. 

Cel mai bun mod în care te poţi apăra de această proiectare a 
sentimentelor partenerului tău este să înţelegi că proiectează, asupra ta, 
sentimentele pe care le are pentru mama lui. Poate fi util să înţelegi acest 
lucru, ca să nu absorbi integral această forță a proiectării sentimentelor. 
Puteţi învăța amândoi să priviţi lucrurile din perspectiva corectă. Atunci când 
el face o astfel de proiecţie, îi poţi spune: „Mă doare când spui asta. Nu am 
făcut nimic ca să provoc asta. Dacă vrei să discutăm altădată, spune-mi." 
Uneori le sugerez clienţilor să-și închipuie că au în mână un panou de 
plexiglas, așa cum au polițiștii, ca să oprească proiecţiile. 

Conștientizarea îţi permite, de asemenea, să dai dovadă de sensibilitate 
și de blândeţe atunci când partenerul își revine după întâlnirea cu mama lui. 
Blândeţea, în antiteză cu presiunea sau cu confruntarea, îl va ajuta să te 
diferenţieze de mama lui. Idealul este ca el să fie conștient de tendinţa lui de 
a proiecta. Apoi, amândoi puteţi fi de aceeași parte a baricadei atunci când el 
își revine. 

Terapia de cuplu este un loc bun pentru lămurirea situaţiei după o 
întâlnire în care el te-a asimilat cu mama lui. Dacă nu își dă seama ce face, 


trebuie să-și dea seama. O conștientizare mai bună este o forță puternică de 
vindecare. 

Dacă nu caută ajutor, sunt mici șansele ca relaţia voastră să se 
schimbe în bine. Poveștile lui Sonny și Anne (Capitolul 1), Sam și Carol 
(Capitolul 5) și Warren și Judy (Capitolul 6) sunt exemple ale modului în care 
mai multe cupluri s-au apropiat cu succes, fiind mai conștiente și, prin 
urmare, îmbunătăţindu-și relaţia. Tony și Elizabeth (Capitolul 3) s-au despărţit 
fiindcă Tony nu și-a putut gestiona problemele, iar Elizabeth nu era dispusă 
să trăiască într-o relaţie defectuoasă. Freddy (Capitolul 7) a văzut lucrurile 
clar și a hotărât că trebuie să divorțeze atunci când și-a dat seama că Angela 
nu va evolua odată cu el. 


Propriile tale dificultăţi 


Se întâmplă des ca partenera unui BIAM să aibă propriile ei probleme. 
Uneori descopăr că partenera unui astfel de bărbat a trecut ea însăși printr-o 
experienţă de subjugare, față de propria mamă, faţă de tatăl ei sau faţă de 
amândoi, și că este posibil ca ea să își evite propriile sentimente de acest gen 
proiectându-le asupra partenerului. 

Faptul că problemele individuale ale partenerilor sunt „alese” să creeze 
cel mai mare potenţial de conflict, dar și cel mai mare potenţial de vindecare 
este un clișeu al terapiei relaţiilor. Acest aparent paradox este recunoscut de 
Harville Hendrix în abordarea sa asupra terapiei relaţiilor numită Imago. De 
exemplu, o femeie se poate căsători cu un bărbat care are unele trăsături 
negative ale tatălui ei, deși a jurat că nu va face asta niciodată. La rândul său, 
bărbatul a ales o femeie care are unele dintre cele mai rele caracteristici ale 
mamei lui. Căsătoria conduce la conflicte, dar aceste conflicte sunt mesaje 
din trecut care lămuresc ce aspecte trebuie vindecate la fiecare partener. 
Terapia Imago susţine că această întrepătrundere a problemelor partenerilor 
este un element de bază al procesului de recuperare, după cum se arată în 
cartea lui Hendrix, Getting the Love You Want. 

Conform principiilor integrităţii și pragmatismului, trebuie să ţii cont de 
propria contribuţie la problemele care îţi îngreunează relaţia. Întotdeauna este 
o idee bună să îţi analizezi propriul trecut - și propriile relaţii din trecut — 
pentru a depista sursele de provocări. „Vina”, ca provocare în relaţii, rareori 


aparţine doar unui singur partener, deși se întâmplă des ca partenerul celălalt 
să creadă acest lucru. 


Falsa promisiune a situaţiei de a fi „cealaltă femeie” 


Îţi mai aduci aminte de Martha din capitolul precedent, „cealaltă femeie” 
a lui Robert? Ea credea că Robert va rămâne cu ea fiindcă era foarte amabil și 
o iubea cu adevărat. Asta era o iluzie. Acţionau forţe inconștiente puternice, 
iar ea nu avea cum să realizeze o schimbare atât de profundă în partenerul 
său înlănţuit afectiv de mamă. 

Ea își crease o imagine falsă a disponibilităţii lui. El îi declarase iubirea 
eternă, pe care nu o putea avea cu soţia lui. Ceea ce Martha nu a văzut a fost 
că ea urma să devină femeia de care el voia să scape după divorţ, atunci 
când ea a început să vrea ca el să își asume un angajament. lubitul dedicat și 
pasional era doar o mască a sinelui fals al lui Robert. 

Consecințele au fost negative pentru Martha din mai multe puncte de 
vedere. A contribuit la a provoca daune semnificative, făcând rău unei femei 
nevinovate și copiilor acesteia. Nu a obţinut ceea ce i se promisese. Robert îi 
spusese că ea era „singura” femeie pentru el, dar nu a mai fost atât de sigur 
odată ce ea a devenit disponibilă. Iluzia comună de dragoste și libertate s-a 
prăbușit în faţa realităţilor crude ale „obligaţiei de loialitate”. 


Îmbunătăţiți relația sau lăsaţi-o să se termine 


Nu aștepta pasiv, în speranţa că lucrurile se vor îmbunătăţi. la măsuri 
pentru a-ţi îmbunătăţi relaţia. Proactivitatea te va conduce la răspuns. Fie 
relaţia va deveni mai bună, fie vei înţelege că este nevoie să se încheie. 
Oricare dintre concluzii va fi mai bună decât să rămâi în cumpănă și să nu știi 
ce poţi face. Toate poveștile din Capitolele 1 - 7 descriu modul în care diferite 
persoane au confruntat această decizie. 

Solicitaţi ajutor profesionist competent. Problemele partenerului tău 
înlănţuit afectiv de mamă sunt bariere în calea comunicării și a acţiunii. Poate 
că ţi se va părea imposibil să le depășești pe cont propriu. 


Precizează-i foarte clar ce anume dorești. Notează acest lucru în planul 
relaţiei și discută cu el. Compromisul este în regulă atât timp cât nu îţi trădezi 
nevoile fundamentale. Stabileşte termene limită pentru progres. Teama că nu 
te iubește destul pentru a se schimba nu ar trebui să fie un obstacol. A păstra 
o relaţie proastă este, deseori, mai rău decât a-i pune capăt. 

Urmărește-ţi în mod activ propria dezvoltare personală. Factorul 
esenţial pentru crearea unei relaţii de succes este cât de dispuși și de capabili 
sunteţi amândoi să vă gestionaţi problemele într-un cadru terapeutic. 


® 
Fiindcă o mare parte a acestei cărți s-a axat pe disfuncțiile mamelor și 


ale taţilor, cred că este important să abordăm, în capitolul următor, cum ar 
trebui să se comporte un părinte bun. 


Îngerii păzitori 
A fi părinte este o misiune spirituală 


„.. cea mai bună apărare pentru sănătatea fizică, psihică şi spirituală a 
copilului nu este în primul rând atenția acordată copilului, ci dragostea 
nelimitată a părinţilor, a unuia pentru celălalt. 


— Henri Nouwen, Intimacy 


Părinţii au misiunea spirituală de a fi îngeri păzitori în viaţa copiilor lor. 
Atunci când părinţii uită de această misiune spirituală și își folosesc copiii în 
mod egoist, copiii pot dezvolta răni emoţionale semnificative și permanente. 
Părinţii trebuie să fie dispuși să facă orice e nevoie, inclusiv să meargă la 
terapie, pentru a se ridica la înălțimea așteptărilor, ca și cum ar fi cea mai 
importantă misiunea din viaţa lor — ceea ce și este. 

Relaţia de subjugare emoţională a fiului faţă de mamă este o inversare 
a scopului și a semnificației misiunii de a fi părinte. O mamă singură, 
supărată, rănită se alimentează cu dragostea fiului ei pentru a-și rezolva 
problemele emoţionale. Ea se agaţă de „soluţie”, chiar și atunci când copilul ei 
se străduiește să nu mai fie manipulat. O astfel de mamă încalcă esenţa 
mandatului ei spiritual. 

Și tatăl are o responsabilitate sacră. El nu trebuie să-și abandoneze 
postul. Dacă observă că se dezvoltă o astfel de relaţie de subjugare, trebuie 
să intervină. Trebuie să lucreze împreună cu soția lui pentru a păstra legătura 
maritală care le protejează copilul. El trebuie să spună: „Stai puţin. Avem o 
responsabilitate. Nu putem pur și simplu să facem ce vrem.” 

Nimic din ceea ce spun în acest capitol nu ar trebui interpretat în sensul 
că nu cred că părinţii ar trebui să fie părinţi. Copiii au nevoie de îndrumare și 
de limite. Părinţii, ca îngeri, tot stabilesc limite pentru comportamentul 
copiilor lor. Tot spun „nu” atunci când e nevoie. Eu nu vorbesc despre a fi 
permisiv. 


Perspectiva mea este una spirituală: Sensul noţiunii de părinte este unul 
angelic. Copiii nu sunt o „comoară găsită” pe care o putem exploata. Părinţii 
trebuie să asigure protecţia fizică, emoţională și spirituală a copiilor lor. 

În acest capitol vom analiza în ce mod poate o mamă să evite să-și 
subjuge fiul. Ofer recomandări precise atât pentru mamă, cât și pentru tată. 
Există două instrucţiuni de bază pentru mamă: aceasta ar trebui să înveţe 
să-și vadă fiul ca pe o persoană separată și ar trebui să-și gestioneze propriile 
nevoi fără a se folosi de fiul ei pentru sprijin emoţional. Tatăl o ajută pe mamă 
să fie mai conștientă dacă alunecă în panta subjugării emoţionale fără să-și 
dea seama. El îi oferă sprijin emoţional. Și, cel mai important, își ajută fiul 
rămânând prezent pentru el. 


Mama care subjugă și mama care e destul de bună 


Mama care subjugă emoţional - neglijată, abuzată sau subjugată ea 
însăși — personalizează reacţiile copilului ei. Ea este reactivă, nu atentă. Ea e 
agitată atunci când trebuie să îndeplinească nevoile bebelușului. Ea simte că 
are resurse limitate. Îi spune copilului: „Plângi prea mult. Tocmai te-am hrănit. 
Nu știu ce să fac cu tine. Ce mai vrei acum?” Chiar și în cazul unui nou-născut, 
simte un fel de competitivitate geloasă, ca și cum bebelușul i-ar răpi ceva. 
Mama care subjugă dă dovadă de puţină toleranţă față de nevoile 
bebelușului. În frustrarea ei, ea simte „Nu am decât atât de dat și tocmai ţi-am 
dat tie tot”. Întotdeauna totul este „despre ea”, nu despre copilul ei. 

Mai mulţi autori folosesc sintagma „destul de bună” pentru a sugera că 
o mamă, un tată sau o familie nu trebuie să fie „perfecţi” atât timp cât stilul de 
a fi părinte este, în esenţă, sănătos. 

Psihologii au multe exemple de părinţi distrugători în dosarele lor. 
Familiile destul de bune nu sunt caracterizate de aceste modele distructive și 
dau naștere unor copii care nu sunt afectaţi emoţional. Voi folosi ocazional 
această sintagmă în sensul său popular, fără să încerc să ofer o definiţie mai 
clinică. 

O mamă care este destul de bună poate tolera solicitările copilului ei 
mult mai mult decât mama care subjugă emoţional. O mamă destul de bună 
este mai atentă și mai deschisă la a-și ajuta copilul să își regleze 
nemulțumirile. Pentru mama destul de bună, plânsetele bebelușului devin un 
limbaj pe care încearcă să îl înțeleagă: „Ți-e foame? Eşti ud?” O mamă bună 


poate fi provocată; toţi părinţii devin epuizați la un moment dat. Dar una e să 
spui „Sunt obosită; nu mai pot să fac asta” și alta e să spui „Tocmai ţi-am dat 
ceva și vrei și mai mult! Nu mă mai deranja.” Mama care subjugă e deranjată 
de faptul că nevoile bebelușului par să nu înceteze niciodată. 

Mama care subjugă vrea atenţia copilului și reacţionează dur, indignată, 
atunci când copilul nu i-o oferă. Dacă copilul plânge, mama devine agitată. 
Reacţia ei este: „Nu o iubești pe mami?” Când copilul gângurește și e atent, 
mama îl folosește pentru a se calma. Are senzaţia că este o mamă bună, iar 
acest sentiment eclipsează faptul că are un bebeluș fericit. 

Într-o anumită măsură, o astfel de reactivitate este normală, naturală și 
sănătoasă pentru o mamă. Situaţia devine patologică atunci când mama 
exprimă și dă dovadă de (1) impacienţă cronică și repetitivă, precum și o 
senzaţie de limitare a resurselor emoţionale și (2) senzaţia că are nevoie să o 
adore copilul mai mult decât îl poate adora ea pe el. E supărată, chiar 
furioasă, atunci când își dă seama de copil că nu-i răspunde așa cum dorește 
ea. 

Mai târziu, când copilul vrea să exploreze, mama care subjugă va fi 
foarte agitată din acest motiv. Nu îl poate lăsa să umble liber. Are nevoie de 
el să rămână aproape. Îi spune lucruri precum: „Nu merge prea departe. O să 
te rănești. Stai lângă mami.” Ea spune lucrurile acestea chiar dacă copilul nu 
este în pericol. După cum am sintetizat deja în Capitolul 8, copilul va simţi 
vină și rușine pe măsură ce mama insistă ca el să se plieze după nevoile ei. 
Copilul învaţă să se simtă nesigur pe el, atunci când vrea să-și urmeze 
impulsul natural de a fi curios și de a investiga lumea departe de mama. 
Devine inhibat și timid. John Bowlby, psihiatru specializat în dezvoltare, a 
efectuat cercetări extinse privind capacitatea mamelor de a funcţiona ca un 
refugiu pentru un copil în explorare. El observă că, fiindcă un băiat subjugat 
emoţional este descurajat să exploreze lumea departe de mama sa, acesta 
ajunge să creadă că niciodată nu se va putea descurca singur (parafrază din 
cartea A Secure Base, p. 150). 

Principiul esenţial pentru a avea grijă de un copil este adaptarea. Mama 
ar trebui să se adapteze la nevoile copilului, nu la propriile nevoi. 

Ce poate face o mamă pentru a se adapta mai mult la nevoile copilului 
ei? Deseori recomand cursuri sau cărţi pentru părinţi, astfel încât mamei să îi 
fie clar de ce anume are nevoie bebelușul. 

Totuși, dacă mama încearcă în mod cronic sentimente de durere, de 
furie sau de ranchiună care nu o lasă să răspundă la ceea ce știe că are 


nevoie bebelușul, recomand terapia. De asemenea, poate fi util ca mama să 
caute sprijin și îndrumare de la mame cărora adaptarea li se pare firească și 
plăcută. 

Când copilul se face mai măricel, este util să îți dai seama că toţi copiii 
trec printr-un proces în care au nevoie să vină și să plece. Ei trebuie să 
renunţe cu curaj la siguranţa pe care le-o oferă părinţii și apoi să poată reveni. 
O mamă ar trebui să-și lase fiul să revină fără a exploata acest lucru pentru 
nevoile proprii și ar trebui să-l lase să plece din nou mai târziu, când are 
nevoie. Ea poate găsi sprijin discutând cu o prietenă sau cu un terapeut 
despre felul în care o face să se simtă plecarea fiului său. Chiar și mamele 
destul de bune vor simţi o pierdere atunci când fiii lor se îndepărtează. 

Mama destul de bună tolerează mai bine explorările copilului. Ea îl 
supraveghează fără a-i inhiba reacţiile. Ea ar putea spune: „Chiar mi-a plăcut 
cum ai învăţat să te joci cu prietenul tău.” Sau „Mi-a plăcut cum te-ai dus să 
se uiţi la fluturi în grădină.” Ea se bucură de independenţa lui și, de asemenea, 
îi permite să se întoarcă și să caute confortul în braţele ei. Ea îl alintă când se 
simte speriat sau agitat și își deschide braţele pentru a-l lăsa să plece atunci 
când vrea să exploreze din nou. 

În unele zile, băieţelul tău va uita cum să se lege la șireturi și va trebui 
să-l ajuţi. Apoi, când va vrea să plece din nou să cucerească lumea, îţi vei 
aminti cât de liniștitoare ţi se părea dependenţa lui. 

Vei simţi nevoia să-l folosești pentru a umple acea parte goală din 
sufletul tău. Va trebui să reziști și să-ţi satisfaci nevoile în altă parte. Reţine că 
prețul pentru băieţelul tău va fi prea mare și, în plus, nu va fi niciodată destul 
pentru a-ţi umple golul din suflet. Ai dreptul, nevoia și responsabilitatea de a 
te vindeca singură. Și poţi face acest lucru fără a exploata dependenţa fiului 
tău. 


Ce să fac ca să nu îmi subjug fiul? 


Am fost invitat la un post TV local pentru a discuta despre relaţia de 
subjugare emoţională mamă-fiu. Era puţină lume în public, așa că oamenii de 
la postul de televiziune au trimis câţiva membri ai personalului tehnic și 
administrativ ca să umple platoul. Mi-am încheiat intervenţia și plecam atunci 
când am fost oprit de Sally, o membră a personalului: 

„Vă rog”, mi-a spus ea. „Trebuie să vorbesc cu dumneavoastră.” 


Avea ochii în lacrimi. Am găsit un loc liniștit în care să ne putem așeza. 

„Soţul meu era alcoolic. S-a bătut cu cineva la serviciu și l-au concediat. 
Apoi rămânea pe acasă în fiecare zi bând bere și nu își căuta alt serviciu. Așa 
că l-am dat afară.” 

Am dat din cap. 

„Charlie e atât de dulce. Are cinci ani. Întotdeauna spun că e cel mai 
bun prieten al meu. Facem lucruri împreună. Mă ascultă când vorbesc. Nu mă 
înțelege, dar mă ascultă. Mergem la Mc Donald's și apoi la film. Nu îl 
deranjează dacă e un film care-mi place mie.” 

„Charlie e băieţelul dumneavoastră?” 

Ea a dat din cap. „Aţi spus că nu ar trebui să fie cel mai bun prieten al 
meu. Că i-ar face rău. Chiar așa e?” 

„E mai bine pentru el să-i fiți doar mamă, nu prietenă. Va trebui să aveţi 
grijă de el și să aveţi grijă de dumneavoastră separat.” 

„Cum fac asta?” 


® 


Mamele băieților de toate vârstele mă întreabă acelaşi lucru, dar mai 
ales mamele băieților mici. De regulă le ofer următoarele recomandări, într-o 
formă sau alta. 

Un băiețel va vrea să aibă grijă de mama lui în mod natural, mai ales 
dacă o vede nefericită și singură și că nu are pe altcineva. Va vrea să facă 
acest lucru, dar dacă depinzi de el pentru sprijinul tău emoţional îi poţi face 
rău, impunându-i o sarcină pentru care nu este pregătit. Dacă ţi se pare că se 
poate întâmpla acest lucru, trebuie să îi spui clar: „Nu e treaba ta să ai grijă de 
mine.” Trebuie să îi repeţi acest lucru oricând încearcă să facă asta. Repetă-i: 
„Mama e bine. Nu trebuie să ai grijă de mine.” Acest lucru va fi greu, fiindcă e 
drăguţ să ai un băieţel care încearcă să fie de ajutor. Dacă spui aceste lucruri 
cu voce tare, îţi va fi mai clar și ţie și îl vei linişti și pe el. 

În pofida avertismentelor din paragraful anterior, este important să poţi 
analiza cu obiectivitate modul în care răspunzi preocupărilor fiului tău. Dacă 
ești sigură că nu depinzi de el pentru a-ţi satisface nevoile emoţionale 
neîmplinite, îngrijorarea lui pentru tine este sănătoasă și nu trebuie 
descurajată. Așa va învăţa empatia. Ce trebuie să eviţi este să depinzi de el 
ca să te simţi bine din punct de vedere emoţional. 


O mamă ar trebui să facă tot posibilul să fie conștientă de ceea ce se 
întâmplă cu fiul ei. Se descurcă bine la școală, atât social cât și academic? 
Rămâne singur acasă deseori sau are lucruri de făcut? Se „îimbolnăvește” des 
și nu vrea să meargă la școală? Pare prea concentrat pe tine (mama lui)? 
Poate că nu va spune multe despre aceste lucruri, chiar dacă este întrebat, 
însă ar trebui întrebat oricum. Important este ca mama să fie cât mai 
conștientă. Atenţie: fii conștientă de semnele verbale sau nonverbale pe care 
ţi le transmite fiul tău cu privire la faptul că întrebările tale încep să fie 
exagerate. Respectă-i dreptul la intimitate, atât în baie, cât și la nivel 
psihologic. 

E normal ca o mamă singură să fie afectată de singurătate. Ar trebui să 
privească această situaţie drept o nevoie de companie din partea adulţilor, pe 
care și-o poate satisface împreună cu alţi adulţi. Dacă nu are adulţi disponibili 
acasă, își poate împlini aceste nevoi la biserică, în cluburi, la alte activităţi cu 
adulţi, chiar și la serviciu. Prietenii pot fi de mare ajutor pentru gestionarea 
singurătăţii. 

Atunci când o mamă petrece timp cu băieţelul ei, ar trebui să se axeze 
pe activităţile și nevoile lui, indiferent dacă e vorba despre teme sau despre 
un program de televiziune. Ar trebui să-l încurajeze să se joace cu prietenii lui. 
Nu ar trebui să-l folosească drept însoțitor la activităţi de adulți. Niciodată nu 
trebuie să fie misiunea fiului să vindece rănile emoţionale ale mamei sale, să-i 
ușureze povara singurătăţii sau să o asculte atunci când își deapănă 
frustrările. 


Dragostea firească dintre o mamă și fiul ei 


Există și o altă faţă a monedei. O mamă ar trebui să încerce să 
protejeze relaţia firească de dragoste pe care o are cu fiul ei. Nu ar trebui să o 
suprime de teamă că îl va răni. Nu este patologic ca o mamă și fiul ei să se 
bucure de timpul petrecut împreună, atât timp cât mama păstrează limitele 
de siguranţă. 

Un băieţel de vârsta lui Charlie se va juca deseori că este iubitul special 
a mamei sale, un soţ închipuit, fără a vrea sau a putea să îndeplinească de 
fapt acest rol. O mamă destul de bună știe acest lucru și își lasă copilul să se 
joace, înțelegând că trebuie să își pregătească psihicul pentru propriile relaţii 
adulte. Mama știe că acest lucru este pentru băieţel, nu pentru ea. Știe că el 


nu este pregătit să fie partenerul unei femei adulte. Chiar dacă se simte 
singură și neîmplinită, știe că trebuie să găsească alţi adulţi pentru a-și 
împlini aceste nevoi. 

Chiar dacă un băiat își dorește, în mod natural, să fie soțul mamei sale, 
el acceptă, în final, că acest lucru este imposibil, dacă tatăl lui este prezent. 
Se străduiește să-și învingă tatăl, însă, pentru sănătatea lui emoţională și 
fericirea lui viitoare, trebuie să piardă lupta. Va învăţa că ea îi poate fi mamă, 
dar este soţia tatălui său. O legătură bună între mamă și tată evocă în mod 
natural limitele emoţionale corecte din punct de vedere psihologic. În caz 
contrar, este nevoie de acţiuni mai conștiente din partea mamei pentru ca 
mediul familial să fie sănătos pentru băiat. 


Cum îl va ajuta pe fiul tău 
să intre în contact cu alţi bărbați 


Contactul cu alţi bărbaţi - bunici, unchi și alte rude de sex masculin, 
antrenori și profesori — îl poate ajuta pe băiat să își stabilească identitatea 
masculină, mai ales dacă, în unele dintre aceste relaţii, bărbatul dă dovadă de 
un interes deosebit pentru copil, păstrând totodată limitele corespunzătoare 
adult-copil. La fel ca în relaţia cu mama sa, nu este sănătos ca un băiat să 
încerce să aibă grijă de nevoile fundamentale ale unui adult, chiar dacă „vrea”. 
Pentru un adult, a fi în preajma unui copil reprezintă un act de dăruire. 
Plăcerea de a fi în preajma unui copil este plăcerea de a ajuta la dezvoltare. 
Este plăcerea grădinarului de a ajuta ceva să crească. Deseori, persoanelor 
narcisiste le este greu să se bucure de prezenţa copiilor, cu excepţia cazului 
în care copiii le admiră. 

Totuși, contactul cu bunicii, unchii, profesorii și alţi mentori de sex 
masculin - indiferent cât de adecvat și de util este pentru dezvoltarea 
identităţii masculine pozitive a băiatului — nu poate crea limita sănătoasă de 
intimitate cu un adult care face ca subjugarea mamă-fiu să fie imposibilă. (A 
se vedea figurile 5.1 și 5.2. din Capitolul 5) Dacă mama nu este într-o relaţie 
stabilă cu un bărbat, ea va trebui să ia măsurile suplimentare pe care le-am 
descris în acest capitol. Cu mai multă atenţie și grijă, ea poate și va reuși să 
nu își subjuge fiul. 


Actriţa Kate Hudson (fiica lui Goldie Hawn) a explicat în mod elocvent 
cât de importantă este pentru copii o legătură puternică între mamă și tată, 
într-un interviu pentru The Reader's Digest: „(...) părinţii noștri plecau în 
vacanțe de cuplu. Ştiam cât de importantă este relaţia dintre ei, că relaţia 
dintre ei este fundamentul familiei noastre. Deci, când îi vedeam că pleacă 
două zile împreună, știam că se iubesc. Nu ne plăcea că pleacă, dar știam că 
erau două persoane care aveau nevoie să se iubească, ceea ce era 
extraordinar. Te inspiră să ai și tu asta în viaţa ta.” 


Rezumat: Cum să eviţi să-ţi subjugi emoţional fiul 


1. Fii conștientă. Fiul tău își va dori în mod natural „să aibă grijă de 
mami”, mai ales dacă simte că ești singură și nefericită. Apreciază 
relaţia de dragoste dintre voi doi, dar nu o exploata. 

2. Fii fermă. Trebuie să îi spui în mod explicit băiatului: „Nu e 
treaba ta să ai grijă de mine”. Repetă-i acest lucru de fiecare dată 
când îl vezi străduindu-se să găsească un mod de a te face să te 
simţi mai bine. Asigură-te că înţelegeţi amândoi. 

3. Împlinește-i nevoile. Lăsă-l să se joace cu prietenii lui. Dacă 
petrece mai mult timp singur, ajută-l să-și găsească prieteni cu care 
să se joace. Când ai „timp special” de petrecut cu el, axează-te pe ce 
îi place lui, sau pe ce are el nevoie, nu întotdeauna pe ceea ce vrei sau 
ai nevoie tu. 

4. Caută sprijin emoţional din partea altor adulți. Caută compania 
unor adulţi care să te poată sprijini emoţional, atât în interiorul, cât și 
în afara casei, inclusiv la grupuri de suport și la terapie. Nu-ţi „vărsa” 
niciodată ofurile legate de relaţia sau de necazurile tale în fața 
băieţelului, chiar dacă ţi se pare că își dorește să te asculte. 

5. Stabileşte limite sănătoase. Dacă ai un bărbat sănătos 
emoţional în viaţa ta, sunt șanse mari ca să nu devii dependentă 
emoţional de băieţelul tău. În caz contrar, ajută-l să înţeleagă că nu 
trebuie să fie și nici nu poate să fie „bărbăţelul mamei”. 


Tatăl destul de bun 


Un băiat are nevoie de un tată prezent și atent. Această nevoie începe 
încă de la naștere, deși nou-născutul este mai strâns legat de mamă. Spre 
vârsta de cinci ani, nevoia de tată se intensifică. Băieţelul își dorește în mod 
natural să petreacă mai mult timp cu tatăl și părăsește, ca să spunem așa, 
tărâmul mamei. Steve Biddulph prezintă următoarea evoluţie în cartea Raising 
Boys: Why Boys Are Different — And How to Help Them Become Happy and 
Well-Balanced Men: Un băiat este atașat în principal de mamă până la vârsta 
de cinci ani, de tată între cinci și doisprezece ani, iar apoi de mentori. Dacă 
tatăl este absent sau distant atunci când băiatul are între cinci și doisprezece 
ani, băiatul va resimţi puternic nevoia de tată în jur de doisprezece ani. Va 
căuta cu disperare mentori de sex masculin și este posibil să nu facă 
întotdeauna cele mai bune alegeri. Va fi deosebit de vulnerabil în fața 
abuzurilor unor bărbaţi care îi pot trăda încrederea. 

Desigur, tatăl nu poate pur și simplu să apară atunci când băiatul face 
cinci ani și să preia sarcinile mamei. El trebuie să fie o prezenţă constantă. 
Fiul meu Zachary, care tocmai a împlinit patru ani, se identifică în mod natural 
cu mine. În dimineaţa aceasta (când scriam aceste rânduri) a vrut să se 
îmbrace ca mine. A vrut să-mi schimb hainele ca să fiu îmbrăcat ca el. Am 
făcut-o cu bucurie. N-a împlinit cinci ani, dar are nevoie să fiu alături de el. 


Cum o pot ajuta pe soţia mea 
să nu ne subjuge emoţional băiatul? 


Dacă îţi e teamă că între fiul tău și soție (sau fosta soţie sau parteneră 
sau fosta parteneră) se dezvoltă o relație de subjugare emoţională, vorbește 
cu ea despre ceea ce observi. Explică-ţi îngrijorarea în legătură cu felul în care 
relaţionează cu fiul tău. Vezi dacă o poţi ajuta să înțeleagă că legătura ta cu 
băiatul nu este o ameninţare pentru ea și este valoroasă pentru el. 
Majoritatea mamelor care subjugă emoţional nu-și dau seama că fac acest 
lucru și sunt dispuse să reconsidere felul în care relaţionează cu băieţii lor. 
Dacă ţi se pare că nu reușești s-o faci să înţeleagă care este problema, vezi 
dacă este dispusă să meargă la consiliere cu tine pentru a discuta despre 
„divergenţă”. Acest lucru poate fi recomandat chiar dacă nu locuiești cu 


mama fiului tău. Am consiliat cupluri care au făcut terapie comună de dragul 
copiilor chiar dacă erau divorţate. Fii pregătit să faci faţă reacțiilor ei atunci 
când aduci pentru prima dată vorba despre subjugare. Este posibil ca ea să 
fie defensivă înainte să te poată asculta. 

Dacă mama care subjugă emoţional este complet necooperantă, 
situaţia este foarte greu de gestionat. În acest caz, tatăl ar trebui să caute 
consiliere de specialitate, atât psihologică, cât și juridică. 

Cealaltă situaţie, mult mai obișnuită, apare atunci când stresul și 
traumele din trecut au determinat-o pe mamă să tindă să își subjuge 
emoţional fiul și să se detașeze de soț, chiar în mod inconștient. Aici, tatăl 
poate interveni, atât la mamă, cât și la fiu. Această intervenţie va fi esenţială 
pentru a pune capăt subjugării și pentru ca fiul tău să nu devină un BIAM. 

Poţi fi îngrijorat de faptul că, dacă o presezi, riști să divorțaţi, iar în cazul 
unui divorţ îţi veţi lăsa fiul cu ea tot timpul. Acest lucru se poate întâmpla, dar 
nu îţi poţi permite să taci din acest motiv. Miza e prea importantă pentru fiul 
tău. Trebuie să fii pregătit să îţi înfrunţi soţia. Totodată, spune-i fiului tău că 
vrei să petreci timp cu el și că nu ai de gând să renunţi la asta. De regulă, 
reacţia extremă la care te aștepți nu are loc. De obicei, o mamă nu își dă 
seama că își subjugă fiul și va fi dispusă să te asculte. 

Asigură-te că nu te-ai înstrăinat de soţia ta. Petrece mult timp cu ea, ca 
să se simtă apreciată și să nu se mai simtă singură. Încurajeaz-o să se 
implice în activităţi cu prietenii sau într-o organizaţie unde oamenii 
socializează, de exemplu la biserică. Realizaţi o activitate de cuplu împreună 
cu alte cupluri. Atunci când adulţii interacționează cu alţi adulţi, scad șansele 
ca ei să apeleze la copii pentru a avea companie. 

Este posibil ca soţia ta să recidiveze în mod regulat către dependenţa 
faţă de fiul ei. Chiar dacă amândoi aveţi cele mai bune intenţii, pur și simplu e 
posibil ca ea să aibă această problemă. În acest caz, va trebui să îţi avertizezi 
fiul în mod constant. Când e suficient de mare, îi poţi reaminti: „Știu că uneori 
mama ta ţi se plânge prea mult și se amestecă prea des. Fac tot posibilul ca 
să nu se mai întâmple asta, dar nu pot să controlez chiar tot. Vreau să știi că 
nu e drept faţă de tine. Ai dreptul să știi asta.” Îl poţi ajuta să vadă realitatea 
fără a-i denigra mama. Spune-i: „Chiar dacă te simţi vinovat, vreau să ieși și 
să te distrezi cu prietenii tăi orice ar fi. Mama ta nu vrea ca tu să nu ai 
prieteni. Eu o să discut în continuare cu ea și o să fac tot ce pot.” 

Asigură-te că îi oferi uneori atenţie exclusivă. Nu te lăsa atât de 
preocupat de serviciu sau de pasiunile tale încât să îl ignori atunci când 


sunteţi împreună. Are nevoie de mai mult decât de șansa de a se afla în 
prezenţa ta. Trebuie să știe că ești conectat cu el și că interesele lui 
primează. Chiar dacă este copleșit de mama lui, știe că tu îi ești salvarea. Are 
nevoie să petreacă timp cu tine și să fii conectat la nevoile lui, nu doar la cele 
proprii. 

Chiar și dacă nu locuiești cu fiul tău, tot trebuie să încerci să cooperezi 
cu mama lui, de dragul lui, după cum am precizat. Acest lucru poate fi dificil, 
dacă relaţia ta cu ea a implicat furie și frustrare și conflicte. Pur și simplu 
trebuie să lucrezi cu ea pentru a depăși aceste amintiri amare ale trecutului 
comun, astfel încât să puneţi pe primul loc nevoile copilului. În situaţii 
extreme, atunci când mama nu cooperează, este posibil să trebuiască să 
apelezi la instanţă pentru a nu pierde legătura cu copilul. 


Rezumat: Cum să ajuţi soţia să nu îţi subjuge fiul 


1. Recunoaște importanţa prezenţei tale. Ești important pentru fiul 
tău. Fii prezent și atent. 

2. Fii ferm. Spune-i soţiei tale că nu ești o ameninţare pentru 
relaţia dintre ea și copil. Sprijinește-o, ca să nu se simtă singură. 

3. Recunoaște-i nevoile. Când petreci „timp special” cu fiul tău, 
axează-te pe ce îi place lui sau pe ce are el nevoie, nu întotdeauna pe 
ceea ce vrei sau ai nevoie tu. 

4. Asigură-ţi propriul sprijin emoţional. Caută compania unor adulţi 
care să te poată sprijini emoţional, atât în interiorul, cât și în afara 
casei, inclusiv la grupuri de suport și la terapie. Nu îţi „vărsa” 
niciodată ofurile legate de soţie sau de necazurile tale în fața 
băieţelului, chiar dacă ţi se pare că își dorește să te asculte. 

5. Construiește o legătură puternică mamă-tată. Nimic nu este mai 
important pentru sănătatea emoţională și mentală a fiului tău decât o 
legătură puternică între mama și tatăl său. 


Spune-le copiilor tăi că sunt o marfă de valoare 


Când îi prindeam centura de siguranţă în mașină fiului meu Zachary, 
atunci când avea trei ani, acesta m-a întrebat: „De ce purtăm centuri, tati?” 

l-am răspuns: „Fiindcă ești marfa mea de valoare”. 

Acum, un an mai târziu, când îi prind centura, el îmi spune: „Sunt marfa 
ta de valoare, tati.” Deci a înţeles: își înţelege valoarea. 

Mulţi copii nu înţeleg asta. Ei simt un gol pe care îl păstrează și la 
maturitate. Acești adulţi răniţi se vor apăra fie devenind obsedaţi de control și 
impunători, insistând ca ei să se afle în centrul atenţiei fără a ţine cont de 
sentimentele altor persoane, fie alunecând în extrema cealaltă și devenind 
absenţi, renunțând să mai spere că cineva îi va observa sau va avea grijă de 
ei. 

Dorinţa de a fi speciali este fundamentală pentru noi toţi. Toţi trebuie să 
simţim că avem valoare indiferent de ceea ce facem. Acum fiul meu se simte 
special pentru ceea ce este. Orice ar face mai târziu în viaţă, tot se va 
considera o „marfă de valoare”. 

Nu e niciodată prea târziu să-ţi ajuţi copilul să se simtă special, 
acordându-i atenţia după care tânjește și respectul pentru limitele sale de 
care are nevoie. 


® 


Următorul capitol începe prin a descrie cât de răspândită este în lume 
legătura de subjugare emoţională mamă-fiu. Este o problemă universală. Îi 
luăm în vizor pentru ultima dată pe Sonny și pe Anne, în timp ce sintetizăm 
ideile principale ale cărții. 

Depăşirea legăturii de subjugare emoţională 
O nouă libertate 


Legătura de subjugare emoţională mamă-fiu este o problemă care 
transcende culturi și s-a răspândit în întreaga lume. Un studiu recent al 
Institutului Naţional de Statistică din Marea Britanie arată că mulţi bărbaţi 
britanici locuiesc cu mamele lor la maturitate: trei din patru până la douăzeci 
și cinci de ani și unul din opt până la treizeci de ani. 

După cum arată Rebecca Pike și Carmel Allen în articolul lor, „Mamma 
Mia”, bărbaţii italieni cer zilnic sfatul mamelor privind hainele pe care să le 
poarte, mâncarea pe care să o mănânce și persoanele cu care să socializeze. 
„Şi în timpul căsătoriei, nu apelează la ea pentru sfaturi [la soţie], ci la mamă.” 
În plus, multe cupluri din Italia au probleme din cauza interferenţei mamei 
soţului. „Se consideră că aceasta este cauza a 36% dintre rupturile de relaţii 
din Italia, comparativ cu 25% în Germania și 18% în Franţa.” 

Relaţia de subjugare emoţională mamă-fiu este integrată și în cultura 
japoneză, conform psihologilor Adams și Hill. Aceștia raportează că femeile 
japoneze „trăiesc intens prin copiii lor, poate mai ales prin fii (...). Deseori, 
mamele japoneze își văd copiii ca pe o prelungire a propriei persoane (...). 
Deoarece căsătoria le oferă prea puţine satisfacţii, ele își ţin copiii aproape 
într-un efort disperat de a-și găsi liniștea, confortul, alinarea (...). Lipsindu-le 
[împlinirea] în căsătorie, mamele japoneze descoperă împliniri substitute cu 
copiii lor (...). Existenţa independentă [a copilului] este inacceptabilă.” 

Aceste relatări, împreună cu altele, sugerează că relaţia de subjugare 
emoţională mamă-fiu este comună în lume. Are această tendinţă vreo 
semnificaţie mai amplă? Cred că este un simptom al unei creșteri la nivel 
mondial a detașării societale. 

În trecut, oamenii s-au susţinut emoţional în principal prin prieteni și 
familie. Însă astăzi sunt disponibile pe scară largă subtitute pentru legăturile 
umane - alcool, droguri, televiziune, carieră, internet. Chiar dacă aceste 
lucruri împlinesc mai puţin decât contactul uman, utilizarea lor te face să nu 
mai conștientizezi faptul că nu este satisfăcută nevoia de contact uman. 
Bărbaţii singuri își trăiesc viaţa concentrându-se asupra carierei și a 
pornografiei și își închipuie că nu e nimic în neregulă cu ei. Mamele singure 


pot apela la băieţii lor pentru sprijin emoţional, nerealizând daunele potenţiale 
pe care le pot provoca. 


O ultimă sesiune cu Sonny și Anne 


Atunci când m-am întâlnit pentru ultima dată cu Sonny și Anne aveam în 
minte legătura de subjugare emoţională dintre mamă și fiu la nivel global. 
Încheiaserăm terapia aproape cu un an în urmă, însă și-au dorit o ultimă 
ședință, cu câteva săptămâni înainte de căsătoria lor, pentru a sărbători și a 
reflecta asupra îndelungatului lor parcurs terapeutic. 

„Eram atât de speriată”, a zis Anne. „Știam că îl iubesc pe acest bărbat. 
Știam că merit să am o relaţie cu el și știam că și el vrea asta. Dar el nu 
vedea. Și am riscat, am riscat pentru amândoi, venind să vă vedem. M-aţi 
ajutat să văd că pot să renunţ la această relaţie, dacă trebuie, dar că mai întâi 
trebuie să lupt pentru ea. Așa că am luptat și iată-ne aici. Vă sunt atât de 
recunoscătoare, domnule doctor Adams și, cu siguranță, îţi sunt 
recunoscătoare ţie, Sonny.” A trebuit să se oprească fiindcă a început să 
plângă. 

Și Sonny s-a emoţionat și a luat-o pe Anne de mână. „Știi”, a spus el, „nu 
îmi dădeam seama ce se întâmplă.” În timp ce Anne își ștergea ochii, s-a oprit 
să se gândească. „Cred că îmi dădeam seama”, s-a hotărât el, „dar de fapt nu 
voiam să văd”. 

„Niciodată nu m-am simţit atât de liber să iubesc pe cineva și te iubesc”, 
i-a spus. „Nu îmi plăcea că erai atât de insistentă.” El a râs, iar ea a zâmbit. 
„Asta mă înfuria, dar în adâncul sufletului știam că ai dreptate. Ai insistat — în 
sensul bun - și am înţeles într-un final. 

„Dumneavoastră m-aţi ajutat să rămân ferm”, mi-a spus mie. „Nu eram 
fericit de faptul că mama îmi domina viaţa, dar nu voiam s-o dezamăgesc. Nu 
voiam să mă gândesc la asta. Apoi am înţeles, cu ajutorul dumneavoastră. 
Puteam să-mi iubesc mama și fără să sar de fiecare dată când mă suna. 
Credeam că asta e imposibil. Mama nu este prea mulţumită de asta, dar e în 
regulă. Când se plânge, îi spun „Am trecut de momentul ăsta. Ştii că te 
iubesc.” Se îmbufnează, dar nu îmi mai este teamă de reacţia ei așa cum îmi 
era înainte.” 


M-a impresionat cât de diferit era Sonny față de omul pe care îl 
cunoscusem în urmă cu trei ani. Atunci, credea că nu are nicio problemă și că 
nu are nevoie să vorbească despre asta. Acum și-a asumat pe deplin relația 
cu mama lui. 

Mi-a plăcut să lucrez cu Sonny și cu Anne. Au fost un cuplu agreabil și a 
fost extraordinar să îi văd apropiindu-se, ţinând cont de faptul că fuseseră 
gata să se despartă. 

„Chiar a fost minunat să vă văd cum v-aţi schimbat”, le-am spus. „La 
început erati atât de stresaţi în legătură cu relația voastră. Eraţi gata să vă 
despărțiți. A fost nevoie de mult curaj ca să înfruntaţi situaţia.” M-am întors 
către Anne. „Ai fost blândă cu Sonny, dar foarte fermă. Această fermitate a 
stat la baza tuturor lucrurilor care s-au întâmplat apoi. lar acum vă căsătoriţi.” 

„Și de abia așteptăm să fim o familie”, a spus Sonny. „O să avem copii. 
O să fiu tată.” Anne s-a îmbujorat, dar a zâmbit odată cu el. „O să fie copii 
norocoși”, a continuat el, „fiindcă știm de ce anume au nevoie. Ne respectăm 
și ne cunoaștem limitele. Nu vom transmite aceste probleme copiilor noștri. 
Ele se opresc la noi.” Sonny râdea la mine și la Anne, ca un copil care tocmai 
a luat 10 la examenul de algebră. 

Dar cuvintele lui m-au făcut să mă gândesc. 


O mamă curajoasă amuțește o sală întreagă 


După publicarea primei mele cărţi, Silently Seduced, am susţinut multe 
seminarii și conferinţe cu public. La o conferință pentru terapeuţi 
profesioniști, vorbeam unui grup de aproximativ o sută de persoane. După 
conferință s-au adresat o serie de întrebări și o femeie a ridicat mâna. Am 
invitat-o să mi se adreseze, așteptând o altă întrebare. Dar, în schimb, ea a 
făcut o afirmaţie. 

„Mă numesc ...” și s-a prezentat. 

„Sunt terapeut”, a continuat ea, „și așa mă comport cu fiul meu.” 

Dintr-o dată, toată sala a amuţit. A continuat: „O să îmi fac o 
programare la un terapeut de îndată ce plec de aici și azi pun capăt. Știu de 
ce are nevoie băiatul meu și i-o voi oferi. Sunt atât de recunoscătoare că 
mi-aţi deschis ochii.” 

A fost un moment minunat de curaj pentru această femeie și pentru fiul 
ei și pentru toţi cei care ascultau. Ea reacţiona la ceea ce aflase printr-un 


angajament de a acţiona și de a ameliora situaţia. Înţelesese că nu dădea 
nimeni vina pe ea, ci că i se oferea șansa de a-și ajuta fiul. Punea nevoile 
fiului ei înaintea nevoilor proprii. 

Mamele conștiente sunt esenţiale pentru a pune capăt relaţiei de 
subjugare emoţională mamă-fiu, dar și taţii sunt la fel de importanţi. Dacă 
aceștia își abandonează familia, atunci se creează vidul care face posibilă 
subjugarea emoţională. Aș vrea ca toţi taţii să se gândească, înainte de a 
pleca pentru altă femeie sau de a renunţa la terapie: aveţi o responsabilitate 
uriașă! Și tu poţi găsi libertate și dragoste alături de soţia ta, pe care nu le-ai 
putea descoperi dacă fugi. Și mai mult, tu poţi stabili dacă pe copiii tăi îi 
așteaptă un viitor de speranţă sau unul de dezamăgire. 


Un apel la conștientizare 


Este extrem de important să fim atenţi la atașamentele noastre, la 
faptul că trebuie să ne construim relaţii cu adulţi, care să fie pe primul loc, și 
la faptul că nu trebuie să apelăm în mod nepotrivit la copiii noştri. 
Atașamentele sunt vesta de salvare din necazurile vieţii. Dacă analizaţi cazuri 
de persoane care și-au revenit cu succes după situaţii de dependenţă, veţi 
vedea că a existat întotdeauna o comunitate. Grupurile de terapie sunt, de 
fapt, comunităţi. Fără comunitate, majoritatea dependenţilor recidivează. Și 
există un motiv pentru asta. Atașamentele sănătoase sunt fundamentale 
pentru fericirea emoţională. 

Conștientizarea este esențială pentru libertatea emoțională. 
Conștientizarea generează înțelegere; înțelegerea generează posibilitatea de 
a acţiona; acţiunea generează oportunitatea de schimbare, iar schimbarea vă 
permite să îmbunătăţiţi situaţia. Aţi trecut prin multe probleme, dar le puteţi 
depăși. Aveţi curajul să le conștientizaţi și inima dumneavoastră va fi 
deschisă către dragoste adevărată și angajament. 


